legislatura stringclasses 4 values | id stringclasses 180 values | fecha stringdate 2012-11-20 00:00:00 2023-12-12 00:00:00 | speaker stringclasses 314 values | party stringclasses 11 values | topic stringlengths 0 767 | text stringlengths 3 64.2k | language stringclasses 1 value | url stringclasses 461 values | unique_id stringlengths 9 13 |
|---|---|---|---|---|---|---|---|---|---|
10 | 47 | 18.10.2013 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, zaintza partekatuari buruz | Eskerrik asko, presidente andrea. Lehendakari jauna, joan den astean Emakundeko zuzendariak zaintza partekatuari buruz egin zituen adierazpen batzuen inguruan galdetu nahi dizut. Guri benetan tristea iruditzen zaigu Emakundeko zuzendariak zaintza partekatuari buruz esateko duen guztia hau izatea: "Harritzekoa da aitek zaintza partekatua eskatzea adingabeaz arduratzeari utzi ondoren". Nire ustez, adierazpen horiek lekuz kanpo daude, eta bidegabeak dira, argi eta garbi. Iruditzen zait Emakundeko zuzendariak zalantzak sortu nahi izan zituela zaintza partekatuaren erregimenari buruz; uste dut Emakundeko zuzendariak zalantzak sortu nahi izan zituela zaintza partekatua eskatzen duten aitei buruz; eta uste dut Emakundeko zuzendariak asmo txarrez sinetsarazi nahi izan zuela zaintza partekatua eskatzen duten aitek beren semealabez arduratzeari utzi egin diotela. Hori dela eta, uste dugu adierazpen horiek lekuz kanpo daudela eta guztiz bidegabeak direla, eta horregatik galdetzen dizut zer iruditzen zaizkizun Emakundeko zuzendariaren adierazpen horiek, zer iritzi duzun zaintza partekatuari buruz, eta ea uste duzun banantze-kasuan gurasoak eskubideetan zein betebeharretan parekatuko lituzkeen zaintza partekatuaren lege batean aurrera egin behar ote den. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2401 |
10 | 47 | 18.10.2013 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, zaintza partekatuari buruz | Gracias, señora presidenta. Maneiro jauna, gomendio bat –nahi baduzu, har ezazu, eta, bestela, utzi–: ez da gomendagarria komunikabideetako minitituluetan bakarrik oinarritzea egiten dituzun bezalako salaketak egiteko. Jakin nahi baduzu zer jarrera duen Emakundek galdera honetan planteatu duzun gaiaren inguruan, Emakunderen webgunean horri buruz jartzen duena irakurtzea gomendatzen dizut, oso gogoeta zentzuzkoak eta orekatuak egiten baititu. Hau da, badirudi legebiltzar-ekimenak aurkezteko duzun informazio-iturri bakarra dela komunikabide zehatz bateko eskuineko goiko aldean dagoen titulu txiki bat –bai baitakit zein den–, eta ez da gomendagarria horrela jokatzea. Planteatu duzun gaia, zaintza partekatuarena, asko ari da eztabaidatzen gizartean, komunikabideetan eta erakundeetan. Baina, galdera egin duzun moduagatik, irudipena daukat uste duzula gai honen egoera Kode Zibilaren 92. artikuluan ezarritakotik datorrela bakar-bakarrik, zehazki bosgarren eta zortzigarren paragrafoetan ezarritakotik. Izan ere, aurrera goaz zaintza partekatuan; aurrerapausoak eman dira bide legegilean, eta aurrerapausoak eman dira, batez ere, jurisprudentziabidean. Bide legegileari dagokionez, autonomiaerkidego batzuek figura edo erregimen hau sartu dute beren familia-erregimenean, eta, jurisprudentziabideari dagokionez, Auzitegi Gorenak azken hiru urteetan –bereziki 2012. eta 2013. urteetan, eta, gainera, 2013an jurisprudentzia-doktrina sendotu du– eman dituen epai batzuk oso paradigmatikoak dira, eta ezartzen duten erregimenak ez du ia zerikusirik Kode Zibilaren 92. artikuluan hitzez hitz esaten zenarekin. Labur-labur esanda, Auzitegi Gorenaren jurisprudentzia-doktrina horrek esaten du, lehenik, zaintza partekatuaren erregimena ez dela ezohiko erregimena, beste erregimen bat dela, besteak bezalako ohiko erregimen bat, eta erabilgarria dela, batez ere, adingabeei aukera ematen dielako beren gurasoekin harreman normalizatu eta arrazoizko bat izateko, eta horixe ezartzen da antolamendu juridikoan. Bigarrenik, zaintza partekatua guraso bietako batek eskatu behar duela, edo biek, edo, behintzat, batek; eta, bietako inork eskatzen ez badu, adingabearen interes gorenak justifikatuta ez bada behintzat, epaileak ez duela eman behar. Eta, hirugarrenik, Kode Zibilaren 92. artikuluko puntu guztiak adingabearen interes gorenaren arabera interpretatu behar direla batez ere. Beraz, jada aurrera goaz zuk aipatu duzun ildoan, aurrerapausoak eman dira bide legegilean, eta aurrerapausoak eman dira jurisprudentzia-bidean estatu osoarentzat, oso jurisprudentzia-doktrina argia finkatzen baita Kode Zibilaren 92. artikuluaren inguruan, eta horrek jada ez du atzera bueltarik. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2402 | |
10 | 47 | 18.10.2013 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, zaintza partekatuari buruz | Bai, eskerrik asko, presidente andrea. Nolanahi ere, Erkoreka jauna, Emakundeko zuzendariak horixe esan zuen. Eta, ziurrenik, gauza gehiago ere esango zituen, baina esan zuen, besteak beste, harritzekoa dela aitek zaintza partekatua eskatzea adingabeaz arduratzeari utzi ondoren. Eta ez dirudi hori denik gaiaren funtsa. Nahiago izango genuen Emakundeko zuzendariak eta lehendakariak berak –erantzun ziezaiokeen galdera honi– modu argiagoan egin balute zaintza partekatua lehentasunezko arau gisa defendatzearen alde. Bistan denez, aurrerapausoak eman dira azkenaldian, aurrerapausoak ematen jarraitzea nahi dugu, eta guk jakin nahi dugu ea zu, lehendakaria eta Jaurlaritza ados zaudeten aurrerapauso horiekin, eta ea gai honetan aurrerapausoak ematen jarraitzea nahi duzuen zaintza partekatua azkenean lehentasunezko araua izan dadin. Horregatik galdetu diot zuzenean lehendakariari. Eta, jakina, guk jada eskatu dugu Emakundeko zuzendariaren agerraldia, laster –lehenbailehen espero dugu– Ganbera honetan agerraldia egin dezan eta azaldu dezan zer jarrera duen zaintza partekatuaren gai honen gainean. Izan ere, uste dut Emakundek gizonen eta emakumeen arteko berdintasuna defendatu behar duela, eta, horregatik, erabat funtsezkoa iruditzen zaigu zaintza partekatua argi eta garbi defendatzea. Hori dela eta, lehendakariari eskatzen diot, espresuki lehendakariari eskatzen diot har dezala konpromisoa zaintza partekatua lehentasunezko arau gisa defendatzeko, eta, horrenbestez, gizonen eta emakumeen arteko berdintasuna bultzatzeko. Lehendakariari eskatzen diot engaiatu dadila, eta defenda dezala argi eta garbi zaintza partekatua lehentasunezko arau gisa. Bistakoa denez, zaintza partekatuak hobeto errespetatzen du emakumeen eta gizonen arteko berdintasunaren printzipioa; garaileen eta garaituen dinamikak kentzen ditu; sistema horrek errespetatzen du ondoen haurrak duen eskubidea bi gurasoekin erregulartasunez harreman pertsonala eta zuzeneko harremana izateko; sistema horrek bermatuko luke ondoen emakumeen eta gizonen arteko benetako eskubide-, aukera- eta tratu-berdintasuna; eta sistema horrek saihestuko lituzke ondoen azkenaldian gertatu diren eta gaur egun gertatzen jarraitzen duten egoera bidegabe eta desparekotasun-egoera nabarmenak. Egoera bidegabe nabarmenak ari dira jasaten azkenaldian gizonezko asko. Egia esan, orain arte oso gutxitan eman da zaintza partekatua. Horixe da egitateen errealitatea. Eta guri iruditzen zaigu hori aldatu egin behar dela; horrenbestez, lehendakariaren beraren eta Eusko Jaurlaritzaren konpromisoa eskatzen dugu une honetatik bertatik aurrera zaintza partekatua lehentasunezko arau gisa defendatzeko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2403 |
10 | 47 | 18.10.2013 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, zaintza partekatuari buruz | Eskerrik asko, legebiltzarburu andrea. Maneiro jauna, ulertzen dut Herri Administrazio eta Justiziako sailburu batek duen ordezkagarritasuna eta garrantzia txikiegia iruditzea zure galderei erantzuteko, eta bakar-bakarrik lehendakariak erantzutea nahi duzula, baina, tira, ahaleginduko naiz zu asebetetzen. Ez bazaitu ase lehenengo zatian eman dizudan erantzunak… Hara, argi eta garbi esango dizut: niri izugarrizko akatsa iruditzen zait zaintza partekatuaren gaia gurasoen eskubideen ikuspegitik, gurasoen eskubideen eta betebeharren ikuspegitik bakarrik planteatzea, zure galderan adierazi duzun bezala. Bai, bai; horrela adierazi duzu; horrela dago zure galderan. Hau adingabearen interes gorenaren ikuspegitik planteatu behar da, eta, zorionez, norabide horretan ari da bilakatzen argi eta garbi jurisprudentzia, eta harro sentitzen naiz horretaz…, tira, ez naiz harro sentitzen, atsegin dut, uste baitut bide hori dela egokia. Hortik aurrera, jurisprudentzia honek zuzenbide positiboan sartu behar duen ala ez… Begira, Ganbera honetan abian den herri-ekimen legegile batean, lege- biltzar-talde guztiek, hitz egiteko eta botoa emateko unea heltzen denean, izango dute aukera honi buruz duten jarrera azaltzeko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2404 | |
10 | 47 | 18.10.2013 | MATUTE GARCÍA DE JALÓN | EH Bildu | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Gracias, señora presidenta. Señor lehendakari, consejeros, señorías, buenos días. EH Bildu ha presentado una interpelación a la consejera de Desarrollo Económico y Competitividad para saber qué iniciativas ha desarrollado ante la grave situación que a día de hoy siguen viviendo los trabajadores de Holtza. Hace aproximadamente cinco meses, a través de una proposición no de ley aprobada en este Parlamento y en comisión, el Parlamento acordó, entre otras cosas, defender a los trabajadores, al tiempo que les mostró su solidaridad. Pero no solo eso; este Parlamento también aprobó, sumándose a la petición de los trabajadores, que el Parlamento Vasco debía intervenir para buscar una solución. Pero, a día de hoy, las buenas intenciones mostradas –y quizá el Gobierno Vasco sí tiene voluntad–…; el escenario es muy alarmante, y no coincide con lo manifestado y acordado en el Parlamento. Estamos en unas fechas decisivas, y EH Bildu pondrá en marcha y defenderá todas las acciones que están en sus manos en defensa de los trabajadores de Holtza, así como de su futuro laboral en el sector. Hoy, a través de una interpelación, y, mañana, con lo que haga falta. Adierazten nizunez, interpelazio honekin zuzenzuzenean jakin nahi dugu zer ekimen abiarazi dituen zure sailak, Tapia andreak zuzentzen duen sailak, Holtzako polemikari dagokionez. Enpresa hori, gaur egun, konkurtso-itxieran dago –edo, zehazkiago, likidazio-prozesuan–, eta jada hitz egin izan dugu hartaz Legebiltzar honetan, zehazki duela bost hilabete, eta, gainera, talde guztiok, aho batez –oso gutxitan gertatzen da–, Holtzako langileen interesen alde agertu ginen. Baina ez hori bakarrik. Aho batez onartutako proposamenak Eusko Legebiltzarrak Holtzako langileekiko duen elkartasuna aipatzen zuen. Aipatzen zuen, halaber, Eusko Jaurlaritzari eta Arabako Foru Aldundiari eskatzea egin zitzatela egin beharreko ahalegin guztiak Holtzaren proiektu berriaren jarduera industrialaren bideragarritasuna bermatzeko. Horrez gain, adi- erazten zuen, edo berriro eskatzen zion Eusko Jaurlaritzari, hirugarren puntuan, sar zezala enpresa-proiektu berri hau zuraren sektorean bildutako etorkizuneko proiektu estrategikoen barruan, asko lagunduko bailioke langileak murgilduta dauden enpresaren berrabiarazte-prozesuari. Hori da Legebiltzar honek, diodan bezala, duela ia bost hilabete talde guztiok adostutako akordio baten bidez onartu zuen edukia. Beraz, bost hilabete igaro dira Ganbera honek jarrera hori hartu zuenetik, eta zehatz-mehatz jakin nahi dugu zer balorazio egiten dituen zure sailak prozesu honi guztiari buruz, eta zer balorazio egiten dituen Legebiltzar honekin zerikusirik ez duen baina gerta litekeen edo likidazio-prozesuak edo konkurtso-administrazioak langileei eragingo dien emaitzarekin zerikusi handia duenari buruz. Izan ere, errealitatea da –eta ziurrenik ados egongo gara– gaur egungo egoera, kritikoa ez bada, oso kezkagarria dela. Eta ez dugu esaten Eusko Jaurlaritzaren gelditasunagatik denik, sailburuarengatik denik, baizik eta uste dugulako konkurtso-administratzaileak egin behar dituen ebaluazioari eta balorazioari dagokienez, gure iritzian –eta ez dugu ukatzen; langileek ere gauza bera pentsatzen dute–, akats jakin batzuk ari direla gertatzen. Eta uste dugu akats horiek emaitza txarra ekar dezaketela langileen interesentzat eta, ondorioz, Legebiltzar honek lehentasunezkotzat jo zuenaren interesentzat; izan ere, Legebiltzarrak, bere elkartasuna adierazi ez ezik, proiektu industrialak aurrera jarraitzea ere nahi baitzuen. Denok dakigu administratzaileak zeregin garrantzitsua duela une honetan, epaileek arreta handia eskaintzen baitiote txosten horretan esaten denari. Baina ez da egia txikiagoa gobernuek…, ez dakit behartuta dauden, baina aukera eta ahalmena dute –eta hori nahi genuke guri azaltzea– aginte judizialari adierazteko zein den Jaurlaritzaren balorazioa, zein den Jaurlaritzaren iritzia, eta zer jarrera uste duen Jaurlaritza honek dela sendoena edo bideragarriena zuraren bigarren eraldaketan oinarrituta dagoen eta duela bost hilabete denok herrialde honentzat funtsezkotzat jotzen genuen proiektu baten izaera estrategikoa bermatzeko. Beraz, hor kokatzen dugu interpelazioa. Eta argiago esaten dugu, ahal bada behintzat. Badakigu konkurtso-administratzaileak uztailaren 31n egin zuela lehenengo txostena, eta hortik ondorioztatu dugu lehen aipatu dudan kezka. Izan ere, txosten hartan –zer eskaintza jaso diren bakarrik adierazten du– aipatzen da hiru eskaintza egin direla, baina ikusi dugu haien haztapenean –eta nire iritzia da, baina mahai gainean jarri nahi dugu, eta jakin nahi genuke ea Jaurlaritza hau hein batean ados da- Horrez gain, ikusten dugu bideragarritasun-plan hori duela urte eta erdikoa dela, eta zuk nik baino hobeto jakingo duzu –eta ziurrenik argitu ahal izango didazu gehiegikeriaren bat edo akatsen bat egiten badut– duela urte eta erdiko testuinguru baterako egindako bideragarritasun-plan batek ziurrenik bideragarritasun eskasa izango duela egungo testuinguruan, bideragarritasun-planek iraupen txikia baitute, haiek zehatzak eta sakonak izatea nahi bada bederen; beraz, badirudi hor ez dagoela bideragarritasunik. Nolanahi ere, bukatzeko, eskaintzetako baten bideragarritasun-plana duela urte eta erdi aurreko kudeatzaileek aurkeztu zuten bera bada; gure ustez –eta ulertzen dugu denak ados ez egotea– bistakoa badirudi konkurtso-administratzailearen txostena partziala dela; eta interesa agertu duen, bere bideragarritasun-plana egin duen, eta tasatu egin duen enpresatalde baten proposamenari kontrajarriz abokatu baten proposamena baldin badago, haren atzean zer dagoen jakin gabe eta zer esperientzia duen eta zer proiektu dakarren jakin gabe, ez al dago arriskua pikutara joateko Legebiltzarrak mahai gainean jarri nahi zuela esan zuen hura (ez bakarrik elkartasuna, baizik eta ahalik eta lanpostu gehien mantentzea eta enpresa horren jarduerari eustea, izaera estrategikoa duelako)? Esan bezala, elementu garrantzitsu bat zegoen, eta honekin bukatzen dut. Esaten zen kontuan hartu behar zirela langileen arreta eta iritzia. Guk dakigunez, langileek behin eta berriz adierazi digute beren iritzia guri, Jaurlaritzari eta interesa agertu duten taldeei. Jakingo duzu, guk dakigun bezala, Holtzako aktiboak eskuratu nahi dituen aldeetako bat bildu dela jada langileekin; beste aldeak, jabetzari edo emango zaion erabilerari dagokionez nahiko ezezaguna dela esan dudan aldeak, ordea, ez du gutxieneko saiakera hori egin. Dena den, eskatuko dizugu, nahiz eta arretaz entzungo dugun esango diguzuna, justiziari helaraztea, kasu honetan epaileari, Legebiltzar honek izan ditzakeen zalantzak, eta helaraz diezaiozula, orobat, zer akordio hartu genuen bilkuran, ezen uste baitugu bilkuran hartutako akordioa helarazten bazaio zalantza gutxi izan ditzakeela… La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2405 |
10 | 47 | 18.10.2013 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Gracias, señora presidenta. Matute jaunak ondo esan duen bezala, une honetan konkurtso-administrazioan gaude; beraz, goen ala ez–, Holtzako aktiboak eskuratzeko jasotako hiru eskaintzei buruz egiten duen balorazioan, ez dagoela eduki behar den inpartzialtasunik; izan ere, balio-judizioak adierazten dira, eta, gure ustez, epaitegiaren erabakia baldintzatu dezakete kasu honetan, eta, ziurrenik, langileen kontrakoa izan daiteke, eta elementu hori ere funtsezkotzat jo zuen Legebiltzar honek ahobatezko babes hura erakustean. Zeren eta epaitegiak uztailaren 31n plazaratu zuen txostenean –beste bat plazaratuko duelakoan gaude, eta horregatik egin dugu interpelazio hau, jakitun baikara beste txosten bat egin daitekeela edo egin behar dela–, lehenengo txosten hartan, eskaintzak banakatzen dituen hartan –eta horregatik azaltzen dizugu kezka–, ikusten dugu hirugarren eskaintzaren inguruan, zeina abokatu batek aurkeztu baitzuen, hitzez hitz jasotzen duela abokatuaren eskaintzaren idazpuruan adierazi dena; hor esaten da –utz iezadazu irakurtzen– Holtzako aktiboak eskuratzeko proposamena enpresa-proiektu berri batean sartzen dela, eta haren xedea dela –hemen irekitzen dira komatxoak, eta hitzez hitz esaten du– "enpresa global bat izatea, zuretik datozen mota guztietako eraikuntza-materialen diseinuan, garapenean eta fabrikazioan liderra izango dena, prozesu eta produktu guztietan jasangarritasuna hartuta erreferentziatzat". Eta, horrekin guztiarekin batera, bideragarritasun-plan bat. Sailburu andrea ados egongo da nirekin definizio horrek ez dirudiela zerikusi handirik duenik errealitatearekin, ez behintzat gaur egun ezagutzen dugun errealitatearekin, proposamen hori pertsona bakar baten, abokatu baten eskaintzatik baitator. Ez dakigu zer dagoen abokatu horren atzean. Denok gara jakitun –Espainiako estatuan gehiago, egia da– askotan abokatuen figura erabili dela eskaintzan benetan interesatuta daudenak estaltzeko, eta eskaintza esleitzen denean jakiten dugu nor diren. Eta elementu horrek kezkatu egiten gaitu; izan ere, balio-judiziorik egin gabe, uste dut ona dela langileek eta gizarte osoak aldez aurretik jakitea nork duten interesa aktiboak eskuratzeko eta bideragarritasuna ahalbidetzeko. Dena den, aipatzen den bideragarritasun-plana, eskaintza honek edo abokatu honek aurkeztu duena, duela urte eta erdi aurreko jabeek aurkeztu zuten eta enpresa batek sinatua zuen bideragarritasun-plan berbera da (65 orriak, orriz orri, hasierako idazpurua bakarrik aldatuta), eta bideragarritasun-plan hura baztertu egin zuten abalak edo mailegua eman behar zuten banketxeek. Jaurlaritza honen helburu nagusia da, beste kasuetan bezala, enpresa horren bideragarritasuna bermatzea, enpresa horrek bere ateak berriro ireki ahal izatea, eta langileen enpleguak bermatzea, ahalik eta baldintza onenak dituen bideragarritasun-plan batekin. Horretarako, ordea, arreta handiz jokatu behar da, eta iritzi bat eman behar da, dakizun bezala eta esan duzun bezala. Edonola ere, errepasatu egin nahi dut zer egin dugun eta non gauden. Holtza taldea, dakizunez, hiru enpresak osatzen dute, hiru elkartek: Holtza SA, Holtza Habitat SL eta Holtza SA Taldea. Duela urtebete, 2012ko urriaren 19an, hartzekodunen konkurtsoan sartu zen. Konkurtso-adierazpenetik, zer azpimarratuko dugu? Bada, konpainiaren aktiboak 10.493.286 eurokoak zirela. Hor sartzen ziren, funtsean, pabiloiak, makineria eta instalazioak –guztira, 10 milioi euro, gutxi gorabehera–, eta gainerakoa izakinak ziren. Hartzekodunekiko saldoak (hau da, enpresaren zorra) 13 milioi inguru ziren, 12.900 euro pasatxo. Finantza-erakundeekiko, 6.892.000 euroko zorra zuten, hots, pasibo galdagarriaren % 53; hornitzaileekiko, 2.447.000 euroko zorra; eta langileei, berriz, milioi bat euro zor zitzaien. Beraz, zenbaki horiek aintzat hartutik, aurreikus zitekeen oso aukera txikia zegoela, edo bat ere ez, hartzekodunekin akordio batera iristeko eta, hala, kredituak murriztu eta bideragarritasuna bermatzeko moduko baldintzetan atzeratzeko; hortaz, batez ere finantza-erakundeek ez zutenez konpromisorik, ezin izan zen lortu beste finantziaziorik, eta Holtza itxi egin behar izan zen. Baina, hain justu, zor hori guztia zela eta, finantza-erakundeek ez zuten adostu bideragarritasun hori bermatzea. 2012ko abenduaren 27an, enplegu guztiak desagertzeko espedientea onartu zen epaitegian –39 langileri eragiten zien–, eta, horren aurretik, ekainaren 23an, 35 langileri eragiten zien beste espediente bat ere onartu zen. Hau da, 74 langile guztira. Aurtengo martxoan, 2013ko martxoaren 18an, konkurtso-administrazioak plan bat aurkeztu zuen Holtzarenak ziren ondasun eta eskubide guztiak diru bihurtzeko. Likidazio-plan hori, likidazio-plan bat besterik ez baita, ezin baitio aurre egin bideragarritasunplan bati, 2013ko uztailaren 19an onartu zen epaitegian. Ondasunak eta eskubideak diru bihurtzeko plana aipatzean, argudiatu zen ezinezkoa zela ekoizpen multzoa unitateka besterentzea, 2013ko martxoan, likidazio-plan hori aurkeztu zenean, negoziounitate bat baino gehiago baitzeuden. Holtzak iraungita zituen lan-kontratu guztiak eta geldiarazita zuen bere jarduera, eta, hortaz, masa aktiboko elementu material guztiak konkurtso horren barruan geratzen ziren. Likidazio-planak –kasu honetan konkurtso-likidatzaileak aurkeztu zuen– unitate bereiziak saltzea proposatzen zuen, eta, lehenengo aukera gisa, fabrika osoa erosle bakar bati saldu nahi zion, eskaintza bakar bat aurkeztu ondoren, eta, hori ezinezkoa balitz, banaka saldu. Joan den apiriletik, Eusko Jaurlaritzak zein Arabako Foru Aldundiak zuzemenak egin ditugu fabrika osoa erosteko eskaintzak lortzeko. Horixe izan da Jaurlaritzaren lehenengo ekintza, prozesu judizial horretan egon arren. Zer lortu nahi genuen? Bistan denez, fabrika osoki berraktibatzea lehenbailehen, eta ahalik eta lanpostu gehien berreskuratzea; ahal balitz, denak, baina, nolanahi ere, gehienak. Alde horretatik, ahalegin handia egin da, Holtzan dauden ahalmenak eta hango instalazioek eskaintzen dituzten aukerak ikusirik. Esaten nuen bezala, Holtza galtzea konponbiderik gabeko galera izango litzateke zuraren sektorean. Gainera, ez genuke ulertuko egoera horretara iristea. Izan ere, instalazio horiekin, lehen sektorea bigarrenez edo hirugarrenez eraldatzeko enpresa-proiektu handi bati euskarria eman ahal izango litzaioke, Pinus radiata espeziea nahikoa kontsumituz gero, hura baita lehengai nagusia. Aspaldi hasi ziren pinu hori hainbat eta hainbat lekutan erabiltzearen aldeko adierazpen bat egiten. Gogoan dut 2006an proposatzen zela hura lehengai gisa erabiltzea eraikuntza-prozesuetan. Beraz, benetan garrantzitsua litzateke enpresa-proiektu hau aurrera eramatea, bai Jaurlaritzaren ustez, bai Arabako Aldundiaren ustez. Horren guztiaren ondorioz, herrialdean eta jasangarritasunean pentsatuta, sor litezkeen materialak kontsumitzeak trakzio-efektu handia izango luke euskal basogintza-sektorean, plantazioan, basozaintzan, garraioan, ebaketan eta lehenengo eraldaketan. Ondo esan duzun bezala, uztailaren 29ra arte hiru eskaintza aurkeztu zaizkio konkurtso-administratzaileari. Administratzaile horren iritziz, fabrika osoa erosteko eskaintzak oso gutxi eta eskasak dira. Beraz, ez ditu ontzat ematen. Egoki iruditu zaio konkurtsoan erakunde espezializatu baten bidez egitea besterentzea, sistema konplexua dela ikusirik. Onartutako likidazio-planak aurreikusten zuenez, Legal Auctions Subastas elkartea ari da kudeatzen, eta hark zuzenduko du salmenta; lehendabizi, lehenengo fabrika oso horrentzako erosle bat lortzen saiatuko da, eta, lortzen ez badu, enkante baten bidez saltzen saiatuko da. Esan duzunez, konkurtso-administratzaileak jada jakinarazi ditu une honetako eskaintzak, eta adierazi du beste eskaintza ekonomiko bat eskatu diela, baldin eta interesatuta jarraitzen badute bederen, uste baitu ez datorrela bat errealitatearekin. Aztertu egingo ditu eskaintza horiek, eta, agian, ekoizpen-fabrika esleituko die, bi irizpide garrantzitsuren arabera. Batetik, pribilegio berezia duten kredituen eta masaren kontrako kredituen estaldura. Eta, bestetik, garatu nahi den proiektu industrialaren parametroak egin beharreko inbertsioei, sortu beharreko enpleguari eta sustatzaileen kaudimen ekonomiko eta finantzarioari buruzkoak izatea. Eta arreta berezia jarri nahi dut puntu horretan, Jaurlaritzak eta Arabako Aldundiak horra ekarri baitugu bereziki konkurtso-administrazioaren eta epailearen beraren arreta. Administrazioei kasu honetan axola zaie enpresari benetako bideragarritasuna emango dion proiektu industrial handi bat izatea, eta hori bermatzeko adinako kaudimen ekonomikoa duten bazkideak izatea. Onena fabrika osoa esleitzea izanik, Jaurlaritza honek, bistan denez, esleipena egin ondoren, enpresak sustatzearen esparruan gaur egun indarrean dauden tresna guztiak jarriko ditu proiektu berriaren sustatzaileen eskura, hala nola kredituak, partaidetzazko kredituak, maileguak, abalak, I+G+Brako laguntzak…, hau da, proiektu hori egia bihurtzeko behar den guztia. Ondo esan duzunez, benetan garrantzitsua da proiektuak kaudimen ekonomikoa izatea… Eta abokatu batek bakarrik aurkeztu duen kasuan, agian hobe litzateke –eta ados nago zurekin– horren atzean zerbait gehiago ikusi ahal izatea; egoera horren aurka, ordea, ia ezinezkoa da ezer egitea. Jaurlaritzak konkurtso-administrazioari eta epaileari jakinarazi die Eusko Jaurlaritzak eta, kasu honetan, Arabako Aldundiak, gutxienez alderdi hauek jasotzen dituen proposamen bat espero dutela eta proposamen horren alde egongo liratekeela: sustatzaileen kaudimen ekonomiko eta finantzarioa bermatuta egotea; sustatzaile horiek merkatuan duten kokapena; kudeaketa-gaitasuna, hirugarrenez eraldatzen duen enpresa den aldetik; produktu eta inbertsio berriak garatzea, epe ertainera eta luzera begirakoak direla bermatuz; Pino radiata espeziea teknikoki eta egituraaldetik egiaztatzeko programa; eta nazioarteratzeprograma bat, aukera emango diguna berme guztiekin jartzeko enpresa horren eskura Gobernuak emango dituen laguntza berriak. Ekintza horiek egin ditugu, eta horiek lantzen jarraituko dugu konkurtso-administrazioarekin zein epailearekin. Nada más. Muchas gracias. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2406 | |
10 | 47 | 18.10.2013 | MATUTE GARCÍA DE JALÓN | EH Bildu | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Gracias. Adierazi duzun azkeneko gauzarekin hasiko naiz. Pozten gara entzuteaz zer baldintza jarriko dituen Jaurlaritza honek, ados baikaude haiekin; izan ere, uste dugu baldintza horiek beharrezkoak direla ez enpresaren, baizik eta sektorearen bideragarritasuna bermatu ahal izateko. Baina uste dugu, eta egia esan behar dugu, abokatuak ez dituela inola ere baldintza horiek betetzen. Eta uste dugu jartzen ditugun baldintza horiek… Hau da, adierazi dugunez, ez dakigu zer kaudimen ekonomiko duen. Eta, berriro diot, pantaila-abokatuaren praktika, zoritxarrez, ez du inork asmatu gaur hemen, baizik eta aspaldikoa da, eta ziurrenik, gu biok bat etorriko garenez, praktika horrek benetako eskandaluak eragin ditu, bai enpresaren azken esleipena nora bideratu den ikusirik, bai batzuek izan dezaketen curriculumagatik. Eta, seguru asko, horrelakoak ez diren egoerak ere eragingo zituen, izan gaitezen bidezkoak. Baina, nolanahi ere, argitasun faltak arretatsu izatera garamatza, eta, horrenbestez, argitasun falta dela eta, ez dugu kaudimen ekonomikoa ezagutzen. Merkatuan duen posizionamenduari dagokionez, bideragarritasun-planaz haragoko enpresaproiekturik ez dugun bitartean –bideragarritasun-plana duela urte eta erdikoa baita, eta zaharkituta eta baztertuta baitago–, bada, uste dugu kasu honetan ez dagoela. Kudeaketa-gaitasuna ere, baten batek fede kalkulaezina izan ezean, oso zalantzan jarri behar da, ez baitakigu abokatu horrek zer posizionamendu duen aldez aurretik merkatuan eta sektorean –beste gauza bat da zer izango den gero–. Eta nazioarteratzeprograman, bada, beste horrenbeste. Hala ere, ikusten dugu zuk adierazi dituzun baldintza horiek guztiak… Eta argi eta garbi esaten dugu, eta munduko zintzotasun guztiarekin; izan ere, guri, EH Bilduri, ez zaigu gehiegi axola azkenean zer enpresa-taldek berrabiaraz dezakeen ala ez enpresa hau. Ez zaigu gehiegi axola, esan nahi dut, batzuek eta besteek lor dezaketen mozkin-bolumenari dagokionez. Gehien kezkatzen gaituena da langileek esaten digutena. Eta langileek jarrera argia dute funtsezko bi elementuri dagokienez: hemen adierazi duzun guztia –eta gu ados gaude horrekin– aldeetako batek bakarrik betetzen du, azaldu duen argitasunagatik, eta enpresa jakin bat da; izan ere, enpresa jakin hori bakarrik bildu da langileekin jakiteko zer baldintzatan har ditzakeen berriz…, tira, berriz hartu…, zer baldintzatan har ditzakeen aurreko langileetako batzuk, gerora langile guztiak hartzeko asmoarekin. Beste enpresek, ordea, abokatua barne, ez dute ez saiakerarik ez kudeaketarik egin. Beraz, berriro diogu, baloratzen dugu egiten ari zaretena –hor behintzat ez dugu ikusten ika-mika politikoan hasteko arrazoirik–, baina Jaurlaritza honi eskatzen diogu euts diezaiola beti jarrera horri eta egin dezala gainera publiko. Izan ere, uste dugu kudeaketa horiek bide onetik badoaz ezagunak izan behar dutela, gerora ez dezagun deitoratu erabakia hartzean zeresan handia zuten guztiek ez zituztela kudeaketa horiek ezagutzen. Zeren, beste gauza bat izango litzateke zer paper duen Administrazioak prozesu hauetan guztietan. Gure iritziz, hautsi egin behar da –baina hori beste eztabaida bat da– konkurtso-administrazioko prozesuetan esku ez hartzearen dinamika, batez ere Administrazioak dirua eman duenean laguntzen bidez edo beste modu batzuetara. Herrialde honetan, ez da esku hartu izan, eta ez dakigu oso ondo zergatik. Agian une egokia litzateke esku hartzeko. Eta, bukatzeko, egia da esan duzun gauza bat. Egin duzun errepasoan, Holtzak zeukan zorraz hitz egin diguzu, zorra nola xehatzen zen esan diguzu. Hala ere, nik uste dut, nahiz eta orain gutxiago axola –eta gutxiago axolako ahal du–, garrantzitsua dela esatea zor horren arrazoia dela aurreko kudeatzaileen kudeaketa ez zela batere eraginkorra izan. Izan ere, haien erruz, lan-zorroa izanik, egin zitzaketen eskaerak izanik eta, ondorioz, enpresak zentzua zuela eta sektoreak zentzua zuela bermatzen zutelarik, ezin izan baitziren gauzatu zuk, aipatu eta xehatu duzun zorrarekin egin zutelako topo, eta zor horren arrazoia zen enpresa-kudeaketa kaskarra, ez ordea merkaturik eza edo Holtzako langileen gaitasunik eza. Horregatik aurkeztu dugu interpelazio hau, eta horregatik jarraituko dugu adi gai honetan guztian. Izan ere, uste dugu langileak jarrera aktiboa eta konprometitua ari direla izaten; ez bakarrik zoritxarrez jada galdu dituzten lanpostuen alde egiten ari direlako, baizik eta, zuk esan duzun bezala, gai primarioagoetan baino gehiago bigarren eta hirugarren eraldaketetan zentzua duen sektore baten alde egiten ari direlako. Eta sektore hori ezin da alde batera utzi. Ildo horretatik, eta hau ere esan behar dugu, uste dugu eskerrak ere eman behar zaizkiela Holtza izan zena beste leku batetik –hala badagokio– edo beste marka batekin berrabiarazten edo berreskuratzen saiatzeko eta sektorean nagusitasuna izaten jarraitzeko egiten ari diren etengabeko lanagatik. Muchas gracias. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2407 |
10 | 47 | 18.10.2013 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Eskerrik asko. Ez naiz gehiegi luzatuko, Matute jauna, uste baitut guztiz ados gaudela. Administrazioa garen aldetik, erakundea garen aldetik, oreka eta zuzentasuna mantendu behar ditugu. Hain justu, konkurtso-administrazioari eskatzen dizkiogun bermeak eskatu dizkiogu gauza horiek guztiak berma daitezen, eta konkurtso-administratzaileak edo epaileak eska diezaien eskaintzei aurkeztu ditzatela berme guztiak. Jaurlaritza gisa ezin dugu eskatu, nahiz eta etengabe harremanetan gauden biekin, bai epailearekin, bai konkurtso-administrazioarekin. Izan ere, kaudimen ekonomiko eta finantzarioa nahiz merkatuan duen kokapena etorkizuneko bermeak dira enpresa horrentzat; irmoki uste dugu hori, eta horretan jarraituko dugu. Eta, uzten badidazu, gaur hartu dudan jarrera publiko honetaz harago, isilik jarraituko dugu lanean. Gure teknikariak lan eta lan ari dira, etengabe, eta espero dugu fruitu horiek ematea. Langileen ikuspegiarekin eta teknikarien ikuspegiarekin, gauzak ondo ateratzea espero dugu. Baina hitz egin nahi nuke bukaera aldera aipatu duzun eta gero eta gehiagotan ikusten ari garen gauza bati buruz. Enpresa askotan, nahiz eta teknologikoki aurreratuak diren, ekipamendua duten, merkatuan ondo kokatuta dauden eta ondo prestatutako eta trebatutako langileak dituzten, kudeaketa ez da guztiz egokia, eta, mundu-mailako krisiaren ondorioz, porrot egiten dute edo desagertze-konkurtso batean sartzen dira; ez nazioartean ez daudelako, prestakuntzarik ez dutelako edo teknologiarik ez dutelako, baizik eta kudeaketan gabezia batzuk dituztelako. Horretan, erabat ados nago zurekin. Enpresa hau berrabiarazten denean, enpresataldearen kudeaketa-gaitasunak bermatuta egon beharko du –eta hori da gure eskakizunetako bat–, gero eta gehiagotan ikusten ari baikara hori dela enpresak desegiteko arrazoi nagusietako bat, eta horrek kezkatu egiten gaitu. Izan ere, ziurrenik, eta zoritxarrez, hau ez da izango biziko dugun azkeneko krisia, eta prest egon behar dugu hurrengorako. Alde horretatik, zorrotzak izaten jarraituko dugu, eta orain arte egin dugun lana egiten jarraituko dugu, gauzak ondo atera daitezen eta enpresa hau lehenbailehen bideragarria izan dadin. Ez ezazu inolako zalantzarik izan. Mila esker. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2408 | |
10 | 47 | 18.10.2013 | ARRONDO ALDASORO | EH Bildu | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Eskerrik asko. Egun on. Industria-jardueran garai latzak ari dira izaten. Kezka handiz ikusten dugu eta pentsatzen dugu erakunde publikoetatik askoz ere gehiago egin daitekeela. Erakunde publikoetatik gidaritza-lana egitea aldarrikatzen dugu. Hasteko, gure elkartasuna adierazi nahi diet gaur gurekin dauden Incoesako langileei. Ekainaren 26an Incoesako langileak Garapen eta Lehiakortasuneko Batzordean egon ziren, euren egoeraren berri ematen eta ekainaren 27an Legebiltzarrean bost puntu dituen adierazpen instituzionala onartu zen. Adierazpen horretan, hitzetatik haratago konpromisoak eskatzen zitzaizkion Jaurlaritzari. Zehazki eta laburtuz, laugarren puntuan, jarduera produktiboak jarraipena izan dezan eta enpleguak manten daitezen bitartekaritza- eta interpelazio-lanak egiteko konpromisoa hartzeko eskatzen zitzaion. Eta era berean, enpresarekin kontratu-akordioak edo dirulaguntzak egonez gero, berraztertzea eskatzen zen, enpresa deslokalizatzeko mehatxuaren aurrean. Jakin badakigu, Lan zuzendariarekin harremanak izan dituztela langileak. Uste dut azkena atzo bertan izan zela, bainan konpromiso eskasarekin eta irtenbide egokirik gabe. Horren inguruan, gure galdera argia da: zer egin du Jaurlaritzak Legebiltzarreko agindua betetzeko? | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2409 |
10 | 47 | 18.10.2013 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Eskerrik asko berriro, presidente anderea. Arrondo anderea, egia da, deklarazio instituzional hori egin zenean bi puntu garrantzitsu agertzen ziren. Bata niri dagokit zuzenean departamentu bezala, bestea ez, baina biak saiatuko naiz erantzuten. Lehendabizikoa, niri dagokidanean, eskatzen zitzaigun aztertzea ze akordio genituen eta ze dirulaguntza mota eman ziren eta nola lan egin. Eta deklarazio hau betetzearren, departamentu barruan jarri genuen martxan benetan zehazki zer-nolako dirulaguntzak izan diren azken urteetan eta nola egin diren, eta esplikatuko dizkizut. 2010-2012 denboraldian, berriz, 961.503 euro jaso ditu programa beretan (Gaitek, Innotek, Etorgai eta Saiotek). Hau da, Incoesari eman zaizkion dirulaguntza horiek teknologiaren eta berrikuntzaren esparrukoak dira, eta kasu askotan, gainera, inguruko enpresa handiekin lankidetzan egindako proiektu gisakoak. Beraz, ikus daitekeenez, kontuan hartu dugun lehenengo urtetik, 2007tik, Incoesa enpresak etengabe aurkeztu ditu proiektuak; horrenbestez, esan daiteke produktuen eta garapen berrien proiektu garrantzitsu bat ari dela lantzen ingeniaritza-saila (zehazki, transmisio eta banaketa elektrikorako teknologien I+G+Baren zentroa, Derion dagoena), hots, proiektu garrantzitsua, sendoa eta esku hartzeko gaitasuna duena. Gerta litekeen deslokalizazioari dagokionez, zorrozki eta Bizkaiko Foru Aldundiarekin adostuta landuko dugu. Izan ere, hasieran aipatu ditudan laguntza horiek guztiak landu egin dira eta oso ondo justifikatu dira; hortaz, I+Grako duen gaitasuna eta dirulaguntzak bete izana ezin daitezke zalantzan jarri. Bestalde, langileekin negoziatzeko egin denari dagokionez, bi esparrutan egin da lan, Enplegu eta Gizarte Politiketako Sailak jakinarazi digunez. Batetik, bitartekaritza-lanak egin dira sortutako gatazka konpontzen saiatzeko –zuk ondo esan duzunez, ez da emaitza egokiak ematen ari–; hala ere, lan-ildoak irekita jarraitzen du. Bestetik, uztailaren 29an, merkataritza-arloko 2. zenbakiko epaitegian txosten bat eskatu zitzaion Lanaren Bizkaiko Lurralde Ordezkaritzari, Magnéticos Bedia SAU elkarteko langileak lekualdatzeari eta haien lan-baldintzak nabarmen aldatzeari buruzkoa. Beraz, bi lan-ildo horiek jorratu ditu Enplegu eta Gizarte Politiketako Sailak, eta langileekin akordio horretara iristen saiatzen jarraituko dugu. Muchas gracias. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2410 | |
10 | 47 | 18.10.2013 | ARRONDO ALDASORO | EH Bildu | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Bai langileek baita erakundeek argi dute deslokalizazio-kasu borobil baten aurrean gaudela eta hori Batzar Nagusietan ere hainbat bider ematen ari dira Bizkaian. Baina zuk aipatu duzun datua kontutan hartuta, diru publikoa egon dela enpresa horietan, 2 milioi ia-ia egon direla, galdera etortzen zait burura diru publikoaren kontrolaren inguruan, ze azkenean 2 milioi horiek hemen inbertitu beharrean eta hemengo garapenerako erabili beharrean, badirudi Extremadurara doazela edo joan direla jadanik, ez dakigu oso ondo. Eta horren aurrean ez dago ere oso argi ze neurri edo ze bitarteko ipini diren hori dena horrela ez gertatzeko. Gure ustez, hemen adosten dena betetzeko da eta bete behar da. Eta maila horretan, iruditzen zaigu Jaurlaritzak notaritza-lana egiten duela eta momentu honetan enpresa baten heriotza ziurtatzeko bidean egon daitekeela. Baina langileek behin eta berriz esan dituzte gauza batzuk. Bat, Incoesak etorkizuna duela eta erakunde publikoek asko egin dezaketela hori ziurtatzeko. Bi gauza eskatzen ziren, baita ere, enplegua mantentzeko eta hemen mantentzeko, enpresa hori bideragarria delako eta gainera aukerak egon daitezkeelako aurrera egitea. Horren aurrean ikusi izan dugu nola Jaurlaritzaren eginkizuna izan den, adibidez, lanpostuak duintasunez defendatzen ari ziren langileen aurka Ertzaintza bidaltzea. Eta hau ere guztiz salagarria iruditzen zaigu. Funtsean iruditzen zaigu Euskal Herriko garapen ekonomikoa sendotzeko politika publikoak behar direla, benetako politika publikoak, lan-erreforma aplikatzeaz gain, murrizketak ezartzeaz gain, eta ikusi behar da zer egiteko prest dagoen Jaurlaritza hemendik aurrera, eta diseinatu behar dela benetako ehun industriala babesteko politika publiko zehatz bat. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2411 |
10 | 47 | 18.10.2013 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Interpelazioa, Oskar Matute García de Jalón EH Bildu taldeko legebiltzarkideak Ekonomiaren Garapen eta Lehiakortasuneko sailbururari egina, Holtza SA enpresaren egoeraren inguruan | Arrondo anderea, aipatzen zenituen ia 2 milioi jaso dituztela subentzio moduan, eta egia da. Ondo garatuta eta ondo justifikatuta, ez bakarrik besteekin lankidetzan. Beraz, Jaurlaritzak ez du notaritza-lana egiten, zorrotza izaten da jarraipen horietan. Eta benetan esan zutena egin behar zutela besteekin batera egin baldin badute, eta egin dute, dirua eman besterik ez zaio gelditzen. Beste gauza bat da enpresa horren jarraipena nola egin eta deslokalizazioaren aurka nola egin genezaken, eta hor Bizkaiko Foru Aldundiarekin batera ari gara. Baina ez ditzagun nahastu gauza gehiegi koktelera batean, ze ari gara, alde batetik, gauzak ondo egin diren ikerketaren aldetik, eta hori horrela izan da, eta bestetik, zer neurri jarri behar ditugun. Eta gure neurriak martxan daude dagoeneko eta ez ditut berriro aipatu behar. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2412 | |
10 | 47 | 18.10.2013 | ISASI BALANZATEGI | EH Bildu | Interpelazioa, Xabier Isasi Balanzategi EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, euskaldunen hizkuntzaeskubideak errespetarazteko Eusko Jaurlaritzak dituen asmoei buruz | Eskerrik asko, Legebiltzarreko presidente anderea. Euskara guztiona da, ados; interpreteei esker, besteak beste. Guztiok omen gara euskararen biziraupenaren erantzuleak, ederto. Baina euskara euskaldunen arteko hizkuntza da, euskara euskaldunen artean bizi den hizkuntza da; euskaldunok ez badugu erabiltzen, euskararenak egin du. Hori guztia jakina da. Jakina da ere hizkuntza dela objektu bakanetakoa erabiltzerakoan, agortu beharrean, zabaldu, zorroztu eta ontzen dena. Ez dugu uste inork ukatu duenik esan duguna. Euskara hizkuntza bizia nahi badugu, hizkuntza erabilia izan dadin bidea erraztu behar dugu. Zenbat bider entzun behar izan dugu euskararen erabileramaila txikia dela? Maila txikia, zeren arabera? Erdararen erabilera-tasaren arabera? Euskaldunen proportzioaren arabera? Euskaraz hitz egiteko aukeren arabera? Euskara gutxi erabiltzen dela esaten digutenean, beraz, ez dakigu zeren arabera esaten diguten. Bai, ordea, euskaldunok euskara gutxi erabiltzen dugula esan nahi digutela. Badira izan esaten dutenak hori hala dela, euskaldunok euskaraz gutxi egiten dugula. Gezur galanta bada ere, euskaldunok euskaraz maizago eta gehiago egin behar dugula uste dugu, noski, eta jartzen dizkiguten eragozpenak gainditu behar ditugu. Zenbat bider entzun izan behar dugu "en castellano, por favor"? Zenbatetan hitz egin behar izan dugu erdaraz egoerak hala behartuta? Kontua da euskararen erabilera ez dela euskaldunen ardura soila. Badira leku jakinak non euskaraz egitea debekatuta dagoen, edo, nahiago baduzue, euskaraz egiteko betarik eskaintzen ez digutenak: polizia-etxeak, justizia-jauregiak eta Estatuaren administrazio-zerbitzuen egoitzak, nabarmenenak aipatzearren. Oraindik orain, andere-jaunok, euskara hizkuntza ukatua baita hainbat bulego ofizialetan. Euskaldunok, euskaraz hitz egiten dugunok, gutxiengoa gara Euskal Herrian; gutxiengoa, eta erdaldunen artean sakabanaturik bizi gara. Hori da gure errealitatea. Egia da gizaldi baten bueltan lortu dugula euskara batua hizkuntza estandarra onartua izatea eta, bidez batez, hizkuntzaren zatikatze- eta galtze-prozesua geldiarazi egin dugula. Horregatik, hain zuzen ere, euskaldunok herri eredugarria gara hizkuntza gutxituaren berreskurapen-prozesuari dagokionez. Egindako lana ikaragarria izan da, noski, eta egiteko daukaguna itzela da, euskara hizkuntza normala lortu nahi badugu behintzat. Galtzak bete lan dauzkagu, beraz. Euskarak bizirauteko, ahalik eta herritar gehienek euskaraz ikastea lortu behar dugu, ahalik eta lasterren. Eta helduen euskalduntzea eta alfabetatzea funtsezkoak da eginkizun horretan. Erabilera-eremu berriak ireki behar diegu euskaldunei euskaraz hitz egin dezaten. Euskararen presentzia indartu behar dugu hedabideetan, administrazio-zerbitzuetan, aisialdi-jardueretan eta lantokietan. Lehen esan moduan, lan itzela egin behar dugu, lan gaitza. Lan horiek ahalik ondoen egiteko, ordea, oztopo ugari gainditu behar ditugu. Oztopoen artean gogorrena eta mingarriena, hizkuntza eskubideen urraketa. Pazientzia eskatzen digute. Pazientzia, hain zuzen ere, sobera daukagu euskaldunok, harik eta gure hizkuntza-eskubideen urraketa gauza ia normala onartzeraino, ohikoa delako, sarri askotan gertatzen delako. Hala ere, andere-jaunok, eskubideen urraketa ez da gertaera normala; nahiago baduzue, ez da arauzkoa, ez da zilegi. Eskubideen urraketa jazoera gaitzesgarria da beti. Euskaldunok ez-ohiko egoeran bizi gara, salbuespenezko egoeran kateaturik bizi gara. Administrazio publikoak aitortu ditu gure hizkuntza-eskubideak, egia da, baina aitortzatik harago eskubide linguistikoak babestu eta betearazi behar ditu. Ez da nahikoa eskubideen urraketak ezagutzeko salaketazerbitzua antolatzea, ondo dago, noski, baina ez da nahikoa urterik urte salaketa gero eta gehiago biltzea salatutakoari konponbidea ematen ez bazaio. Jaurlaritzak hizkuntza-eskubideen urraketak murrizteko eta desagerrarazteko egitasmoa abian jarri behar du. Bada pentsatzen duena hizkuntza-askatasuna euskararen ukazioa dela. Behin baino gehiagotan esan dugu, eta berriz esan dugu, euskaraz jakitea eta erabiltzea eskubideak dira. Euskaraz ez jakitea, ostera, eskubidea barik gabezia da eta euskararen erabilera eragoztea hiztunen hizkuntza-eskubideen urraketa da. Elebideren, hizkuntza-eskubidea bermatzeko zerbitzuaren, 2012. urteko memoria aurkezterakoan jakin izan genuen 298 kexa aurkeztu zirela. Guzti horietatik ia guztietan, 292tan, euskaldunek nozitu dituzten eskubide-urraketak izan dira. Hizkuntza Eskubideen Behatokiak, bere aldetik, 2012. urteko txostenean 1.432 kexa jaso zituen, gehienak, % 81, eremu publikoari zegozkionak. Unescok bere webguneko orri batean jaso du hizkuntza-eskubideen adierazpen unibertsala (Bartzelona 1996). Adierazpen horren 3. artikuluan honela esaten da: "Bat, kontsideratzen dira pertsonen ezin kenduzko eskubideak ondorengoak. Hiztun-elkarte jakineko kidea izateko eskubidea onartua eta ezagutua. Bere hizkuntza erabiltzeko eskubidea eremu pribatuan eta publikoan. Nork bere izen propioa izateko eskubidea. Nork bere jatorrizko hiztun elkarteko kideekin harremanetan sartzeko eta elkartzeko eskubidea. Nork bere berariazko kultura izateko eta garatzeko eskubidea. "Bi, halaber kontsideratzen dira hiztun-elkarteko eskubide kolektiboak nork bere hizkuntzako eta kulturako hezkuntza izateko eskubidea. Kultura-zerbitzuak izateko eskubideak. Kulturaren eta hizkuntzaren presentzia zuzena eta bidezkoa hedabideetan. Erakunde ofizialetan bere hizkuntzan artatuak izateko eskubidea". Horiek dira, besteak beste, Bartzelonako 1996. urteko bilkuran aldarrikatu ziren pertsonaren eskubideetako batzuk. Horiek dira, hain zuzen, ere Euskal Herrian sarri askotan urratsen diren euskaldunen eskubideak. Gogorarazi nahi dugu mundu osoan bakarrik legebiltzar bik dauzkatela euskara hizkuntza ofizial: gure hau eta Iruñekoa hain zuzen ere. Erabat zentzuzkoa da, beraz, Legebiltzar honetan euskaldunen hizkuntza-eskubideei buruz galdetzea eta Jaurlaritzari eskatzea eskubide horiek aitortuak eta errespetatuak izan daitezen. Arartekoak 2012. urteko txostenean idatzi zuen: "Euskal hiztunen hainbat eskubideren eraginkortasun falta izan da aurten ere Arartekoak…". | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2413 |
10 | 47 | 18.10.2013 | ISASI BALANZATEGI | EH Bildu | Interpelazioa, Xabier Isasi Balanzategi EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, euskaldunen hizkuntzaeskubideak errespetarazteko Eusko Jaurlaritzak dituen asmoei buruz | "… bere jardueran arlo honetan bideratu dituen esku-hartze gehienen eragile, eta berriro ere justizia, polizia eta osasuna kexa nabarmenen jatorria izan dira, bai euren maiztasunengatik bai azaldu dituzten arazoen garrantziarengatik". 2011ko abenduan hartu izan txosten horrez geroztik, Europako Kontseiluko Ministroen Batzordeak hainbat gomendio eman zizkien Espainiako agintaritzei. Horietako bi bereziki nabarmenak dira une honetan: "Esparru juridikoa egokitu dezatela, berariaz jasota gera dadin autonomia-erkidegoetako agintaritza judizialek, penalek, zibilek eta administraziokoek euren prozedurak hizkuntza koofizialetan izapidetuko dituztela, aldeetakoren batek hala eskatuz gero. "Beharrezkoa diren neurri juridikoak eta praktikoak ezar ditzatela justizia-administrazioari buruzko artikuluak aipatzen dituen autonomietan, langile judizialen proportzio egoki batek haren laneko funtzioak dagozkion hizkuntzetan burutu ahal izateko, hizkuntzagaitasun nahikoa duela bermatze aldera". Bada, hori da Jaurlaritzari eskatzen dioguna, gomendio horiek aintzat hartzea, tamalez hizkuntzaeskubideen urraketak ez baitira ezohiko gertaerak. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2414 |
10 | 47 | 18.10.2013 | HIZKUNTZA POLITIKA ETA KULTURAKO SAILBURUAK (Uriarte Toledo) | Interpelazioa, Xabier Isasi Balanzategi EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, euskaldunen hizkuntzaeskubideak errespetarazteko Eusko Jaurlaritzak dituen asmoei buruz | Legebiltzarburu anderea, lehendakari, sailburuok, legebiltzarkideok, egun on. Isasi jauna, Elebide hizkuntzaeskubideak bermatzeko zerbitzuaren 2012. urteko memorian jasotako datuen argitan, ehunka euskaldunen eskubideak urratu zirela adierazi duzu. Egia da, arrazoia duzu. Elebideren 2012ko jarduera-txostenean ageri da intzidentzia gehiago direla aurreko urteetan baino, baina horrek ez du esan nahi inondik ere hizkuntza-eskubideen errespetuan atzera egin dugunik. Konbentzituta gaude datu horrek adierazten duela gero eta herritar gehiagok euskara erabiltzen dutela eta gero eta herritar gehiago direla hezkuntzaeskubideen gainean kontzientzia handiagoa dutenak. Eta hori oso ona da. Izan ere, zenbat eta sentsibilizazioa handiagoa izan, orduan eta azkarrago egingo baitugu aurrera hizkuntza-eskubideak errespetatzen, orduan eta eraginkorragoak izango gara egoera hobetzeko lanean. Horrelaxe baloratu zituen Elebideren 2012ko datuak, Hizkuntza Politikarako sailburuordeak jende aurrean ofizialki aurkeztu zituenean. Gaur, horren guzti horren testuinguruaz, Hizkuntza Politikarako sailburuordeak eta nik neuk Legebiltzar honetan agerraldi bat baino gehiagotan esandakoak ekarriko ditut gogora; azkenekoz, ESEPen aurkezpena egin genuenean. Euskarak ez du mezu ezkorrik behar, hitz eta jarrera baikorrak baizik. Aurrera goaz hizkuntzaeskubideak errespetatzerakoan, ez gaude atzo baino okerrago. Euskarak, azken 25-30 urteotan aurrerakada ikaragarria egin du Euskal Autonomia Erkide- goan ezagutzari dagokionez, erabilerari dagokionez eta erabiltzaile-kopuruari dagokionez eta baita erabilera-eremuei dagokienez. Baina asko geratzen zaigu oraindik egiteko eta hizkuntza-eskubideak osorik eta beti errespetatzeko. Ibilbide luzea daukagu egiteko, elebitasun sozial orekaturik ezak zuzenean eragiten baitu hizkuntza-eskubideak herritar guztiei egiazki errespetatzerakoan. Asko daukagu hobetzeko. Euskal Autonomia Erkidegoan bi hizkuntza ofizialen arteko oreka iraunkorra lortzeak helburu izaten jarraitzen du. Elebitasun sozial orekatua bizikidetza eta gizarte-kohesioa indartzeko tresna da, eta aurrera bagoaz ere, urruti gaude oraindik elebitasuna sozial eta indibidual orekatutik. Hori da gure helburua. Hori lortzeko gure hizkuntza biziberritu behar dugu. Eta hiru dira edozein hizkuntzaren biziberritze-prozesuaren arrakasta bermatzeko beharrezkoak diren faktoreak: lege-marko eta -babes egokia, hizkuntzaren erabilera sustatzeko; hizkuntza-politika eraginkorra; eta herritarren atxikimendua. Herritarren atxikimendua ezinbesteko baldintza da, eta giltzarri nagusietako bat, bakarra ez den arren; hizkuntza baten erabilera indartzeko giltzarri nagusia eta erabakigarria da. Askotariko faktoreek eragiten dute euskararen erabileran: euskaldunen dentsitateak; euskal hiztunek euskaraz hitz egiteko duten trebetasun erlatiboak, gaztelaniarekin alderatuta; testuinguru soziolinguistikoak; hiztunaren beraren borondateak; hizkuntza-eskubideen onarpen eta babesak; euskal hiztunen komunitatearen tamainak eta euskararen erakargarritasunak, besteak beste. Berriki aurkeztu dugu Kultura, Euskara, Gazteria eta Kirol Batzordean Euskara Sustatzeko Ekintza Plana (ESEP). Plan hori euskararen gizarte-normalizazioa bermatzeko eta euskal gizartean elebitasun orekatua lortzeko beharrezko hizkuntza-politikako neurriak garatzeko dokumentua, esparru orokorra da. Euskararen Legearen helburua da Euskal Autonomia Erkidegoan bi hizkuntza ofizialen arteko oreka iraunkorra lortzea. Hori da gure helburua. Elebitasun indibiduala eta gizarte-elebitasun orekatua lortuz soilik bermatu daiteke askatasun osoz aukera linguistikoa. Hala, inoiz inor hizkuntza-kontuengatik diskriminatuko ez duen gizartea ere eraiki ahal izango da. Hizkuntza-eskubideak mundu moderno eta aurreratuan gero eta pisu handiagoa hartzen ari dira. Nazioartean garrantzizko erreferentzia da Europako Eremu Urriko Hizkuntzen Gutuna. Euskadin Gernikako Estatutua eta Euskararen Legea dira herritarrei hizkuntza-eskubideak aitortzen dizkieten oinarrizko legeak. Herritar guztiei aitortzen zaizkie eskubide berak, eta ondorioz, hiztunen eskubideak errespetatzea liskar politikotik salbu babestu beharko genuke, hiztun guztien eskubideak errespetatzea aukera-berdintasuna bermatzeko delako. Hizkuntza eskubideen betetze-maila eta hizkuntzaren erabilera bata besteari lotuta daude, eta hizkuntza eskubideen betetze-mailak badu loturarik egoera soziolinguistikoarekin ere. Gure egoera soziolinguistikoan, erabilerarako baldintza objektiboak gaztelaniaren aldekoak dira, desoreka euskararen kaltekoa da. Ez dugu ahaztu behar asko aurreratu dela azken 25 urteetan, asko. Baina, ondo dakigunez, gaur oraindik zenbait testuingurutan oso zaila gertatzen da eta ia ezinezkoa legedian aitorturiko hizkuntza-eskubideak normaltasunez betetzea. Ahaleginak eta bi egiten jarraituko dugu hizkuntza-eskubideak egiazki errespetatuak izan daitezen, bai gizartea gero eta elebidunagoa eraikitzeko lanekin jarraituz eta oso bereiziki administrazio publikoan eta zerbitzu publikoetan hizkuntza-eskubideen urraketarik gerta ez dadin neurri eraginkorrak hartuz. Neurri horiek zehazteko marko egokia, hain zuzen ere, aurtengo urtearen barruan 1997ko dekretuaren eremuan dauden administrazio guztiek onartu behar dituzten euskararen erabilera-planak dira, bosgarren plangintzaldiari dagozkionak. Eusko Jaurlaritzak ere bere plana onartu eta abian jarriko du. Prestaketa-lanetan ari gara. Herri-administrazioei joan zen uztailean helarazi genizkien beren erabilera-planetarako irizpideak. Horien ondoan badira, halaber, plan sektorialak. Esaterako, Osakidetzako bigarren plana etorriko da. Etengabe hobetzen jarraitzea da bidea, eta horrela ari gara eta arituko gara. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2415 | |
10 | 47 | 18.10.2013 | ISASI BALANZATEGI | EH Bildu | Interpelazioa, Xabier Isasi Balanzategi EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, euskaldunen hizkuntzaeskubideak errespetarazteko Eusko Jaurlaritzak dituen asmoei buruz | Eskerrik asko, mahaiburu anderea. Lehendakari, sailburu anderea, jaunak. Zergatik egiten dugu erdaraz atril honetatik? Interpreteari atsedena emateko? Titular bat nahi dugulako? Erdaraz hobeto moldatzen garelako? Zertarako jartzen ditugu zerbitzuak, konfiantza ez daukagulako? Euskaraz ez dakitenen gureganako errespetu faltagatik, zera jartzen ez dutelako belarrietan? Gauza askotan bat etor gintezkeen, baina ez gara gu ikuspegi ezkorra dugunak eta euskara politizatu egiten dugunak, ez gara gu horiek. Gu euskararen aldeko ibilbide luzean gatoz, euskararen aldeko normalizazioa. Beste batzuk izaten dira euskara gorroto dutenak, euskara ukatu nahi dutenak eta euskara politizatu egiten dutenak. Legebiltzar honetan, ekinbideetan begiraturik, gehienak euskararen aurkakoak izan dira eta ekinbide parlamentario gehienak izan dira euskara gorroto duten horiek jartzen dituztenak itxurazko eskubideen izenean. Guk nahiko genuke errealitatea bere horretan aintzat hartua izatea. Eta errealitatea da 2006-2011 urte bitartean euskaldunen proportzioa Araban, Bizkaian eta Gipuzkoan bi hamarren behera etorri dela. Errealitatea da prozesua eten egin dela. Errealitatea da etengabean presionatu egiten gaituztela euskaldunok gure eskakizunak bazter utz ditzagun. Eta errealitatea da, eta hori aitortua da bai Elebiden bai Behatokiak egindako txostenetan, salaketak eta eskubideen urraketak gero eta gehiago direla. Izan daiteke kontzientzia handiagoa dagoelako, bejondeigula. Baina hizkuntza-eskubideen urraketei stop esan behar zaio. Ez dago esaterik euskara gutxi erabiltzen dugula euskaldunok, etengabean gure kontrako hizkuntza-eskubideen urraketak gertatzen diren bitartean, ez dago hori esaterik. Euskaraz normaltasunez hitz egin nahi dugu eta nahi dugu entzuten digutenak gu ulertzea, askotan gertatzen ez dena. Horretarako, jartzen dugu gure dirua eta horretarako dauzkagu, zerbitzu bikainak portzierto, itzulpenak eta interpreteak: gabezia bat konpontze aldera. Jaurlaritzari eskatzen dioguna da stop esatea hizkuntza-eskubideen urraketari, eta eskatzen dioguna da euskararen normalizazio bidean errealitatea bere horretan onartzea. Legebiltzar honetan eztabaidatu behar da, eta gu prest gaude, aztertu egin behar dugu euskararen egoera, berritu egin behar dugu diagnostikoa, eta jakinarazi mundu guztiari euskararen egoera zertan den. Gure ustez, akatsik handiena izan daiteke diagnostiko faltsu batean hizkuntza-politika oinarritzea. Mundu guztiak jakin behar du zer egoeratan gauden. Mundu guztiak jakin behar du euskaldunok gutxiengoak garela eta erdaldunen artean sakabanaturik bizi garela, eta zailtasunak dauzkagula euskaraz hitz egin ahal izateko, mundu guztiak jakin behar du hori. Eta mundu guztiak jakin behar du euskaraz hitz egin ahal izateko hizkuntza-eskubideak errespetatu egin behar direla. Eta hortik aurrera, esan diezagutela euskaraz asko edo gutxi erabiltzen dugun. Guk, gure aldetik, euskararekiko konpromisoa hartu nahi dugu, noski, eta zabaldu nahi du euskararen aldeko normalizazioan itun estrategikoa eta akordio zabala behar dugula. Horren bila ibiliko gara. Eta hor, bide horretan, topo egingo dugu elkarrekin. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2416 |
10 | 47 | 18.10.2013 | HIZKUNTZA POLITIKA ETA KULTURAKO SAILBURUAK (Uriarte Toledo) | Interpelazioa, Xabier Isasi Balanzategi EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, euskaldunen hizkuntzaeskubideak errespetarazteko Eusko Jaurlaritzak dituen asmoei buruz | Eusko Jaurlaritzak euskara nahiz gaztelania erabiltzeko eskubidea herritar guztiek bermatuta izan dezaten neurriak hartzeko konpromisoa du. Baina euskara eta gaztelania, hau da, herritar guztiek dute babesa beren hizkuntza-eskubideak baliatzerakoan. Horretarako, oinarrizko eginkizuna dauka Elebidek, hizkuntza-eskubideak bermatzeko zerbitzuak. Esan beharra dago Elebide ez dela kexa, iradokizun eta kontsulta jasotzera mugatuko den zerbitzu bat. Hori ez ezik, ekintzak eta kanpainak ere sustatuko ditu herritarrak dagozkien hizkuntza-eskubideen gainean sentsibilizatu eta informatzeko. Horrez gain, hizkuntza-eskubideen eta hizkuntza-araudiaren gaineko informazioa eta aholkularitza ematen dihardu eta ematen jarraituko du. Eta nola ez, kexak jaso eta izapidetzen jarraitzen du. Are gehiago, inolako beldurrik gabe, herritarren hizkuntza-eskubideak urratzen direnean, edozein dela kasua, Elebidera jotzera animatzen ditugu herritarrak. 2012an % 15 kexa gehiago jaso izana ona da. Gehikuntza hori herritarren hizkuntza baliatzeko kontzientzia eta sentsibilizazio handiagoa izatearen seinale da. Jaurlaritzak positibotzat jotzen du bilakaera hau. Hizkuntza erabiltzerakoan sortzen diren eragozpenak, trabak eta urraketak ezagutu nahi ditugu. Hori da konponbideak bilatzen eta aplikatzen laguntzeko bide bakarra. Ez bakarrik zerbitzu publikoetan, baita eremu pribatuetan ere. Aurrekoez gainera, kexa-objektu diren sail, instituzio eta erakundeei Elebidek lankidetza eta aholkularitza teknikoa eskaintzen die. Eta erakundeen arteko lankidetzari dagokionez, kooperazioa sustatzen du hizkuntza-eskubideen babesaren gainean eskumena duten instituzio, organismo eta erakunde publiko zein pribatuetan. Azkenik, hizkuntza-eskubideen babesarekin lotutako iradokizunak jaso eta izapidetzen jarraituko du. Eusko Jaurlaritza honek ez dio lepoa erakutsiko hizkuntza-eskubideak urratuak ikusten dituen herritarrei. Areago, bultzatu egingo ditugu urraketa jasaten dituztenean erreklamazioa aurkeztera, horixe baita bide eraginkorrena hizkuntza-eskubideak geroago eta gehiago errespeta daitezen. Eusko Jaurlaritzak apustu sendoa egiten du euskaldunen hizkuntza-eskubideak bermatzeko, eta errepikatzen dut, Eusko Jaurlaritzak apustu sendoa egiten duela euskaldunen hizkuntza-eskubideak bermatzeko. Eta gure helburua lortzeko, ezinbestekoa dugu euskararen biziberritze prozesuan aurrera egitea. Denen arteko elkarlana beharrezkoa da, guztion erantzukizuna, eta denon artean lortuko dugu erabilera sustatu eta bermatzea. Herritar guztien hizkuntzaeskubideak, euskara nahiz gaztelania erabiltzeko eskubidea, egiazki bermatzea da gure bidea eta gure helburua. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2417 | |
10 | 47 | 18.10.2013 | ARRONDO ALDASORO | EH Bildu | Galdera, Belén Arrondo Aldasoro EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, itunpeko ikastetxeetan lan-erreforma aplikatzeari buruz | Eskerrik asko berriro. Eusko Jaurlaritzak 2010ean kontzertazio moduluak murrizteko erabakiaren aurrean, itunpeko irakaskuntzako patronalek, Kristau Eskola eta IZEAk, murrizketa hauen zama nagusiena sektoreko langileen bizkar jartzea erabaki zuten soldatak murriztuz. Eta ez hori bakarrik, auzitegiek langileei arrazoia eman ondoren, epaiak bete beharrean hauek saihesteko bidea hartu du patronalak: hitzarmenaren negoziazioa bertan behera utzi eta Estatuko hitzarmena ezarri lanerreformaz baliatuz. Era berean, langileekin duten zorra ez dute kitatu. Milaka langile dira egoera horretan daudenak. Guzti horren aurrean, inolako murrizketaplanteamendurik gabe, hitzarmenaren negoziazioarekin diezaioten eskatzeko, irailaren 26an greba izan zen. Greba arrakastatsua izan arren, ez da inolako mugimendurik egon eta egoerak bere horretan jarraitzen du. Jakin badakigu atzo bertan bildu zinela sektoreko sindikatuekin. Egoeraren larritasuna kontuan izanda, berandu samar esango nuke. Hala ere, ondo. Mobilizazio eta lanuzteak iragarrita daude hurrengo asterako, 22 eta 24rako. Jaurlaritzak, bestalde, behin eta berriro azaldu du bere desadostasuna lanerreformaren aplikazioarekin. Horregatik, zer egingo du Hezkuntza Sailak lanerreforma aplikatzen duten gizarte-ekimeneko enpresekin, gaur egungo egoerari irtenbidea bilatzeko? | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2418 |
10 | 47 | 18.10.2013 | HIZKUNTZA POLITIKA ETA KULTURAKO SAILBURUAK (Uriarte Toledo) | Galdera, Belén Arrondo Aldasoro EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, itunpeko ikastetxeetan lan-erreforma aplikatzeari buruz | Señora presidenta. Arrondo anderea, lehenik eta behin, Gobernu honek itunpeko irakaskuntzarekin, publikoarekin bezala, duen konpromiso irmoa azpimarratu nahiko nuke, itunpeko ikastetxeek hezkuntza sistemaren baitan duten garrantzi kuantitatibo zein kualitatiboagatik. Egoeraz jabetzen gara, arreta eta ardura handiz jarraitzen dugu prozesua, eta irtenbidea ahalik eta lasterren heltzea nahi dugu eta espero dugu. Horregatik, gatazka honetako alde bietako azalpenek eta kezkak entzun ditugu, eta ez atzo bakarrik. Horrez gain, berehala eskatu dugu Enplegu eta Lan Sailburuordetzaren laguntza, betiere negoziaketa lehenbailehen bideratzeko eta gatazka modu egokian gainditzeko helburuarekin. Gure borondatea argi dago, gure konpromisoa itunpeko sarearekin irmoa da. Hala ere, gure borondate onak ez dio sail honi negoziaketa-prozesu honetan parte hartzeko gaitasunik ematen. Liskar honetan bi protagonista daude, bi alde nabarmenduak, eta beraiek dira konponbide egokia aurkitu behar dutenak lan-baldintzen negoziazioan itunpeko sarearen alde eta hizkuntzaren-sistemaren alde. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2419 | |
10 | 47 | 18.10.2013 | ARRONDO ALDASORO | EH Bildu | Galdera, Belén Arrondo Aldasoro EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, itunpeko ikastetxeetan lan-erreforma aplikatzeari buruz | Diru publikoarekin funtzionatzen duten ikastetxeez ari gara. Ondorioz, Hezkuntza Sailak izango du zer esan, milaka langileei egun batetik bestera Estatuko hitzarmena ezarri zaienean, ordurarte zegoena, hemengo hitzarmena, alde batera utzita. Itunpeko patronala izan zen Komunitate honetan erreforma laboralaz baliatzeko aitzindaria. Hitzarmenaz aldatzeko erabakia uztailaren 5ean iragarri zuen. Lehen aipatu bezala, langileei dagokiena ez ordaintzeko, Estatuko hitzarmenaren babesa hartu zuten, eta kontutan hartu behar da nomina patronalak ematen dietela langileei, baina soldata Jaurlaritzak ematen diela, eta hori kontutan izanda, uste dugu erantzukizun zuzena dagoela ere. Onartezina da, gure ustez, kontzertatutako ikastetxeetako patronalek horrelako jarrera bat hartzea eta Jaurlaritza hainbeste denbora isilik eta geldirik egotea. Hezkuntza Sailaren pasibotasuna harrigarria da, diru publikoaren kontrolak kolokan dagoelako. Langileek egiten dituzten eskaerak oinarrizkoak dira, gure ustez, eta justuak ere bai. Hitzarmenaren negoziazioa aurreko hitzarmenetik abiatzea justua da, gure ustez, eta murrizketak beraiei ez egitea ere bai. Larria da, esan dudan, bezala patronalak hartutako erabakia, eta, modu berean, sortu den egoeran ardura zuzena duela pentsatzen dugu Jaurlaritzak, azken batean murrizketaren bidea berak hasi zuen 2010ean hezkuntza-sistema osoan. Lan-erreformaren aplikazioa ezin da inolaz ere onartu diru publikoaz finantzatutako enpresetan eta ezta ere itunpeko ikastetxeetan. Murrizketen politikekin uste dugu amaitu behar dela hezkuntzan, Jaurlaritza ezin da izan Madrilgo politikak ezartzeko eta inposatzeko tresna eta uste dugu beste politika batzuk egiteko borondatea izan behar duela, murrizketak alde batera utzita. Horregatik, eta gatazka honen aurrean, berriro ere, Hezkuntza Sailari, Jaurlaritzari, inplikazio zuzena eskatzen diogu konponbidea topatzeko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2420 |
10 | 47 | 18.10.2013 | HIZKUNTZA POLITIKA ETA KULTURAKO SAILBURUAK (Uriarte Toledo) | Galdera, Belén Arrondo Aldasoro EH Bildu taldeko legebiltzarkideak Hezkuntza, Hizkuntza Politika eta Kulturako sailburuari egina, itunpeko ikastetxeetan lan-erreforma aplikatzeari buruz | Arrondo anderea, gaur egun itunpeko ikastetxeetan bizi den ardura eta egonezina ulertzen dugu. Egoeraz ondo jabetzen gara, baina, edozein kasutan, ezin gaituzu gatazka honen erantzule egin. Argi eta garbi utzi behar dugu zein den Administrazioaren erantzukizuna itunpeko ikastetxean soldatei dagokienetan, zeren zure galderan esaten duzu "Eusko Jaurlaritzak kontzertaziomoduluak murrizteko erabakiaren aurrean itunpeko irakaskuntzako patronalek murrizketa hauen zama nagusiena sektoreko langileen bizkar jartzea erabaki zuela soldatak murriztuz". Eta hori ez da horrela, Arrondo anderea. Modu argi eta arduratsuan hitz egin behar dugu. Administrazioaren erantzukizuna, irakasleen soldatei dagokienez, ordainketa eskuordetu moduan ezagutzen denera bideratzen da nagusiki. Sistema horren eraginez, Administrazioak zuzenean ordaintzen dizkie soldatak irakasleei, itunpeko ikastetxearen izenean. Baina erantzukizun hori ez da erabatekoa, Euskadiko Aurrekontu Orokorren Legean zenbatutako moduluek mugatzen baitute. Aurrekontuen bidez, edo lege-ezarpenen bidez, kasu honetan bezala, modulu ekonomikoak murrizteak ez du adierazten Administrazioak bere egin ditzakeenik, edo bere egin behar dituenik, aurretik hitzartu ziren kopuruen kasuan modulu horiek gainditzen dituztenak. Enpresen eta langileen arteko hitzarmen kolektiboen bidez izan daitezkeen soldata-aldaketak legezko muga hori gainditzen ez dutenean soilik egin ditzake bere Administrazioak. Ezin ukatu aurreko legealdian, zehaztasun handiagoz esateko 2010. urtean, soldata-murrizketa bat egin zela Aurrekontuen Legean Estatuko araua betetzeko. Murrizketa honek eragin berbera izan zuen Administrazio orokorreko langilerian zein hezkuntzakoan, itunpeko sarean ere eragina izan zuelarik. Behin auzia sortuta, Auzitegi Nagusiaren epaiak itunpeko irakaskuntzako sindikatuei eman die arrazoia eta patronalak ordaindu gabeko zenbatekoak erregularizatzera behartu ditu. Egoeraz jabetzen gara eta ezin dugu ukatu arduratuta gaudela. Hala ere, itunpeko ikastetxeek eta langileek aurkitu beharko dute egoera berrira egokitzeko formularik onena. Jaurlaritzak argi utzi du zer jarrera duen lanerreformaren aurrean, hitzarmen kolektiboei dagokienez, eta aldeen arteko negoziazioa eskatu du, eta sindikatuen eta patronalaren artean akordioak sinatzeko beharra nabarmendu. Eusko Jaurlaritzak, bai Hezkuntza Sailak eta bai Enplegu Sailak, euren laguntza eskaintzen die eta berriz ere negoziaketak berrartzera gonbidatzen ditu, itunpeko irakasleen lan-baldintza egokienak lortu ahal izateko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2421 | |
10 | 47 | 18.10.2013 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak Segurtasuneko sailburuari egina, Ertzaintzako hautaketa-prozesuei buruz | Eskerrik asko, presidente andrea. Egun on. Egun on, sailburu andrea. Legebiltzar-batzordean izan zara berriki bi arazoren aurrean Eusko Jaurlaritzak eta zure sailak zer jarrera duten azaltzeko: batetik, Erne sindikatuak bederatzi ertzain Bizkaiko Foru Aldundiko Foru Poliziara atxikitzeko lehiaketan iruzur egin ote zelako aurkeztu zuen salaketa dela eta; bestetik, iragan irailean Administrazioarekiko Auzien Gasteizko 2. Epaitegiak emandako epaiarengatik, hogeita hamar komisario izendatzeko hautaketa-prozesuaren zati bat baliogabetu baitzuen. Azalpen batzuk eman zenituen, hain zuzen, batzorde hartan, eta zure sailaren eta Eusko Jaurlaritzaren jarreraren berri eman ahal izan zenuen. Ongi, sailburu andrea, begira diezaiogun etorkizunari. Zure ustez, aldatu egin behar da Ertzaintzan barne-sustapena eta zerbitzu-eginkizunetarako atxikipena arautzen duen sistema, gardenagoa izateko eta meritu eta gaitasunen ebaluazioak arbitrariotasunsentipena saihesteko? Zure iritzia jakin nahi dugu, sailburu andrea, etorkizunean egoera horiek saihesteko egin behar denari buruz, eta, halaber, nola jokatuko duen aurrerantzean zure sailak. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2422 |
10 | 47 | 18.10.2013 | SEGURTASUNEKO SAILBURUAK (BELTRÁN DE HEREDIA ARRONIZ) | EA-NV | Galdera, Gorka Maneiro Labayen Mistoa-UPyD taldeko legebiltzarkideak Segurtasuneko sailburuari egina, Ertzaintzako hautaketa-prozesuei buruz | Eskerrik asko, mahaiburu anderea. Ongi, Maneiro jauna, gardentasuna ez da sentipen-kontua, ezta, noski, zurrumurruei, iritzi interesatuei edo egiaztatu gabeko informazioei buruzko salaketa-kontua ere. Zuk jada badakizunez, landu, adostu eta onartu egiten dira legeak, eta haiek aplikatzea, legeak aplikatzea da gardentasun-ariketa onena. Kasu honetan, Euskal Herriko Poliziari buruzko Legea da barne-sustapeneko prozedurak eta zerbitzueginkizunetarako atxikipenak ezartzen dituen erreferentzia baliozko bakarra, eta hori da gardentasunaren ariketa praktikorako araututako lege-oinarria; hori da barne-sustapeneko eta zerbitzu-eginkizunetarako atxikipenerako prozeduraren ezarpena arautzen duen lege-oinarria. Bistan denez, zuk diozun moduan, dena hobetu daiteke, noski, duela astebete zegokion batzordean azaldu nizun moduan; aukera izan zenuen nire hitzak entzuteko, Ertzaintzak hogeita hamaika (hogeita hamaika) urtez egin dituen barne-sustapeneko prozesu ugariei buruzkoak, eta bi soilik jarri ditu zalantzan epaiak. Bi soilik, hogeita hamaika urte baino gehiagoan. Bada, ez dakit kasu honetan salbuespenak araua berresten duen, Maneiro jauna. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2423 |
10 | 47 | 18.10.2013 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak Segurtasuneko sailburuari egina, Ertzaintzako hautaketa-prozesuei buruz | Bai, eskerrik asko, sailburu andrea. EAEko Auzitegi Nagusiaren uztailaren 18ko 430/2013 epaia ezagutu dugu, eta ezin zaio errekurtsorik aurkeztu. Epai horrek bertan behera utzi ditu Ertzaintzako giza baliabideak ulertzeko eta kudeatzeko moduaren zenbait alderdi. Sailburu andrea, ezagutzen duzu epaia? Ezagutzen duzu epaiaren edukia? Bistan denez, bete egin behar dira legeak eta epai judizialak. Baita azken hori ere, eta hau dio: "Zerbitzu-eginkizunak ez dira merezimendu-lehiaketaren ordezko sistema"; "Administrazioak ezin du merezimendu-lehiaketaren eta zerbitzu-eginkizunen artean aukeratu lanpostuak hornitzeko ordezko sistematzat". Eta beste gauza batzuk ere bai, baina, bistan denez, ez dut haiek irakurtzeko denborarik. Dena den, sailburu andrea, epaiak dioena kontuan izanik, eta pentsatzen dut ezagutzen duzula, eta irakurriko zenuela, jabetzen zara zerbitzu-eginkizunekin zenuten mauka amaitu dela, eta merezimenduak eta gaitasunak ebaluatzeko irizpideak txertatu behar dituzuela lanpostuak hornitzeko prozesuetan? Zer egitea aurreikusten duzue egun zerbitzueginkizunetan legea urratuz dituzuen bi mila agente inguru horiekin, epaiak dioen moduan? Nola berrantolatuko duzue polizia aipatu dizudan ebazpen judizial horri jarraikiz? Eta, azkenik, sailburu andrea, jabetzen zara sindikatuekin eseri behar duzula behingoz, Ertzaintzaren berrantolaketa eta eredu berrirako bilakaera negoziatzeko? Eta, sailburu andrea, epaia irakurri baduzu, zer iritzi duzu, eta zer ondorio izango ditu Eusko Jaurlaritzan, zuk zuzentzen duzun sailean eta Ertzaintzan? Eskerrik asko. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2424 |
10 | 47 | 18.10.2013 | SEGURTASUNEKO SAILBURUAK (BELTRÁN DE HEREDIA ARRONIZ) | EA-NV | Galdera, Gorka Maneiro Labayen Mistoa-UPyD taldeko legebiltzarkideak Segurtasuneko sailburuari egina, Ertzaintzako hautaketa-prozesuei buruz | Maneiro jauna, lehen esan dizudan moduan, Ertzaintzaren barne-sustapeneko prozesuak bi kasutan soilik jarri ditu zalantzan epaiak. Lehen kasuan, baliogabetzat jo ziren barnesustapeneko prozesu baten deialdiaren oinarriak emakumeen aldeko kuota bat izateagatik, eta ziur asko zu eta biok ados izango gara horretan, baina, hain zuzen, ez zen legea betetzen, eta deialdia baliogabetu egin zuen epaiak. Eta berriagoa da bigarren kasua, hain zuzen, eta aipatu duzu jada: Ertzaintzan komisario izendatzeko hautaketa-prozesuaren deialdiaren oinarriak, orduko hartan Polizia eta Larrialdietako Euskal Akademiaren zuzendari zenak 2012an prestatuak. Egia da, baliogabetzat jo da lehen auzialdian. Bi prozesu horiek, Ertzaintzak hogeita hamar urte baino gehiago dituela. Zuk aipatu didazun zerbitzu-eginkizunen zerrendari dagokienez, hain zuzen, eta gardentasun-mugez diharduzu, ongi zehaztuta dago Poliziari buruzko Legean zer printzipio aplikatu behar diren. Konstituzioprintzipioak, bestalde, ez baita besterik, ezta? Esan nizun jada lehengo ostiralean, eta azaldu nizun gardentasun-mugak 2009ko ekainaren 15eko epaiak zehaztu zituela, Administrazioarekiko Auzien Bilboko 1. Epaitegiak emandako epaiak. Oso argi uzten zuen gauza bat direla izaera orokorreko zerbitzueginkizunak, Ertzaintzako langileen lanpostuak betetzeko, eta beste gauza bat, oso bestelakoa, behar espezifikoak, zehatzak eta aldi baterakoak betetzeko zerbitzu-eginkizunen deialdia. Kasu horietan, Ertzaintzaren zerbitzuek izaten dituzten ohiz kanpoko beharrak betetzeko beharrari erantzuten dio beti prozeduraren azkartasunak. Beraz, zuk esan didazu noiz... Barkatu, sindikatuekiko harremanaz galdetu didazu. Eman diezaiogun denbora, eta Ertzaintza berrantolatzeko eta berregituratzeko proposamen zehatza dugunean hitz egingo dugu sindikatuekin. Harreman etengabe eta jarraitua dut sindikatuekin; beraz, ez kezkatu, bere gaian izango duzu informazio hori. Muchas gracias. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2425 |
10 | 47 | 18.10.2013 | RONCAL AZANZA | SV-ES | Galdera, Blanca Roncal Azanza Euskal Sozialistak taldeko legebiltzarkideak Osasuneko sailburuari egina, zigarro elektronikoaren kontsumoari buruz | Presidente anderea, legebiltzarkideok, lehendakari jauna, sailburu jauna, egun on denoi. Sailburu jauna, hedatzen ari da gure inguruan zigarro elektronikoen erabilera, eta azkenaldian nabarmen gehitu dira produktu hori saltzeko negozioak. Erabilera hori ohiko tabakoa ordezteko metodotzat sustatzen da nagusiki. Baina Pneumologia eta Kirurgia Torazikoko Espainiako Elkarteak oharra eman du gailu horiei buruz, ohiko zigarroaren substantzia berak dituenez, minbizia sortzeko gaitasuna baitu. Eta zenbait herrialdek –Australiak eta Kanadak, esaterako– debekatu egin dute produktu horren salmenta. Direktibaren zirriborroa prestatzen ari da, gainera, Europar Batasuna, nikotina-kantitate txikia duten gailu elektronikoak farmazietan soilik sal daitezen, eta gainerakoen kasuan, espazio itxietan erabiltzeko debekua zabaltzeko, tabako arruntarekin gertatzen den moduan. Beraz, zalantza asko dituzte herritarrek egun dendetan kalterik egiten ez duen produktutzat saltzen diren produktu batzuen inguruan; zigarro elektronikoaren lurruna jariatzen dutenekin espazioak partekatzen dituztenengan zer ondorio dituen zehazteko ere zalantza handiak daude, eta, halaber, zalantza handiak gure hirietan orain negozioak martxan jartzen ari diren ekintzaileentzat, agian haien erabilera oso mugatua izango baita denbora gutxian. Hori dela eta, beharrezkoa iruditzen zaigu Osasun eta Kontsumo arduradunak zigarro elektronikoen arautzeari buruzko irizpidearen berri ematea. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2426 |
10 | 47 | 18.10.2013 | OSASUNEKO SAILBURUAK (Darpón Sierra) | Galdera, Blanca Roncal Azanza Euskal Sozialistak taldeko legebiltzarkideak Osasuneko sailburuari egina, zigarro elektronikoaren kontsumoari buruz | Señora presidenta, señorías, señora Roncal, buenos días. Zigarro elektronikoa tabakoaren ordezkotzat erabiltzeari dagokionez, Osasunaren Mundu Erakundeak horri buruz eman dituen gomendioekin bat dator Eusko Jaurlaritzaren Osasun Saila. Osasunaren Mundu Erakundeak, oro har, ez du gomendatzen zigarro elektronikoen erabilera, eta, zuk aipatu duzun moduan, Europar Batasuna lantzen ari den etorkizuneko Europako direktibaren zain ere bagaude, egun dagoen lege-hutsunea betetzeko. En este tema, como en otros, la valoración y las recomendaciones de ese órgano son muy importantes para el Departamento de Salud. Hain zuzen, adierazi duzun moduan, gaur egun ez Euskadik ez Espainiako estatuak ez dute lege espezifikorik halako produktuak arautzeko. Beraz, impasse batean gaude, baina espero dugu laster itxiko dela Europar Batzordea egun prestatzen ari den araua. Bien bitartean, Osasun Saila, Osasun Publikoaren eta Mendekotasunen Zuzendaritzaren eta Kontsumobideren bidez, horri buruzko informazioa biltzen, aztertzen eta eguneratzen ari da, Europako etorkizuneko direktiba aplikatzeko prestatzeko, dakizuen moduan, derrigorrean bete behar baita. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2427 | |
10 | 47 | 18.10.2013 | RONCAL AZANZA | SV-ES | Galdera, Blanca Roncal Azanza Euskal Sozialistak taldeko legebiltzarkideak Osasuneko sailburuari egina, zigarro elektronikoaren kontsumoari buruz | Sailburu jauna, zerbait gehiago espero dugu. Europar Batasunak erabakitzen duenaren zain egoteaz harago, irizpide propioak izan behar ditu Eusko Jaurlaritzak, eta badu horretarako aukera. Hain zuzen ere, Euskadik leku publikoetan tabakoaren kontsumoa arautu zuen aurreko legegintzaldian, bere eskumenei jarraikiz, Patxi Lópezen Gobernuaren ekimenez. Eztabaida politiko bizia eragin zuen izapidetze hark. Gogoan ditugu oraindik lokal intsumisoen publirreportaje haiek, aizkorakadaka tabakoa saltzeko makinak hausten zituzten tabernariak, ostalaritza-sektorearen kaosa iragartzen zuten guruak. Emaitza da ona izan zela ekimena abian jartzea, ona izan zela aurrea hartzea; ona izan zen hura aurrera eramateko irizpide bat izatea, defendatzea eta akordioak sinatzea. Eta oso ona izan zen euskaldunon osasunerako. Egia da tabako-kontsumoaren eraginak bidea hobetzeko aukera ematen duela oraindik, baina, zalantzarik gabe, osasuna irabazi da, eta higienea, espazio partekatuetan. Gainera, arauak onarpen orokorra duela ikusi da. Orain eskatzen dizugu, sailburu jauna, Eusko Jaurlaritza berriro busti dadila. Bruselak onar dezakeen arau orokorra bazter utzi gabe, pneumologian adituak direnekin lan egiteko, osasun orokorra zaintzeko beharrezkoak diren mugak zehazten. Osasun Sailak kontsumitzaileei ere informazioa emateko, bai arriskuei buruzkoa, bai gailu horien erabilerak izan ditzakeen arriskuen gaineko zalantzei buruzkoa. Zigarro horiek saltzen dituzten dendekin ere lan egiteko, eta zigarro horiek saltzen hasteko asmoa dutenekin, informazio zehatza eman dezaten, eta berei ere Eusko Jaurlaritzak egingo dituen urratsei buruzko datuak emateko, eta haien merkataritza-jarduerari nola eragin diezaiokeen zehazteko. Azken batean, ekimen honen helburua da, sailburu jauna, merkaturako erabaki argigarriak eta euskal herritarren osasuna babesteko neurriak hartzeko eskatzea. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2428 |
10 | 47 | 18.10.2013 | OSASUNEKO SAILBURUAK (Darpón Sierra) | Galdera, Blanca Roncal Azanza Euskal Sozialistak taldeko legebiltzarkideak Osasuneko sailburuari egina, zigarro elektronikoaren kontsumoari buruz | Bada, eskertzen dizut ekimena, baina ez gaude besoak antxumatuta. Kontrol-lana egiten ari dira Osasun Publikoa eta Kontsumobide. Baina betikoa da egungo egoera: ez da ez autonomia-erkidegoko ez estatuko araudirik, eta Europako direktibaren zain gaude, zenbait bide har baititzake. Farmazia-produktutzat har dezake, edo ez. Legedia prest dagoenean, horri jarraitu beharko zaio Jaurlaritzaren jokaera erabiltzeko orduan. Aipatutako zainketa-zereginez gain, eta Europako arauak zer esango zain gaudela, gure irizpidea, esan dizudan moduan, bat dator OMEren irizpidearekin, eta ez dugu gomendatzen erabiltzea. Eta, administrazioa garen heinean, zure kezka eta aipatu dituzun zientzia-elkarte ospetsuek adierazitakoa partekatzen ditugu: Pneumologia eta Kirurgia Torazikoko Espainiako Elkarteak eta Tabakismoa Prebenitzeko Estatuko Batzordeak adierazitakoa. Gaur egun, dena den, ez da halako produktuen arriskuei buruzko ebidentzia zientifikorik, eta, beraz, zuhur jokatu behar dugu. Baina argi dago ez duela eragin onuragarririk osasunean, eta ez da erretzeari uzteko laguntzatzat hartu behar. Herritarrek argi izan behar dute ez dela produktu terapeutiko bat. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2429 | |
10 | 47 | 18.10.2013 | SARASUA DÍAZ | SV-ES | Galdera, Txaro Sarasua Díaz Euskal Sozialistak taldeko legebiltzarkideak Osasuneko sailburuari egina, mendeko finantza-ekarpenek eragindako pertsonentzat egon litekeen irtenbidearen inguruan Gobernuak emandako irizpidearen eta Kontsumobideko zuzendariak esandakoaren arteko aldeari buruz | Egun on denoi. Sailburu jauna, hainbatetan errepikatu den gai bat dakargu, eta ausartzen naiz esatera deserosoa dela zuretzat, egungo gertaerek erakusten baitute gai honek merezi duela Ganbera honetan gaudenon arreta. Sailburu jauna, horregatik eta ez beste ezerengatik mantendu dugu gai hau bizirik legebiltzarreko osoko bilkuretan. Manifestazioa egin dute gaur bertan Fagorreko langileek, eta babesgabetasuna eta ziurgabetasuna salatu dituzte. Nik, Talde Sozialistaren izenean, ezin dut Fagorren egungo egoerari buruzko kezka sakona agertu gabe utzi, baita langile eta bazkideei dagokienez ere, eta, noski, Talde Sozialistaren elkartasuna adierazten diegu hemendik bertatik. Baina, sailburu jauna, ezin dugu bazter utzi egoera honek baduela beste maila bat ere egoerak eragindako jendearengan. Fede onez, eta, salatzen dutenez, iruzurren ondorioz mendeko finantza-ekarpenak erosi zituztenei buruz ari naiz; gaur, aurrezkiak berreskuratzeko, ilararen amaieran jarri behar direnei buruz. Haiek ere sentitzen dituzte babesgabezia eta ziurgabetasuna. Eta esango dizut, sailburu jauna, Balore Merkatuaren Batzorde Nazionalak martxoan aurkeztu zuen txostenean jasotzen dela, 7. orrialdean, 48.513 bezerok erosi zituztela mendeko finantza-ekarpenak. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2430 |
10 | 47 | 18.10.2013 | SARASUA DÍAZ | SV-ES | Galdera, Txaro Sarasua Díaz Euskal Sozialistak taldeko legebiltzarkideak Osasuneko sailburuari egina, mendeko finantza-ekarpenek eragindako pertsonentzat egon litekeen irtenbidearen inguruan Gobernuak emandako irizpidearen eta Kontsumobideko zuzendariak esandakoaren arteko aldeari buruz | … 40.000 personas. Horra hor: eragindako 40.000 lagun. Ulertzen duzu, sailburu jauna, zergatik proposatu genuen gure ustez kooperatiba-ereduari erantzuten ez dion eta 40.000 laguni kalte egin dien legeaurreikuspena kentzea? Ezetsi egin du proposamena Ganbera honek, baina baita Eusko Jaurlaritzak ere, irtenbide orokorrik ikusten ez diola argudiatuta. Irtenbide orokorrik ez duela ikusten, eta irtenbideak bide judizial edo arbitraletik jo behar duela. Hori dio txostenak. Baina hori kontraesanean dago Kontsumobideren zuzendariak, Elena Unzuetak, iragan irailaren 23an Ganbera honetan egin zuen agerraldiarekin, bitartekaritza proposatzen baitzuen egoerari irtenbidea emateko. Horregatik galdetzen dizugu zer arrazoik eragin zuten Eusko Jaurlaritzaren eta Kontsumobideren arteko irizpide-aldea mendeko finantza-ekarpenek eragiten dien jende guztiari irtenbidea emateko bideari dagokionez. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2431 |
10 | 47 | 18.10.2013 | OSASUNEKO SAILBURUAK (Darpón Sierra) | Galdera, Txaro Sarasua Díaz Euskal Sozialistak taldeko legebiltzarkideak Osasuneko sailburuari egina, mendeko finantza-ekarpenek eragindako pertsonentzat egon litekeen irtenbidearen inguruan Gobernuak emandako irizpidearen eta Kontsumobideko zuzendariak esandakoaren arteko aldeari buruz | Presidente andrea, legebiltzarkideok, Sarasua andrea, egun on berriro. Gure elkartasuna Mondragón Korporazio osoari, bereziki Fagorreko kooperatibistei. Hori dela eta, guretzat ez zen agian egunik egokiena mendeko finantza-ekarpenei buruz galdetzeko, baina, dena den… Zure galdera arrazoitzeko, galderaren oinarritzat, Eusko Jaurlaritzak lege-proposamen bat aintzat hartzeari buruz egindako dokumentu baten testu literala hartu duzu, zehazki 2000ko ekainaren 29ko 1/2000 Legea, Euskadiko Kooperatiba Legea aldatu zuena. Eusko Jaurlaritzak egin, onartu eta Legebiltzar honetara bidali zuen testura joz gero, ikusten da zure galderan aipatzen duzun irizpide-alde horretatik oso urrun dagoela. Nabarmena da Talde Sozialistak berriki aurkeztu zuen proposamenari Legebiltzarrak eman zion erantzuna, Kooperatiben Euskal Legearen artikulu batzuk kentzea helburu zuenari emandakoa, ez dela Sarasua andrearen gustukoa izan, baina ez da iritzi-alde objektiborik Kontsumobideko zuzendariaren eta Eusko Jaurlaritzaren artean. Ziurtatzen dizut Eusko Jaurlaritzak uztailaren 2an emandako argudioak eta Kontsumobideko zuzendariak irailaren 23an emandakoak ez direla, inolaz ere, Sarasua andrea, irizpide-aldearen erakusle. Hori dela eta, ezin dizugu, zuk eskatzen duzun moduan, arrazoien berri eman. Eusko Jaurlaritza honetako kide da Kontsumobideko zuzendaria, eta Eusko Jaurlaritzarekin ados dago erabat. Eusko Jaurlaritzak arbitral terminoa erabiltzea, erabili duen testuinguruan, ez da irtenbideak bilatzeko prozesuaren alde erabilitako hitza baino. Kontsumobideri eskatutako lanean eta haren zuzendariak publikoki adierazi zituen aukera irekien artean dago bide judiziala, askatasunez eta bere borondatez bide horretara jo nahi duen guztiarentzat irekita, eta bitartekaritza-bidea da, zuk dakizun moduan, Kontsumobidetik aurrera eramaten ari garena. Arbitrala hitza erabiltzeak ez du inola ere esan nahi kontsumoko arbitraje-sistema hobesten denik. Kontsumobideko zuzendariak irailaren 23an Legebiltzarrean egin zuen agerraldian errespetua eta zuhurtzia eskatu zizkien Ganbera honetako taldeei Kontsumobide bitartekari duen gatazka honi dagokionez, aldeentzako irtenbide onena lortzeko, eta zu, Sarasua andrea –eta eskertzen dizut–, horren alde agertu zinen. Zuk dakizu edo jakin beharko zenuke zaratak ziurtasun eta segurtasunik eza baino ez duela sortzen. Sentitzen dut, baina ez gara egoera hau erabiltzearen aldekoak, eta, beraz, ez gara sartuko halako eztabaidetan. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2432 | |
10 | 47 | 18.10.2013 | SARASUA DÍAZ | SV-ES | Galdera, Txaro Sarasua Díaz Euskal Sozialistak taldeko legebiltzarkideak Osasuneko sailburuari egina, mendeko finantza-ekarpenek eragindako pertsonentzat egon litekeen irtenbidearen inguruan Gobernuak emandako irizpidearen eta Kontsumobideko zuzendariak esandakoaren arteko aldeari buruz | Darpón jauna, errespetua eta zuhurtzia jasotzen ari zara Talde Sozialistaren aldetik. Eta adostu genuen informazioa jasoko genuela, baina, gaur-gaurkoz, ez dugu jaso, baina, tira, jasoko dugu, atzo hitz egin bainuen Unzueta andrearekin. Elkartasuna langileei, Fagorri... langabezian dagoen jende guztiari, noski, eta lana galdu dutenei. Baina baita eragindakoei ere. Gustura entzungo nuen hori zure ahotik. Esan nahi dizut ezaguna dela orain arte epaitegiek gai honen inguruan eman dituzten epai guztiak aurreztaileen aldekoak izan direla, eta zenbatekoa itzultzeko agindu dietela haiek merkaturatu zituzten erakundeei, orain arte, Banco Santander eta BBVAri. Iragan asteartean, gainera, beste urrats bat egin zuen Arabako Probintzia Auzitegiak: Euskadiko Kutxa zigortu zuen lehen aldiz, erakunde igorleen talde berekoa. Eta astearte honetan bertan, kausa kolektibo baten ahozko epaiketa hasi da Bilboko epaitegi batean; merkaturatu zuten erakundeen kontrakoa ez ezik, enpresa igorleen kontrakoa ere bada. Talde Sozialista esaten ari den moduan, bide judiziala ez da komenigarriena, kontsumitzailea defendatzeko irizpide homogeneoari eutsi baitiote, orain artean, epaileek, lehentasunezko akzioei eta zoruklausulei buruz Espainia osoko ebazpen judizialekiko koherentzian… La | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2433 |
10 | 47 | 18.10.2013 | OSASUNEKO SAILBURUAK (Darpón Sierra) | Galdera, Txaro Sarasua Díaz Euskal Sozialistak taldeko legebiltzarkideak Osasuneko sailburuari egina, mendeko finantza-ekarpenek eragindako pertsonentzat egon litekeen irtenbidearen inguruan Gobernuak emandako irizpidearen eta Kontsumobideko zuzendariak esandakoaren arteko aldeari buruz | Señora Sarasua, esaten entzun diezadazun, ez dut zalantzarik Ganbera honetako inork elkartasuna adieraziko ez dienik ekarpenak egin zituen jendeari. Zuek ziur asko badakizunez, nik ere ez. Zalantzarik izan ez dadin. Dena den, zuk ongi dakizunez, bide judiziala irekita dago horra jo nahi duen guztiarentzat, eta guk ezin dugu hori saihestu. Bitartekaritza-eredu bat lantzen ari gara gu. Ongi dakizunez, milaka eragindako daude, baina, hala ere, mila erreklamazio baino gutxiago daude Kontsumobiden. Mila baino gutxiago daude, zuk ere badakizu. Dena den, galdetu duzunari erantzunez, ez dirudi logikoa hizkuntza-gai hutsetara jotzea gai bat azaleratzen saiatzeko, konpromisoa, zuhurtzia eta errespetua eskatu baitira, eta, orain artean, izan ditugu. Horrela jarraitzea espero dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/8ad5af67-ef8e-4efc-9b47-808447310947 | parl_eu_2434 | |
10 | 48 | 24.10.2013 | MANEIRO LABAYEN | Mixto-UPyD | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Eskerrik asko, presidente andrea. Egun on. Lehendakari jauna, Jaurlaritzak joan den ekainaren 25ean onartu zuen legegintzaldi honetako legegintza-egutegia. Legegintza-egutegi horrek hogeita bederatzi legegintza-proiektu ditu, datozen bi urteetan garatzekoak, eta, gaurkoan, hamar hilabete igaro direla Eusko Jaurlaritzaren aldetik inolako legegintzaekimenik adierazi gabe, programa hau aurkeztu digu lehendakariak. Zehazki, ekimen hauek proposatzen ditu, Legebiltzarrean aurkezteko: hamahiru legegintza-proiektu 2014ko lehen seihilekoan, sei legegintza-proiektu 2014ko bigarren seihilekoan, zortzi legegintza-proiektu 2015eko lehen seihilekoan eta bi legegintza-proiektu 2015eko bigarren seihilekoan. Legegintza-proiektuen zerrenda honetako proiektu batzuk oso garrantzitsutzat ditugu, zinez; beste batzuk, berriz, ez horrenbesteko; era berean, legegintza-proiektuen zerrenda honetan, hutsune batzuk ere badira –nabarmentzeko modukoak, gure iritziz– eta lege-aldaketa garrantzitsuak proposatzen dituzten lege-proiektuak ere bai, nahiz eta proiektu horien edukiek ez dituzten UPyDren nahiak asebeteko. Arianarian ikusiko dugu hori, noski. Zenbait jakingarrik, nolanahi ere, argitu gabe jarraitzen dute, eta etorkizunean argitu beharko dira: legegintza-egutegia beteko ote den eta nola beteko den, norekin adostuko dituzuen lege horiek, eta zein izango den azkenik lege horien edukia; azken batean, horixe axola baitzaigu Legebiltzarreko taldeoi eta herritarroi. Aurretiaz jakizu, dena den, lehendakari jauna, UPyDk jarrera eraikitzailea izango duela legegintzaproiektu hauek guztiak eztabaidatzeko orduan. Hau da, kritikoak izango gara, baina eraikitzaileak betiere; jarrera irmoa izango dugu funtsezko edukietan, eta malgua alderdi osagarrietan, eta gure geure onena emango dugu, noiz zuzenketak aurkeztuz, noiz geure ideiak eta argudiobideak azalduz. Aurrerago izango dugu lege-proiektuetako bakoitzaren aurrean zer jarrera dugun azaltzeko aukera, noski; baina zuei dagokizue, lehendakari jauna, lehentasun politikoak zehaztea eta finkatzea, adiskidantzak ehuntzea eta bidaideak hautatzea, legeak aurrera atera ahal izateko –horietako batzuk garrantzitsuak, zinez, hala nola, baten bat aipatzearren, udalen legea, Euskadiko alderdi politikook aspaldiko urteetan eginkizun duguna–. Bestalde, esan bezala, zenbait legegintzaproiekturen hutsunea igartzen dugu, hala nola gardentasunari buruzko berariazko lege batena. Zuek Euskal Administrazio Publikoaren legea proposatu duzue, gardentasuna sustatzeko, informazioa jasotzeko eta parte hartzeko eskubideak bermatzeko; ikusiko dugu, bada, zertan geratzen den. Guk, dena dela, funtsezkotzat daukagu lege hori. Lege-proposamena datorrenean, izango dugu, noski, haren edukiari buruz hitz egiteko parada, baina ezinbestekotzat jotzen dugu gardentasun-lege bat onartzea; eta lege horrek –nolanahi deitu nahi diozuela ere– funtsezko printzipio batzuk jaso behar ditu gure ustez, erabateko gardentasuna ezartzeko eta Euskadiko herritarren informazio-eskubidea bermatzeko. Eta lege horrek gainditu egin behar ditu Espainian onartu berri den gardentasun-legeak ezarritako mugak; alegia, lege nazionalak baino urrutiago iritsi behar du. Lege horrek aintzakotzat hartu behar du herritarrek gai publikoen berri izateko duten eskubidea ez dela botere publikoek emandako eskubidea, baizik eta herritarrek bere-berezkoa duten eskubidea. Hala, printzipio demokratiko hori hartu behar du legeak ardatz. Lege horrek oinarritzat hartu behar du informazioa jasotzeko eskubidea pertsona ororen funtsezko eskubidea dela. Lege horrek argi utzi behar du eta irmo bermatu informazio-eskubidea egokiro ezarri behar dela erakunde publiko guztietan, administrazio guztietan eta diru publikoa jasotzen duten erakunde pribatu guztietan –diru publiko asko jaso zein gutxi jaso–. Lege horrek informazio-eskubidea finkatu eta bermatu behar du, erakunde publikoek lantzen, jasotzen edo esku artean darabilten informazio guztiari dagokionez –informazio hori nolanahi gordeta dagoela ere– eta oinarrizko irizpide bat aintzakotzat hartuta betiere: informazioa herritarrei ematea ez dela borondate kontua, informazioa, izatez, herritarrena berena delako; legeak, beraz, behartu egin behar du Jaurlaritza bera, informazio horren berri ematera eta herritarrak jakinaren gainean daudela bermatzera; alegia, informazio-eskubidea betearazi behar du, zehapenak ere ezarrita. Legeak, gainera, gardentasunatari bat ere sustatu behar du, egun Irekian ez dagoen informazioa hartan jasotzeko. Hala, honako informazio hau ere jaso behar du gardentasun-atari horrek: kontratuen erregistroa, esleipendunen erregistroa, lankidetza-hitzarmenen erregistroa eta diru-laguntzen erregistroa. Lege horrek, azken batean, argi ezarri behar du pertsona guztiek eskubidea dutela administrazio eta instituzio publiko guztiei edozein informazio eskatzeko, aditzera eman behar izanik gabe zergatik nahi duten informazio hori edo zertarako erabiliko duten; era berean, berariaz adierazi behar du erantzuna epe laburrean eta modu argi eta ulergarrian jasotzeko eskubidea dutela herritarrek. Gardentasun-lege bat, beraz, ilunguneak eta jarduera oskurantistak eragozteko, horiek ez baitakarte ustelkeria, xahubidea eta kudeaketa eskasa besterik. Dagoeneko aurkeztua dugu legez besteko proposamen bat, egungo Jaurlaritzari gardentasunari buruzko lege-proiektu bat eskatzeko, hartan jasota gera daitezen adierazi berri ditudan printzipio horiek, nahiz eta egia den zuek proposatzen duzuen legeetako bat ere gardentasuna hobetzera bideratuta dagoela. Nolanahi ere, ikusiko dugu zertan datzan azkenik zuen legegintza-proiektu hori. Horrez gain, Lurralde Historikoen Legearen erreforma ere ez da jaso legegintza-egutegian, eta huts hori ere sumatzen dugu. Lehendakariak esango digu, noski, dagoeneko eratuta dagoela gai hori jorratzeko lantaldea; UPyDren iritziz, baina, bi hutsune ditu kontu honek edo lehendakariak, agian, erabiliko duen argudiobideak, lantalde horrek ez baitu urte osoan bilerarik egin eta ezin baita luzaroago itxaron Lurralde Historikoen Legea aldatzeko. Gure ustez, ezinbestekoa da Lurralde Historikoen Legea aldatzea, Euskadiko erakundeen egituraketa zentzuz antolatzeko, Eusko Jaurlaritzaren, forualdundien eta udalen artean eskumenak egokiro banatzeko, bikoiztasunak eta eraginkortasun-ezak ezabatzeko eta gure erakunde-sistemaren gehiegizko neurri eta egituraketa hori modernizatzeko. Gure ustez, bikoiztasunei buruzko lantaldeak atzeratu baino ez ditu egingo hartu beharreko neurriak; gainera, esan beharreko guztia esan zen jada aurreko legegintzaldian abian jarritako lantaldean, eta, beraz, hitzetatik ekintzetara igarotzeko unea dugu orain. Horregatik, funtsezkotzat jotzen dugu Jaurlaritzak Lurralde Historikoen Legea aldatzeko proposamena egitea, helburu horiek guztiak lortzeko. Hausnarketatik eta filosofiatik ekintzetara igaro behar dugu, beraz. Gu 2009tik ari gatzaizkio Jaurlaritzari eskatzen legegintza-egutegian sar dezala Lurralde Historikoen Legearen aldaketa, eta gaurkoan ere horixe bera eskatzen ari gara, funtsezko auzia baita. Hortaz, bi hutsune horiek sumatzen ditugu: Lurralde Historikoen Legea eta gardentasun-legea. Eta beste bat ere badago: EITBren legea, hain zuzen. Lege hori ezinbestekoa dugu, aldatu egin behar baitira bai zuzendari nagusia hautatzeko prozedura, bai Administrazio Kontseiluko kideak hautatzeko prozedura, erakunde publiko horrek goren-goreneko profesionaltasuna, objektibotasuna, independentzia, egiazkotasuna, kalitatea eta inpartzialtasuna izan ditzan. Guk dagoeneko aurkeztu dugu gure legez besteko proposamena, eta datorren ostegunean bertan izango dugu eztabaidagai Legebiltzar honetan. Funts eskasekoak iruditu zaizkigun legegintzaproiektuei dagokienez, hauteskunde-legea da aipagarri; kontu teknikoak baino ez baitira jorratzen ia. Gure babesa jasotzeko, berriz, honako helburu hauek lortu beharko lirateke, Euskadiko Hauteskunde Legea aldatuta: hauteskunde-barruti bakarra eratzea; zerrendak irekiak izatea; debekatuta geratzea kargu bat baino gehiago izatea, eta beste konturen bat, hala nola alderdi politikoek hautagaiak primarioen bidez hautatu behar izatea. Tinko helduko diogu gai horri, garrantzitsua iruditzen zaigu eta. Ezin gara geratu kontu erabat teknikoetan; gure ustez, aipatutako helburu horiek lortzeko aldatu behar da Hauteskunde Legea. Gainerakoan, udalen legearen garrantzia azpimarratu nahi dugu. Jaurlaritzak dioenez, datozen hilabeteotan aurkeztuko omen du; bada, jakizu, lehendakari jauna, gai honetan lagun izango duzuela UPyD eta bere onena emango duela, jarrera eraikitzailez beti, ahalik eta udal-legerik onena lortzeko; izan ere, Euskadik beharrezkoa du udalen legea, eskumenen banaketa egokiro antolatzeko. Udalen legeak behin betiko finkatuta utzi behar ditu udalbatzei dagozkien eskumenak, udalek dagokien tokia har dezaten; era berean, gure toki-administrazioaren egitura birmoldatu eta modernizatu behar du, udalek finantza-arloan nahikoa baliabide izango dutela bermatzeko, udal txikienak elkarrekin batzeko prozesuak sustatzeko eta udalei Finantzen Euskal Kontseiluan parte hartzeko bidea emateko. Badira garrantzi biziko beste legegintza-proiektu batzuk ere, hainbat arlo sustatzeko balioko baitute, hala nola enplegua, jarduera ekonomikoa, osasuna, hezkuntza eta herritarren ongizatea, oro har. Ikusiko dugu nola hezurmamitzen diren. Zernahi gisaz, berriz ere esango dizut, lehendakari jauna: guk gogoz eta indarrez helduko diegu gaur aurkeztu dizkiguzuen legegintza-proiektu guztiei, jarrera eraikitzailez beti. Uste dut horixe izan behar lukeela Eusko Jaurlaritzaren helburua, eta, oro har, gobernu guztiena: ahalik eta legerik onenak egitea, zaharkituta geratutakoak zuzentzea eta behar diren guztiak aldatzea, herritarren bizimodua hobetzeko xedez beti. Eta alde batera utzi behar dira zentzurik gabeko eztabaidak, bestelako estatus politiko bat dela edo legez kanpoko galdeketak direla; legeak hobetzea hartu behar dugu jomugatzat, zaharkituta geratutakoak zuzentzea eta behar diren guztietan aldaketak egitea. Zenbait alderdi argitu gabe geratu dira, baina etorkizunean argituko dira ezinbestean: legegintzaegutegia beteko ote den, lege horiek norekin adostuko dituzuen eta zein izango den azkenik lege horien edukia, hasieran nioenez. Nolanahi dela ere, bai Jaurlaritzak, bai zuk, lehendakari jauna, elkarrizketa sustatu, adostasunak ehundu eta akordioak bilatu beharko dituzue. Arestian hizpide hartu duzun aurrekontuproiektua dela-eta, bistan denez, datorren astetik aurrera luze izango dugu hizketa-gai. Guk, dena den, aurrekontu horietan gizarte-murrizketarik ez ezartzea eskatzen dugu, eta baliagarriak izatea ongizate-estatua indartzeko, jarduera ekonomikoa sustatzeko eta enplegu duina eta kalitatezkoa eratzeko. Labur esanda, Euskadiko herritarrentzat onuragarriak eta krisialditik ateratzeko baliagarriak izango diren aurrekontuak nahi ditugu. Nolanahi ere, berriro esango dizut, lehendakari jauna: UPyDk jarrera eraikitzailea izango du, eta bere onena emango du, zuzenketak eginez eta argudiobideak azalduz, gaur aurkeztu dizkiguzuen legegintzaproiektu horiek lege mesedegarriak izan daitezen Euskadiko herritarrentzat. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2435 |
10 | 48 | 24.10.2013 | SÉMPER PASCUAL | PV-ETP | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Mila esker, presidente andrea. Buenos días a todos. Lehendakari jauna, sailburu jaun-andreak, legebiltzarkideok. Beste déjà vu bat. Muxarraren bilkura batera itzuli gara, eta, berriz ere, legegintza-egutegia dugu eztabaidagai. Legebiltzar honetan, iraganean, beste legegintzaldi batzuetan, askotan izan dugu legegintzaegutegia langai, lehen legegintzalditik bertatik ia; ala- baina, egiari zor, unean uneko gobernuek, gero, askotan, modu sistematikoan, ez dituzte egutegi horiek bete. Egia da, halaber, datuak oker ez baditut, Jaurlaritzaren Legearen zortzigarren artikuluan aipatzen dela Gobernuak legegintza-programa bat ezarri behar duela eta lehendakariari ematen diola Gobernuaren legegintza-ekimena koordinatzeko ahalmena. Alabaina, gaur bilkura honetara ekarri diguzun gaia, aurkeztu diguzun gaia, aurtengo maiatzean azaldu zenigun dagoeneko, lehendakari jauna, eta horrexegatik aipatu dut déjà vu-aren kontu hori. Gainera, aurrekariei kontu eginez gero, hau da, zure aurrekoen jardunari kontu eginez gero, bistan da legegintza-egutegia, esan bezala, asmoen adierazpen hutsa izan dela lehendakarien eskuetan, maiz askotan. Ez garrantzi hutsalekoa, baina asmoen adierazpen hutsa, nolanahi ere. Cervantesek "On Kixote"n esan zuen moduan –zilegi izan bekit aipamena–: nor bere ekintzen ondorena da. Gure ustez, Euzko Alderdi Jeltzalearen aho biko hizkerak leku erosoa topatu du Jaurlaritzara iritsita: Jaurlaritzan daudela ez baitute betetzen aurretik hitzemandakoa –alegia, Gobernuan izanez gero egingo omen luketena– edo gobernatzen ari zirenei oposiziotik eskatzen zietena. Izan ere, joan den legegintzaldian ekimen bat aurkeztu zuten, non eskatzen baitzuten Jaurlaritzak "lehendakaria izendatu eta bi hilabetera (lehendakaria izendatu eta bi hilabetera) gobernuprograma bat aurkez zezala Legebiltzarrean, programa horretan zehatz jasota legegintzaldian barrena onartu beharreko lege-proiektuak eta planak". Jaurlaritzara iritsitakoan, aldiz, esan bai, baina egin ez. Besteentzat mediku, eta beretzat barbero ere ez. Ulertuko duzu, lehendakari jauna, legegintzaproposamenen fidagarritasunaren kontua kontu labaina dela, gutxienik ere. Zuen aburuz, lehen bi hilabetean aurkeztekoa omen zen hori, hamar hilabetera aurkeztekoa da orain, Jaurlaritzan zaudetela. Eta hori –bat etorriko zarete nirekin– bada gero gauzak neurtzeko modu bitxia! Eta eztabaida honetan aurreratu diguzun legegintza-ekimenaren gaineko hausnarketak hausnarketa eta zehaztapenak zehaztapen –aurrerago jorratuko dut gai hori–, zure Jaurlaritzaren alderdirik kezkagarriena, lehendakari jauna, ekintza-eza da, ekiteko gaitasuneza, areago kontuan hartuta zenbat eta zenbat premia ernatu zaizkigun une historiko honetan: aitzindaritzaeta ausardia-premiak, batez ere. Egungo egoera ekonomiko, sozial eta politikoak aitzindariak behar ditu; aitzindariak eskatzen ditu; argitasuna behar du; beldurrak uxatu eta ekin; alabaina, begi-bistakoa da zuk, lehendakari jauna, orain arteko hilabete hauetan gutxienez, kontrako bidea egin duzula, hain justu. Nola izan liteke, bestela, Jaurlaritza izendatu eta hamar hilabetera aritzea haren legegintza-egutegia lantzen! Nola baloratuko dugu, bada, zuek orain ematea Jaurlaritzaren asmoen berri –horren gauza grafikoa eta erabakigarria–, alegia Jaurlaritzak lehen urtea betetzear duenean! Lehendakari jauna, gaurkoa ez duzu pozik egoteko eguna. Tamalez, zure Gobernuak denbora honetan egin duen bidea nekez da babesteko modukoa, eta, are okerragoa dena, ez dirudi ezer berririk dakarrenik. Areago, sinesberatasunez jokatuta ere, zure proposamenak begi-bistakoa du porrota; izan ere, lehendakari izendatu zintuztenetik hamar hilabete igaro direla, 2014ko ekainera arte atzeratu dituzue beteko omen dituzuen konpromisoak. Legegintzaldia hasi zenetik hogei hilabetera ia. Legegintzaldia hasi zenetik hogei hilabetera ia. Alegia, zuk zeuk aurreratu diguzu hasi berri dugun bilkura-aldi hau antzua izango dela, salbuespen bakarra aurrekontu-proiektua aurrera ateratzeko berrekinaldi hori dela; eta hori, gure ustez, ez da batere serioa. Eratu diren hogeita bederatzi proiektuetatik hamahiru 2014ko lehen seihilekorako utzi dira; beste sei 2014ko bigarren hiruhilekorako, eta gainerako hamarrak, 2015erako. Gainera, ausarkeria horren eztitan, aurreko egutegietako proiektuak errepikatzen dituzte, hala nola udalen legearena, 2014ko ekainerako izango omen duguna, klasiko bat zuen bete gabeko konpromisoetan, hots handiz iragarria eta hots handiz zapuztua. Aurtengo martxoaren 16an, agerraldia egin zenuen zure gobernu-programa aurkezteko; handik bi hilabete pasatxora, ekainaren 28an, Gobernu Kontseiluak gaur hizketa-gai dugun egutegi hau onartu zuen, eta, ordutik gaurko agerraldira, dagoeneko bertan behera geratu dira gardentasunari buruzko legeproiektua (bete gabea), nekazari gaztearen estatutua, hezkuntzaren euskal legea eta emakumeen kontrako indarkeriaren biktimen legea. Oroigarri bat, zuen baimenarekin: Gipuzkoako Foruetako hitzaurrean aditzera ematen zenez –1603. urteaz ari naiz–, legeek urriak, argiak eta laburrak izan behar dute, egoki gobernatzeko. Lege argiak, gaizki ulerturik ez egoteko; legeak laburrak izatea, noski, legegilearen eskuetan dago. Gure inguruan edo eremuan, lege gehiegi emateko joera dago –egia da–, badirudielako legeak emanez eta emanez hobeto gobernatzen dela edo horrela legeak hobeto egiten direla; haatik, kalitateak kantitatearen gainetik egon behar du beti. Horretan ere bat etorriko gara, baiki. Horrenbestez, legeek urriak izan behar dutela-eta, agian, ñabartu egin beharko litzateke adierazpen hori, eta "behar bestekoak" esan. Nolanahi ere, urritasunerako erabaki horrek –zilegi izan bekit adierazpidea– Gobernuaren sendotasunaren isla izan behar du, ez haren ahuleziarena. Lege egokiak emateaz arduratu behar du Jaurlaritzak, eta ez lege asko emateaz, legegintza-ekimena sustatzen duen gobernuaren ahultasunaren isla baita hori. Eta zuena, tamalez, ahula izateaz gain, ikusten ari garenez, antzua ere bada. Enplegurako euskal legea 2015eko ekain ingururako aurreikusten da, eta nabarmendu egin nahi dut data: enplegurako euskal legea, gorriak eta bi ikusten ari garen honetan, 2015eko ekainerako izango da; edo udalen legea bera, esparruek halako kezka eragiten omen badigute ere, 2014ko ekainerako edukiko omen dugu orain; izan ere, EAJren lehentasuna, legeak emateko orduan, beste bat da, hala nola Autonomia Estatutuaren ospakizun-eguna kentzea. Bada horrek asko esaten du zuen Jaurlaritzari buruz. Harrigarriak dira zuen lehentasunak. Eta bada paradoxikoa gero, gaur, urriaren 24an, gure Estatutuaren urteurrenaren bezperan, legegintza-egutegia eztabaidatzen aritzea, kontuan izanda ez duzuela halakorik behar izan Estatutuaren ospakizun-eguna bertan behera uzteko, nahiz eta Autonomia Estatutua den –gogoan dudanez– gure historian lortu dugun elkargunerik handiena... Hala, bada, jai-egun hori kentzea erabaki duzue, zuen taldearen legeproposamen baten bidez, bai; baina inolako egutegirik behar izanik gabe, bide azkarretik bideratu baituzue ekimena. Begira, lehendakari jauna, hilabete hauetan askoz maizago hitz egin duzu independentziari buruz eta bestelako esparru juridikoei buruz –bai, bai, hala da, zu independentista baitzara; nago, beraz, Euskadiren independentzia lortzeko nahi duzula bestelako esparru juridiko bat–; orduan, esan bezala, askoz maizago hitz egiten duzu bestelako esparru juridikoei buruz eta adostasunak hausteari buruz, Euskadi gobernatzeko erantzukizun eta ahalmen horren bidez egin asmo duzunari buruz baino. Eta azkenaldi honetan, askoz gehiago nabarmendu zara, 2020an edo 2015ean –ez dakigu noiz izango den– bizikidetza-esparruak hausteko asmoa duzula iragartzeagatik, Euskadi nola gobernatu nahi duzun edo zer lege emango dituzun azaltzeagatik baino. Eta oraingoan ez. Gure ustez, lehendakari jauna, oraingoan ezin gaituzu bidetik aldendu, erreferendumak direla eta ez direla, ez 2015ean, ez 2020an ezta bihar ere. Egoera ez dago txantxetako, ezta areago tenkatzeko ere. Egoera ez dago Euskadiko herritarren artean liskar gehiago eta lubaki gehiago sortzeko. Mundua digitala den honetan, badirudi analogikoan gobernatzen ari zaretela zuek. Munduak leihoak irekitzen diharduen bitartean, zuek ateak ixten eta kanpoko pertsianak jaisten tematzen zarete. Iraganeko garaiak dituzue amets; ez dira itzuliko, baina; onar ezazue hori. Arazoa ez da zuek erratuta zaudetela zuen mundu-ikuskeran eta gobernu-ikuskeran; arazoa da gobernatzen duzuenean Euskadi eta Euskadiko herritarrak atzeratuta geratzen garela. Lehendakari jauna, berriz ere esango dizugu hamar hilabete igaro ondoren: aparteko garai batean gaude, eta aparteko politikak eta politikariak behar ditugu; egoerak agintzen duen mailan egon behar dugu; aitzindaritza behar dugu, eta, egoera honetan, jardun politikoan ezin gara aldian-aldian ura berritzen aritu, Legebiltzarrean gehiengoak lortzeko adabakiak ipiniz orain hemen, orain han. Zure arazoa ez da bakarrik diharduzuela edo gutxiengoan zaudetela. Zure arazoa da ez duzula egoera politiko eta ekonomiko hau onartu nahi, egungo egoera honek gogo handitasuna, ulergarritasuna eta akordio zabalak eskatzen baititu. Zure alderdiaren mastara kateatuta bizi zara –edo hala iruditzen zait niri–, eta, ondorioz, ezin dituzu amarrak askatu, lehendakari gisa jarduteko. Hauxe da, beraz, gure eskaintza eta gure proposamena: aitzindari jardun ezazu, eta elkar ulertzea eta akordioak susta itzazu, ekonomian zein gizartean. Ez ezazu alferrik galdu eskaintzen dizugun aukera hau. Ez itzazu adabakiak bilatu; ez itzazu adabakiak bilatu; bila itzazu konponbideak eta akordio politiko zabalak. Ez itzazu mikroakordioak nahikotzat jo, oso modan diren arren; aitzitik, itun zabalak bila itzazu. Izan zaitez ausarta, lehendakari jauna, zilegi zaizu eta. Ahaztu ezazu, aldi batez, zure alderdiaren txartela; gorde ezazu tiraderaren batean –hartuko duzu aurrerago–, eta onar ezazu zorioneko zarela Euskadi anizkoitz honetan lehendakari zarelako eta batzuek herriakordioak eskaintzen dizkizugulako, gure herritarren mesedetan beti. La | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2436 |
10 | 48 | 24.10.2013 | SÉMPER PASCUAL | PV-ETP | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Aukera paregabea duzu orain –eta berehalaxe amaituko dut, presidente andrea–… aukera paregabea duzu argi erakusteko onartu egiten duzula berri-berriki Alderdi Popularrak Arantza Quirogaren bitartez egin dizun eskaintza. Aukera paregabea duzu orain, aurrekontuen proiektuaren bitartez, luze-zabal erakusteko egoerak eskatzen dizun mailan zaudela Euskadi gobernatzeko orduan eta prest zaudela gainerakoei aditzeko eta akordio zabalak eratzeko, kontuan hartuta uneoro aparteko egoera bizitzen ari garela eta aparteko egoeran ari garela politika egiten. Bestela, alferrik ditugu legegintza-egutegiak; horman esekitzeko baino ez, eta, tamalez, ez gaude halakorik onartzeko moduan. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2437 |
10 | 48 | 24.10.2013 | PASTOR GARRIDO | SV-ES | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Eskerrik asko, presidente andrea. Lehendakari jauna, bada, begira, gaur egokitzen den gaiari helduko diot, alegia, legegintzaldi ho- netako egutegiaren gaiari, eta, hasteko, zorionak eman nahi dizkizut zuri eta zure Gobernuari legegintza-egutegiaren ariketa osasungarrira itzultzeagatik, aurreko hiruko nazionalistak hamarkada batez albo batera utzi zuen plangintza- eta gardentasun-ariketa horretara itzultzeagatik. Eta ongietorria eman behar zaio legegintzajardunari, zeina, bide batez, legegintzaldiaren lehenengo zati honetan, ia erabat baztertu baitu zure Gobernuak, eta izan bada, oposizioaren ekimenez edo Ganbera hau ez beste erakunde batzuen ekimenez izan da. Gaur aurkezten diguzun egutegia aurkezteari uko egin zenion maiatzean, hori egitea eskatu zitzaizunean, eta, azkenean, ekainean onartu egin zenuen. Zure Gobernu Kontseiluak ere duela lau hilabete onartu zuen egutegi hori; beraz, dagoeneko nahikoa ezaguna da Ganbera honetan. Gauza batzuetan zaharkitua geratzen ari zaizun egutegia da; izan ere, adibidez, ez zenuen aurreikusi LHL berrikustea, ordurako zehaztua zegoen arren Legebiltzarrean gaiari buruzko ponentzia bat eratzea, eta, gainera, Talde Sozialistarekin konpromiso bat sinatua daukazue eguneratze hori 2015eko abenduaren 31rako onartzeko. Gaiaren konplexutasuna kontuan izanik, komenigarria litzateke data hori baino lehen izapideak amaituta egoteko behar den denboran pentsatzen hastea. Hezkuntza-legea egokitzeko ere eguneratu beharko zenuke. Uriarte sailburuak esan du hori egitea aurreikusten duela, baina, harrigarria izan arren, ez da halakorik agertzen legegintza-egutegian. Eta zer gertatu da, orduan, sailburuaren beraren arabera gure hezkuntza-curriculuma berrikusteko prozesuaren amaierako pausoa eta Wert Legearen aurkako antidotoa izan behar zuen lege horrekin? Bide batez, legegintza-ingeniaritza moduko zerbaiten emaitza dirudien lege-proiektua iragarri da; izan ere, aitortu behar da originalak zaretela: lehenengo, dekretuak onartzen dituzue, eta, gero, legea. Hori bai dela berritzea! Edonola ere, eskertzen da plangintza, nolabaiteko inprobisazioa ikusi arren eta dagoeneko zenbait eguneratze behar dituen arren. Baina, bere garaian esan genizun bezala, gai honetan ez gara arituko –ezta beste gaietan ere– EAJ bezala, exijentziak egiten. Gobernu-akordioan zuek aipatzen duzuen moduan, tresna dinamiko bat izan behar du honek –eta hala da–, beharren eta inguruabarren arabera egokitzen den tresna. Pozten naiz irizpide hori aintzat hartzeagatik, baina joan den legegintzaldian Ganbera honetan zure alderdiak egindako hitzaldiei osoko zuzenketa egitea bezala da. Azken finean, arrazoia ematen diozue sozialistok behin eta berriz azaldutakoari, eta. Euzko Abertzaleak taldeak Ganbera honetan agertutako gorreria iraunkorraren aurrean, errealitatearekin zerikusirik ez duten ez-betetzeak, ekintza-eza eta beste hainbat hitz polit aipatzen dituzue, behin eta berriz. Eta ez da inolako asmakizuna; bota iezaiezu begirada bat hemerotekei edo Legebiltzarreko webguneari, eta egiaztatu ahal izango duzu. Legegintza-egutegi hau onartu eta lau hilabetera, lehendakariak lan-proposamen bat dakargu Ganbera honetara, zeina egoera berrira eta behar berrietara egokitu beharko baita, baina baita Gabera honen aginduetara eta legegintzaldian zehar hartzen diren konpromiso berrietara ere. Oraingoz, 2013 hau gauza guztietarako galdutzat ematea erabaki zenutenetik –aurrekontu-proiektu non nato batekin gauzatu duzuen erabakia–, ekintza politikoaren eta legegintzakoaren pisu guztia, edo ia guztia, hemen erori da, Legebiltzar honetan. Hemendik, Eusko Legebiltzarretik, bultza egin behar izan dizuegu mugitu zintezten edo herritarrei interesatzen zaizkien neurriak har zenitzaten (adibidez, osasun-berrordainketarako konpentsazioak aplikatzeko, lehentasunezko partaidetzek kaltetuentzako irtenbideak emateko edo merkatarien eskariei entzuteko). Hemendik, edukiz bete behar izan dugu urte huts bat, eta, horri esker, hiru lege onartu ditugu dagoeneko: bat Gobernuarena, bestea ikaskuntzari buruzkoa –sozialistok ekarria–, eta bestea Arabako Batzar Nagusiak bultzatua. Hemendik, gure taldetik, eta zure irizpidearen aurka, lanari ekin diogu etxebizitzaren arazoari legeesparru bat emateko, haren funtzio soziala kontuan hartzeko, autonomiak iraun duen hogeita hamar urteetan EAJk gai horri heltzeari berariaz uko egin ondoren. Halaber, hemendik, Sozialisten Taldetik, lanari ekin diogu politikari gisa dugun zeregina definitzeko, gure lanaren mugak eta gure bateraezintasunak zehazteko. Eta aitortzen dugu gobernu batentzat zaila dela lehenengo urteko legegintza-jarduna; alde horretatik, guk ematen dizuegu zuek bere garaian eman ez zeniguten marjina. Ez naiz sartuko proposatzen duzuen egutegiaren xehetasunetan, proposamen bat baita, eta Ganberara bidaltzen digutena kontuan hartu, eta, behar izanez gero, talde politiko bakoitzak egingo du egin beharreko ekarpena. Aurreratzen dizut Sozialisten taldeak ez duela bultzatuko eztabaidak oztopatzeko neurririk; ez beste garai batzuetan ikusi zirenak bezalakorik. Bakar bakarrik esango dizut, hurrengo eguneratzean, urte-bukaeran, lege bakoitzaren eragin ekonomikoa xehetasun gehixeagorekin zehaztea nahiko genukeela; izan ere, aurreko legegintzaldian ikusi zen bezala, egoera ekonomikoak edo aurrekontueskuragarritasunak asko baldintzatzen dituzte legegintza-asmoak. Bestalde, ohar moduan, esan behar dizut, egutegi honetan, ez dudala presa handirik ikusi gai ba- tzuetan (ingurumenean, kasurako). Ingurumena babesteko proiektua 2015aren amaierarako aurreikusten da, eta, epe horrekin, ia ezinezkoa izango da onartzea. Aurreratzea –dezente aurreratzea– proposatzen dizugu; izan ere, une honetan, Espainiako Gobernua ingurumenaren inguruan hartzen ari den lege-erabaki batzuk kaltegarriak iruditzen zaizkigu Euskadiren interesetarako, eta, beraz, proposatzen dituzuen eguneratzeak lehenbailehen egin beharko genituzke gure eskumeneko arlo guztietan. Bide batez, aurreko legegintzaldian asko landutako testu bat berreskuratzera gonbidatzen zaitut. Guztion onarpena lortu zuen testuak, eta irizpena onartzea bakarrik falta zitzaion. Klima-aldaketaren legeari buruz ari naiz, anbizio handiko proiektu aitzindariari buruz; Ganbera honetan izapidetzeko azken bultzada bakarrik falta zaion legeari buruz. Eta, halaber, ahal bada, landutako proiektuetan eragindako sektore guztiekin lan egin dezazun eskatzen dizut, zuzen zuzenean, eta aurrez horiekin konplizitateak bila ditzazun. Lege horietako bati buruz arituko naiz, une batez. Badakigu ekonomia sozialeko eragileekin lanean ari zaretela Kooperatiba Legearen erreforma lantzen, eta datorren urteko lehenengo seihilekoan ekarri nahi duzuela, egutegian zehazten denez. Egun hauetan gertatu dena ikusirik, zoritxarrez, sozialistok defendatzen dugun eredu bat indartu beharko litzateke; alegia, eredu kooperatiboa. Eredu hori bereziki erabilgarria iruditzen zaigu proiektu ekintzaileak aurrera ateratzeko; baina, aldi berean, erreforma horren bidez, kooperatibek izan beharko luketena bultzatu beharko litzateke: erantzukizun partekatuko enpresak, beren aukera errealei egokituak, alde batera utziz edozein merkataritza-enpresa edo sozietate anonimorekin berdindu nahi dituzten gaur egungo legeriak. Hori ez da kooperatiba-mugimenduaren izaera; izan ere, zoritxarrez, ikusi dugu ondorioak ez direla onak, ez kooperatibentzat, ez bazkideentzat, ez langileentzat, ez beren aurrezkiak sare horretan harrapatuta dauzkaten milaka euskal herritarrentzat. Hortaz, ekarpenak egiteko konpromisoa eta oztopoak ez jartzekoa berretsi nahi dizugu, eta, noski, esan nahi dizugu lankidetzarako espiritu hori ez dela txeke zuri bat, ezta gutxiagorik ere. Gustuko ez duguna iritsi ahala baztertuko dugu, eta gainerako taldeekin ere hori gertatzen bada, ezingo dituzue legeak onartu. Hortaz, beharrezko diren akordioak landu beharko dituzue Legebiltzar honetan legeak aurrera ateratzea nahi baduzue. Eta ahaleginak lehenago egitea gomendatzen dizuet, eta herritarrentzako erabilgarriak izatea, eta, amaieran, egindako jardueren baliozko katalogo bat aurkeztea, eta ez frustrazioen katalogo moduko bat. Halaber, eskatzen dizugu, lege-proposamenaz gainera, ahalik azkarrena ekartzea plan eta jarduera esanguratsuen egutegia. Izan ere, guztia ezin da lege bidez arautu; epe ertaineko gai asko edo gai estrategiko asko planen bidez lantzen dira, eta horietan ere herritarrek parte hartzen dute eta adostasun politikoak lortu behar dira. Ezin duzuna egin da nahikoa euskarri ekonomiko ez duten planak edo eragileen adostasunik ez dutenak komunikabideetan aurkeztu. Ondorioz, azkenean, ez da lortzen akordiorik Legebiltzarrean; akordioa ziurtatua dutenak, berriz, ekarri egiten dira. Horixe gertatu da euskararen erabileraren planarekin. Aurreko Gobernuaren lana berreskuratzean, bazenekiten ez zuela oztoporik izango, baina beste proiektu batzuk ez dituzue ekarri Ganbera honetara (adibidez, enplegu-planak edo bake-plan berria). Edonola ere, ahalik azkarrena ibiltzea gomendatzen dizut, behar den malgutasunarekin aritzea, azken hilabeteetan izan dugun lege-geldialdi moduko hori gainditzeko. Nahikoa da Eusko Legebiltzarreko webgunea errepasatzea ikusteko Jaurlaritzak bi legeproposamen egin dituela –haietako bat atzera botatakoa–, eta gainerakoek, hamaika (haietatik bederatzi, taldeek: bost Sozialisten taldeak eta beste bat EAJrekin batera). Eta, gainerakoei dagokienez, sozialistok bi mila jarduera baino gehiago erregistratu ditugu Legebiltzar honetan –mota guztietakoak–, eta haien laurdenak azken hilabete honetan. Eta Jaurlaritzaren ekintza bultzatzeari dagozkionak kontuan hartuta, legegintzaldiaren hasierako bi osoko bilkura monografikoez eta duela hilabete egindakoaz gainera, ehun gai baino gehiago proposatu ditugu Jaurlaritzaren jarrera zehazteko edo, sozialiston ustez, Jaurlaritzaren jardunak nondik nora joan beharko lukeen adierazteko. Balantze hori egiten dugu orain artekoari buruz. Legebiltzar honetan egindakoari buruzko balantzea da, ia oso-osorik, lehendakari jauna; ez zure Gobernuak egindakoari buruzkoa. Edonola ere, zuk proposatzen diguzunari dagokionez, espero dut adostutakoa beteko duzuela, proposamenak ekarriko dituzuela, irtenbideak emango dituzuela, gutxienez Legebiltzar hau –eta, zehazki, Sozialisten Taldea– egiten ari den bezala. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2438 |
10 | 48 | 24.10.2013 | MINTEGI LAKARRA | EH Bildu | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Egun on, legebiltzarburu andrea. Lehendakaria, sailburuak. Egun on guztiei. Gobernu batek bere programa politikoa aurrera ateratzeko bi tresna nagusi ditu. Alde batetik, aurre- kontuak, hau da, programa politikoa zenbakietara ekartzea. Eta, beste alde batetik, legegintzaegitasmoa, hau da, zer-nolako tresna, erreminta juridikoak erabiliko dituen programa politiko hori aurrera ateratzeko. Eta, egia esan, ikusita hona ekarri den legegintza-egutegi hau, gelditzen den zalantza da ea ez duen iniziatibarik hartuko benetako arazoei erantzun efektiboak emateko edo egindako diagnostikoa okerra den. Bestela, ez da ulertzen nola dagoen konkordantzia falta hori, nola dagoen desproportzio hori, dauden arazoen eta horretarako planteatzen diren soluzioen artean. Hau da, legeak baldin badira erantzunak emateko egoera honetako arazoei, ez da ulertzen honelako legegintza-egutegi bat ekartzea, hain zuzen ere arazo larrienei erantzunak emateko ez dagoelako iniziatibarik. Eta hori da deigarriena. Planteatzen da kudeaketa egitea, eta ez gobernatzea. Eta ematen duen inpresioa da diagnostikoa kamutsa dela, ez dela zorrotza, zorroztasunik gabeko diagnostiko bat egin dela. Eta, diagnostikoa okerra denez, orduan ez dela ipintzen tresnarik, elementurik, arazo horiei erantzun bat emateko: egin dezagun diagnostiko bat ea kointzidentzia dagoen, eta gero ikusiko dugu zer-nolako erantzunak, zer-nolako legeak edo lege-egitasmoak planteatu behar diren arazo horri erantzuteko. Eta lehenengoa da, argi eta garbi, langabezia. Ez dakit sintomatikoa den ala ez, baina 93 orritan behin ere ez da aipatzen langabezia edo paro hitza. Agian sintoma bat baino ez da, baina kontua da enplegu-legea, aurretik esan den bezala, atzeratu egiten dela hemendik bi urtera. Enplegu publikoa, bai, 2014rako planteatzen da, baina enplegu-legea, benetan inportantea den legea, atzeratu egiten da 2015.era arte, hemendik bi urtera. Eta hori ez da ulertzen. Zaila da ulertzeko eta imajinatzen dut zailagoa izan behar dela azaltzeko. Eta langabezian gazteen langabezia da, hain zuzen ere, ardura gehien sorrarazten diguna; ba horren gainean ez dago ezer. Pobretze etengabea da beste konstante bat gure diagnostikoan egiten dugun balorazioa. Hain zuzen ere, pobretzea heltzen ari da nomina daukatenengana ere; hau da, gero eta gehiago dira pobreak nomina daukatenak, ez bakarrik langabezian daudenak. Ba pobretze-egoeraren inguruan ez da planteatzen EAJren programan agertzen zen lege bat, maiatzean aipatu zen lege bat, eta jausi egin dena oraingo egutegi honetan, eta da gizarte-zerbitzuen legea. Aipatu ere ez da egiten. Eta gero, azkenik daukagu, noski, erabakitzeeskubidearen inguruko legea. Ez dago legerik. Zer egin beharko genuke, diagnostiko hori zuzena bada, arazo horiei erantzuteko? Lehenik eta behin, enpleguaren legea aurreratu, noski. Ezin da atzeratu hemendik bi urtera lege hori planteatzea. Etxebizitzaren legea ez da agertzen. Hogeita hamar urtean ez da egin, aurreko gobernuek ez dute egin. Pasa den legealdian sozialisten Gobernuari behin eta berriz esan zenieten egin behar zela, eta orain zuek, berriro Jaurlaritzara bueltatuta, ez duzue planteatu ere egiten. Euskal Autonomia Erkidegoa da Estatuan, Ceuta eta Melillarekin batera, etxebizitza-legerik ez duen autonomia-erkidego bakarra. Zer egin pobretzearen aurka? Aipatu dudan bezala, gizarte-zerbitzuen legea jausi egin da zuen egitasmoetatik eta hori ez dago ulertzerik. Ez dago lege hori egutegian. Eta, gutxienez, bueltatu beharko ginateke 2008an jarri zen egoerara. Gero 2011n sozialistek aldatu zuten. Hain zuzen ere, lehenik eta behin, gutxitu egin zuten kopurua, % 7 gutxitu zuten kopurua; luzatu egin zuten urte batetik hiru urtera erroldan inskribatuta egoteko epea laguntzak jaso ahal izateko, eta kopuru zehatz bat ipini zen, 250 eurokoa hain zuzen ere, etxebizitza-prestazio osagarrian. Hau da, neurri zeharo atzerakoiak, gobernu sozialista batek hartutako neurri zeharo atzerakoiak, eta bere horretan daudenak eta Gobernu honek aldatu ez dituenak. Gutxienez, bueltatu beharko ginateke, esaten dudan moduan, 2008ko egoerara. Babes sozialeko euskal esparru bat sortu beharko genuke, babes soziala sortu, eta hori da faltan hartzen duguna. Faltan hartzen dugu aipamen txikiena ere, gutxienez, herri-ekimeneko legeei buruz. Atzo bertan sindikatu batek sartu zuen iniziatiba bat, dagoeneko hemen ere ikusi izan dugu iniziatiba bat. Aurreikustekoa da hainbat iniziatiba helduko direla eta aurrekariak ez dira onak; aurrekariak ez dira onak, hain zuzen ere, atzera bota izan direlako hona heldutako herriekimen legegileak. Eta aintzat hartu beharko genuke, benetan sinesten baldin badugu politika egiten dugula eta legislatu egiten dugula pertsonentzat, pertsonek ekartzen digutenean iniziatiba hori; alderdi politikoek kanalizatu beharko genuke eta irtenbide bat eman. Eta, noski, gabezia handi bat ikusten dugu, erabakiak hartzeko orduan ez dagoela kontsultalegerik. Egia da hemen dantza zoroa egon dela fetxetan, aurretik ere aipatu izan da: 2015etik 2020ra joan gara, berriz bueltatu gara 2015era, baina inolako neurri zehatzik gabe, inolako pistarik edo zantzurik eman gabe egiatan egin nahi denaz. Eta ebidentzia dena, egitatea dena da kontsulta-legerik ez dagoela egutegi honetan. Hau da, muga imajinarioan atzeratu nahi da, eta, nahiz eta gero bueltatu 2015era, 2020an kokatu da. Duela bi urtetik, baldintza objektibo hobeak daude, eta esango nuke duela urtebetetik baldintza horiek hobetu egin direla. Baldintza objektiboak hobeak badira, orduan, baldintza subjektiboei buruz hitz egin beharko dugu. Badirudi Euzkadi Buru Batzarrak statu quoa indartzeko apustua egin duela. Independentzia utopia gisa ikusten du; desiragarria, baina ezinezkoa. Badirudi ez dela apustu irmorik egin erabakitzeko eskubidearen alde; ez dagoela presarik, ez dagoela gogorik, eta, batez ere, ez dagoela interesik. Ez dagoela interesik autonomia hau zabaltzeko, beste euskal lurraldeekin elkartzeko, eta Euskal Herria eraikitzeko. Autonomiaren aldeko apustua egin da; ekaitzari eutsi, denboraleari eutsi, ahalik eta espazio gutxiena galdu, ahal dena hobetu, eta garai berrien zain egon. Alegia, txikira jokatu, edozein muslarik dakienean ezin dela irabazi txikira jokatuz, ez bada hordago bat jotzen. Eta ez dirudi hemen inolako hordagorik jotzeko asmorik dagoenik. Jakin nahiko genuke ezen, estatutu berri batez hitz egiten duzuenean, zehatz-mehatz zertaz ari zareten, zertaz ari zareten, zertan pentsatzen ari zareten, zer erantzungo diezuen zuen militanteei, zuen botoemaileei, Euzko Alderdi Jeltzaleko bazkideei, hauteskunde-gauan In-de-pen-den-tzia oihu egiten dutenean, zer erantzun emango diezuen aldarrikapen horri. Hain zuzen ere, gelditasun horregatik kritikatzen dugu Euzko Alderdi Jeltzalea, mugiezintasun horregatik; baina, aldi berean, esan nahi dizuegu mugitzen bazarete bidelagun izango gaituzuela. Eta neu independentista izanda eta benetan independentzian sinistuko banu, pozarren egongo nintzateke ikusita norbaitek esaten didala prest dagoela bide hori elkarrekin egiteko. Eta batzuetan ematen du halako eskaintza egiten dugunean, egunero egiten dizugunean eskaintza hau –aspertuta egongo zarete honezkero bai sailburuak eta bai lehendakaria egunero entzuten ausardia falta aurpegiratzen dizuegula eta egunero entzuten hainbat arlotan (hezkuntzan, osasungintzan, zerbitzu sozialetan) aurrerapauso bat eman behar dela–, pentsatu beharko zenukete eskaintza hori benetan poztekoa dela. Pozarren egon beharko zinateke, benetan horretan sinistuz gero, eta horren ordez ikusten ditugunak dira aurpegi serioak, aurpegi serioak eta arduratuak, hain zuzen ere… Pozten naiz orain irribarre bat atera dizuedalako, pozgarria da. Ea irribarre hori ikusten dugun independentziaren proiektuaz hitz egiten dugun bakoitzean, eta luzatzen dugunean eskua naziogintzarako. Ea zuen erantzuna den oraingo irribarre hori, eta ez ardura, hain zuzen ere, ez duzuelako bide horretan gurekin joan nahi. Ea, ea mantentzen den. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2439 |
10 | 48 | 24.10.2013 | EGIBAR ARTOLA | EA-NV | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Hainbeste laguntza eskainita, aplikatuko bagenu, guk legealdia egina genuke. Hain erraza izango balitz! Baina, hain zuzen ere, nik uste dut, legealdiaren lehenengo tramo honetan zerbait izan baldin badu Jaurlaritza honek, dela azterketarako gaitasuna. Jakin bazekien, besteak beste, lehenengo pleno hartatik, inbestidura-saiotik abiatuta, geunden 27ak geundela, eta gainontzekoak, arrazoi ezberdinengatik, hauteskunde-emaitzak tarteko edo emaitza horien azterketa egin ondoren… Behintzat blokeo-itxura hasieran, eta gero benetako blokeoa ere antzeman zen, zergatik Jaurlaritza honek bere aurrekontu-proiektua erretiratu egin behar izan zuen. Aurreko Gobernuaren inguruan, neroni izan nintzen behin eta berriz, besteak beste, programa bat exijitzen niona Patxi Lópezen Gobernuari, esanez: "Egitasmo bat aurkeztu ezazu. Ez iezaguzu esan hauteskunde-egitasmoa dela zure gobernu-programa". Ba Jaurlaritza honek, esan eta egin. Nahiz eta blokeoan egon Ganbera hau –aurrekontuen eztabaida horren adibide–, esan eta egin. Eta, aipatu den bezala, aurkeztu zuen bere programa. Eta momentu honetan ere, nahiz eta uda aurretik aurkeztua izan, lehendakariak zuzenean azaldu du zein den legegintzaldi honetarako legeen egitasmoa eta egutegia. Badago esaera zahar bat politikara aplikatzen dena, eta ez da lehenengo aldiz esaten dudana, "tiranía del statu quo" esaten dena. Eta gobernu batek –berdin da Jaurlaritzak edo berdin da diputazioak edo udalak– bere lehenengo sei edo zortzi hilabeteetan legealdi osorako ibilbidea marrazten ez baldin badu, ja ez du marraztuko. Erabakitzen ez badu, ja ez du erabakiko. Ibiliko da kudeaketan, bai, ibiliko da arazoak konpondu nahian, eta arazoak pilatu egingo zaizkio. Ibilbide bat erakutsi behar du gobernu batek. Gero ez du erabat jiratuko, baina korrejitzeko aukera izango du. Baina ibilbide bat markatu behar du; gero zuzenduko du beharrezkoa gertatzen baldin bazaio. Eta hori da Jaurlaritza honek egin duena. Momentu honetan zenbat lege onartu diren ala ez Legebiltzar honetan, filtro horren arabera Gobernuaren gaitasuna epaitzea, nik uste dut oso bide okerra dela. Zergatik, besteak beste, gobernu-programak berak 615 ekimen konkretu dauzka barruan, eta horretarako ez da derrigorrez hona etorri behar legeak egitera. Sekretu bat kontatu behar dizuet. Sekretu bat, zergatik orain arte gure artean bakarrik zegoen, baina orain denak jakitun izan zaitezten… Guk ikusi genuenean lehenengo momentutik Legebiltzar honetan zegoen blokeoa, Jaurlaritzak erabaki zuena zen, lehenengo egunetik, gobernatzea. Gobernatzea. Legebiltzar hau errespetatuz, noski, baina gobernatzea, egunero-egunero, eta arazoei aurre egitea. Eta horren lekuko garbia daukazue: nahi baldin baduzue, zuek orain azterketa bat egin ezazue eta begiratu ezazue kontroleko plenoak nola hasi ziren eta zertan dauden. Gobernuak daukan abiadura, bere martxa logikoa gizarte honek dituen arazoei aurreko egiteko, martxa hori da gauza bat eta beste bat da oposizioak hemen egiten duen lana. Ez dauka zerikusi- rik: Gobernuaren erritmoa askoz ere handiagoa da. Hala behar du. Baina oposizioa ez da urrutitik ere gerturatzen erritmo horretara. Hori antzeman daiteke. PPko ordezkariak esaten zuen: "Lege gutxi, eta onak". Bueno, ya van 29. Azkenean, zuk gobernuprograma baldin badaukazu eta ekimenak baldin badauzkazu, legeak instrumentuak dira; instrumentuak guzti hori egokitzeko, egiteko, aurreratzeko edo egoera berriei erantzun bat emateko. Lehendakariak aipatu ditu hiru kontzeptu: koherentzia, heldutasuna eta malgutasuna. Eta hiru kontzeptu horien nolabaiteko uztarketak posibilitatu du, adibidez, Parlamentu honetan desblokeo bat sortzea. Zergatik zu koherente izan behar zara zure programarekin, hautesleriaren aurrean aurkeztu duzun programa horrekin. Heldutasuna erakutsi behar duzu; legeak ezin dira inprobisatu, sektore ezberdinak afektatuta daudelako. Eta Ganbera honi begira malgutasuna erakutsi behar da, zergatik zuk zurearekin bakarrik, 27rekin, ez daukazu gehiengo absolutua. Baina azaltzen duzu zure irizpidea, norabidea, ibilbide-orria; azaltzen duzu heldutasuna, zergatik gizartearekin kontatu nahi duzu, eta malgutasuna, Legebiltzar honetan behar-beharrezkoa dena. Beraz, gauza bat da legeak egitea eta beste bat da gobernatzea. Eta Gobernu honek kontzeptu edo behar honi edo helburu honi ez dio bizkar eman: gobernatzen, lehenengo momentutik. Hemen aipatu dira, hain zuzen ere… Etxebizitzaren legea atera da, alde batetik, eta komisioan tramitatzen ari da. Egia da ekimena sozialistek aurkeztu zutela, baina kritikatu badu ere Jaurlaritza honen ibilbidea, kasu horretan garbi dago denboran zehar Martín Herrera, Maturana bera eta Arriola ere izan direla gai horien arduradun eta sailburu, eta, nik dakidala, Ganbera honetan ez da lege hori onartu. Baina ni ez noa kritika hortik egitera. Eta esaten zuen Mintegi andereak "salvo Ceuta y Melilla" gu garela. Ariketa bat proposatuko dizut, zergatik hemen, zorionez guztion artean gobernatutako herrian izanda, etxebizitza-legerik ez da egon eta burbuila immobiliariorik ere ez. Melillan eta Ceutan ez dakit nola dabiltzan, baina gainontzeko komunitate autonomo horietan burbuila horrek tokia hartu, eta puztu… ez dakit zer tamainataraino puztu den. Beraz, legea edukitzea ez da nahikoa. Legeak behar dira, baina heldutasun bat dagoenean, eta gure udalek badute heldutasun hori, etorri beharrekoa etorriko da. Baina izan beharko du kontsentsuaren bidetik. Beraz, nik ez nioke hainbesteko garrantzirik emango –garrantzia bai, gaiak baduelako– legea edukitzeari. Udal-legea beharrezkoa da, baina udalak ez dira desagertu herri honetatik. Orain ikusten dugu nola dagoen Espainiako Gobernua bere erreforman sartu nahian, eta garbi dago guk gure udalen defentsarako, han eta hemen, ekimenak burutu beharko ditugula, tartean udal-legea. Hor ere kontsentsuren bat beharko dugu. Esaten zuen Laura Mintegi andereak guri egin eskaintzak eta eskaintzak eta ez ditugula hartzen. Aipatu duzu, hain zuzen ere, erabakitzeko eskubidearen ondorioz independentzia izan daitekeen bide hori nola jorratu behar den. Begira, Gobernuaren egitekoa kasu honetan izan da bere programan azaltzea lehentasunak zeintzuk diren, baina legegile baldin bada inor, da Legebiltzar hau. Beraz, hemen sustatu daitezkeen, proposatu daitezkeen ekimenek garapen bat izango dute. Zuk aipatutako gai horien inguruan, berriro diot, nik oraindik zuen taldeko programetan ez dut hitz-erdi bat ere irakurri. Eta berriro aipatu behar baldin bada erabakitzeko eskubidea, edo, jo dezagun, ariketarik gorena independentziara iristea baldin bada, mesedez, gure bidea argitzeko, esadazu aldi berean nola eta zeinekin. Zergatik Euzko Alderdi Jeltzaleak horretaz, ez bakarrik hitz egin, baizik aurreko legealdietan… Eta horren lekuko garbia etxean daukazu, hementxe, Legebiltzarrean bertan: proposamen bat bozkatu egin zen azkenean. Hortxe daukazu, begiratu nahi baldin baduzu. Hori izan da Euzko Alderdi Jeltzalearen konkrezioetako bat. Baina etorkizunari begira, antzeko eskaintzak egiteaz aparte, komenigarria litzateke esatea nola. Zer askotan entzun dut nik: nola. Nola gauzatu, konkretatu. Esaten zen ekintzak, o hechos. Se me está agotando el tiempo... Hasieran, euskaraz esan dut sekretua; baina, agian, oraindik ere sekretua izango da norbaitentzat, ez didalako ulertu eta ez duelako itzulpenik jaso... Oso sinplea da kontua: Legebiltzarra legeak egiteko dago, kontrolatzeko. Euskaraz esan dut kontrol-saioek argi erakusten dutela Jaurlaritzaren ibilbidea eta oposizioaren ibilbidea. Begiratu itzazue kontrol-saioak, eta konturako zarete zertaz ari naizen. Eta Jaurlaritzaren lana gobernatzea da. Eta Iñigo Urkullu lehendakaria eta haren Jaurlaritza blokeo-egoeran daudenean, gobernatu egin behar dute. Izan ere, duela hilabete egin ahal izan diren akordio horiek duela zortzi hilabete egin zitezkeen, baina ez ziren egin. Zergatik? Jaurlaritzari ez esateko estrategia partekatua zeneukatelako. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2440 |
10 | 48 | 24.10.2013 | EGIBAR ARTOLA | EA-NV | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Bai. … ekonomia suspertzeko planak, sektore publikoaren berrantolaketa, ekintzailetza, eta abar)... Horretarako ez dugu legerik onartu behar izan! Gobernuekintza da. Eta, gobernu-ekintza horren bidez, kontuak antolatuz –hori baita herri honek behar duena–, oinarrizko zerbitzu publikoak mantenduz, etorkizunean legeak ere egin ahal izango ditugu, eta, koherentziaz eta malgutasunez, Legebiltzarreko ahalik eta gehienekin behar diren adostasunak lortzen saiatuko da Jaurlaritza, lege horiek aurrera atera daitezen. Eskerri asko. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2441 |
10 | 48 | 24.10.2013 | JAURLARITZAKO LEHENDAKARIAK (URKULLU RENTERIA) | EA-NV | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Eskerrik asko, legebiltzarburu andrea. Legebiltzar-taldeen hitzaldien txandan, MistoaUPyD taldea ordezkatzen duen Maneiro jaunarengandik hasita… Zuk iritzi bat eman duzu, eta, iritzia ematearekin batera, gaur goizeko saioan aurkeztutako lege-programari buruz kezkatzen zaituzteten zalantza jakin batzuk planteatu dituzu bizpahiru alditan. Eta zalantzetan, azpimarratu duzu zenbateraino bete den lege-programa hau; azpimarratu duzu, halaber, norekin eraman nahi dugun aurrera lege-programa, edo, nolanahi ere, Ganberan aurkeztu ditugun legeproiektu bakoitza, baita lege-proiektu horien edukia ere. Tira, Maneiro jauna, onartuko didazu ezin dizkizudala zalantza horiek aldez aurretik argitu. Zalantza horiek ezin dizkizut aldez aurretik argitu. Gogoan hartuko ditut zure zalantzak, Jaurlaritza hau prest baitago haiek modu ireki eta malguan lantzeko, behin eta berriz esan dudanez. Beraz, eskertzen dut zure asmo konstruktiboa –eta hori ere azpimarratu dut–, eta zaude ziur zu ere kontuan hartuko zaitugula legeproiektu bakoitzean ditugun ideiak eztabaidatzeko, lantzeko eta hobetzeko. Esan duzu faltan botatzen duzula gardentasunlegea, baina, gardentasun-legea estatuaz haragokoa izatea nahiko zenukeela aldarrikatzearekin batera –horrek, estatukoa kontuan izanik, bada, ez du uzten maniobra-marjina handirik–, nolanahi ere, aitortu duzu gardentasun-legeari buruz duzun asmoa sar daitekeela lege-programa horretan planteatzen dugun Herri Administrazioaren legean, balizko lege-proiektu horien aurkibide horretan. Aipatu dituzu, orobat, Lurralde Historikoen Legearen erreforma, udal-legea… Alde horretatik, beste legebiltzar-talde batzuek ere hitz egin dutenez, denbora gehiago eskainiko diot Lurralde Historikoen Legeari. Gauza bat esan da: aldarrikatu duzu Jaurlaritza gisa lurralde historikoen lege-proiektu bat aurkeztu behar dugula, eta, aldi berean, aitortu duzu ponentzia bat sortu dela Lurralde Historikoen Legearen erreformaz eztabaidatzeko. Salatu duzu ponentzia hori ez dela bildu…; ez diozu Eusko Jaurlaritzari egotziko ponentzia bildu ez izanaren erantzukizuna, baina badago ponentzia bat Lurralde Historikoen Legearen erreformaz hitz egiteko eta eztabaidatzeko. Lurralde Historikoen Legearen balizko erreformari buruzko iritziak ere aipatu dituzu –aurreko legegintzaldian landu ziren–. Bai, baina aurreko legegintzaldian, iritzi horiei dagokienez, kontraesaneko edo kontrako iritziak agertu ziren –edo ez behintzat aldekoak–; hori dela eta, Lurralde Historikoen Legea berritzeari ekingo badiogu eta ponentzia bat baldin badago, hori guztia ahalik eta adostasun handiena lortzeko landu behar da. Egin duzun azken aipamena –edo, behintzat, nik jaso dudan azkena– EITBren legeari edo EITBren lege bat egin beharrari buruzkoa izan da. Gogorarazi nahi dizut EITBren Zuzendaritza Nagusia Legebiltzar honetan hautatzen dela, zerorrek aldarrikatu edo eskatu duzunez. Eta, azkenik, esan duzu zer egin behar duen Jaurlaritzak (lege baliagarriak egin, gobernatu, kudeatu), beste eztabaida batzuk egin beharrean, hala nola estatusarena; baina beste legebiltzar-talde batek, bitxia bada ere, guztiz bestelako iritzia eman du eztabaida horri buruz. Kontuan hartuko dut zure asmo konstruktiboa, ez bakarrik garrantzitsutzat jo duzun ekimen bakoitzean, dela udal-legea, dela hauteskunde-legea, horri buruz hitz egin baituzu zure iritziak emanez baina esanez prest zaudela laguntzeko, eta asmo konstruktibo hori aplikatuko dut aurkezten ari naizen legeprograma hau gauzatzeko Jaurlaritza gisa egin behar dugun lan guztian. Sémper jauna, hasieran esan duzu déjà vu dela hau. Zerorrek aitortu duzu maiatzean aurkeztu genuela, baina, gero, hamar hilabete geroago ekarri izanagatik kritikatzeko erabili duzu; baina aitortu duzu jada aurkeztu genuela maiatzean… Har dezagun gauza bat gogoan: maiatzean aurkeztu bagenuen…, nik planteatu nuen legeprograma neronek aurkeztea aurtengo ekainean Ganbera honetan; gaur zer egun den ikusirik, ez da lehen- dakariaren edo Eusko Jaurlaritzaren erantzukizuna izango ekainean agerraldi-eskaera egin ondoren gaur hemen egotea. Dena den, aurreko legegintzaldiekiko alderaketa egin duzu, aurrekariak aipatu dituzu, pentsatu duzu litekeena dela asmo-adierazpen bat egotea, eta Cervantes eta "On Kixote" ere aipatu dituzu legeproduktibitateari dagokionez, baita ez-betetzea ere. Une historiko batean geldirik gaudela egotzi diguzu berriro ere –gaur ezin naiteke pozik egon, zuk esan duzunez–, eta zerrenda bat egiten hasi zara gardentasun-legearen ez-betetzeei buruz, esan duzu beharrezkotzat jotzen duzula lehentasuna ematea kalitateari kantitatearen aldean… Nire ustez, programa honetan planteatzen ditudan lege-proiektuen aurkibidean adierazten da –eta ez naiz hasiko zenbatzen zenbat lege-proiektu aurkeztu nahi dituen Jaurlaritza honek, baizik eta lege-programan aurkezten ditugun lege-proiektuak, lege-programa irekia eta malgua denez…–, lege-programa honek gure ustez beharrezkoak diren lege-proiektuak izango dituela, zuk eskatzen duzun bezala. Era berean, kritikatu duzu Jaurlaritza ahula dela, alferrekoa… Enpleguaren legea ere aipatu duzu… Eta Mintegi andreak ere aipatu du enpleguaren legea. Hasteko, hogeita hamalau urte daramatzagu autonomia-erkidego honetan enpleguaren legerik gabe, hogeita hamalau urte, eta Jaurlaritza hau da lehena enpleguari buruzko lege-proiektu bat ekarri duena edo bere lege-programan lege-proiektu hori ekartzeko asmoa duena. Hogeita hamalau urte. Eta, autonomia-erkidego honetan, denetik bizi izan dugu hogeita hamalau urtean, baita enpleguari dagokionez ere. Bigarrenik, esan behar dut ez dela, ezinbestean, enpleguaren lege bat behar enplegua sortzeko. Ez da, ezinbestean, enpleguaren lege bat behar enplegua sortzeko, ezta aurrez aurre dugun egoera honetan ere. Jaurlaritzaren ahulezia omen denari buruz, buru-belarri Euskadiren Egunaren gai horrekin ari omen garelako kontu horri buruz, gai horretan ez dut sartu nahi, ez baita Jaurlaritzaren kontu bat, zuk aitortu duzunez. Lehendabizi, Jaurlaritzari egin diozu aipamena, eta, gero, Euzko Abertzaleak taldeari. Ganberak erabaki bat hartu du. Ganberak erabaki bat hartu du Ganberako zenbait legebiltzar-taldek Ganberan bertan planteatu duten ekimen batean. Eta, gero, ekin eta ekin independentziekin eta esparru-hausturekin, lehen Maneiro jaunak estatusari buruz hitz egin duen bezala eta lidergoa edo adostasunean oinarrituta gobernatzea eskatu duen bezala. Horixe esan dut, Sémper jauna, eta horretan jardun dut Jaurlaritza honek daramatzan hamar hilabete hauetan: akordioak bilatzen eta beharrezko elkarrizketak egiten, legebiltzar-talde guztiekin hitz eginez. Eta badakit zer egoerak duten eragina euskal gizartean, eta badakit zer egoerak eragiten dioten Jaurlaritza honi, zeina gutxiengoan sortu baitzen eta gutxiengoan baitago, bai, akordioak lortu ditugun arren. Jaurlaritza hau gutxiengoan dago, eta, ondorioz, adostasunaren eta akordioaren bidea bilatu behar dugu. Baina, nire kasuan, ez bakarrik beharragatik, beharra ere bai baita, baizik eta borondateagatik, kargua hartzeko eztabaidako hitzaldian adierazi nuenez. Beraz, lege-programa, Sémper jauna, garaiz aurkeztu zen, zerorrek aitortu duzun bezala, garaiz eta behar bezala, aurtengo lehenengo seihilekoan. Aurkeztu egin zen, aitortu didazunez. Gero egotzi didazu gaur ari garela lege-programa aurkezten, eta ez bakarrik lege-programa, baita gobernu-programa ere. Gobernu-programa ere ehun eguneko epean aurkeztu genuen. Eta ez naiz alderaketekin hasiko; besterik gabe, hor utziko dut. Esan duzu lehentasunezkoak direla udal-legea eta enpleguaren legea, lehen esan dudanez, eta ados nago. Bat nator lehentasun horiekin. Eta hitz egin dut eta hitz egingo dut udal-legeari buruz ere, lehen esan dudanez, beste legebiltzar-talde batzuek ere planteatu baitute. Baina, zuk egitea Jaurlaritzari lehentasunei buruzko aipamena, bada, zuk, oposiziotik, lehentasunei buruzko aipamena egiten badiozu Jaurlaritzari, aurreko legegintzaldian ere egin zenezakeen. Egin zeniezaiokeen zeure buruari, gehiengo absolutua ematen baitzenion Jaurlaritzari aurreko legegintzaldian, aurreko legegintzaldian orain Eusko Jaurlaritza honentzat, edo, nolanahi ere, Euzko Alderdi Jeltzalearentzat aldarrikatzen dituzun ekimen horiek sustatu ahal izateko. Eta, bukatzeko, hezkuntza-legea aipatuko dut. Gai hau azpimarratu egin nahi dut beste legebiltzartalderen batek esan duenari dagokionez. Niri gustatzen zait, gure inguruan ikusten ari garena ikusita, legegintzaldi honetan gai honi buruz egingo dugun lege-ekoizpena, dela Jaurlaritzak bultzatuta, dela legebiltzar-taldeen ekimenez, adostasunean oinarritzeaz gain, legedi hori iraunkorra izatea, eta ez aritzea etengabe aldaketak egiten. Uste dut dena esan dudala. Alderdi Sozialistari eta Pastor jaunari dagokienez, eskertu egin du planifikazioa, nahiz eta gero inprobisatzen hasi den eta egutegia aipatu duen, jada gaindituta dagoela uste baituzue lege-programaren planteamendu batzuetan. Kasu zehatz horretan, Lurralde Historikoen Legea aipatu du, eta jada hitz egin dut Lurralde Historikoen Legeaz aurreko taldeei erantzun diedanean. Badakizue oso sentibera naizela hezkuntzalegearekiko, eta hausnarketa honi ekiten diodala indarrean dagoen hezkuntza-itunean sakondu behar delako. Eta uste badugu indarrean dagoen hezkuntzaitunean nahikoa adostasun daukagula lege-proiektu bat planteatzeko, nik ez daukat arazorik; baina, betiere, hezkuntza-itunean oinarrituta egon behar du. Eta, horretan, alboan izango dituzue beti Jaurlaritza hau, lehendakari hau, sailburua eta Jaurlaritza osoa. Etxebizitza-legea Euzko Abertzaleak taldeko bozeramaile Egibar jaunak azaldu dizu. Etxebizitzaren arloa ez dute hamabi urtez Alderdi Sozialistako kudeatzaileek bakarrik kudeatu; gaur EH Bildu koalizioan dauden beste alderdi politiko batzuetako kudeatzaileek ere kudeatu dute etxebizitzaren arloa. Dena den, aldarrikatu duzu beharrezkoa dela lege-proiektuek izango duten eragin ekonomikoa zehaztea. Nik ere adierazi dut nire lehenengo hitzaldian zer baldintza eskatzen diren lege-proiektu bakoitza aurkezteko, eta, hain zuzen, bizitzen ari garen unean, egoerak aldatzen ari diren honetan, ondo kalkulatu behar da lege-proiektuek izango duten eragin ekonomikoa, zuk planteatzen duzun bezala. Salatu duzu gai batzuetan ez dugula presa handirik, batez ere ingurumen-kontuetan, eta proposatzen duzu zuek aurreko legegintzaldiko lege-programa edo legegintza-egutegi batean planteatu zenituzten gai batzuk gogoan hartzea. Eta gero ere esango dizut gai honi buruz, ez baitit inolako zailtasunik eragiten. Kooperatiben Legea berritzea ere planteatu duzu, eta lan serioa egin behar dela gaur egun bizitzen ari garen egoerak kontuan hartuta. Nolanahi ere, adierazi duzu prest zaudela eta borondatea duzula bizkor ibiltzeko geldotasun-salaketa baten aurrean. Eta planen egutegi bat ere eskatu duzu. Hamar hilabete hauetan, Eusko Jaurlaritzak planteatu dituen hamalau plan estrategiko ere aipatu ditut; esan duzu ez ditugula Ganbera honetara ekarri nahi, baina ez da horrela. No. Egutegiari dagokionez, eta eragin ekonomikoari dagokionez, ondo identifikatuta dauzkagu hamalau plan estrategikoak. Eta, horren erakusgarri, zuk, besteak beste, Bake eta Bizikidetza Planaren adibidea jarri duzu, eta zuek, legebiltzar-taldeak zareten aldetik, badakizue zenbat denbora hartu duen Jaurlaritzak legebiltzartaldeen ekarpenak jasotzeko; horretarako denbora da, eta denbora hori kudeatuko dugu ekarpenak sartzeko borondatez, guk, Jaurlaritzak, adibide gisa aurkeztu genuen planaren zirriborroa aberasteko. Gogorarazten dizut zortzi lege-proiektu lantzen ari garela dagoeneko, nire lehenengo hitzaldian esan dizudanez. Hezkuntzari dagokionez, lehen Alderdi Popularrari eman diodan erantzunean esan dut ez dudala nahi Euskadiko hezkuntza-legea lau urtean behin aldatzerik. Horregatik behar dugu sakon landutako hezkuntza-itun bat, eta, behar izanez gero, aldez aurretik nahikoa adostutako lege-proiektu bat, denboran iraungo duena, planteatu ahal izan behar dugu. Eta gogoan hartuko dut ingurumenaren legean eta Kooperatiben Legean aurrera egiteko zure proposamena. Ez ezazu zalantzarik izan beharrezko den adostasuna bilatuko dugula Legebiltzar honetan, hemiziklo honetan, bilkura-areto honetatik ahalik eta lege onenak atera daitezen, eta ez gehiengoak behar ditugulako, baizik eta gehiengo zabalak eta sendoak izan daitezen hurrengo legegintzaldietarako. EH Bilduk, Mintegi andereak, zalantzak aurkeztu ditu arazo larrientzat bere ustez, zure ustez, ez dagoelako ekimenik. Eta planteatzen duzu zorroztasunik gabeko diagnostiko bat aurkeztu dudala legegintzaldi honetarako aurkeztutako legegintzako jardueraegitasmo honetan. Eta adibide gisa planteatu duzu zeintzuk diren beharrizanak zure ikuspuntutik: langabezia, pobretzea, etxebizitza… Gai horietaz hitz egin, egin dugu, langabeziarena beste legebiltzar-talderen batek ere planteatu duelako eta erantzuna eman dudalako. Etxebizitzaz Egibar jaunak ere erantzun dizu. Eta etxebizitzaz, gainera, esan bezala, bada zure koalizioan hau kudeatzeko erantzukizuna izan duenik aurreko legealdietan zehar. Eta gero ja sartu zara galdeketa eta kontsultalegean. Euzkadi Buru Batzarra aipatu duzu, erabakitzeko eskubidearena, Estatutu berriarena… Ni horretan ez naiz sartuko. Nik uste dut gaurko osoko bilkuraren edukiaz beste ikuspuntu bat daukazula eta besterik ez. Nire ikuspuntua izan da zeintzuk diren legegintzaldi honetan jarduera-egitasmo bezala ekarri behar ditugun lege-asmoak, eta horrexetara etorri naiz. Nolabait esatearren, oro har azpimarratuko nizuke, leporatzen didazuna edo diguzuna kontuan hartuz, zuek ere legebiltzar-talde bezala badaukazuela gaitasuna lege-proposamenak aurkezteko, eta ez dakit zergatik mugatzen duzun lege-ekoizpena Jaurlaritzak jarduera-egitasmo bezala egin ditzakeen legeproposamenetara bakarrik. Zuek ere badaukazue aukera. Beraz, gonbita egiten dizut. Baina gauza batekin itxi nahiko nuke. Gizartezerbitzuei buruzko lege-asmoaz hitz egin duzu, eta ez duzula hori aurreikusten gure jarduera-egitasmoan. Bueno, nik kasu honetan esango nizukeena da badela gizarte-zerbitzuen lege bat. Bada gizarte-zerbitzuen lege bat 2008an hemen, Legebiltzar Ganbera honetan, onartutakoa, eta 2008an onartutakoa zuen koalizioan parte direnek, bere momentuan Ezker Batukoak zirenek, eta Eusko Alkartasunak bere baiezko botoa emandakoa. Beraz, jarrai dezagun Gizarte Zerbitzuen Lege horrekin duela lau urte, bost urte eskas onartutakoa delarik. Beraz, azpimarratzen dut aurkeztutako programa proposamen irekia dela. Legebiltzarraren osaerak malgutasuna eta akordioa eskatzen digu eta hori aitortzea ez da batere zaila niretzat. Gobernuak ez du arriskua hartu nahi legeak proposatzeko eta lege horiek Gobernuak irauten duen bitartean bakarrik irauteko, berriz ere diot. Gure helburua ahalik eta adostasun handiena lortuko duten legeak proposatzea da, eta, horretarako, legebiltzar-talde ezberdinek egindako eskaintza jaso egiten dut. Aurkeztutako programa proposamen irekia da, proposamen malgua, eta akordioa bilatzen du. Jaurlaritzak, berriro diot, ez du arriskurik hartu nahi bere agintaldiak iraungo duena iraungo duten legeak proposatzeko. Gure helburua da ahalik eta adostasun handiena duten legeak planteatzea. Planteatutako legegintza-ekimenek argi erakusten dute Jaurlaritzaren akordiorako borondatea. Lege horiek, gure ustez, garrantzitsuak dira, eta elkarrizketarako eta akordiorako ahalegin bat eskatzen dute herrialdeko sentsibilitate politiko, sozial eta lurralde-sentsibilitate guztien aldetik. Akordiorako gogo horri eusten diot, lege-ekoizpena Ganbera osoaren helburua baita. Planteatu zaizkidan zalantzen aurrean, legegintzaldi honek egin behar duen ibilbidea egin beharko du, eta legegintzaldia amaitutakoan baloratu ahal izango ditugu behar bezala lortutako helburuak; eta onartutako legeen kopurua, garrantzia eta indarraldia kontuan hartuta baloratuko ditugu. Ez da hain garrantzitsua lege-kopurua; bai, ordea, haien garrantzia eta indarraldia. Eta uste osoa dut orain arte erabili dugun denbora ondo erabili dugula, sail bakoitzeko memoriak egiteko egiten ari garen lanarekin, eta hori ere azpimarratu egiten dut. Uste osoa dut egiten ari garen lanari esker legegintza-jarduerarako hartu ditugun konpromisoak bete egin ahal izango ditugula, baita gainditu ere. Lehenengo fasean gaude, bai, lehenengo hamabi hilabeteetan gaude, hasierako prestaketa-fasean, eta bakarrik eskatzen dut Jaurlaritza hau legegintzaldia amaitzen denean juzgatzea bere ekintzengatik, planteatu dituzuen zalantzen aurrean. Ez naiz sartuko aurreko legegintzaldiekiko alderaketekin, uste baitut gauza asko esan litezkeela legegintza-ekoizpen haren bolumenari eta moduari buruz, lege-programa batean edo legegintza-egutegi batean sartzen ziren lege-proiektuetatik zenbat utzi ziren planteatu gabe eta zenbat planteatu ziren baina ez ziren aurrera atera. Tira, ez naiz kontu horretan sartuko. Bakarrik nabarmendu nahi dut, hamar hilabete hauetako lege-ekoizpenari dagokionez, nire hasierako hitzaldian aitortu dudala lege-ekoizpena orain arte ez dagoela oinarrituta Jaurlaritzaren ekimenean bakarrik, baita legebiltzar-taldeen ekimenean ere. Jaurlaritza honen ekimenean, aparteko ordainsaria ordaintzeko lehenengo lege-proiektua aipatu dut. Aipatu dut, halaber, aurrekontuaren lege-proiektua (ez zen, izatera iritsi ez zen 2013ko proiektua), eta Jaurlaritzak lege-programa onartu duela, Legebiltzar honetan maiatzaren 2an eta 9an hartutako konpromisoari erantzunez. Hogeita bederatzi lege-proposamenen memoriak egin direla aipatu dut, baita zortzi proiektutan prozedura martxan jarri dela ere. Bi lege onartu direla aipatu dut. Eta, gainera, aitortzen dut legebiltzar-taldeek beste bost lege-proposamen aurkeztu dituztela Ganbera honetan, haietako batzuk Euzko Abertzaleak taldearekin batera; izan ere, azken batean, talde hark hautatu ninduen lehendakari bere botoekin. Eta, gaur, agerraldia egiten ari naiz legeprograma aurkezteko, eta gertaera hau ez zen inoiz gertatu. Gure konpromisoen berri eman dut, baita nola banatuko diren denboran ere. Beraz, iruditzen zait legegintza-jarduera handia izan dela orain arte, ez bakarrik Jaurlaritzak berak egin duenagatik, baita legebiltzar-taldeek egin dutenagatik ere. Eta, nire iritziz, egindako lanak berma dezake planteatutako konpromisoak betetzea, hein handi batean, legebiltzartaldeen hitzaldietan aurkitu dudan prestutasunari esker, pentsarazten baitu adostasuna lortzen ahalegindu behar dugula. Garrantzitsuak iruditzen zaizkit zenbait legebiltzar-taldek nabarmendu dituzten bi gai: udal-legea eta Lurralde Historikoen Legea. Eta bigarren hitzaldi honetan, berriro hitz egingo dut bi gai horiez. Gure konpromisoa da udal-legearen proiektua datorren urteko lehenengo seihilekoan aurkeztea. Hori da gure konpromisoa. Proiektu hori oso aurreratuta dago, lan handia egin baita hiru hamarkada hauetan. Desadostasunak desadostasun, lan handia egin da udal-legearen proiektua aurrera ateratzeko. Gaur arte ezinezkoa izan da, eta espero dut legegintzaldi honetan adostasun nahikoa eta behin betikoa lortzea lege hau egia bihurtzeko eta, hala, euskal erakundeen osaera burutzeko. Eta hau da nire konpromisoa: datorren urteko lehenengo seihilekoa. Lurralde Historikoen Legea berritzeari dagokionez, lehen ere esan dut, baina berriro diot, hain zuzen, ez dagoela sartuta gure egutegian, ekimena –nire ustez– legebiltzar-taldeen lanari dagokiolako, eta jada sortua dago horretarako ponentzia bat Legebiltzar honetan, nahiz eta oraindik ez duen bilerarik egin. Dena den, badakizue –berriro diot– gu prest gaudela lege horren aldaketa aztertzeko, eta, ponentziak helburua planteatu orduko, Eusko Jaurlaritzak bere gain hartuko du, jakina. Batez ere Euskal Sozialistak taldeak planteatu dituen gauza batzuk, aurreko legegintzaldian planteatu zituzten ideia edo ekimen batzuk lege-programan sartzeari buruzkoak, eta Jaurlaritzaren ekimenari buruz egin duen salaketaren bat, legebiltzar-taldeen ekimena… Hain zuzen, etxebizitza-legea Talde Sozialistak aurkeztu duen lege-proposamen bat da. Jaurlaritza garen aldetik, ez zaigu egoki iruditu aurreko legegintzaldian zuen programan zeuden ekimenak edo proiektuak gure lege-programan sartzea, hala nola mugikortasun jasangarriarena edo kable bidezko garraioarena; aldiz, klima-aldaketa arintzeko eta hartara egokitzeko legearen kasuan, aipatu denari dagokionez, sartuta dago ingurumena babesteko lege berrian. Paisaia antolatzeko legea, berriz, dekretu bidez arautuko da. Eta gazteriaren legea baztertu egin zuen Legebiltzar honek; hori dela-eta pentsatu beharra daukagu egokia den aldez aurretik behar adina adostu gabeko lege-proiektu bat, ez bakarrik legebiltzartaldeekin adostua, baita eragiten dien sektoreekin ere. Dena den, Pastor jauna, lege-proiektu horien edukietako batzuk egiten ari diren proiektuetan sartuko dira. Eta, berriro diot, beste gai batzuek ez dute, nire ustez, lege-maila behar, garatu baitaitezke dekretu bidez. Nolanahi ere, aurreko legegintzaldiko planteamendua dut erreferentziatzat. Esan bezala, gure proposamena irekia da, malgua, eta, hortaz, sartu ahal izango ditugu helburu horiek gure programan. Eta bukatuko dut esanez prest gaudela kooperatiben lege-proiektuari ekiteko, hori eskatu baitiguzu, eta hala adierazi dut bigarren hitzaldi honen hasieran. Fagor etxetresna elektrikoen kasuak agerian utzi du ados gaudela oinarrizko ideia batzuetan: industriari lagundu behar zaiola; une latz hauetan asmoak batu behar ditugula enpresaren inguruan; dauzkagun jarduera eta enplegua zaindu behar direla apustu itundu, publiko eta pribatu baten bidez; eta lehiakortasunaren apustua irabazi behar dugula. Baina, kooperatibaereduari eta kooperatiben legearen esparruari dagokienez, oso ondo aztertu behar da, bistan denez, denon erantzukizun soziala, eta, alde horretatik, gogoan hartuko dut lege on bati erantzuna emateko eskaera positiboa, baita une honetan gertatzen ari denetik ikasita ere. Nada más. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2442 |
10 | 48 | 24.10.2013 | MANEIRO LABAYEN | Mixto-UPyD | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Bai, eskerrik asko, presidente andrea. Lehendakari jauna, irudipena daukat hona etorri zarela, nolabait esatearren, Jaurlaritzaren legegintza-egutegia aurkeztean arrakasta izateko asmoz; halarik ere, tira, ez dut esango oposizioko taldeek astindu egin zaituztenik, baina, gutxienez, gogor kritikatu zaituzte guztiek, nolabait nabarmentzearren, denok baitaukagu kontzientzia argia eta bai baitakigu zer gertatu den gobernuan eman duzun hamar hilabete hauetan. Eta, badakigunez zer gertatu den, bada, jakina, legegintza-egutegi hau aurkeztu duzunean, talde guztiok gogorarazi dizugu Jaurlaritza hau geldirik dagoela arlo politikoan, edo, behintzat, legegintza-arloan, eta, nolanahi ere, Jaurlaritza hau motel dabilela legegintza-arloan, eta legegintza-egutegi hau aurkeztean ere ikusi da hori. Esan bezala, bistakoa da Jaurlaritza hau geldirik egon dela hamar hilabete hauetan. Horixe gertatzen da denbora honetan guztian bakarrik ibiliz gero. Bigarren hitzaldian esan duzu legegintzaldiamaieran zuen ekintzengatik juzga zaitzateten nahi duzula. Tira, nik uste dut Jaurlaritza legegintzaldi guztian zehar juzgatzeko daudela legebiltzar-taldeak, ez bakarrik legegintzaldi-amaieran. Hau da, horixe da oposizioko taldeen lana, Jaurlaritza legegintzaldi guztian zehar juzgatzea, ez bakarrik haren amaieran. Beraz, komeni da zuri gogoraraztea hamar hilabete hauetan ez duzuela ia ezer egin, eta geldirik egon zaretela arlo politikoan eta, nolanahi ere, legegintzaarloan. Hamar hilabete daramatzazue guri gogorarazten funtzionarioen aparteko ordainsaria ordaintzeko legea onartu zenutela abenduan. Hamar hilabete daramatzazue guri lege-proiektu bakar hori gogorarazten. Azken batean, balantze eskasa. Hamar hilabete geroago, legegintza-egutegi bat aurkeztu duzue, baina datorren urtetik aurrera jarriko da martxan. Beraz, urte eta erdi pasatuko du Eusko Jaurlaritzak legegintza-proiektu bakar bat ere ekarri gabe, eta, ziurrenik, datorren urtearen amaierarako, Eusko Jaurlaritzaren legegintza-proiektu bat ere ez da lege bihurtuko. Horrek erakusten du, esan bezala, Jaurlaritza hau geldirik dagoela eta, nolanahi ere, motel dabilela. Hau da, Eusko Jaurlaritzak beharrezkotzat jotzen dituen proiektuetako bat bera ere ez da aurrera aterako legegintzaldiko lehenengo bi urteetan, edo, nolanahi ere, lehenengo urte eta erdia baino lehen. Zuen iritziz onartu behar diren proiektuetako bat bera ere –ez talde bakoitzak egin ditzakeen bestelako ekimenak, baizik eta zeuenak berak–, hogeita bederatzi legegintza-proiektuetako bat ere ez da onartuko legegintzaldiko lehenengo urte eta erdian, eta, ziurrenik, ezta lehenengo bi urteetan ere. Horrek geldotasuna uzten du agerian. Dena den, aurrerago ikusiko dugu. Eta, nolanahi ere, zalantza nagusiak hor jarraitzen du, eta uste dut bozeramaile guztiek eta oposizioko talde guztiek darabiltela buruan. Orain arte legegintza-ekimenik egin ez duen Eusko Jaurlaritza bat nola izango da gai hurrengo hiru urteetan hogeita bederatzi legegintza-proiektu hauek aurrera ateratzeko? Hori da galdera nagusia. Nola eta norekin, jakina. Eta zergatik proiektu horietako bat bera ere ez den aurkeztu denbora honetan, zergatik legegintzaproiektu horietako bat ere ez den aurkeztu lehenengo hamar hilabeteetan, eta zergatik ez den aurkeztuko horietako bat bera ere 2014ra arte. Horiek dira galderak. Azken batean, zer egin du Jaurlaritza honek denbora honetan guztian? Eta behin eta berriz esango didazu sakonki landu dituzuela hogeita bederatzi legegintza-proiektu horietako zortzi, baina, nolanahi ere, urte eta erdi geroago, Jaurlaritzaren legegintza-proiektu bat bera ere –utz iezadazu esaldia bukatzen–, urte eta erdi geroago, legegintza-proiektu bat bera ere ez da iritsiko Legebiltzar honetara. Urte eta erdi geroago! Irribarre egiten duzue; iruditzen zaizue hori dela edozein gobernuren ohiko erritmoa; guri iruditzen zaigu oso motelak zaretela. Tira, nik gauza batzuk planteatu dizkizut. Gardentasun-legea, hain zuzen, ikusiko dugu zertan geratzen den. Lurralde Historikoen Legeari dagokionez –guk behin eta berriz ekartzen dugu gai hori–, esan duzu ponentzia bat dagoela… Arazoa ez da bakarrik ponentzia bat dagoela eta ez dela biltzen; denbora honetan guztian, behin bakarrik bildu dela ponentzia, kaixo eta adio esateko. Arazoa ez da ponentzia ez dela biltzen, baizik eta guk uste dugula ponentzia hori jada ez dela beharrezkoa, aurreko legegintzaldian egon baitzen ponentzia bat, eta taldeek bai baitakite zer esan behar duten gai honen inguruan. Gure iritziz, presazkoena da Jaurlaritza honek Lurralde Historikoen Legea aldatzeko proiektua ekartzea, eta denok lege hori aldatzeari ekitea. Hauteskunde-legea ere gogorarazi dizut, eta jakin nahi nuke zer iritzi duzun hauteskunde-barruti bakarra ezartzeko eta alderdi politiko guztientzat zerrenda irekiak edo nahitaezko primarioak jartzeko aukerari buruz. Jada planteatu dizut lege-aldaketa horretan eduki hori sartzea; beraz, edukian sartzen gara, eta zure iritzia jakin nahi nuke. Eta EITBren legea ere aipatu dizut. Badakit zuzendari nagusia Legebiltzar honek hautatzen duela. Guk EITBko zuzendari nagusia hautatzeko modua aldatu nahi dugu, eta administrazio-kontseiluko kideak hautatzeko modua ere aldatu nahi dugu. Gure ustez, egungo hautaketa-moduak ez ditu bermatzen mendekotasunik eza, objektibotasuna eta inpartzialtasuna, eta galdetu nahi genizuke zer irudituko litzaizukeen zuzendari nagusia zein administrazio-kontseiluko kideak hautatzeko modu horiek aldatzea… La | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2443 |
10 | 48 | 24.10.2013 | MANEIRO LABAYEN | Mixto-UPyD | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Nolanahi ere, guk proposatu egingo dugu. Beste gauza bat. Egibar jaunak esan du –zuzendu iezadazu oker baldin banago–, esan du, gutxi gorabehera, sektore publikoa birdimentsionatu dela jada, edo horrelako zerbait, Jaurlaritza honen lorpen bat bezala planteatu baitu hemen. Nik galdetu nahi nuke ea Jaurlaritzak uste duen sektore publikoa birdimentsionatuta dagoela; izan ere, Egibar jaunak planteatu du Jaurlaritzak jada birdimentsionatu balu bezala, martxan egongo balitz bezala. Ya. Arazoa da Legebiltzar honek Eusko Jaurlaritzari eskatu ziola aurkeztu zezala birdimentsionatzeplana 2013ko ekainaren 30a baino lehen… La | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2444 |
10 | 48 | 24.10.2013 | MANEIRO LABAYEN | Mixto-UPyD | Lehendakariaren agerraldia, berak eskatuta, X. legegintzaldiko legegintza-egutegia aurkezteko | … eta ez da aurkeztu. Eta ez da aurkeztu! Ez da aurkeztu; ekainean eskatu genuen sailburuaren agerraldia, eta azaroaren atarian gaude. Hau da, dena doa dortoka bezain motel Jaurlaritza honetan. Horixe esan nahi nuen, eta, horrenbestez, eskatzen dizut has zaiteztela lanean, has zaiteztela legeak egiten, egin diezaiozuela aurre krisiari, eta erantzun diezaiezuela herritarren beharrei. Eskerrik asko, presidente andrea. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2445 |
10 | 48 | 24.10.2013 | SÉMPER PASCUAL | PV-ETP | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Eskerrik asko, presidente andrea. Labur hitz egiteko bene-benetako asmoz, uste baitut eztabaida honek ez duela gehiagorako ematen, hasteko, lehen behar bezain argi geratu ez den edo ondo azaldu ez dudan gauza bat azalduko dut. Déjà vu aipatu dut, lehendakari jauna. Egin dezagun errepaso txiki bat; izan ere, agian, ziur asko arazoa nirea da, eta epeak ez dira berdinak niretzat eta zuretzat, eta, esan bezala, arazoa nirea da. Ea, oker ez banago, 2012ko urrian izan ziren erkidegoko hauteskundeak. Hilabete honetan bete da urtea. Egoera nolabait testuinguruan jartzeko esaten dut; ikusteko zer den kalea eta zer den politika, zer denbora erabiltzen diren kalean eta zer denbora erabiltzen diren politikan. Duela urtebete izan ziren Erkidegoko hauteskundeak, eta, urtebete geroago, Jaurlaritza batek, Jaurlaritza bateko lehendakariak, lege-programa bat aurkeztu digu. Horrenbestez, gutxienez, politikako denborei buruzko gogoeta egin beharko genuke, eta, kasu honetan, gobernatzeko zeregin handia eta erantzukizuna dituenaren denborei buruz; gainera, garai bereziki zailetan gobernatu behar du, eta horrek aparteko ahalegina eta aparteko ekimen politikoa eskatzen ditu. Eta nik egiten dizudan, edo guk egiten dizugun kritika da, lehendakari jauna, edo, nahiago baduzu, gu bion arrangura da erkidegoko hauteskundeak egin eta urtebetera ez dela lorpen bat, ez dela politikoki onargarria lege-programa bat aurkeztea, ditugun erronka izugarriak izanik aurretik –haiek ebazte lanean buru egiteko konpromisoa hartu duzu–. Eta ez zara ez garaiz, ez behar bezala egiten ari; izan ere, egia, aurtengo maiatzaren 2an tribuna honetan bertan esan zenuen: "Gaurko agerraldi honetan, bi eskaerari batera erantzungo diet: batetik, Jaurlaritzak legegintzaldi honetarako duen lege-programa aurkeztuko dut, eta, bestetik, legegintzaldi honetarako gobernu-programa azalduko dut". Eta gaur gauza bera aurkeztera etorri zara! Esan nahi nizun denbora galtzen ari garela. Atera ezin garen kiribil batean, gauzak aurkeztera etortzen zarete, eta, jakina, horren ondorioz, Egibar jaunak, adibidez, hara zer-nolakoak esan behar dituen: "Jaurlaritzak lehenengo egunetik gobernatzea erabaki zuen". Besterik ez genuen behar! Oraindik ere eskerrak eman beharko dizkiogu Jaurlaritzak lehenengo egunetik gobernatzea erabaki zuelako! Baina, zertan gabiltza? Hauek dira, benetan, hemen ondoriozta ditzakegun hausnarketak? Desadostasunerako lekurik ere ez dago, ados ez egoteko gairik ez baitago! Geldirik zaudetela ari gara esaten! Egibar jauna, zuk nabarmentzea Jaurlaritza honek erabaki zuela –eztabaidatu genezake honetaz–…, Euzko Alderdi Jeltzaleko bozeramaileak tribuna honetan esatea Jaurlaritza honek lehenengo egunetik gobernatzea erabaki zuela, benetan deigarria da Jaurlaritza honetatik hori nabarmentzea. Izan ere, gainera, erantzukizuna oposizioarena da. Hau da, jarraitzeko irtenbiderik gabe, akordiorik ez zegoenez, erantzukizuna oposizioarena da, blokeatu egiten baitzuen. Eta erantzun duzu: "Jaurlaritza honek azterketarako gaitasuna behintzat izan du". Tira, Egibar jauna, bateko azterketarako gaitasuna, eta besteko gobernatuko duela erabakitzea, jada irabazi duzue soldata! Ez, zeren –lehen esandakora itzultzen naiz– egoerak ezohikoak dira, eta zuek ez baduzue hori interpretatzen, akatsak egingo dituzue, eta jada hasiak zarete egiten. Horregatik esan dizut lehen, lehendakari jauna, eta zuk independentziena, esparru-hausturarena eta abar erantzun duzu. Eta zaude ziur zuri ez dizula niri baino nagi handiagoa ematen; niri eufemismoek ematen didate nagi handia, eta horregatik esaten nizun, ea: zure alderdi politikoaren asmoa edo helburu politiko nagusia Euskadiren independentzia da. Hori asko gustatu behar litzaizuke, Egibar jauna, ez dakit zergatik egiten dizun enbarazu! Zure helburu nagusia independentzia da –argitzearren esaten dut, hori ere komeni baita–; beraz, zure gobernu-ekintza bideratuta dago, besteak beste, Euskadiren independentzia lortzera. Horrenbestez, Euskadirentzat esparru juridiko-politiko berri bat nahi baduzu, pentsatzekoa da zure azken helburua Euskadiren independentzia dela. Eta esan nahi dizut ezen, horrek –eta zuk legitimitate osoa duzu horretarako (besterik ez genuen behar!), eta zure alderdiak ere bai (besterik ez genuen behar!)– kalte egiten diola Euskadiri, mesede egin beharrean. Oztopatu egiten du lehendakari baten ekintza politikoa, baina oztopo egiten dio herrialdeari; izan ere, helburu horiek, mundu ireki baten, gero eta lehiakorragoa den mundu digital baten testuingurutik kanpo egoteaz gain, kudeaketa analogiko batera garamatzate, eta uste dut zuek nahastu egiten zaituztetela. Eta, gainera, politika-arloan, zeharka begiratu behar diezue jaun-andre hauei, eta horrek are gehiago oztopatzen du zuen kudeaketa, biona den zelai batean jokatzen baituzue, biok dituzuen helburuen zelai batean, Egibar jaunak duela astebete esaten zigunez, eta horrek, kudeatzeko ez zaretela gai erakusteaz gain, kalte egiten dio Euskadiri, kalte egiten baitio Jaurlaritzaren ekintzari ere. Hori dela eta, lehendakari jauna, aurreko hitzaldia bukatu dudan bezala bukatuko dut hitzaldi hau: ez gaude txantxetarako, ez gaude denbora galtzeko, ez gaude hausnarketa gehiagorako; lan egiteko gaude, Euskadik dituen arazo objektiboak konpontzen saiatzeko. Hogeita hamalau urte daramatza Autonomia Erkidego honek, hain zuzen, enpleguaren legerik gabe, udal-legerik gabe, gabezia askorekin eta konpondu beharreko kudeaketa-premia askorekin. Hortxe dago koska. Zer egingo duzue Euskadi hobetzeko duzuen eskumenarekin? Hautsi baino lehen, esparru berriak bilatu baino lehen, beste egoera batzuen bila ibili baino lehen, zer egiten duzue Euskadik hobeto gobernatzeko dituen tresnekin? La | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2446 |
10 | 48 | 24.10.2013 | SÉMPER PASCUAL | PV-ETP | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Hortxe dago gakoa, gure ustez. Eta, gako horretarako, Alderdi Popularrak lankidetza eskaintzen dizu. Horretarako eskaintzen dizugu lankidetza, gure antolamendu juridikoak euskal herritarren bizi-kalitatea hobetzeko ematen dizkigun tresnak erabiltzeko, horretarako baikaude hemen, ez ameskeriatan ibiltzeko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2447 |
10 | 48 | 24.10.2013 | PASTOR GARRIDO | SV-ES | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Blokeoa, blokeoa da hitza. Blokeoa da Egibar jaunak Legebiltzar honetan behin eta berriz errepikatu duen hitza, guzti-guztia justifikatu eta azaldu lezakeen mantra bat izango balitz bezala. Blokeoa. Zergatik egon da geldirik Jaurlaritza? Blokeoagatik. Zergatik dabil Jaurlaritza iparra galduta? Blokeoagatik. Zergatik ez zen legerik ekartzen Legebiltzar honetara? Blokeoagatik. Eta, hemen, beste mantra bat sartu digu: EAJk ez du inoiz erantzukizunik gertatzen ari denaz; gainerako alderdi politikoek Euzko Alderdi Jeltzalea izorratzeko duten nolabaiteko konspirazio mundialarena da errua. Bada, ez, Egibar jauna. Arazoa ez da blokeoa. Arazoa da ez zenutela asmatu gutxiengoan gobernatzea erabaki zenutenean. Izan ere, erabaki hori hartu zenuten erkidegoko hauteskundeen emaitza jakin orduko, eta ez zenuten asmatu, eta zuen okerraz jabetu zineten aurrekontuak baztertu behar izan zenituzten egunean, eta orduan amaitu zen blokeoa. Baina ez ordura arte blokeoa egon zelako, baizik eta zuek, azkenean, onartu zenutelako Euzko Alderdi Jeltzaleak ematen zizkizuen hogeita zazpi eserlekuak baino adostasun zabalagoak bilatu behar zenituztela nahitaez. Beraz, ez da blokeo-arazoa; hau da, ez da besteen arazoa, eta zuena inoiz ez. No. Arazoa zuena izan zen. Zuek erabaki bat hartu zenuten: hogeita zazpi legebiltzarkiderekin gutxiengoan gobernatzea, inorekin ezer adosten saiatu gabe. Ez dut esaten gurekin; inorekin ez, Ganberako beste talde politiko batekin ere ez. Eta badakigu zer eragin zuen horrek: Jaurlaritzak sei hilabete baino gehiago eman dituela nokeatuta, eta geldialditik ateratzen hasi zela aurrekontuak baztertu behar izan zituen egunean. Eta txip horrek aldatu zuen azken legegintzaldi honen denbora historikoa. Badakizu zer izan zen blokeoa? Zuek egin zenutena aurreko legegintzaldian udal-legea onartu ez zedin. Hori izan zen blokeoa. Edonork bultzatuta? Ez! Zure alderdiak aldundietan dituen arduradun politikoek. Blokeoa. Blokeoa izan zen Legebiltzarraren bitartez hainbat batzordetan egin zenutena etxebizitzalegea ere garaiz iritsi ez zedin. Hori bai izan zela blokeoa, nahita egina, kontzientea eta nabarmena. Hori bai izan zela blokeoa. Orain, gauza bitxi samar batzuekin egin dugu topo, eta zehaztapen batzuk egin nahi nizkioke lehendakariari Lurralde Historikoen Legeari dagokionez. Zuk esan diguzu: "Ez, ni polemika honetatik kanpo geratuko naiz. Zuen kontua da; egin itzazue planteamenduak talde politikook". Ederki. Gogorarazten dizut, denbora asko ez dela, tribuna honetan bertan, zuek erantzun zenidatela udal-legeari buruz ez zenutela jaso nahi, Legebiltzar honetan hilabete luzez atzera-aurrera ibili eta onartu ondoren, Jaurlaritzaren erantzukizuna zelako udal-legearen proiektua martxan jartzea. Eta zergatik hartu behar du ekimena Jaurlaritzak udallegearekin, eta ezin du esku hartu Lurralde Historikoen Legean? Ala beldur handia diozue gai horretaz hitz egiteari? Zerbait esan beharko du Jaurlaritzak! Nik jakin nahi nuke zer iritzi duen Eusko Jaurlaritzak herrialde honetako erakunde-osaerari buruz, eta zenbateraino eguneratu edo berritu nahi den Lurralde Historikoen Legea. Eta beste zehaztapen bat. Egia da gai batzuk atzeratuta daudela. Etxebizitza-legea, baita udal-legea ere, hogeita hamar urte baino gehiagoko atzerapenarekin datoz, hogeita hamalau urteko atzerapenarekin, hain justu, eta, hogeita hamalau urte horietatik hogeita hamarretan, lehendakariak Euzko Alderdi Jeltzalekoak izan dira. Beraz, erantzukizunen bat izango duzue zuek lege horien atzerapenean! Edo ondoz ondoko lehendakari nazionalistek eman diote bultzadaren bat legediari etxebizitza-legea sustatzeko? Edo aurkeztu du Ganbera honetako Euzko Abertzaleak taldeak ekimenen bat udal-legeari dagokionez edo etxebizitza-legeari dagokionez? Bat ere ez! Noiz jarri zen martxan udal-legearen proiektua? Aurreko legegintzaldian. Eta ez zuen lortu garaiz iristea zuek arduratu zinetelako garaiz ez iristeaz, batzuetan hemen eta beste batzuetan foru-aldundietan. Eta etxebizitza-legearekin gauza berbera gertatu zen: partaidetza oso handiko prozesu baten ondoren, zeina zuek zuek hasiera-hasieratik mespretxatu baitzenuten, azkenean ez zen iritsi etxebizitza-legea. Eta talde honen ekimenez iritsi zen; ez zuen ekimenez, ezta zuek babesten duzuen Jaurlaritzaren ekimenez ere; Talde Sozialistaren ekimenez. Beraz, hara zer interes izan duten ikus- puntu politikotik nazionalistek, ondoz ondoko gobernu nazionalistek, herrialde honetan garrantzitsuak diren gai jakin batzuetan. Dena den, nireari eusten diot, eta lankidetzaasmoa eta erantzukizuna agertzen ditut, eta pentsatzen dut badaukagula elkarrekin zertan lan egin. Baina, mesedez, lehendakari jauna, landu itzazue akordioak denbora nahikoarekin, eta jaso itzazue… Eskertzen dizut esatea ikusten duzula aukerarik iradokizunen bat jasotzeko, baina oso zehaztapen konkretu bat egin nahi dizut sailburuak iragarri zuen baina legegintzaegutegian ez dagoen hezkuntza-legearen gaiari buruz. Esan didazu, eta ziurrenik ez zabiltza oker, adostasun handia lortu nahi duzula hezkuntza-itunaren inguruan. Ohartarazpen bat jarriko dizut mahai gainean: herrialde honek izan duen hezkuntza-itunik mamitsuena eta garrantzitsuena 1992an sinatu zen; itun horren inguruan gorpuztu eta abiarazi nahi dugu hezkuntza-itun berria. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2448 |
10 | 48 | 24.10.2013 | MINTEGI LAKARRA | EH Bildu | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Egun on berriz ere, legebiltzarburu andrea. Lehendakaria, sailburuak. Benetan nahiko harrigarria da ikustea zernolako justifikazioa ematen den justifikatzeko, hain zuzen ere, zenbait lege ez egotea egutegian. Batzuk, nahiko peregrinoak. Gobernuak berak aipatu zuen gizarte-zerbitzuen legea sartuko zuela eta orain justifikatzen du ez sartzearena esanez badagoela bat, 2008koa. Noski, badago, hori esan dugu. Problema da 2011n atzerapauso bat eman zela lege horretan eta bere horretan gelditu dela. Bere horretan gelditu da, hau da, atzera egin da. Eta zuek onartu zenuten horri ekin behar zitzaiola eta orain jausi egin zaizue egutegitik. Eta etxebizitza-legeaz esan dena, benetan… Bai, egon da burbuila immobiliarioa. Bai. Ez beste lekuetan egon den neurri berean, baina bai, egon da. Eta, batez ere, legea behar bada, da gizaki guztiek daukaten eskubide konstituzional bati aurre egiteko, eta da etxebizitzarako eskubidea. Benetan arduratzen gaituena da ez horrenbeste zer lege gelditu den tiraderan, zein jausi den proiektutik, baizik eta egiteko modua. Hau da, nahiago dela, de facto, funtzionatzea paktuka, itunak, hitzarmenak edo dekretuak eginez. Eta hori da, hain zuen ere, arduratzen gaituena, horrek adierazten duelako kultura demokratikoaren falta ikaragarria. Orduan, nahiago izaten da paktu bat egitea kamarilla txikian eta horrekin egitea aurrera. Eta horrek kolokatzen zaituzte bitartekari moduan, baina bitartekari partidua hartuta. Hori da problema. Begira, adibide bat ipiniko dut, eta ez da gozoa. Orain gutxi ikusi dugu kaleetan nola ertzainek babesten zuten Guardia Zibila eta euskal herritarrak kolpatu egiten zituzten. Gauza bera egiten ari zarete ekonomian, gauza bera: babestu egiten dituzue botere ekonomiko errealak eta kolpatu, fisiko edo ekonomikoki, langileak. Lehenetsi egiten da bankuen interesak babestea, eta horretarako beharrezkoa bada AES diruz biluztea, biluztu egiten da. Babestu egiten da trenbide bat egingo duten enpresak aurrera joatea, eta horretarako beharrezkoa bada ebentualei kontratua etetea, eten egiten da. Zortziehun ebentual kalera badoaz, hain zuzen ere lanaldiak igo egiten direlako, ez dago arazorik lanaldiak gehitzeko eta kontratu ebentual horiek bertan behera uzteko. Eta hori da arazoa. Zuek euste-horma leku desegokian ipintzen duzuela. Ipini beharrean euskal herritarren babeserako, ipintzen duzue bestelako interes batzuk babesteko. Hain zuzen ere, ertzainek Guardia Zibilarekin egin zuten gauza bera: guardia zibilak babestu eta euskal herritarrak kolpatu. Erratu zinen lekuz, eta ekonomian ere gauza bera gertatzen ari da, erratzen ari zarete lekuz. Ikusten dudanagatik, hemen zenbakia hartu beharko dugu, arrandegian bezala: ilaran gaude alderdi guztiak elkarkidetzarako, laguntzeko. Zenbakia hartu beharko dugu ea zein den lehena. Talde guztiei entzun diet lankidetza hori, eta guk ere badugu lankidetza, baina lankidetza hori da gauza konkretu baterako. Egibar jaunak esaten zidan: "Oraindik ez dut irakurri lerro bat esaten duena zein den zeuen euskal bidea, nola joan nahi duzuen, zein den zuen proiektua". Begira, esango dizut zer eskaintzen dugun: edozein paperek, edozein testuk, edozein foliok baino gehiago balio duena, eta da borondatea, determinazioa. Determinazioa dugu bide hori egiteko. Konbentziturik gaude, sinisten dugu horretan, eta horrek balio du edozein paperek, edozein proiektuk baino gehiago. Eta hori da gure eskaintza. Eta zuek, horren ordez, bilatu duzuena izan da egonkortasuna paktu batzuen bidez. Ez herritarren egonkortasuna, hain zuzen ere, baizik eta zeuen egonkortasun propioa, eta horretarako saldu egin diozue arima deabruari, modu metaforiko batean. Lehentasunak zuek esan dituzue, baina baduzue arazo bat. Lehendakariak esaten digunean ekartzeko guk kontsultaren lege-proiektu hori, kuriosoa da nola birritan beraren alderdiko bozeramaileak lurretik atera duen orain zortzi urte egindako estatutu-proiektua eta nola lehendakariak segidan lurperatu egin duen berriro. Arazo bat daukazue barruan, arazo bat daukazue, zeren mezu kontrajarria daukazue. Batzuetan errekuperatu nahi duzue orain zortzi-bederatzi urte egindako proiektua eta segidan etorriko da norbait –eta normalean etorriko dira, hain zuzen ere, proiektu hura lurperatu zuten EBBko pertsona berberak, tiraderan sartu zuten pertsona berberak– eta sartu egiten da berriro barrura. Eta egiten den eskaintza da: "Nahi baduzue, zuek egin". Ematen du zuek ez duzuela adore nahikorik zuek egindakoari aurre egiteko. Eta, amaitzeko, bakarrik esan nahi dut ekonomia gangrenatuta dagoela eta horri eman nahi zaiola paktu aspirina bat. Bizitasuna galtzen ari da gure ekonomia; denda txikiak itxi egiten dira, kultura hutsaren hurrengoa da, kooperazioa ezabatuta dago, eta egiten dena da paktu bat, paktu aspirina bat, egunez egun bizitasuna galtzen ari garen bitartean. Eta gangrena horri aurre egiteko bestelako neurriak hartu behar dira. Ez dago aspirinarik hori konponduko duenik. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2449 |
10 | 48 | 24.10.2013 | EGIBAR ARTOLA | EA-NV | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Mintegi anderea, nik borondateari inportantzia ematen diot, funtsezko gauza delako politika egiteko garaian. Borondatea behar da gauzak egiteko. Baina aitortu iezadazu, gutxienez, behintzat gauzak zehazteko bidean, Ezker Abertzaleak kasu honetan, gai honen inguruan, ez duela ezertxo ere idatzi. Agian, gaur egungo markoa ez duelako onartzen, edo Jaungoikoak daki! Nik horregatik pena hartu dut momentu honetan… Adibidez, Kataluniako Asanblada Nazionalak Arnaldo Otegiri gonbita egin dio bere proposamena egiteko, Kataluniaren ibilbide horretan ekarpenen bat egin zezan. Eta berak nik uste dut erabaki inteligentea hartu duela, ez nahastea, ekarpen hori ez egitea. Baina, niretzako, badakizu zergatik ez duen egin? Ez hango giro politikoa nahastuko duelako, baizik bere burua jarri beharko lukeelako hori konkretatzen. Eta Kataluniarako balio duenak, edo balio zezakeenak, hemen ere bere isla edukiko luke: besteak beste, lurraldetasunaren inguruan, egungo marko juridiko politikoaren baliorik ezean, edo balio duen ala ez aitortu beharko luke. Guzti hori argitu egin beharko luke. Ba ez du egin. Ni irrikatzen nengoen: ea egiten duen ariketa eta Països Catalans nola gelditzen den, ea ze ikuspegi daukan Arnaldo Otegik puntu horretaz. Eta ez Arnaldo Otegik eta ez beste inork, inork ez du idazten. "Ez dago idatzi beharrik, borondatea azaltzen dugu". Bueno, borondateak ikusiko dugu zenbateraino ematen duen. Eta lehendakariak esaten zuena zen Ganbera honek bere ponentzia edo komisioa antolatzen duenean, hor ikusiko dugula etorkizunari buruz, Legebiltzar honetatik abiatuta behintzat, nahiz eta Euskal Herri osoari begiratu, bakoitzak zer proposatzen duen. Eta nik esan dizut: "Pista bat emadazu. Ez aldarrikatu behin eta berriz independentzia. Zerbait esa- dazu nola, zergatik helburuan ados egon gaitezke. Gero ikusiko dugu zer Euskadi edo zer Euskal Herri den, baina nola". Zergatik azkeneko hamarkadetan izan da izan den moduan, batzuen aldetik behintzat. Joan den astean beste batek Ganberari esaten zion: "Lauaxeta non egongo litzateke gaur egun?" –modu metaforikoan esaten zuen hark ere–. Diferentzia non dago? Esaten zen: "Dana emon behar jako maite dan askatasunari". Emon, eman, ez kendu. Eta hemen azkeneko hamarkadetan gertatu dena da kendu egin dela, ez emon. Orduan, borondate horretatik pasa gaitezen zehaztasunetara ere. Guri komeni zaigu jakitea zer pentsatzen duzuen guzti honetaz. Eta gure lana, behintzat iragan hurbilean, Ganbera honetan bilduta dagoena, da estatutu politiko berria. Berriro diot: ez da loteslea inorentzat, baina Ganbera honek bere garaian burututako lanaren emaitza bai. Orduan, ikusiko dugu gaur zer proposamen egiten dituen bakoitzak. Decía Maneiro… La verdad es que las referencias a la LTH que una y otra vez hace usted a veces me extrañan, porque precisamente la LTH que configura ese respeto a los territorios, bueno, que hace esa distribución competencial entre las instituciones comunes y los territorios forales, pero el respeto al territorio, es lo que hace que usted esté en esta Cámara. Porque si lleváramos no ya hasta el extremo, si desarrolláramos mínimamente su tesis, y habláramos de censo único y de territorio único, etcétera, etcétera, usted ni hubiera estado en esta Cámara. Bueno, por lo menos asumamos la contradicción que lleva cada cual. Por lo menos dígalo, dígalo, que si fuera coherente no estaría en esta Cámara, en función de las resoluciones que usted propone. Y el ejercicio interminable de tautología que hace el señor Sémper, que se repite el mismo pensamiento por activa y por pasiva y por perifrástica, pues, no tiene desde luego mayor recorrido. Esta invocación permanente de "porque ustedes son independentistas, independentistas"… Lo que tiene que hacer usted es situarse en todo caso en la posición de Cameron y decir: "Bueno, pues si hay una propuesta mayoritaria de definición o de decantación, de posicionamiento sobre la independencia, será el Partido Popular quien habilite esa posibilidad, y daré traslado al señor Rajoy". Eso es lo que tiene que decir. Eso es lo que tiene que decir. Se habla de bloqueos, el Partido Socialista. (Termino, señora presidenta) Dice: "Bloqueo, bloqueo, gobierno en minoría…". Mire, ustedes nos dicen que cometimos el error en origen, por no haber conformado una mayoría de gobierno. Lo intentamos también con ustedes. Les preguntamos una y otra vez, y recuerdo la última vez, que mi compañero Xabier Agirre les preguntó directamente en una reunión entre partidos, decía: "¿Contemplan ustedes alguna posibilidad de colaboración, de acuerdo con el PNV que no pase necesaria e imprescindiblemente por una coalición de gobierno?". Ahí estuvo el problema: ¡ustedes no contemplaban otra posibilidad que la coalición de gobierno! No importaba tanto el programa, era estar juntos. Entonces, esa es la tesis que formulan ustedes. Y Urizar la semana pasada todavía decía que hemos cometido un fraude, porque dijimos que íbamos a gobernar en solitario y estamos gobernando ya con los socialistas y el Partido Popular. Miren, para que nos entienda la gente: tesis, antítesis…, síntesis. El PNV. (Barreak) | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2450 |
10 | 48 | 24.10.2013 | EGIBAR ARTOLA | EA-NV | Lehendakariaren agerraldia, berak eskatuta, X. legegintzaldiko legegintza-egutegia aurkezteko | 615 ekimen, hogeita bederatzi lege, hamalau plan; bake- eta bizikidetzaplana ere aipatu da, baita haren hemezortzi ekimenak ere… Laburbilduz, Jaurlaritza honek lehentasun batzuei ekin behar izan die arlo politikoan ere. Kontuak ordenatu ditu, hasteko; lehentasunak ezarri ditu; zerbitzu publikoak eta babes soziala bermatzen ditu; ekonomia berrabiarazteko eta enplegua sortzeko programak egin ditu, eta denon parte-hartzea beharko dute, baita erakundeena eta sektore publikoarena eta pribatuarena ere. Horiek dira lehentasunak. Hori egiten duen gobernu batek erakusten du, lehenik eta behin, programa bat duela, programa eta ekintza-ildoak, eta partekatzeko asmoa duen estrategia bat. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2451 |
10 | 48 | 24.10.2013 | EGIBAR ARTOLA | EA-NV | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Ez dago errealitateaz kanpo, baizik eta guztiz kontrakoa, errealitatearen eta herrialde honen beharren ondo-ondoan. Beraz, burua duenak burua eduki behar du lideratzeko, partekatzeko. Gobernu honek kontuak ordenatu egin ditu, bermatu beharreko zerbitzu orokorrak bermatu, eta etorkizuna irabazteko pausoak eman eta bidea erakutsi. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2452 |
10 | 48 | 24.10.2013 | JAURLARITZAKO LEHENDAKARIAK (URKULLU RENTERIA) | EA-NV | Lehendakariaren agerraldia, berak eskatuta, X. legegintzaldiko legegintza-egutegia aurkezteko | Legebiltzarburu anderea, eskerrik asko. Ez dut ezeztatuko eztabaidatu eta ezeztatu dena, ez baitut nahi zuek interpretatzea hirugarren hitzaldi hau erabiliko dudala zuen aipamenei erantzuna emateko, legebiltzar-taldeei gero hitz egiteko aukerarik eman gabe. Baina gauza bat azpimarratu nahi dut: batetik, Sémper jauna, egozten diguzu independentziari, esta- tusari eta abarri buruz hitz egiten dugula, eta, bestetik, EH Bilduko bozeramaileak kontrakoa esaten du; alegia, ezkutatu egiten dugula kontsulta-legea, ez dugula Estatutuaz hitz egiten, eta abar. Tira, erraza izango litzateke hemerotekara jotzea jakiteko zertaz hitz egin duen lehendakariak denbora honetan guztian, eta jakiteko zenbat aldiz hitz egin duen edo ez duen hitz egin, zertaz hitz egin dudan gehiago eta zertaz hitz egin dudan gutxiago. Baina, hobe litzateke, nolanahi ere, interpretazio eta legebiltzar-taldeen arteko digresio horiek saihesteko –eta ez bakarrik lehendakariari buruzkoak–, hobe litzateke guztiok prest agertuko bagina autogobernu-estatusa diagnostikatzeko eta hartan nola sakondu eta hura nola garatu diagnostikatzeko behar den adostasunera eta akordiora iristeko. Uste dut gaur errepikatu egin direla ez legegintzaldi honetakoetan bakarrik, baita aurreko legegintzaldietako legebiltzar-bilkuretan ere izan ditugun eskemak; eta ez eskemak bakarrik, baita hitzaldiak ere. Nolanahi ere, bilkura hau lege-programa aurkezteko denez –baina, zuetakoren batek aitortu duenez, jada aurkeztu zen aurtengo udaberrian, eta gaur berriro ekarri badugu ez da Jaurlaritzak hala nahi izan duelako–, gaur ateratzen dudan ondorioa da, hizpide ditugun lege-ekoizpenari eta lege-programa aurkezteari dagokienez, lege-ekoizpenean gehiago balio duela segurtasunak abiadurak eta bolumenak baino, nik uste. Gehiago balio du Legebiltzar honetan legeekoizpenari buruz egiten duguna segurua izateak, egin ditugun lege-proiektuen kopuruari eta ekimen batzuei eman behar zaien abiadurari buruz lehiatzeak baino. Beraz, hiru ideia garrantzitsuenak azpimarratzeko erabiliko dut gaurko nire azkenengo parte-hartze hau. Aurrenekoa: Gobernuaren helburuak hazkunde ekonomikoa eta giza garapena dira. Gaur aurkeztutako lege-programaren helburuek ere bi ardatz hauei erantzuten diete. Bigarrena: lege-programa errealista eta irekia da. Legegintzaldi honetan betetzea posible da, gure ustez, baita gehiago zabaltzea ere. Eta hirugarrena: Legebiltzar honek legegintzaldi honetan akordioak eskatzen dizkigu. Akordio horiek landu egingo ditugu Euskadik behar dituen legeak adostu eta onartu ahal izateko. Beraz, utz iezadazue hitzaldi hau hiru ideiarekin ixten. Lehenik eta behin, Jaurlaritzaren helburua gure programan dago jasoa, eta bi ekintza ditu ardatz: hazkunde jasangarria sustatzea eta giza garapena ahalbidetzea. Gaur aurkeztu dugun lege-programak helburu berari jarraitzen dio. Bigarrenik, hiru hitzetan laburbiltzen da aurkeztu dugun lege-programa. Programa errealista da: herrialde honek behar dituen legeak planteatu ditugu, eta iruditzen zaigu arrazoizkoa dela pentsatzea legegintzaldi honetan onartu ahal izango ditugula Ganbera honetan. Programa irekia da: hasierako planteamendua egin dugu; proposamen berriak sar ditzakegu eta Administrazioaren prestaketa-lanetan txerta ditzakegu. Eta programa malgua da: Ganbera honen osaerak berak eskatzen digu malgutasun hori; izan ere, berriro diot, ez dugu arriskua hartu nahi gobernu batek adina iraungo duten legeak egiteko. Eta, hirugarrenik, lege-programa honek akordioa bilatzen du. Ahalik eta ahalegin handiena egingo dugu adostasuna eta akordioa bilatzeko. Saiatuko gara, hau ere eginbehar bat baita, denon, denok eginiko eta denontzako legeak egiten. Gaurko agerraldiaren asmoa da datozen urteetarako legegintzajardueran ahalik eta akordio zabalena ahalbidetzea. Jaurlaritzak berak zein legebiltzar-taldeek planteatu dituzten gaien garrantziak elkarrizketarako eta akordiorako ahalegina eskatuko digu Ganbera honetan ordezkatuta gauden sentsibilitate politiko guztioi, baita lege-ekimenek eragin diezaieketen herrialdeko gizarte- edo lurralde-sentsibilitateei ere. Beraz, legegintzaldirako programa aurkeztu dugu, hauek dira Jaurlaritzaren konpromisoak. Datozen hilabeteetan modu integratzailean eta gardenean kudeatuko dugu. Akordioaren legegintzaldia jorratu nahi dugu eta hau da Eusko Jaurlaritzaren helburua X. legegintzaldian: aurkeztutako legegintzako jardueraegitasmoa edo programa adostasun zabalarekin onartzea. Eskerrik asko guztioi. | eu | https://www.legebiltzarra.eus/ic2/restAPI/pvgune_descargar/default/d9bc7c36-febe-4d2e-a956-7c7e38c99ffb | parl_eu_2453 |
10 | 49 | 24.10.2013 | CELAÁ DIÉGUEZ | SV-ES | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Mila esker presidente andrea, legebiltzarkideok. Nazioen Aberastasuna idatzi zuen Adam Smithek 1776an. Gaur badakigu nazioen aberastasuna nozioen aberastasuna dela, egunetik egunera gehiago. Herrialde aberatsenek egiten dituzte inbertsiorik handienak ikerketan eta garapenean, baina ez dituzte inbertsioak egiten aberatsenak direlako; aitzitik, inbertsio gehiago egin dituztelako dira aberatsenak. Ezagutza da, seguruenik, Mendebaldeko herrialde zibilizatuek garatzeko eta lehiatzeko –hots, gizateriaren bizimodua hobetzeko– dugun baliabide ukiezin eta materiagabe garrantzitsuena. Joan den urriaren 3an, legebiltzarkideok, ustekabean eta isilka ia, Lópezen gobernu-aldian abian jarritako bikaintasun-bekak bertan behera uztea erabaki zuen Eusko Jaurlaritzak bere aldetik. Nire indar politikoak dakarren ekimen honen bidez, bikaintasunbeka horiek berrezarri nahi ditugu; Eusko Jaurlaritzak ikasleei, ikasle bikain horiei, egin dien bidegabekeria zuzendu nahi dugu, kale egin baitzaie gazte horiei beren ikasketa-ibilbidean. Gazte horiek esleituta zeukaten jada unibertsitateetako ikasleen jakintza garatzeko eta ikasketa-emaitzak sustatzeko xedez 2010ean abian jarritako bikaintasun akademikoko beka horiek. Programa horretako kide ziren dagoeneko, eta Hezkuntza Sailaren webgunean ziurtatu zitzaien berritu egingo zitzaizkiela bekak; izapidetze-bidean omen zeuden, eta egun batetik bestera omen ziren argitaratzekoak. Alabaina, goizetik gauera, jaun-andreok, webgune horretan bertan jakinarazi zitzaien arazo ekonomikoak zirela-eta bertan behera geratuko zirela agindutako beka horiek, beste inongo adierazpenik egin gabe, beste inolako azalpenik eman gabe, arazo eko- nomikoak zeudela soilik argudiatuta. Horrek, bada, bi urraketa eragin ditu, izugarri garrantzitsuak bi-biak. Batetik, hautsi egin da Eusko Jaurlaritzak zenbait urtetik hona irmotasun osoz hartutako konpromisoa, errenta-maila gorabehera ikasleen talentua sustatze aldera. Bestetik, urratu egin da administratuei zor zaien begirunea. Heldu diezaiogun, bada, lehenengoari. 2010. urtean bikaintasun akademikoko beken deialdia agindu baten bidez irten zen lehenengo aldiz herri honetan, unibertsitatera sartuko diren errendimendu handiko ikasleak aintzatetsi eta saritzeko. Izan ere, bikaintasuna da euskal unibertsitate-sistemaren printzipio informatzaileetako bat. Euskal Herriko Euskal Unibertsitate Legeak ikasketetarako bekak eta laguntzak arautzen ditu. Hala eta guztiz ere, diru-laguntzen ildo hori, hau da, bikaintasun akademikoko bekak, ez dira sartzen ikasketetarako bekak eta laguntzak arautzen dituzten xedapen eta prozesuen baitan, batez ere diru-laguntzen ildo honek ez diolako begiratzen unibertsitatera sartuko diren ikasleen egoera sozioekonomikoari, aitzitik haien errendimendu akademikoari erreparatzen diolako soilsoilik. Beka horiek, legebiltzarkideok, beka orokorrek edo ikerketa-bekek ez bezala –batik bat, beka orokorrek ez bezala–, ez dute kontuan hartzen errenta-maila. Lehia-bekak dira, diru-laguntza emateko bekak; ez eskubide subjektiboko bekak. Ikasleen errendimenduarekin dute zerikusia; hala, 9,3tik 9,9ra bitartekoa izan zen beka horiek lortzeko hautagaien batez besteko ikasketa-emaitza. Esan bezala, 60 beka atera ziren lehen deialdi horretan, 235.000 euroko aurrekontuarekin; 60 beka, beraz; horietatik 50 euskal unibertsitate-sistemako unibertsitateetan edo Euskadin dauden unibertsitateetan gradua ikasteko. Gainerako 10 bekak, berriz –6.000 eurokoak bigarren horiek, eta 3.500 eurokoak lehenak–, hemen irakasten ez diren graduak ikasteko ziren, alegia, gure autonomia-erkidegoan ez dauden ikasketak kanpoan ikasi ahal izateko, hala Espainiako beste unibertsitateetan, nola atzerrian. Deialdia abenduan ebatzi zen, eta otsailaren 3ko EHAAn argitaratu. Esan bezala, ekimen horren kostua, lehen deialdi horretan, 235.000 eurokoa izan zen, eta halaxe ireki zen hobari-lerro hori, talentua sustatzeko, goi-mailako errendimendua bultzatzeko eta jakintzaren beraren aldeko lana aintzatesteko xedez. Alabaina, orain, bazterrean utzi da hori dena, eta horrek beste afera bat eragin du, alegia, administratuenganako errespetu falta, eta, ondorioz, administratuen haserrea. Hala, programan parte hartzen ari diren guztien izenean idatzitako ohar labur batean, lehenik, eta beste gutun batzuetan, gero, samin hori helarazi digute, bai Jaurlaritzari, bai Legebiltzarreko taldeei, gertatutakoa dela eta... Haiek esaten duten moduan, Eusko Jaurlaritzak joan den urriaren 3an bertan behera utzi zituelako isilisilean eta behin betiko Lópezen Jaurlaritzak unibertsitateko ikasleak sustatzeko abian jarritako beka horiek. Hezkuntza Sailaren webgunean argitaratutako ohar labur baten bidez eman zen neurri horren berri, arazo ekonomikoak zeudela argudiatuta. Baina ironia handiena da aurreko egunean bertan leku berean argitaratutako beste ohar batean aditzera ematen zela beka izapidetze-bidean zela eta handik aste gutxi batzuetara argitaratuko zela EHAAn. Horrenbestez, hauxe galdetzen diote beren buruari: Zertan ari dira politikariak? Euskal Hezkuntza Sistemaren bikaintasuna harro-harro goresten aritzen diren politikari horiek, ikerketaren aldeko apustu sendoa aldarrikatzen aritzen diren horiek eta krisialditik ateratzeko bidea horixe dela aditzera ematen duten horiek ez dute inolako zalantzarik izan tar, tar, tar. Legebiltzarkideok, gogorrena da, beste herrialde batzuk ikerketaren eta garapenaren alde burubelarri lan egiten ari diren bitartean… Eta talde horretan ezin dugu inolaz ere sartu Espainiako Gobernua, kontuan hartuta I+Garen sistema osoa lehertu duela % 40tik gorako murrizketa eginez eta murrizketa hori egundoko eragina izaten ari dela eta izango duela, ez bakarrik orainean eta etorkizun hurbilean, baita herrialdearen geroko etorkizunean ere. Guk, beraz, ezin dugu inondik inora bat egin politika horrekin. Herri txikia gara; nahiko berandu iritsi gara zientziara, eta, ondorioz, arinago joan behar dugu, bestela gainerako herriak gero eta gehiago aldenduko baitira gugandik, aurrera egiten jarraitzen duten heinean. Eta honako programa hau oso lerro garrantzitsua dugu, talentuari antzemateko. Ikertzaileak behar ditugu gure erkidegoan; zientzialariak behar ditugu gure erkidegoan; jakintza sortzen duen jendea behar dugu, lehiatu ahal izan dezagun eta horrek denak eragina izan dezan gure ekoizpen-sisteman. Eta, horretarako, oinarri-oinarritik antzeman behar diogu jende horri, goiz-goizetik hautatu behar ditugu. Legebiltzarkideok, bikaintasun-bekek ez dute beka orokorrekin inolako zerikusirik. Beka orokorrak eskubidezko bekak dira; erkidego honetan, zorionez, errenta-maila jakin bat izanez gero, errenta-muga baten barruan egonez gero eta 5eko emaitzara iritsiz gero, unibertsitatera joateko eskubidea duzu. Bikaintasun akademikoko bekak, ordea, ez daude errentari lotuta, eta ez dute egon behar, beste gauza bat dira eta. Talentua sustatzeko lehia-bekak dira, eta ikasle guztiek lor ditzakete, errenta-maila txikitxikia izan ez arren, tarte zabala baitago errenta-maila txiki-txikia izatetik Botín abizena izatera, aizue. Pertsonek, pertsona diren heinean, banako bizitza izateko eta bizitza hori jorratzeko eskubidea dute. Beraz, ekimen honen funtsa dugu jokoan. Talentua garatzeko erabateko apustu hori dugu jokoan. Lópezen Jaurlaritzan sortu eta ordutik garatzen aritu garen politikaren zentzua daukagu kolokan –egia da aurretiaz ere egin zirela urrats batzuk, baina, zalantzarik gabe, Lópezen Jaurlaritzapean hartu zuen benetako indarra, indarrik biziena, askok eta askok onartu dutenez–, eta jokoan dugu talentua garatzearen aldeko apustu irmoa eta talentu hori hautemateko, ereiteko, zaintzeko eta gordetzeko –edo Europan esaten den moduan talentua biltzeko, aberriratzeko eta bertan gerarazteko– bidea. Hortaz, legebiltzarkideok, ez dago zalantzarik. Milioi bat euroko kostua ere ez du. Miloi bat euro aise xahutzen da sail horretan edo Jaurlaritzan, oro har, horren premia argia ez duten beste gauza askotan. Horregatik, itxura batean, erdibideko bat lortu dugu Legebiltzar honetako indar politikoen artean, bikaintasun-beka horiek berrezartzeko, eta, gainerako bekekin batera atera badaitezke ere, alegia, beka arrunten deialdiarekin batera atera badaitezke ere, atal bereizi bat beharko dute, izatez, bereziak baitira. Heldu diezaiogun bide horri, legebiltzarkideok; hori da benetako politika egitea, eta benetako politika axola zaigu guri. Talentua sustatu behar dugu; gure geure talentua sustatu behar dugu, kanpokoa ere erakarri ahal izateko. Izan ere, bi eremu horiek estu-estu lotuta daude elkarri, atzerriko talenturik ez baita sekula herrialde batera joango baldin eta herri horretan irekitzen hasitako bideak irauli egiten badira nolanahi eta jakintzaren bidea lantzen jarraitzeko sinesgarritasunik ez badu. Besterik ez. Mila esker. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2454 |
10 | 49 | 24.10.2013 | MANEIRO LABAYEN | Mixto-UPyD | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Eskerrik asko, presidente andrea. Uste dut Celaá andreak hitz egiten jarraitu nahi zuen arren, funtsean, dagoneko esan duela gai honi buruz esan beharreko guztia. Dena dela, talde batzuek erdibideko zuzenketa sinatu duten arren, erdibideko zuzenketa hori gorabehera, zenbait zalantza daude oraindik, eta desadostasunak ere bai, itxura denez, ez baitago guztiz argi kontua zein den: ez dago garbi bikaintasun akademikoko bekak diren edo sariak ote diren; ez dago garbi beka horiek emateko modua aldatu nahi den, edo zer egin nahi den. Nago, dena den, gainerako taldeek ere, hitza hartu ahala, beren ikuspegia argituko dutela. Nolanahi ere, Legebiltzarreko alderdi nagusiek sinatutako erdibideko bat dugu. Esan den moduan, urri-hasieran Hezkuntza Sailaren webgunean argitaratutako ohar txiki batean jakitera eman zen ikasturte honetan ez zela bikaintasun akademikoko beken deialdirik egingo, zenbait hilabetez deialdi hori ezbaian izan ondoren. Bikaintasunbekak, Celaá andreak adierazi duen moduan, 2010ean sortu ziren, errendimendu akademiko handiko ikasleak saritzeko. Hala, 3.500 eurotik 6.000 eurora bitarteko diru-kopurua jasotzen zuten bekadunek, non ikasten zuten kontuan hartuta. Joan den ekainean, ordea, unibertsitateen sailburuordeak jakitera eman zuen ez zela deialdi gehiagorik egingo baina dagoneko beka jaso zutenek beka horien onurak izaten jarraituko zutela, betiere ikasketaerrendimendu bikaina izaten jarraituz gero. Areago, irailean bertan, Hezkuntza Sailaren webgunean aditzera eman zen beken deialdia izapidetze-bidean zela eta laster argitaratzekoa zela Aldizkari Ofizialean. Haatik, urri-hasieran, mezu horren ordez, beste mezu labur eta zeken hau jarri zuten: "Oharra. Arazo ekonomikoak direla medio, azkenean ezin izango dugu bikaintasun akademikoko beken deialdia argitaratu". Hortaz, Jaurlaritza honek berriz ere arazo ekonomikoak hartu ditu aitzakia, gure ustez ahalegina saritzeko funtsezkoak diren bitartekoak –kasu honetan, bikaintasun akademikoa saritzeko bitartekoak– ez ezartzeko. Oso larria iruditzen zaigu beka horiek bertan behera uztea, kontuan hartuta ahalegina edo errendimendua saritzen dutela, alegia, jakintzaren garrantzia balioesten duten gazteek unibertsitatean egiten duten lan bikaina saritzen dutela. Era berean, oso larria da Jaurlaritzak hainbat hilabetez atzipean eduki izana bekadun horiek: lehenik eta behin aditzera eman zien bekaren onurak jasotzen jarraituko zutela, eta, azkenik, ohar labur batean jakinarazi die bertan behera geratuko direla bekak, azalpen txikiena ere eman gabe eta deialdiaren zain asteak eman dituzten bekadun horien aurrean erantzukizunik hartu gabe. Horri erantzun nahi dio gure ekimenak; hori da gure legez bestezko ekimenaren helburua, hots, Legebiltzarrak Hezkuntza Sailari hertsiki eska diezaiola "diruz hornitu dezan 2013-2014 ikasturterako errendimendu handiko ikasleak saritzeko bekak eta berehala egin dezan beka horien deialdia". Eusko Jaurlaritzaren beste murrizketa bat da hau, gure ustez. Ikasle horiek –ikasketetan emaitza onenak eduki dituzten eta emaitza onenak dauzkaten unibertsitateko ikasle horiek– egiten duten ahalegina saritzeko ekimen bat zen, eta, ekimen hori bertan behera utzita, pizgarririk gabe utziko ditugu ikasle horiek. Gure ustez, kontraesana da alde batetik esatea bikaintasun akademikoaren alde gaudela, jakintza sustatzen dugula eta talentua bultzatzen dugula, eta, beste alde batetik, pizgarri horiek kentzea ikasturtez ikasturte beren ikasketa-emaitza bikainen bidez beren ahalegina eta ardura erakusten ari diren ikasle horiei. Oso larria da ahaleginean sinesten dutela erakutsi duten gazte horiei laguntza horiek kentzea. Oso larria da, halaber, nolakoa izan den prozesu hori: lehenik esan zitzaien bertan behera geratuko zirela; gero, ez zirela onuradun gehiago egongo, baina dagoneko beka jasoa zutenek onura horiek izaten jarraituko zutela, baldin eta ikasketa-emaitza onak izaten jarraitzen bazuten eta abar; eta, azkenik, webgunean argitaratutako ohar baten bidez jakinarazi diete bertan behera geratu direla bekak, guztiontzat eta behin betiko. Gazte horiek sentitu dute iruzur egin zaiela, eta baten batek seguruenik bere buruari galdetuko dio zertarako balio duen halako ahaleginak. Hortaz, murrizketa horien kontra gaude zeharo; gure ustez, Jaurlaritzak ez luke inondik inora murrizketarik egin behar eremu horretan; are gehiago, indartu egin beharko lituzke halako ekimenak. Hasieran azaldu dudanez, erdibideko zuzenketa hitzartu dute EH Bilduk, Talde Sozialistak eta Euzko Abertzaleek. Ez dakit, baina, erdibideko hori sinatu duten talde guztiek zehatz-mehatz iritzi bera duten; berehala ikusiko dugu. Alegia, ez dakit Euzko Alderdi Jeltzalea Euskadiko Alderdi Sozialistaren iritzi berekoa den. Ez dakit Euzko Abertzaleen aburuz bikaintasun akademikoko beken programa berrezarri egin behar den ala ez. Ez dakit Euzko Abertzaleen taldeak, izatez, ez ote duen buruan orain artekoa moldatzea eta sariak ezartzea. Eta ez dakit Talde Sozialista horrekin bat datorren; uste dut zenbait kontutan ez dagoela zuekin ados. Dena den, erdibidekoa sinatzeko gai izan zarete. Ikusiko dugu zer bide egiten duen akordio horrek, uste baitut, erdibidekoa gorabehera, iritzi diferenteak daudela gai honetan. Nolanahi ere, espero dugu sinatu duzuen erdibideko horrek bikaintasun akademikoko beken programa berrezartzeko balioko duela, beharrezkoa baitugu gazte horiei saria ematea, beren ahalegin, talentu eta arduraren bidez halako ikasketa-emaitza bikain eta apartak lortzeko gai izateagatik. Printzipioz, ekimen honen alde bozkatzeko prest geundeke, gure jatorrizko ekimenean guk proposatzen genuen guztia jasotzen baitu nolabait. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2455 |
10 | 49 | 24.10.2013 | OYARZABAL DE MIGUEL | PV-ETP | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Mila esker, presidente andrea. Legebiltzarkideok. Bikaintasunbeken programa 2010ean jarri zen abian, goi-mailako errendimendu akademikoa eta ikasketa-gaitasun eta -etekin handia duten ikasleak sustatzeko xedez. Esan den legez, 2010ean sortutako programa horretako bekek 3.500 eurotik 6.000 eurora bitarteko zenbatekoa zuten, zenbait parametro kontuan hartuta, eta, Hezkuntza Sailak berak adierazitako datuen arabera, gutxi gorabehera 200 ikaslek jaso zituzten beka horiek joan den ikasturtean. Esan den bezala, ezbaian bizi izan gara zenbait hilabetez; informazioa falta izan da; areago, esango nuke informazio kontraesankorrak eman direla, Hezkuntza Sailaren beraren webgunean argitaratutako informazioek, hasieran, itxaropena piztu baitzieten ikasle horiei, beken programak aurrera jarraituko zuelakoan. Alegia, proposamena egin duen taldearen zioen azalpenean ondo asko aditzera eman den moduan, ikasle askok, dagoeneko, jasota zituzten beka horiek, eta programak aurrera jarraituko zuelako itxaropena eman zitzaien; ondorioz, programa bertan behera uzteak kalte egin die, eta, gainera, babesgabe utzi ditu ikasle horiek. Izan ere, Jaurlaritzak edo, zehatzago esateko, Hezkuntza Sailak beken programa bertan behera uztea erabaki du, aurreko berbaldietan ere esan denez, eta arazo ekonomikoak besterik ez du argudiatu, erabaki hori hartzeko. Gure ustez, Alderdi Popularraren ustez, hezkuntza-kalitatea hobetzeko, ezin da ekitatea soilik aintzat hartu –alderdi hori ondo jorratua dugu, baina ekitatea programa orokorrei eta beken araudi orokorrari dago lotuta–; hala, horrez gain, bikaintasunaren alderdia ere landu behar dugu ezinbestean, etorkizunari begiratu nahi badiogu. Hezkuntza-komunitateak ere azken urteotan sarri aipatu izan du zein beharrezkoa den bikaintasuna aintzat hartzea eta haren alde lan egitea. Guk erabat sinesten dugu bikaintasunaren aldeko apustuan, batik bat goi-hezkuntzan, gure ustez ezinbestekoa baita ahalegina saritzea eta talentua sustatzea; izan ere, funtsezkoa da ikasle onenen errendimendua eta ikasketa-etekina sustatzea, horretan laguntzea eta ahalegin hori saritzea, talentu hori gure artean gera dadin eta balio erantsi handiagoa sor dezagun. Beharrezkoa dugu ikasle onenak sustatzea, eta horregatik behar ditugu bikaintasun-programa hauek. Gainera, inolako zalantzarik gabe –uste dut dagoeneko esan dela–, zehatz-mehatz azaldu da zein den helburua eta zer beharrizan asetzen dituen. Guk argi dugu ezin dela nolanahi egin. Baiezkoa emango diogu proposamenegilearen, Euzko Abertzaleen eta Legebiltzar honetako beste talde batzuen artean aurkeztutako erdibidekoari. Haren alde egingo dugu, pentsatuta, betiere, eutsi egingo zaiola bikaintasunaren programa horien hastapeneko funtsari. Alabaina, ezin da nolanahi egin; gure ustez, bikaintasun-programa horiek bereizi egin behar dira nolabait beken araudi orokorraren esparru orokorretik, beka orokorrek beste helburu bat baitute, ekitatearena, hain zuzen, eta, ondorioz, beka orokorrek errentairizpideetan oinarrituta egon behar baitute ezinbestean. Horrenbestez, araudi orokorreko beken zioa, beka horien funtsa, ahalegin ekonomikoa da; oinarri eta helburu sozial hori dute beka orokorrek, eta, ondorioz, beka horietan errenta-maila funtsezkoa da, erabakigarria. Bikaintasun-programek, berriz, beste tratabide bat izan behar dute, beren ezaugarrien araberako tratabide berezi eta zehatza. Ez dakit horrela azaldu duen proposamen honen egileak, Isabel Celaá andreak. Tratabide berezia behar dute. Eta kontuan hartuta orain urrian gaudela eta erdibideko proposamen horretan konpromisoa hartzen dela bikaintasun-programa hori ekitaldi honetan bertan bideratzeko, uste dugu bereiz jorratu behar direla, bikaintasun-programen berezko ezaugarriak galdu ez ditzaten; izan ere, halako programetan, ez da errentamaila balioetsi behar, baizik eta ikasleen talentua, ahalegina eta errendimendua. Eta ezinbestekoa dugu jakitea –sailburua hemen dugunez gero– Jaurlaritzak konpromisoa hartu duela behar diren bitarteko guztiak erabili eta programa hori ekitaldi honetan bertan bideratzeko, behar bezalako erantzuna eman diezaiegun ikasle horiei, programa horrek aurrera jarraituko zuelako itxaropena ernarazi bazitzaien. Horixe egin behar dugu, nire ustez. Horregatik, guk babestu egingo dugu ekimena. Bestela, aurreratu egingo zaizkigu beste batzuk. Aurreko Jaurlaritzak ez zuen programa hau ezkerreko poltsikotik atera. Beste erkidego batzuk herrialde guztietan bizkor ari dira mugitzen bikaintasun-programetan. Madrilgo Erkidegoak 6,7 milioi euro erabiltzen ditu unibertsitateko bikaintasun-beketan, eta Madrilgo 2.250 ikaslek lortu dituzte Madrilgo Erkidegoaren bikaintasun-beken onurak. Proportzioan, gure erkidegoak egiten duen ahaleginaren halako zazpi egiten du Madrilgo Erkidegoak; alegia, aurrekontuetan gure bikaintasun-beketara bideratutako zenbatekoa halako zazpi da Madrilgo Erkidegoarena. Gurean, 185 ikasleri eman zaie beka; Madrilgo Erkidegoan, berriz, 2.250 ikasleri. Alegia, balio erantsiko programa horiek balioesteko ahalegina egiten ez badugu, aurrea hartuko digute beste erkidego batzuek, eta goi-mailako ikasketak egiten ari diren ikasle onenak, gaitasun handienekoak, haienera erakartzen saiatuko dira, noski. Uste dut ahalegina egin behar dugula, beraz. Uste dut hezkuntza-sektoreko eragile guztiak bat datozela horretan; eta, areago, horixe izan da azken urteotan Euzko Alderdi Jeltzaleak berak baliatu izan duen arrazoibidea. Hortaz, erabateko konpromisoa behar dugu programa horien alde; uste dut badagoela nondik kendu; uste dut badagoela nondik atera, Jaurlaritzak hezkuntzaren bikaintasunaren aldeko programa horiei hel diezaien berriro ere. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2456 |
10 | 49 | 24.10.2013 | AGIRREZABALA MANTXOLA | EH Bildu | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Eskerrik asko, mahaiburu anderea. Euskal Herria Bilduk sinatu egin du erdibideko zuzenketa, Euskal Herria Bilduk jartzen zituen bi eskaerak hor jasota daudelako. Alde batetik, eskatzen genuen bikaintasuneko beka hauek kontenplatzea, hori batetik. Eta bigarrenik eskatzen genuen baita ere normatiba orokorrean, edo hobeto esanda momentu honetan dagoen laguntza orokorreko beketan, sartzea. Eta bat egin dugu guk eskatutakoa bat datorrelako hemen jartzen duenarekin, hori alde batetik, eta guk egiten dugun erreflexioa bi lineatatik doalako. Laguntza orokorreko beketan egon egon behar da, inongo zalantzarik gabe. Ikusi besterik ez dago zer datu ditugun laguntza orokorreko beketan. 2012-2013an eskatutakoak 17.581 izan ziren eta horietatik 9.959ri eman zitzaien, 10.000 bati. Zer suposatzen du honek? Honek suposatzen du % 18, beka orokorretan ikasleen % 18ri ematen zaio. Espainian, Estatu espainolean % 15era ez da iristen eta Frantzian % 30ean daude. Beraz, hemen zerikusia badaukagu, eta guretzat hau da lehentasunezko ildo inportante bat, izan ere helburu bezala egunen batean jarri beharko dugu Frantziak daukan % 30 horretara iristea. Eso es lo que solicitamos, y esperamos que en 2014 se cumpla. Guk eskatu genuen, 2013rako Jaurlaritzak aurrekontuak aurkeztu zituenean, partida hau handitu egin behar zela, gehiago handitu behar zela, gehiagokoa izan behar zela, eta horrela eskatuko dugu eta horrela espero dugu izatea 2014rako. Hori kontzeptu bat da. Eta bigarrena da bikaintasun akademikoko bekak, non Celaá andereak sutsuki erreparatu dien batez ere bi gauzari: bat talentua eta beste bat "nivel de renta". Guretzat bi elementu inportante daude: alde batetik talentuari bultzada ematea, zalantzarik gabe, bai; eta bigarrena, "nivel de renta", eta berak jarri du etsenplua, hau da, kasu honetan berdin izango litzateke 1.000 euro irabazten dituen familia bat, edo, zuk zeuk esan duzun bezala, Botinen semea. Guk horretan zalantzak dauzkagu eta oraingoz hobeto ikusten dugu, badagoelako apartatu bat laguntza orokorreko beketan, konponente ezberdinak dira, "importe de precios públicos, material didáctico, salario...". Salarioa bera ere. Nosotros vemos ahí un desequilibrio en cuanto a lo que se plantea para las becas de excelencia. Lehenengo atala, zer mailatakoak, hau da, gutxien irabazten dutenak, hor 3.500eko salarioa da. Guk hor desoreka bat bai ikusten dugula, bikaintasunbeka horietarako planteatzen dena. Baina badago apartatu bat, "aprovechamiento académico", eta "aprovechamiento académico"rako planteatzen diren baldintzak beretsuak dira, "aprovechamiento académico"rako eta baita ere bikaintasun beketarako ere, hau da, bederatzi bat gutxienez eduki behar da eta bederatzitik harago eduki behar da. Beraz, baldintza bera planteatzen ari gara beka orokorretan dagoen deialdian, non "aprovechamiento académico"az hitz egiten ari garen, beste alde batetik bikaintasun-bekez hitz egiten ari garenean. Beraz, zer da honekin esan nahi dudana? Bi gauza. Alde batetik, gure ikuspuntutik laguntza orokorreko beka horien barruan sartuta egon behar dutela bikaintasun-beka horiek, batetik, eta bigarrenik, hitz egin dugu, baina gure ikuspuntutik errentak zerikusia badauka, guretzat inportanteagoa delako ekitatea bermatzea –Celaá anderea, % 18an gaude, Frantzia % 30ean dago–, ekitatea bermatzea bestearen aurrean. Baina ez diogu muzin edo uko egin nahi honi eta guretzat bai dela oso inportantea errenta kontuan edukitzea. Zeren zuk hemen egin duzun ejerzizioa perbersoa iruditzen zait, talentua versus ekitatea. Orduan, ez dugu guk horrela bidezko ikusten. Hala ere, guk sinatu egin dugu erdibideko hau, iruditzen zaigulako eman egin behar direla beka hauek, talentua kontenplatu egin behar dela, baina baita ere guretzat inportantea da kontuan edukitzea sarrerek zeintzuk izan behar duten. Horrek errebisatzera, berraztertzera eraman behar gaituela zer tabla dauden hemen? Nik uste baietz, horiek errebisatu egin beharko liratekeela, baina bai guretzat errenta planteamendua inportantea dela. Izan ere, Celaá andereak esan duen eskubide hori duten pertsonek, gehienek gutxiago kobratuta, hau da, atalase-mailaren lehenengo mailetan daudenek, gehienez kobratu dezaketena salario bezala 3.500 da, beka hauengatik kobratu dezaketenek bezala. Orduan, behar handiagoa bai ikusten dugula oso soldata baxuenak dituztenei eta estudiatzeko gaitasuna dutenei, horiei gehiago laguntzeko besteei baino. Beraz, laburbilduz, bat gatoz erdibideko zuzenketan planteatzen denarekin eta gure ustez jasota daude guk planteatzen ditugun bi elementuak. Bata da bikaintasun-bekak kontenplatu egin behar direla, eta bigarrena, laguntza orokorreko beketan sartuta egon behar dutela. Hori da gure postura, eta sinatzaileak garen aldetik defendatu egiten dugu erdibideko hau. Bai komentario bat egin nahi dudala Alderdi Popularreko ordezkariak esandakoaz, defentsa sutsua egin du beste komunitateetan, Madrilgo Komunitatean horrelako bekak jartzen ari direla. Baina zuei hainbeste gustatzen zaizuen Wert jaunak, ez dakit dakizun, kendu egin ditu beka hauek; ez dakit zergatik izango den, zuk nik baino hobeto jakingo duzu, baina kendu egin zituen. Orduan, guk inola ere ez dugu defendituko Werten postura, ez honetan eta ez bere lege marabiloso horretan, baina bai defenditzen dugula beka hauek jarraitzea, alde batetik, eta laguntza orokorreko beketan besteekin batera txertatuta edukitzea. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2457 |
10 | 49 | 24.10.2013 | ETXEBERRIA ARANBURU | EA-NV | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Legebiltzar presidente anderea, legebiltzarkideok, eguerdi on. Gaur hona ekarri gaituen gaia errendimendu handiko ikasleen inguruko bekak dira. Beste behin ere, Talde Sozialistak periodikoetan berri bat ikusi, eta beraiek egin zutena aldatu, egokitu, bilakaera bat duen zerbait ikusi bezain pronto, ekimen batekin datoz, beraiek egin zutena harrian grabaturik gelditzea nahi balute bezala. Eta egia da, sinatu dugunean hitz horri horrenbeste garrantzia eman ez baldin badiot ere, ondoren Celaá anderearen diskurtsoa entzun eta nola beka hauek sortu ziren eta esplikatu digunaren ondoren, reinstaurar hitza entzun dudan ondoren, ba burura etorri zaidala errestaurazio haren garaia, hau da, "antiguo regimen"aren errestaurazioaren holako kutsu bat. Baina guk ez dugu ulertzen beken gai hau horrela, ze gure ustez ez baitira beka batzuk hitz egiten ari garenak. Eta uste dut garbi adierazi eta garbi esplikatu dezakegula zergatik ez ditugun beka bezala ezagutzen, eta arrazoia da ez dauzkatelako beka batzuek dauzkaten ezaugarriak. Hau da, egoera sozioekonomiko zail bat ekiditen ez dutelako laguntzen, aukeraberdintasuna ez dutelako laguntzen, ez dituztelako asistentzia-ezaugarriak, ez direlako gastu konkretu bat edo ikasketekin zerikusia duen gastu bat laguntzeko. Eta aginduak berak esaten du sari bat direla, eta Kontrol Ekonomikoko Bulegoak ere berdin esaten zuen, ez daukatela beka-izaerarik. Beraz, lehenik nik uste dut gaur hitz egiten ari garen guzti hauen kasuan beka batez hitz egin ordez hobeto litzatekeela sari batez hitz egingo bagenu, hau da, Joxe Mari Korta, hurrengo egunetan emango dena, René Cassin, edo Euskadi Literatura sariak bezala, sari bat delako. Bere asmoak ditu sari bakoitzak, eta hauek guk ere horrela ikusten ditugu. Eszelentzia bilatu nahi dute, errendimendu handia bultzatu, baina ez ditugu beka-izenarekin ulertzen eta uste dut garrantzia duela horrek. 2011n 470.000 euroko hornidura izan zuten eta kurtso guztiak osatuko balira milioi bat euroko dotaziora iritsiko lirateke. Beraz, bada zerbait, batzuetan milioi bat asko da, bestetan gutxi. Guk uste dugu diru-kantitate handia dela, batik bat gauden egoeran egonda, 1.200 milioi euroko aurrekontu-murrizketa izan dugunean. Eta baita ere ulertzen dugu beka-izaera eman behar zaiola errendimenduari. Hau da, bekek errendimendu altua eta eszelentzia ere bere barnean izan behar dutela, eta hor dago beken konbokatoria honetan 7. artikuluan "aprovechamiento académico" bezala ezagutzen den tipoa. Eta bertan 9 bat eskatzen da bertan parte hartzeko. Egia da ez duela sari handirik ematen, 200 euro, hori aztertu liteke, baina uste dugu edonori egoera sozioekonomikoa kontutan eduki gabe bekarik ematea ez dela oso zilegi. Hori alde batetik. Beraz, uste dut argi adierazi dugula beka-izaera ez dutela hauek, beka-izena eduki arren, eta beken barruan sartu beharko bagenitu beste ezaugarri batzuk gehitu beharko genizkiekeela, hau da, alde sozioekonomikotik ikuspegi batzuk, arlo subentzional bat izan behar luketela. Uste dut hori garbi utzi dudala. Egia da baita ere, eta aitortzen dugu, gai honen kudeaketa ez dela zuzena izan, eta jaso diren kritikak eta sortu izan den ondoeza aitortzen dugu. Eta gabezia hori onartu eta zuzendu nahi genuke, eta ez genuke gaurko debate honetatik horren inguruan ere gaizkiesanik sortu nahi. Beraz, gure postura ere garbi adierazi nahi dut. Garbi adierazi diegu bai Talde Sozialistari eta bai Talde Popularrari erdibideko hau negoziatzen jardun garenean, eta nola ulertzen genuen ere testu hau uste dut garbi adierazi dugula. Egia da testu hau sinatu izanak, aurrekontuak ondoren ditugunean, negoziatzen jarraitzeko aukera ematen digula, eta alderdi desberdinen arteko posturak zentzu amankomun batean egiteko aukera. Baina garbi utzi nahi dut baita ere guk beka izeneko hauek saritzat ulertzen ditugula, eta ulertzen dugu baita ere posible dela sari batzuk aurrerantzean Gobernutik egitea, baina sari-izaera batekin, eta bekak baldin badira beste ezaugarri batzuk gehitu behar zaizkiela, beken araudi orokorraren barruan. Harritzen gaitu baita ere PSEren eta UPyDren diskurtsoak, ze beka hauek PPren komunitateetan sortu dira, beraz nahiko eskubiko beka batzuk izan dira, eta Oyarzabal jaunak guztiz bere egin ditu, Madrilgo Komunitatekoak aldarrikatuz. Aldiz, beste gai askotaz hitz egiten dugunean, beti nahi izaten dute egoera sozioekonomikoa sartzea edo berdintasunaren esparrua kontenplatzea, eta kasu honetan, berriz, horri at egin diote. Kontuan hartu behar dira 185 lagunek jaso dituztela beka hauek. 55 ikasle ditu gure unibertsitateak. Beraz, ez dut uste intzidentzia gehiegirik duenik unibertsitate osoan. Aldiz, beka arruntak 9.000 dira, hau da, bostetik bat, % 20. Gehiagora iristea denok nahiko genuke, eta ziur nago hurrengo urteetan, Gobernu honek hezkuntzarekin duen konpromisoa indartuz, beka horiekin ere indartzen joango garela, urteetan zehar joan den bezala. Baina horrez gain, nik uste dut sari hauek akats teknikoak badituztela, ze sari hau jaso ahal izateko, adibidez, Batxilerrean nota kaskarrak edo erdikoak edo ez hain bikainak izan dituen bat, adibidez, Exactas egiten hasten da eta graduko ikasleen artean onena da eta ezingo lituzke beka hauek hartu. Beraz, benetan eszelentzia edo errendimendua saritzen ari baldin bagara, batxilerrekoak saritzen ariko ginateke eta ez unibertsitatekoak. Orduan, nik ikusten dut teknikoki ere badituela bere akatsak. Eta ikerketa soziologikoek ere esaten digute emaitza onak dituztenak normalean errenta erdi edo handiko familietakoak izaten direla. Hola da, etxean situazio hobea daukatelako, estudiorako ahalbide gehiago dituztelako, dena dela. Beraz, berdintasunetik joango bagina, uste dut baita ere eszelentzia egoera larrienean edo egoera sozioekonomiko larrienean dagoenetan indartu beharko litzatekeela, eta ez horrenbeste orokorrean, benetan hor baitago emaitza baxuenak dituztenen kopurua. Beraz, gure ustez unibertsitate-sistemaren hobekuntza nahi badugu, badaude beste modu batzuk. Eta hori da azkenean gure helburua, eta uste dut euskal unibertsitate-sistema osoaren helburua, hau da, egunetik egun sistema hobea izatea, ze sistema horrek bermatuko baitizkigu talentua eta ezagutza. Guk berretsi nahi dugun bidea azkenengo egunetan Unibasqekin martxan jarri zen protokoloa da, hau da, exitotasa, errendimendua, uzte-tasa eta abar neurtu eta hobetzeko ipini den bidea. Gure ustez sariak sari bezala kudeatu behar dira, bekak beka bezala, eta sinatu dugun erdibideko honek aukera emango digu hurrengo presupuestoetan negoziatzen aurrera jarraitzeko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2458 |
10 | 49 | 24.10.2013 | CELAÁ DIÉGUEZ | SV-ES | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Etxebarria jauna. Nire ustez, politikagintzan jarduteko ezinbestekoa da esaten den horretan sinestea, esaten den horretan sinesteko indarra izatea; alegia, nire ustez, grinak bereizten ditu egitasmo politikoak laborategiko egitasmoetatik edo egitasmo administratiboetatik. Antzinako erregimenari hel egin omen diot nik; bada, horratx nire erantzuna. Antzinako erregimena; egungoa; garaikidetasuna, azken batean. Nolanahi ere, zaudete ziur, legebiltzarkideok, Hezkuntza Sailean lanean aritu naizen bitartean sekula ez dudala beharrik izan Wert zertan ari zen begiratzeko; sekula santan ere ez. Areago, beka horiek 2010ekoak dira, eta orduan Wert ezagutu ere ez genuen ezagutzen. Argi esan nahi dut hori, kontuak ez nahasteko; izan ere, legebiltzarkideok, badirudi ekimen hau errentari lotzen ez bada, zuzenean Botínen semea datorkigula burura. Ez dakit zenbat seme-alaba izango dituen Botínek, baina ez gara, noski, horri buruz ari. Hainbat gutun jasoko zenituzten zuek ere, jaunandreok; bada, hauxe esaten da horietako askotan: "Bederatzitik gorako batezbestekoa daukat, ahalegin eta neke askoren fruitu eta irakasle partikular eta unibertsitateko monitore moduan egindako lanaren emaitza. Uste dut merezimenduan dudala bikaintasun-beka hori, orain arte bezala". Baina areago noa, legebiltzarkideok. Gure herri honetan, kontuan hartuta Balmasedako Gurutze-bidea bera ere saritzen dugula, kontuan hartuta hori ere saritzen dugula, beste hainbat gauzaren artean, eta, gainera, diru-laguntzen politika naroa dugula, halaxe baita, eta saritu egiten ditugula idazketa-lanak, zientzia-lanak, administrazio-lanak, kanpo-politikako lanak eta beste, bada, hori dena kontuan hartuta, ez dakit zergatik sortzen diren halako zalantzak talentua –talentua besterik ez– sustatzeko lerro bat eratu nahi delako, errenta kontuan hartu gabe. Ezin dut ulertu. Ezin da ulertu. Eta Agirrezabala jauna, berdin dio Frantzian % 30 bekak izatea eta gurean, berriz, % 18; horrek ez du gai honekin inolako zerikusirik, ez du zerikusirik talentua –eta talentua baino ez– sustatzeko bikaintasun-bekekin. Ez du inolako zerikusirik. Behar beste zabaldu ditzagun eskubidezko beka horiek. Horregatik aldendu gara Espainiako Gobernuaren politikatik, Estatuaren Administrazio Orokorraren politikatik, ekitatearen alde egiten duten beka horiek zabaldu eta hobetu egin nahi ditugulako. Baina horrek ez du zerikusirik. Jarrai dezagun bide horretatik aurrera, baina ez ditzagun gauzak nahasi. Ireki dezagun, halaber, talentua sustatzeko lerro bat. Zergatik? Horrek etorkizuneko atea zabalduko diolako gure erkidegoari. Eta bikaintasun-beka esaten diegu. Uste dut sinatu dugun akordioan, salbu eta orain ez baduzue akordioa hautsi nahi, jaunandreok… Bada, hauxe sinatu dugu: "Eusko Legebiltzarrak ondorengoa eskatzen dio Hezkuntza, Hizkuntza Politika eta Kultura Sailari: berrezarri dezala bikaintasun akademikoko beken programa, aitortzeko eta saritzeko goi errendimenduko unibertsitate-ikasleak. Horretarako, bikaintasun-beka horiek sar ditzala unibertsitate-ikasketak eta beste goi-ikasketak egiteko beken ohiko araudiaren baitan, eta sar ditzala atal espezifiko gisa. Beharrezko mekanismoak abian jar ditzala hori guztia egungo ekitaldian egiteko". Zergatik dioen hori? Beken deialdia 2013-2014 ikasturterako prest egonez gero, behar diren bitartekoak baliatuko beharko direlako bikaintasun-bekak atal bereizi batean jasota egoteko, izatez, bereziak baitira, beren-beregi ikasleen goi-errendimendua sustatzera –eta horretara baino ez– bideratuta dauden heinean. Errenta kontuan hartu gabe. Beste bide batzuk ditugu errenta-maila kontuan hartzeko, bide orokorrak, eta horietan ere aurrera egin behar dugu, arduratu beharrik ez izateko baliabide ekonomikorik ez duten ikasleek, nota altua izan ezean, unibertsitatera joateko modurik ez dutelako, hain zuzen ere Werten politikak sustatzen duen moduan. Hortaz, unibertsitatera sartzeko eta mundu honetako beste ondasun batzuk eskuratzeko emaitzetan aintzatesten diren nondik norako horiek soilik kontuan hartu behar dira, beka orokorrak lortu ahal izateko. Honako hauek, ordea, desberdinak dira; honako hauek talentua sustatzen dute. Nago Jaurlaritza ondo jabetzen dela zertaz ari garen eta aintzat hartuko duela. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2459 |
10 | 49 | 24.10.2013 | AGIRREZABALA MANTXOLA | EH Bildu | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Eskerrik asko, mahaiburu anderea. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2460 |
10 | 49 | 24.10.2013 | AGIRREZABALA MANTXOLA | EH Bildu | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Pare bat kontutxo Celaá andereak esan duenaz. Zer sinatu dugun argi eta garbi dago. Lo que no sé... Ez dakit zuk nahi duzun grina horrekin azalduko dizudan edo ez, baina zaude ziur badakigula zer sinatu dugun. Arestian aipatutako bi egitasmo horiek sinatu ditugu: beken programa berrezartzea, batetik, eta, bestetik, beka horiek laguntza orokorreko beken deialdian jasota geratzea. Horixe sinatu dugu guk, eta horixe ageri da hemen. Horixe defendatu dugu guk, eta horixe saiatu naiz defendatzen lehen mintzaldian. Ados gaude, hortaz. Sí le digo, señora Celaá, zuk egin duzun dikotomia hori, talentua-errenta, bata versus errenta… Guk oso garbi daukagu talentua, esfortzua saritu egin behar dela inongo arazorik gabe, baina argi ez daukaguna da Botinen semeak, hain zuzen, beka hauek edo sari hauek izan behar dituenik. Alabaina, Celaá Andrea, esa dicotomía entre talento y renta que ha hecho usted, esa contraposición entre talento y renta… Estamos completamente a favor de premiar el talento y el esfuerzo, pero lo que no tenemos tan claro es si, por ejemplo, el hijo de Botín debería tener la posibilidad de ser acreedor de una beca. Beraz, guretzat diferentea da 1.000 irabazten duena edo Botinen kasuan, zuk hona ekarri duzun kasu horretan, irabazten dena. Beraz, guretzat oso da inportantea errentarena, eta guk, horko gela horretan esan dizugun bezala, eskatuko dugu hori kontutan izatea. Baina beti ere esanez errendimendua bai baloratu behar dela. Eta esan dizut, hemen beka orokorretan dagoen "el aprovechamiento académico", Alexek ere esaten zuena, 200 euro ematen zaiona aprobetxamendu akademiko horregatik. Nik uste dut errebisablea dela, errebisatu daitekeela, baina 200 euroren artean eta 3.500en artean nik uste dut diferentzia handiak daudela. 3.500 gure ikuspuntutik izan beharko litzateke errenta gutxien dutenenentzako salarioak ordaintzeko, hori ere argi eta garbi esaten dizut. Eta bukatzeko, ez nuen ezagutzen zuk hemen irakurri duzun eskutitz hori. Beharbada testuingurutik kanpo ateratzen ditut zure hitzak, baina profesore partikular batez hitz egiten du. Hau da, guk oso garbi daukagu erronka izan behar dela ekitatea, berdintasun-aukera guztientzat bermatzea, guztientzat. Eta horixe da lehenetsi behar dena eta horixe da oinarrian egon behar dena beken politika bat argitu behar denean. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2461 |
10 | 49 | 24.10.2013 | ETXEBERRIA ARANBURU | EA-NV | Lehenbailehen eztabaidatzeko Euskal Sozialistak legebiltzar-taldeak egindako legez besteko proposamena, bikaintasun akademikoko beken programa berriz indarrean jartzeari buruz. | Gracias, señora presidenta. Esaten den horretan sinestea; grinaz jokatzea, neurriz aritzea. Ez grinaz bakarrik, neurriz ere jokatu behar da, nire ustez. Grinaz eta neurriz. Izan ere, askotan, abian jarri dugun hori defendatzeko grinak itsuturik, neurritasuna galtzen dugu, eta horixe ikusten dut nik Alderdi Sozialistaren ekimen batzuetan. Egin den lana defendatzeko grina ikusten dut, baina neurritasuna falta zaio batzuetan. Hortaz, baietz esaten diogu grinari, baina baita neurritasunari ere. Eta, batez ere, baietz esaten diogu buruarekin lan egiteari eta guztiok defendatu asmo dugun hori defendatzeari –guztiok, Alderdi Popularrak izan ezik, ez baitut ikusten ekitatearen alde egiteko bereziki prest dagonik, baina gainerako guztiok bai–. Irakurri duzun gutunean, ikasle batek bere ahalegina aldarrikatzen zuen. Jende askok egiten du ahalegina, eta ez emaitzetan 9 edo 10era iristeko. Jende askok, baldintza sozioekonomiko izugarri latzetan bizi den jende askok, berealdiko ahalegina egiten du, unibertsitateko ikasketak egin ahal izateko. Ahalegina balioetsi behar badugu, ahalegina balioetsi beharko dugu. Alabaina, hemen bikaintasuna balioesteaz ari gara gaur, ez horrenbeste ahalegina balioesteaz. Bikaintasuna balioetsi nahi badugu eta ikasle apartak eduki nahi baditugu, atzeman egin behar ditugu, eta laguntza eman. Baina ikasle horiei laguntzeko modurik onena unibertsitate-sistema ona izatea da, nire ustez. Eta hortxe egin nahi du gure Jaurlaritzak, Jaurlaritza honek, ahaleginik handiena: hobetu egin behar dugu unibertsitate-sistema, arrakasta-tasak eta emaitzak hobetu ahal izateko. Nago bat etorriko garela horretan. Nire ustez, beraz –eta uste dut zuk zeuk ere esan duzula–, ez ditugu gauzak nahasi behar; baina 2010etik bertatik hasi ziren gauzak nahasten, beka hauek atera zirenetik, ez zegokien izena ezarri zitzaielako, izatez ez direlako bekak, ez. Kontrol Ekonomikoko Bulegoak berak esan zuen; Kontrol Ekonomikoko Bulegoak berak esan zuen ez direla bekak. Baina ponposoa da. Bekak, orduan. Ados. Hortaz, ados jarri gara. Erdibidekoa sinatu aurreko bileran argi azaldu dizugu nola ulertzen genuen guk. Lehenik, EH Bilduren eta Euzko Abertzaleen artean lortu genuen akordioa, eta hartan argi adierazten genuen bikaintasun-bekek edo dena delako honek esparru sozioekonomikoaren barruan jasota behar zutela, alegia, beka arrunten barruan. Eta zuk baietz esan diguzu. Espero dut, beraz, hurrengo aurrekontuak negoziatzeko momentuan, hau sinatzeko gai izan zarenez gero, orduan ere gurekin bat egingo duzula. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2462 |
10 | 49 | 24.10.2013 | ARZUAGA GUMUZIO | EH Bildu | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko, legebiltzarburu andrea. Lehendakari, sailburuak, legebiltzarkideok, eguerdi on. "Baten batek uste zuen ez ginela ausartuko". Jose Maria Aznarren hitzak dira, Eginen kontrako operazioan bota zituenak. Hitz horietatik bi ondorio atera ditzakegu: Aznarrek, kontziente edo inkontzienteki protagonismo hori beretzat hartuta, hautsi egin zuen botere exekutibo eta judizialaren arteko banaketa behin betirako. Testoteronaren adierazpen hura, harropuzkeria hura, handitzen joan zen gerora, elur-bola bat aldapa- tik behera bezala, herritar askoren eskubide zibil eta politikoak suntsituz. Ausartu ziren, bai, eta nola gainera, kate luze bat bezala, alderdi, egunkari eta mota guztietako elkarte sozialen kontra ausartu ziren ere: 18/98, Jarrai-Haika-Segi, amnistia aldeko mugimenduaren kontra; ausartu ziren ere Egunkaria edo Udalbiltzaren aurka, nahiz eta gero Auzitegi Nazionalaren ondorioa ezberdina izan zen kasu konkretu horietan. Sententzia absolutorio horren ostean, nork osatuko, nork birgaituko zizkien bi elkarte hauei, bi erakunde hauei egindako kalteak? Ez zen inflexio-puntu bat izan, tamalez, auzi politikoen katea betirako etengo zuena, Bateraguneko bosten kontrako auziak berriro ere ekarri baitzuen etsaiaren zuzenbide penalaren neurrigabeko interpretazioa. Interpretazio eta logika berdinarekin auzi berriak zabaldu dira ostean ere: gaur egun Madrilen epaitzen ari den 35/02 edo 40 gazteen kasua jardun politiko, sozial, ezagun, garden, publiko bat garatzeagatik. Politikaren judizializazioa eta justiziaren politizazioa, txanpon bereko bi aldeak, konstante bat izan dira azken hamarkadetan. "Dena ETA da" esaten zuen eskolaurre-mailako teoria hura euskarri paregabea zen Bateragune kasua ere bertan zintzilikatzeko. Polizia-operazio bat antolatu zen beren eskubide politiko osoz bilera bat egiten ari zirenen aurka. Bilera baketsua zen, eduki baketsuak zituena, eta helburu are baketsuagoak. Sumarioa aurrez erabakitako akusazio batean oinarrituta egin zen, baina ez zegoen frogarik, eta, are harrigarriago, ezta inolako delitu-ekintzarik ere. Akusazio etereoa zen, zehaztugabea, eta ez zuen pertsona horiek ETArekin lotzen zituen elementu edo aztarna bat ere ematen. Ahozko ikustaldia astakeria hutsa izan zen. Arduradun politiko hauei leporatzen zitzaien ETAko kideak izatea. Baina hain zuzen ere errealitateak adierazi diguna zera da, bost kide hauek izan zirela lehenengoak mugimendu estrategiko behin betiko bat abiatu zutenak gure historia garaikidean ezagutu ez dugun agertoki bat eraikitzeko. Posizioak guztiz mugiezinak zirela, momentu horretan hasi ziren mugitzen. Arnaldo Otegi, Rafa Díez, Miren Zabaleta, Arkaitz Rodríguez eta Sonia Jacintok abiatu zuten ostean mugimendu zabal, sendo bat izan dena. Auzitegi Nazionalaren epaiak berak aitortzen du ezker abertzaletik ateratako talde bat osatzen zutela, estrategia berri bat egiteaz arduratzen zena. Egia. Auzitegi Nazionalaren arabera, estrategia berri horrekiko koordinazio-, bultzada- eta erantzukizun-lanak egiten zituzten. Egia. Indar soberanistak metatzeko estrategia zuten. Egia. Otegiren kasu zehatzean, gainera, bozeramaile aitortua zen, Auzitegi Nazionalaren arabera. Egia. Baina Auzitegi Nazionalaren epaia oker zegoen aurrez erabakita zuten ondorioan: ez zuten jarduten ETAk eskatuta, ez ETAren aginduz, ez ETAri lotuta, ez ETAri lagunduz, ez ETAko kide izanez, ezta ETAren barruan ere. Beren konbikzioz eta beren erabakitasunez jardun zuten. Agian, zigor-epaiaren argudiorik argiena zen –eta horrek adierazten du zenbateraino zegoen oker– ziurtatzen duena "lehentasuna eman nahi zitzaion jarduera politikoari jarduera militarraren aldean, baina azken horri uko egin gabe", baina errealitateak erabat gezurtatu du hori. Epaiak adierazten zuen haien jardunarekin ahalbidetzen zutela egitura bereko edo antzeko egituretako beste kide batzuek bitarteko bortitzak edo larderiazkoak erabiltzea beren tesi erradikalak inposatzeko. Ezin ziren okerrago egon. Epai hori eman eta hilabetera, ETAk bere ekintza armatua amaitzeko erabakia hartu zuen, eta horrek epaia bera eta Auzitegi Nazionalaren sinesgarritasuna birrindu zituen. Epaiak ez zituen ekintzak finkatzen, baizik eta espekulatu egiten zuen; ez zituen egiak finkatzen, baizik eta usteak zituen. Uste horiek, gainera, okerrak ziren, handik gutxira ikusi ahal izan zenez. Erraza da bereiztea zer den eta zer ez den ETA. Herritarrek argi eta garbi bereizten dute. Gerora Loiolako elkarrizketa gisa ezagutuko zirenen inguruan irekitako bake-prozesuan, bi mahai bereiziren metodologia bat proposatu zen: mahai politikoarena eta mahai teknikoarena. Prozesu horri jarraitu ziotenek argi ikus zezaketen eragileen dikotomia, bakoitzak ordezkatzen zuena eta bakoitzak betetzen zituen zereginak. Ondoren, Aieteko Adierazpenean ere isla izan zuen; han, batetik, ETAri eta gobernuei eskatzen zitzaien egin zezatela lan gatazkaren ondorio bortitzak baretzeko, eta, bestetik, dei egiten zitzaien eragile ez-bortitzei eta ordezkari politikoei elkarrekin bil zitezen eta gai politikoez eztabaidatu zezaten. Esan dut erraza dela bereiztea zer den eta zer ez den ETA. Herritarrek argi eta garbi bereizten dute. Horregatik da are deigarriagoa horretan espezializatuta dagoen auzitegi batek, horretarako bakarrik eratutako auzitegi batek, lan hori egiteko bakarrik izendatutako auzitegi batek, ez bereiztea. Atzo bertan, auzitegi horretan bertan, Floren Aoizek zera adierazi zuen beste auzi batean: "Indar politiko guztiek aitortzen zuten HB solaskide garrantzitsua zela, eta ez zuela zerikusirik ETArekin". Zigor-arauek babestutako ondasun juridikoak urratzen dituzten ekintzak ustez modu frogagarrian finkatu behar dituzten epaileek ez dute asmatu dikotomia hori egiaztatzen. Ez dira gai ekintza politiko jator eta garden bat eta erakunde armatu bateko kide izateagatiko delitu-ekintza bat bereizteko. Edo, agian, ez da dioptria-kontu huts bat, baizik eta, are larriago, agian horren atzean motibazio politiko bat dago hori horrela izan dadin. Agian, interes maltzur bat dago horren atzean, dela errepresiboa, dela mendeku politikoa hartzekoa, dela abian dauden prozesu politikoak blokeatu nahi dituena. Dena den, interes horrek zelofan juridikoa behar du, eta Auzitegi Nazionalak ematen dio, hain zuzen. Horrelako interpretazio interesatuekin eta horrelako ondorio kontraesankorrekin, Bateragunearen defentsek Auzitegi Konstituzionalaren aurrean helegitea tarteratu zuten, epaiketa justua eta berme guztiekin izateko eskubidea urratu zelakoan. Estatuak bazeukan akats larri hori leuntzeko beste aukera bat, pertsona hauen egoera pertsonala arinduz, askatasun probisionala emanez. Estatuaren Fiskaltzak errefusatu egin zuen askatasun-eskaera, argudio maltzur bat erabiliz. Penaren larritasunean jarri zuen aitzakiatzat, nahiz eta legeak zigorraren zati garrantzitsu bat betetzea eskatzen duen, argi eta garbi boston kasu honetan betetzen dena. Azkenean Konstituzionalak ez zuen onartu askatzea, baina gutxienez iragarri zuen erantzuna azkar emango zuela. Honetatik urte erdi pasa da, harrezkeroztik oraindik erantzuna ez dagoela. Larria da Bateraguneko bost auzipetuak kartzelan mantentzea. Honek, legearen espiritua urratzeaz gain, ez du inolako legitimitaterik ezta logika politikorik ere. Denborak frogatu du Otegi, Díez, Zabaleta, Jacinto eta Rodríguez bake eta normalizazioaren alde lan egiten ari zirela, errealitate-printzipioa espainiar auzitegiek sortutako fikzio juridikoaren gainetik badago. Hori guztiagatik, legez besteko proposamen hau aurkezten dugu pertsona hauek lau urteko kartzela-zigorra bete dutenean, izan ere urriaren 12an, orain dela bi aste, bost pertsona hauek lau urteko kartzela-zigorra bete dute. Gure ekimenean eskatzen dugu bai kasu hau eta bai beste auzi politikoak bertan behera geratzea; bultzada politikoa, interes politikoa, subjektu politikoa eta emaitza politikoa daukaten auzi horiek bertan behera geratzea. Beste puntu bat eskatzen dugu, dena Eusko Jaurlaritzak behar diren gestioak egin ditzala eskuduntza duten erakundeen aurrean, aurretik azaldu dudan adierazpen hau betearazteko. Eskatu genuen bere momentuan Gobernuaren Bake eta Bizikidetza Planean salbuespenezko legedia, salbuespenezko tribunalak bertan behera geratzeko ekimen bat martxan jarri beharko zela, eskubide zibil eta politikoen babesa integratzeko. Honen inguruan, gure disposizio osoa daukagu hori bake planean ere sartu ahal izateko, horrelako auziak, horrelako legediak, horrelako neurriak, horrelako auzitegiak, gure bizitzatik betiko kanpo geratu daitezen. Enplazamendua egiten dizuet egiaren alde, justiziaren alde, proposamen honekin bat egiteko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2463 |
10 | 49 | 24.10.2013 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko, presidente andrea. Egun on. Desegin ditzagun Arzua- ga jaunaren gezurrak, desegin ditzagun ETAren laguntza-zerbitzuen gezurrak. EHBk aurkeztutako ekimenaren justifikazioan esaten da "1998tik aurrera orokortu egin zen Espainiako auzitegietan militantzia politiko edo sozialagatiko zigor-prozesuak irekitzearen dinamika". Falso. "Zigor-prozesu ugari ireki ziren dena ETA delako teorian oinarrituta". Falso. Eta, gainera, dena ez da ETA. Gu ez gara ETA. Alderdi politiko demokratikoak ez dira ETA. Gobernua ez da ETA. Gizarte demokratikoa ez da ETA. Terrorismoaren biktimak ez dira ETA. ETAren terrorismoaren erasoa jasan duten guztiak –zuetako bakoitzak ere bultzatu duzue zuen jarreretatik– ez dira ETA. Beraz, dena ez da ETA. Dagoena da ETA talde terrorista, eta hainbat hamarkadatan ETA zerbitzatu duten eta haren krimenak justifikatu dituzten laguntza-zerbitzuak. Ekimen honetan esaten da "alderdi politikoak, elkarteak edo komunikabideak itxi dira, ehunka pertsona atxilotu dira, prebentzioz espetxeratu, prozesatu eta kondenatu, inolako delitu-aztarnarik gabe". Hori ere gezurra. Zuek oso ondo dakizue historia, eta, jakina, manipulatu egin nahi duzue. Izan ere, historia horretako protagonistak izan zarete, euskal herritarrok jasan dugun historia horretako aktore nagusiak izan zarete. Azaldu egingo dizut, nahiz eta oso ondo dakizuen. Zuek, jakina, manipulatu egin nahi duzue historia. Baina badakigu zein izan den Euskadiko historia, ezagutu dugun Euskadiko historia. Talde terrorista batek bahitu, estortsioa egin, mehatxatu eta hil egin du, eta ETAren laguntza-zerbitzuek justifikatu eta txalotu egin dituzte ETAk egindako krimen horiek. Hau da historiaren laburpena: talde terrorista bat demokrazia suntsitzen, biktima errugabeak eragiten eta bere proiektu politiko totalitarioa inposatzen saiatu da, eta zuek, berriz, ETAren laguntza-zerbitzuak zaretenok, ETA hainbat hamarkadaz existitzea ahalbidetu duzue. Horixe gertatu da benetan Euskadin. Beraz, ez zaitezte saiatu herritarrei iruzur egiten, ez zaitezte saiatu historia manipulatzen, historia ezin baita aldatu, den bezalakoa baita. Eta zuek, hain zuzen, aktore nagusiak izan zarete. Zuek eman diozue sostengua terrorismoari justifikatu ezin dena justifikatzen saiatuz. Horixe gertatu da, Egibar jaunak ezker abertzalearen estrategia politiko-militarra deitu ohi dion estrategia hori: batzuek hil egiten dute, batzuek hil egin dute, eta beste batzuk hilketa horiek azaltzen edo justifikatzen –komatxo artean– saiatu dira. Horixe da azken 30 urteetako Euskadiren historia: talde terrorista bat, eta talde terrorista horri laguntzeko, talde terrorista horri eusten laguntzeko, talde terrorista horri denboran iraunarazten eta gaur egun oraindik bizirik egon dadin lagundu duten laguntza-zerbitzuak. Hori da egitateen historia. Beraz, batetik, ezker abertzaleak bere proiektu politiko totalitarioa inposatzeko izan duen estrategia, eta, bestetik, ETArengandik eta ETAren laguntza-zerbitzuengandik defendatu den zuzenbide-estatua. Zuzenbide-estatuak Frantziarekiko lankidetza bultzatu du, borroka poliziala eta judiziala bultzatu du, bere garaian Alderdien Legea onartu zuen, eta gaizkileak atxilotu ditu. Beraz, ETA eta haren laguntza-zerbitzuak ditugu, batetik, eta demokrazia defendatzen saiatu den zuzenbide-estatua. bestetik. Hori da errealitatea. Oso bitxia da justifikazioan esatea Arnaldo Otegi, Rafa Díez, Miren Zabaleta, Sonia Jacinto eta Arkaitz Rodríguez talde armatuko kide izateagatik auzipetu direla, eta ondoren esatea garai hartan mugimendu sakonak ari zirela egiten maila politikoan ordura arteko gatazka handiaren parametroak errotik aldatu ahal izateko. Hau da, gatazka politikoa deitzen diezue ETAren hilketei; alegia, demokraziaren eta talde terroristaren arteko borrokari gatazka deitzen diozue. Hori ez da gatazka; hori ETAk, zuen laguntzarekin, proiektu politiko totalitario bat inposatzeko duen ideia edo asmoa da. Hain zuzen, esaten da Auzitegi Nazionalak zigor-epaia eman zuela eta zigor batzuk ezarri zitzaizkiela pertsona horiei. Guri, pertsona horien ibilbidea kontuan hartuz, bidezkoa iruditzen zaigu gaur egun dauden tokian egotea. Bitxia da, halaber, ETAren laguntza-zerbitzuek epaiketa justua eta berme guztiak dituena aipatzea; oso bitxia da ekimenaren justifikazioan epaiketa justua eta berme guztiak dituena aipatzea. Garondoan tiro egitea defendatzen dutenek, inolako bermerik gabeko heriotza-zigorra defendatzen dutenek, hainbat urtez ETA talde terroristaren hilketak eta giza eskubideen urraketak azaldu zizkigutenek –komatxoen artean–. ETA gaitzetsi gabe jarraitzen dutenek, alegia, zuek, eta ETAko kriminalei edo presoei harrera txaloka egiten dietenek. Oso bitxia da zuek epaiketa justua eta berme guztiak dituena aipatzea, ez baitituzue inoiz demokraziaren printzipio oinarrizkoenak errespetatu. Eta, azkenik, justifikazioan esaten da denborak erakutsi duela Otegi, Díez, Zabaleta, Jacinto eta Rodríguez bakearen eta normalizazioaren alde ari zirela lanean. Ez pertsona horiek ez zuek ez duzue inoiz bakearen eta normalizazioaren alde lan egin. ETA izeneko talde terrorista baten ekintza kriminalei babesa eman diezue zuek. Hori da zuen iragana, hori da historia, eta hori da errealitatea. Eta komeni da, orobat, Legebiltzar honetan, honelako ekimenak ekartzen dituzuenez, baten bat tribuna honetara jaistea zuei hori gogorarazteko, gogorarazteko zein izan den zuen ibilbidea, zer adiskidetasun- eta batasun-harreman izan duzuen ETAko terroristekin; baten batek esan behar dizue, eta nik esaten dizuet tribuna honetatik. Hori da benetako historia. Zuek manipulatu egin nahi duzue, iruzur egin nahi diguzue. Baina ez, bizi egin dugu, hainbat urtez bizi izan dugu hemen, gure bizitza osoan bizi izan dugu hemen, badakigu zer gertatu den. Ondo ezagutzen ditugu pertsona horiek –batzuk hemen aipatzen dira–, hainbat hamarkadatan justifikatu ezin dena justifikatu dutenak, bereziki giza eskubideen urraketak eta gizon, emakume eta haurren hilketak. Horixe egin dute hainbat hamarkadatan ETAren laguntza-zerbitzuek: justifikatu ezin dena justifikatu. Eta guk, bistan denez, ez dugu eskatuko bost prozesatu horiek askatzea, ondo baitaude dauden tokian eta guk justizia defendatzen baitugu, eta zuek zigorgabetasuna defendatzen duzue. Eta guk ez dugu zigorgabetasuna defendatzen; guk justizia defendatzen dugu. Zuek preso guztiak kalera ateratzea nahi duzue. Guk ez, guk justizia egitea nahi dugu, guk zigorrak bete daitezen nahi dugu. Zuek, beraz, gaizkileak defendatzen dituzue. Guk terrorismoaren biktimak defendatzen ditugu, zuzenbide-estatua defendatzen dugu, gizarte demokratikoa defendatzen dugu. Zuek gaizkileak defendatzen dituzue, guk ez. Guk demokrazia defendatzen dugu, terrorismoaren biktimak defendatzen ditugu. Eta, gainera, ez dugu etsiko. Fiskaltzari eskatzen jarraituko dugu –atzo bertan eskatu genion– egin dezala lan ETAko presoak eta kriminalak goretsi dituzten, goresten ari diren edo goretsiko dituzten erakunde guztien kontra. Hori da jarrera, hori da historia. Beraz, zuek gaizkileak defendatzen dituzue. Guk demokrazia defendatzen dugu, gizarte demokratikoa, euskal gizartearen duintasuna; horixe defendatzen dugu guk. Horrenbestez, bistan denez, gaurko saiora ekarri duzuen burugabekeria honen kontra bozkatuko dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2464 |
10 | 49 | 24.10.2013 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko, presidente andrea. Buenos días a todos. Eskaera batekin hasiko naiz, Ganbera honetan sarritan egiten den eskaera batekin: etorkizunari egiten zaion eskaera. Baina, etorkizunera begiratzeko, Arzuaga jauna, iraganaren egiatik eta orainaren errealitatetik begiratu behar da. Eta proposamenean erabiltzen dituzuen kontzeptuak eta egiten dituzuen baieztapenak, eta zuk gaur hitzaldi honetan egin dituzunak are gehiago, ez datoz bat ez iraganaren egiarekin, ez orainaren errealitatearekin, eta bien irudi guztiz desitxuratua ematen duzue modu guztiz interesatuan. Gure taldeak begi-bistakotzat jotzen duen gauza batekin hasiko naiz, baina, zuk gaur hemen esan duzuna ikusirik, proposamenaren justifikazioan adierazi duzuena ikusirik eta xedapen-zatian eskatzen duzuena ikusirik, zuentzat ez da inoiz begi-bistakoa izan, eta oraindik ere ez da. Espainia zuzenbide-estatu sozial eta demokratikoa da, eta, hala izanik, sistema juridiko bat dugu, legearen aginpidean eta boterebanaketaren printzipioan oinarritua, eta horrek autokontrolen eta kontrapisuen sistema bat ezartzen du gure antolaketa juridikoa modu neurrigabean erabiltzea saihesteko, eta botere batek ezin dio esan beste bati zer egin behar duen. Zorionez, lege-sistema guztiz bermatzailea dugu, eta boterea modu orekatuan eta neurrizkoan erabiltzea bermatzen duten mekanismoetan antolatuta dago. Eta ekimenean kidetasun politikoengatiko epaiketez esaten denaren kontra, Arzuaga jauna, oinarrizko eskubideak eta askatasunak salbuespenik gabe aplikatzen zaizkie herritar guztiei, kidetasunak, militantziak, afiliazioak edo kidetasun ideologiko hutsak alde batera utzita. Zorionez, gure herrialdeko zuzenbideak maila gorena du, eta denak daude haren mende, baita Estatuaren botereak ere. Eta zuzenbidearen funtsezko berme horietako bat, demokrazia aurreratuetan gertatzen den bezala, zuzenbide penala da, zuk aipatu duzun etsaiaren zuzenbide penal hori, eta, hortaz, haren ondorioa, zigorra, justizia-epaitegiek bakarrik aplika dezakete. Eta baliteke –eta ziur hala izan dela– zuk gaur hemen egin dituzun baieztapen eta alegazio horiek defentsaren abokatuek ezarri eta eskatu izana, baina, hemen, behintzat, ez dute lekurik. Espainian, auzipetu guztiek guztiz bermatuta dituzte defentsarako eskubidea, epaitegi inpartzial baterako eskubidea, ahozko fasean testigantza emateko eskubidea, beren defentsan egokiak iruditzen zaizkien peritu-frogak erabiltzeko eskubidea, eta, jakina, errugabetasun-presuntziorako eskubidea. Askori, ordea, urratu egin zizkieten eskubide horiek zuek oraindik ere gaitzetsi gabe jarraitzen duzuen batzuek. Eta horren adibide da, nahiz eta ekimenean esan epaitegiak jarrera partzialak zituela, esku artean dugun kasuan defentsak aurkeztutako 53 testigantza onartu zirela. Denok ditugu gogoan, eta zuk ere gogorarazi dituzu hemen, Arnaldo Otegik salan askatasun osoz eta epaimahaikideek inolako oztoporik jarri gabe adierazi zituen alegatuak. Izan ere, hori da demokraziaren eta gure zuzenbide-estatuaren benetako inkarnazioa, Arzuaga jauna: delituengatik, terrorismoa den bezain delitu larriengatik –ez kidetasun politikoagatik, baizik eta terrorismoagatik– akusatutako pertsona guztiek bere horretan mantentzen dituztela beren berme konstituzional guztiak. Eta, zuk esan duzunez, berme- eta askatasun-sistema horretan, errekurtso batek zigorra arindu zion Otegi jaunari, talde terroristako buruzagia ez, baizik eta kidea zelakoan. Baina gogorarazi behar da, halaber, epaiketaren ahozko fasean, Otegi jaunak –orain batzuek bakearen banderadun eta gidari gisa aurkeztu nahi digute, XXI. mendeko euskal Gandhi izango balitz bezala– uko egin ziola ETAren jarduera kriminala gaitzesteari. Otegi jaunak eta gainerako auzipetuek ez dute inoiz ETAren jarduera kriminala gaitzetsi. Eta hori ezin da oharkabean pasatu. Are gehiago, Otegi jaunak, Bateragune berreraikitzea justifikatzeko, "egitura militarrak desegitea" edo "jarduera armatua geldiaraztea" esaerak erabili zituen, besteak beste. Zuk estrategiaaldaketa deitu diozu horri; zerorrek esan duzu. Dena den, ez daukan estatus bat ematen zaio ETAri, eufemismoen bidez talde terrorista bat besterik ez dela ezkutatzen saiatuz uneoro. Eta horrek ETAren jarduera kriminalaren legitimazioa erretorikoki kamuflatzea besterik ez du ezkutatzen. Parte-hartze politikoa funtsezko eskubide bat da, bai, eta kontsakratuta dago gure Konstituzioan, baina hori izan behar du, parte-hartze politikoa, eta ez du beste ezer ezkutatu behar. Gure berme-sistemak mekanismoak antolatu behar ditu eskubide hori babesten saiatzeko eta parte-hartzeaz mozorrotuta sistemari iruzur politikoa egin nahi dioten jarrerak saihesteko. Demokrazia blindatu egin behar da transformismo politikoa eginez erakundeak dinamitatzeko eta haiei boikota egiteko haietaz baliatu nahi dutenen aurrean. Ezin gara ezer egin gabe geratu iruzur politiko bat ezkutatzeko mozorroa aldatzen dutenen aurrean, inauteriak balira bezala. Eta demokrazian eta sistemaren bermeetan sinesten dugunok maskara kendu behar diegu iruzurgileei zuzenbide-estatuaren bidez, demokraziaren bidez, demokraziak irabazi baitio ETAri. Talde terrorista gizarte demokratikoak, legeak, justiziak eta Estatuko Segurtasun Indarrek garaitu dute, eta haien jarduna goraipatu nahi dut hemen berriro ere. Haien lana eta profesionaltasuna goraipatu nahi ditut, komando asko desegitea lortu baitute, eta, ikerketa nekez, zorrotz eta profesionaltasunez beteen bidez, gaizkileak auzipetzeko eta ondoren kondenatzeko froga eztabaidaezinak lortu baitituzte. Eta Bateraguneren kasuan aurkeztutako froga asko 2008an ETAren Hego Haizea komandoari atzemandako dokumentaziotik hartu ziren. Aintzatespen hori ez dugu guk bakarrik egiten. Nazioartean ere, zuei azkenaldian hainbeste gustatzen zaizkizuenez nazioarteko erreferenteak, Espainiako Estatuko Segurtasun Indarrei sari bat eman zitzaien terrorismoaren aurkako borrokan egin zuten lanagatik. Eta ikerketa-lan horri esker, esaten nizuenez, justizia-epaitegiek zigortu egin zuten Bateragune, ETAk aurrez finkatutako plan estrategikoak gauzatzea baitzuen xede, bitan banatzearen mekanikari jarraikiz, ohikoa denez. Hemen esan da, eta nik errepikatu egin nahi dut. Bistakoa da terrorismo-delitu bat egitea ez dela bakarrik ekintza bortitzak egitea. ETA hausturaproiektu bat da, eta hainbat ekintza-esparru ditu. Hainbat adar biltzen dituen erakunde bat da, eta haren kate-maila bakoitzari oso ondo kalkulatutako eta konpasatutako zeregin bat eman zaio gure sistema demokratikoa hausteko. ETAn zereginak argi eta garbi banatuta daude, Arzuaga jauna. Komandoak dira aktore nagusiak, bai, baina haien inguruan bigarren mailako aktore eta estra ugarik egiten dute lan. Komandoak dira aitzindari, baina haiei eusteko eta haien ekintzak justifikatzeko laguntza-egitura bat behar dute. Batzuek orain esan nahi dutena, alegia, ETA osatzen zuen egitura kriminal osoa talde terrorista bakarrik zela eta independentzia osoz jarduten zuela, gezurra da. ETAk aparatu bat behar zuen modu desegokian gatazka deitutakoa nazioartekotzeko; finantzazio-aparatu bat behar zuen baliabide ekonomikoak lortzeko; aparatu bat behar zuen preso ohien kolektiboaren artean ortodoxiari eusteko eta haien biktimakeria ustiatzeko; eta beso politiko bat behar zuen bozgorailu gisa jokatzeko, taldea erakundeetan ordezkatzeko eta propaganda-aparatu indartu gisa jokatzeko herritarren artean zuk gaur hemen berriro errepikatu duzun diskurtso manipulatu eta desitxuratu hori sar zezan. Beraz, ETA haustura-proiektu bat da, eta holding bat erabiltzen du –deitu diezaiogun horrela–, non guztiz finkatutako eta zedarritutako banaketa bat baitago, eta hori guztia vademecum estrategiko kriminalean dago jasoa. Eta gaur, zuek hemen aipatu duzue, eta nik ere aipatuko dut, baina kontrako norabidean: gaur inoiz baino gehiago baloratu nahi dugu Alderdien Legea. Hori izan da tresna nagusia ETAren porrotari bere fronte guztietan aurre egiteko, eta behin baino gehiagotan berretsi dute Europako instantzia judizialek. Lehen esan dizudanez, zuzenbide-estatuak garaitu du ETA. Eta jarduera armatua geldiaraztea –estrategia berri hori, zure arabera– ez da izan terroristen hausnarketa moral baten emaitza, ez –hausnarketa hori oraindik ez dute egin, eta zuek ere egin gabe jarraitzen duzue–, baizik eta Estatuaren botereen aurrean izan duten porrotak eragindako planteamenduetan oinarritzen den erabaki bat da. Eta ETAk jariarazitako odolak sufrimendua pilatzeko bakarrik balio izan du, ez ordea haien helburuetako bat ere lortzeko. Itxuraz Estrasburgoko Giza Eskubideen Epaitegiaz jakin duzuen honetan, gogorarazi nahi dizuet epaitegi horrek berak eman zituela Herri Batasuna, Euskal Herritarrok, Batasuna eta oraintsuagoko ANV legez kanpo uzteko epaiak. Eta epaitegi horrek esaten zuen ilegalizazio horiei buruz haren helburua zela se- gurtasun juridikoari eustea, ordena defendatzea eta herritarren eskubideak eta askatasunak babestea. Esan zuen ez zela urratu Giza Eskubideen Europako Hitzarmena, biltzeko eta elkartzeko askatasunari buruzkoa, eta adierazi zuen Alderdien Legearen xedea ez zela esparru konstituzionala zalantzan jartzen zuten ideiak edo doktrinak defendatzea debekatzea, baizik eta askatasuna eta aniztasuna sustatzea giza eskubideei eta demokrazia babesteari dagokienez. Hori guztia esan zuen zuek itxuraz orain ezagutu duzuen epaitegi horrek. Eta esaten zuen, orobat, ilegalizazioa beharbeharrezko gizarte-premia zela. Beraz, Europako instantziak, orain errespetatzea eskatzen duzuen horiek, guztiz bat etorri dira ETA orkestra bat dela planteatzean, zuzendari bat eta musikagile ugari dituena, bakoitza bere tresnekin, baina osotasun bat osatzen duela, eta denen artean sinfonia bera jotzen dutela, nahiz eta, zoritxarrez, melodia oso makabroa izan. Bukatzen ari naiz. Oso ondo dakigu zure helburua eta besteren batena dela berdinketa infinituaren teoria hori ezartzea, askotan biktimaren eta borreroaren paperak alderantzikatzen saiatuz. Zeharo gezurrezkoa den ideia bat sartu nahi duzue herritarren artean: urraketen, sufrimenduen eta erantzukizunen arloan ETAren eta Estatuaren botereen arteko irudi simetriko bat. Eta hemen argi eta garbi esan behar dizuegu legebiltzar-talde honek ez duela zuen kontakizuna onartuko, ez hitzaurre gisa, ez epilogo gisa; izan ere, zuen narratiba irakurtzen duzuenean, gezurrezkoa izateaz gain, umiliagarria eta iraingarria da zuzenbideestatuan eta demokrazian sinesten dugun guztiontzat, eta bereziki terrorismoaren biktimentzat. Ez dugu ontzat emango zuek errealitatea faltsutzea, hemen egunero egiten duzuen bezala eta gaur errepikatu duzuen bezala. Ez dugu moraltasun-leziorik ez gaitzespen etikorik onartuko besteren sufrimenduaz harrotu eta elikatu direnen aldetik. Ez dugu onartuko eragindako mina aitortzea ez dakarren planteamendurik, ez. Eta ez dugu amore emango gaur egun bakearen ikur gisa usoaren ordez arrano beltza eta sugea jarri nahi dituztenen aurrean. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2465 |
10 | 49 | 24.10.2013 | ARES TABOADA | SV-ES | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko, presidente andrea. Jaun-andreok. Hasteko, gogoraraziko dut, eta bereziki zure taldeari eta zuri gogoraraziko dizuet, Arzuaga jauna, demokrazia batean bizi garela, botereen banaketa duen zuzenbide-estatu batean. Zuzenbide-estatu honetan, justizia-epaitegiek ez dute inoren mende jarduten, eta epaitegiek hartzen dituzten erabakiei errekurtsoak jar dakizkieke goragoko instantzietan, esku artean dugun kasu honetan bezala. Sozialistok, demokrazian sinesten dugunez, eta zuzenbide-estatuan eta botereen banaketan sinesten dugunez, uste dugu Legebiltzar gisa ez dugula gaitasunik justizia-epaitegiek hartzen dituzten erabakietan sartzeko, zuk proposatzen diguzun bezala. Izan ere, zuk nahi duzu, besterik gabe, Legebiltzar hau azken instantziako epaitegi moduko bat bihurtzea justiziaepaiak berrikusteko, eta, ulertu dizudanez, baita epaitegiak desegiteko ere. Eta hori ez da gure zeregina. Eskatzen diguzu dinamitatu dezagula zuzenbideestatua, eta hori, Arzuaga jauna, ez da gertatuko. Ez politika egiteagatik, ez, baizik eta ETAko kide izateagatik edo Alderdien Legeak legez kanpo utzitako erakundeei jarraipena ematen saiatzeagatik epaitutakoen kontrako zigor-kausak indargabetzeko arrazoirik ez dagoela uste dugu. Eta hori ez dut nik esaten; epaitegiek esaten dute. Lege horren aplikazioa, horretaz ari garela, Estrasburgoko Giza Eskubideen Epaitegiak babestu zuen, Parot doktrinaren epaia dela eta zuek orain hainbeste txalotzen duzuen epaitegi berak. Bai, epaitegi horrek Alderdien Legea aplikatzea babestu zuen, baita Batasuna eta haren markak legez kanpo uztea ere. Beraz, guri iruditu zaigu errespetatu eta ontzat hartu behar zela erabaki hura, Batasuna legez kanpo uztearena, eta orain ere iruditzen zaigu ontzat hartu eta bete egin behar dela Parot doktrinari buruzko epaia, biktimei min eta sufrimendu handia eragiten badie ere –guri ere eragiten digu–, baina bizi garen zuzenbide-estatuan ontzat hartu eta bete egin behar dira epaitegien erabakiak. Arazoa da PSEk ontzat ematen dituela epaitegien erabaki guztiak, baina zuek, zoritxarrez, arrazoia ematen dizueten epaitegien erabakiak bakarrik txalotzen dituzue eta ematen dituzue ontzat. Aitortzen dizuet sei urteko kondenarekin, eta haren zati bat beteta, arrazoizkoa litzatekeela behin behineko askatasun-eskaera aintzat hartzea. Baina epaitegiek beste erabaki bat hartu dute. Eta zuek ez zarete Legebiltzar honetara etorri gai horretaz hitz egitera, baizik eta beste gauza batzuez hitz egitera etorri zarete, esan dudan bezala. Zure ekimenaren justifikazioan esan duzu auzipetuak atxilotu ziren garaian mugimendu sakonak ari zirela egiten maila politikoan ordura arte indarrean zen gatazkaren ondoriozko parametroak errotik aldatu ahal izateko, eta bost pertsona hauek aldaketa horien sustatzaileak eta egileak zirela. Baieztapen horrekin, aitortu egin duzu denok genekiena, aldezten genuena eta esaten genuena: garai haren aurretik Batasunaren munduak eta haren buruzagiek babestu, justifikatu eta estaldura ematen ziotela indarkeria terroristari. Beraz, ez zaitezte saiatu gu nahasten. 2009ko urriaren 13an atxilotuak izan zirenek oso ondo zekiten gerta zitekeela aukera hori, eta ez zaitezte etorri orain historia biktimistekin eta jazarpen-historiekin. Horrekin, besterik gabe, indarkeriari babesa eman zenioteneko ibilbidea justifikatu nahi duzue helburu politikoak lortzeko. Hemen ez da prozesu judizialik ireki militantzia politiko edo sozial jakin batengatik, zure idazkian proposatzen duzun bezala, baizik eta legez kanpoko jarduerak egin dituztenen aurkako prozesuak ireki dira. Eta 1999. urtetik aurrera Espainiako epaitegiek ez zituzten sistematikoki jazartzen euskal gizarteko sektore politikoetako ordezkariak. Begira, nik, nire taldearen izenean, umiltasuna eta biktimekiko errespetua eskatzen dizuet, oso gogoan baitugu garai hura. Memorian oso argi daukagu nork jazartzen gintuzten; oso ondo gogoratzen dugu nork hil zituzten Gregorio Ordoñez, Fernando Múgica, Miguel Ángel Blanco, Fernando Buesa eta talde terroristak hil zituen hainbat eta hainbat pertsona. Eta gogoan dugu, halaber, hori gertatzen zenean Batasunako buruzagiak isilik geratzen zirela, hilketa horiek eta ETAren ekintzak txalotzen eta babesten ez zituztenean. Oso ondo gogoratzen dugu nork ematen zieten su herriko etxeei eta nork beldurtzen zituzten herritarrak herrialde honetan gertatzen ziren hainbat eta hainbat kale-borroka ekintzatan. Eta oso gogoan dugu, orobat, Batasunako buruzagiak eta militanteak isilik geratzen zirela edo justifikatu egiten zituztela ekintza horiek, ETA talde terroristaren estrategian parte hartzen baitzuten. Oso ondo gogoratzen dugu nork oihukatzen zuen garai hartan "ETA, hil itzazu", edo nork bultzatu zuten Oldartzen ponentzia mina eta sufrimendua sozializatzeko; oso ondo gogoratzen dugu nork babestu zuten eta nork bultzatu zuten. Oso gogoan dugu enpresariek jasandako estortsioa, baita nor ziren estortsiogileak eta nork laguntzen zieten estortsiogileei ere. Oso ondo gogoratzen gara Ertzaintzak, Guardia Zibilak, Polizia Nazionalak, epaileek, kazetariek eta abarrek mehatxuak jasaten zituztela, eta asko hil egin zituztela beren zeregina betetzeagatik bakarrik. Eta egia da gero Batasunaren munduak bilakaera izan zuela, eta, demokraziaranzko bilakaera positibo horretan, Arnaldo Otegi, Rafa Díez eta Rufi Etxeberria, besteak beste, aitzindari izan ziren, eta guk txalotu egiten dugu bilakaera hori. Eta nahi dugu, gainera, zuek urratsak ematen jarraitzea, zuen jarduera politikoa egin dezazuen giza eskubideak, jokoarauak eta une bakoitzean indarrean dagoen legedia guztiz errespetatuz. Guk uste dugu aurrerapausoak eman behar direla, etorkizuna guztion artean eraiki behar dugula, baina memorian, egian, justizian eta oinarrizko printzipio etiko eta demokratikoetan oinarrituz eraiki behar dugu. Horregatik, ez dugu onartuko zuek herrialde honetan gertatu zenaren historia eta jarduera terroristengatik sufritu behar izan dugun mina aldatu nahi izatea. Lazgarrikeria-historia hori, non ETAren konplizeak izan baitzarete, justifikatu egin nahi duzue orain, baina, nolanahi ere, gure historiaren garairik beltzena izan zen. Ez ezazue sinetsarazi nahi izan ETAren terro- rismoaren urte latzenetan zuek han nonbait zenbiltzatela, inork ez baitu sinesten. Eta sinesten ez duen lehena Arnaldo Otegi da, kartzelan esan baitzuen: "Ez du Euskal Herriak egin bat ezker abertzalearekin, baizik eta guk egin dugu bat independentismoan gehiengo zabala duen desioarekin, aurreko estrategiaren ordez (estrategia armatua) baldintza demokratikoetan borroka egiteko egungo apustua egiteko". Esan daiteke argiago, baina, nolanahi ere, bistakoa da zuek, garai horren aurretik, Arnaldo Otegiren arabera, estrategia armatuaren aldeko apustua egiten zenutela, hau da, terrorismoari babesa ematen zeniotela. Eta oraintsu baldintza demokratikoetan borroka egitearen aldeko apustua egin duzuenean, esaten duzue orain joko-arauak eta legedia errespetatuko dituzuela, eta gu pozten gara aldaketa horretaz. Pozten gara, jakina, ETAk ekintza terrorista utzi behar izateaz zuzenbide-estatuaren presioagatik, eta zuek jokoarauak errespetatuz –baita Alderdien Legea ere– politika egitearen aldeko apustua egiteaz. Baina inola ere ez dugu onartuko zuek historia berridatzi nahi izatea, eta terrorismoa eta zuen iragan beltza justifikatu nahi izatea. Prest gaude terrorismoaren amaiera honetan azkenean aurrera egin ahal izateko gizarte gisa ditugun hainbat arazo konpontzen eta bizikidetza-arazoei ekiten. Uste osoa dugu bide horretan ezinbestekoa dela, bidea oinarri sendoekin egin nahi badugu, antolamendu juridikoa errespetatzea, botereen banaketa errespetatzea, eta epaileek epaiak emateko gaitasuna dutela errespetatzea. Halaber, nola ez, epaileei eskatzen diegu har ditzatela kontuan egoera soziala eta gaur egun bizi dugun egoera epaiak ematean. Era berean, espetxe-politika dinamikoagoa eta malguagoa eskatzen dugu, bizi dugun egoera kontuan hartuko duena eta presoen ibilbidea azkarrago erraztuko duena, hala nahi badute eta birgizarteratzeko baldintzak betetzen badituzte. Presoek birgizarteratzeko eta gizarte demokratiko eta libre batean sartzeko duten eskubidea aldezten dugu. Zuek ez, zuek ez duzue birgizarteratzerik nahi, zuek espetxeetako ateak irekitzea bakarrik nahi duzue. Eta hori ezin da egin zuzenbide-estatu batean. Irtenbide bideraezinak ematen dizkiezue presoei, eta badakizue haietako askori frustrazioa eragiten dietela, ez baitute ulertzen –gehiagotan ere esan dizut– zuek legearen barruan sartzea, politika egiteko baldintzak betetzea eta erakundeetan gailurrera heltzea, eta haiek ezin baliatu izatea, traidoretzat joak izan gabe, lehenbailehen birgizarteratzera eramango dituzten espetxeneurriez. Nik eskatzen dizuet izan dezazuela ausardia hemen ere aldatzeko, eta presoei adorea emateko gure legedian aurreikusitako neurriez eta ibilbide indibidualez balia daitezen, bide horrek ere oraindik konpontzeke ditugun arazo asko konponduko baititu ziurrenik. Eta eskatzen dizuet egin dezazuela politika jokoarauak, giza eskubideak eta legedia errespetatuz, azkenean lortu baitugu behin betiko terrorismoaren amaiera. Orain ETA behin betiko desagertzea falta zaigu, baina askatasuna eta bizikidetza finkatzea ere lortu behar dugu. Eta askatasuna eta bizikidetza finkatzeko, garrantzitsuena joko-arau demokratikoak, zuzenbide-estatua eta botereen banaketa errespetatzea da. Arrazoi horiengatik eta beste batzuengatik, zuen ekimenaren aurka bozkatuko dugu. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2466 |
10 | 49 | 24.10.2013 | EGIBAR ARTOLA | EA-NV | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eguerdi on berriro ere. Gogoratu nahi dut edo gogora ekarri nahi dut orain bi urte ETAk eman zuela bere erabakiaren berri eta behin betirako jarduera armatua utzi zuela. Diot hau zergatik bi urte pasa dira eta bitartean gertatutakoaren inguruko azterketak egin izan ditugu eta non jarri bakoitzaren ardurak. Ze debatea jarraituz, diskurtso batzuk entzun ondoren, zilegitasun osoz, eta nik ere errespetu guztiarekin esan nahi dut antzematen dela halako jarrera gogorra posizioetan, hau da, helburua lortu da, ETAk amaitu du bere jarduera armatua betirako, baina modua ez zaigu gustatu. Garaipena, garaitua, irabazlea, galtzailea, kontu guzti horiek azaltzen dira eta nik pentsatzen dut hor badagoela hausnarketa egin beharra. Eta behintzat kasu honi dagokionez, eta bost pertsonaz ari gara, horietako batzuk Ganbera honetan momentu ezberdinetan eseri izan direnak eta bere posizioak politikoki eta demokratikoki defenditu dituztenak. Nik ez dut ukatuko azken hamarkada guzti hauetan ETArekin nola amaitu… Alde batetik, Estatuaren aldetik, alderdi politikoak, indarkeria erabiliz ere amaitu nahi izan da, zuzeneko indarkeria aplikatuz, 1983tik 1987ra, GALen eskutik, aurretik beste modu batzuetan. Eta nik ez dut ukatuko ezker abertzalearen barruan ere –ezker abertzalea ETA baino beste zerbait gehiago bada herri honetan– momentu ezberdinetan estrategiak egon direla ETAren indarkeriarekin amaitzeko, momentu ezberdinetan. Eta zoritxarrez estrategia politiko-militarra beti ateratzen zen garaile. Ba orain lau urte, nik uste bost pertsona hauek, LABeko egoitzako gela batean zeudela, tartean Rufi Etxeberria ere bai, hura ere atxilotua izan zen, baina kartzelatik atera berria zen eta Garzonek libre utzi zuen. Kontestu hartan, orain lau urte, epailea Garzon, ministroa Perez Rubalcaba, lehendakaria Lopez, hemen, eta Jesus Eguiguren PSEko presidentea, ez ditut gogora ekarriko garai hartako adierazpenak. Baina garbi zegoen bai politikoki bultzada eman zion ministroak –orduan ministroa–, 2006ko porrotaren ondoren ezker abertzaleari, aldez aurretik konfiatzen zen ezker abertzale berdin horri, akzio hau planteatzen zaio aurrez aurre eta epaileak egiten du bere lana. Eta Garzonen instrukzioak nolakoak izaten diren denok dakigu hori. Baina hark bazuen saiakera politiko bat. Eta denborak erakutsi du, eta horregatik hitza hartzen dut Aresek esaten duenean epaileek ere egokitu behar dutela egoera sozial horretara bere justizia aplikatzeko garaian. Bi urte lehenago, ETAk bere erabakia azaldu baino bi urte lehenago, garbi dago eztabaida bat zegoela eta bide horretan, hau da, bide politiko eta demokratikoen aldeko apustua, bost pertsona jakin horiek egiten ari zirela. Hori guk denok aitortzen dugu. Guk behintzat bai, batzuk isilpean ere bai, gero hemen altaboza jartzen denean gauzak aldatu egiten dira, baina denek aitortzen dugu hori. Eta gainera froga hor dago. Zeren beste batzuek ere pentsatu dezakegu, maltzur pentsatuta, posible al da esatea eztabaida hori zegoela jakin eta politikak bidea egin ez zezan hobe zela politikaren alde egiten ari ziren horiek atxilotzea, atzera berriz estrategia politiko-militarra nagusi gertatzeko? Galdera hori ere egin daiteke. Eta bakarren batzuk pentsatzen zuten eta idatzi ere idatzi zuten horretaz. Baina denborak erakutsi digu zer gertatu den. Eta nik uste dut pertsona hauek libre behar dutela, politika egiteko, eta ezker abertzaleak bere bide hori ere sendoago, argiago egin dezan. Zergatik lana denok daukagu, baina ezker abertzaleak propio izugarri, izugarrizko lana dauka. Orduan, hemen azaltzen diren gorabeherak, LABen egoitza hartako atxiloketa haietatik. Gero urtero egon da zerbait, Entzutegi Nazionala, gero Auzitegi Gorena, Auzitegi Konstituzionala. Kartzela-zigorra bete aurretik, bezperan askatu behar al dira? Bezperan? Ez dauka inongo logikarik. Eta hemen temati jartzea baino gauza okerragorik ez dago. Gainera jakinda ez dagoela arrazoirik. Berdina gertatu da Estrasburgokoarekin. Zegokion salak ebatzi zuen, atera zuen bere sententzia, baina Estatuak esaten zuen "ez, ez, helegitea sartuko dugu eta Sala Nagusiak erabaki beharko du". Nagusiak erabaki du berdina. Zergatik ez egokitu baita ere portaera eta jarrera horiek? Horregatik, bakoitzak edukiko du bere esplikazioa eta bere ibilbidea, baina legez besteko proposamena kontutan edukita, irakurrita, eta kontestu politikoa jakin batean ari garela eztabaidatzen aitortuta, aldeko botoa emango diogu, pentsatzen dugulako politika egiteagatik atxilotuak, epaituak eta zigortuak izan diren pertsona horiek atzera berriz politika egiteko duten eskubidea ezin diegulako ukatu. Eta momentu honetan eta kontestu honetan, bi urte horiek kontutan edukita, eta lau urte horiek, bi ETAk bere erabakiaren berri eman zuenetik, eta lau eztabaida puri-purian zegoenean atxiloketa hauek gertatu ziren garai hartatik, perspektibak agintzen duela, bake- eta bizikidetzaeszenategi bat bermatu nahi baldin badugu, pertsona hauek libre behar dutela. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2467 |
10 | 49 | 24.10.2013 | ARZUAGA GUMUZIO | EH Bildu | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Señora presidenta, es realmente grave lo que está sucediendo aquí. Se está perpetrando un continuo delito de calumnias desde este atril alegando libertad de expresión y la inviolabilidad de los parlamentarios para acusarnos de delitos. Terrorismoari sostengua ematea, ETAri eusten laguntzea, ETAri laguntzea, ETAren laguntza-zerbitzuak. Onartezina da atril honetan kalumniak esatea eta kalumnia-delitua egitea adierazpen-askatasunaren edo legebiltzarkideen ukiezintasunaren izenean. Maneiro jauna, esango nizuke ziur baldin bazaude delitu-ekintzaren bat egin dugula joan zaitezela epaitegietara. Gomendio hori egiteak, ordea, ikara ematen dit, bai baitakit nola jarduten duten epaitegi horiek, eta horixe da, hain justu, gaur Ganbera honetara ekarri dugun elementua edo edukia. Zuzenbide-estatuaren bertutea argudiatzen da, botereen banaketari ustez babesa ematen dion zuzenbide-estatuarena. Aznarren hitzak erabili ditut, hain justu, esateko ez dagoela botere-askatasunik; berehala nahasi dira botere exekutiboaren eskuduntzak eta botere judizialaren eskuduntzak. Fernández Díazek oraintsu azaldu digu zergatik atxilotu ziren Herrirako kideak. Hari dagokio epaitzea? Hari dagokio kriminalizatzea? Hari dagokio delitu horiek zigortzea? Epaitegi inpartzial baterako eskubidea aipatzen da, eta salbuespeneko epaitegi-andanarekin egiten dugu topo. Macchiavellok zioen legeak hondamendira bagaramatza har dezagula legea salbuespentzat. Eta horixe egin da Espainiako estatuan: salbuespen-neurri berriak bilatu eta salbuespen-legedi berriak bilatu, salbuespenezko epaitegietan salbuespenezko dioptriek aplika eta interpreta ditzaten. Esaten ziguten etxe hau hitzaren etxea zela. Metafora bat zela uste nuen; hitzen etxea zen. Badirudi gai hauetaz hitz egitean esan daitekeen hitz bakarra kondena dela. Beste modu batera mintzatzea, urte hauetan gertatu dena interpretatzea, irtenbideak beste terminologia batekin ematea, zer da? Delitu-ekintza bat? Egozketa-froga bat? Isilik egotea norberaren buruari krimena egoztea ote da? Bestelako interpretazio bat egitea ez dakit zer motatako ez dakit zer estrategiatako bigarren mailako aktorea izatea ote da? Biltzea, manifestazioak egitea, esan beharrekoa esatea, holding bateko kide izatea da? Ares jauna, esan diguzu zuzenbide-estatu honetan errekurtsoa jar dakiekeela epai irregularrei. Jakina, nahiago nuke legez kontrako epairik ez ematea ondoren lurraldez kanpoko epaitegietaraino ere iritsi behar izatea baino. Nahiago genuke hemengo epaitegiak eta epaile naturalak balira kasu hauetan esku har dezaketenak. Biktimakerian gabiltzala egotzi diguzu, baina zu isildu egiten zara, justifikatzen ez dituzunean, zure zerrendan agertzen ez ziren beste biktima batzuen aurrean. Kontakizun partziala egiten duzu. Zer nahi duzu, nik zu beste indarkeria batzuekin lotzea? Hori egitea nahi duzu? Ez dut egingo, nahiago baitut 2011ko ekainean Auzitegi Nazionalean epaiketa zehatz hau egiten ari zenean PSEk berak eman zuen iritzia gogoan hartu, esan zuenean aplika zedila errealitate sozialaren printzipioa, errealitate hori aldatu egin baita atxiloketa gertatu zenetik. Hitz horiek esan zituen PSEk, eta uste dut hitz horiek direla egokiak eta daukagun trabatik ateratzen lagunduko digutenak. Izan ere, lau urteko zigorra bete behar izatea hitz egiteagatik, manifestazioak egiteagatik edo biltzeagatik, onartezina da. Egia, oraintsu Parot doktrinaren aurka hartutako erabakiak hausnarketa bat egitera deitzen gaituela uste dut. Zein da proportziozko neurria, justizian, egitateen eta kartzela-zigorraren artean? Nola egiaztatzen da delitu-ekintzak eta kartzela-egonaldia araberakoak direla? Zenbateraino dira larriak bost pertsona hauek egindakoak lau urtez kartzelan edukitzeko denboraldi hori laburtzeko inolako aukerarik izan gabe? Zertarako da kondena? Zigorra, zigorra bakar-bakarrik da xedea? Mendekua? Errebantxa? Presoa birgizarteratzea? Esku artean dugun kasuan, zer birgizarteratze-prozesu jarraitu behar lukete Arnaldo Otegik, Rafa Díezek, Rodríguezek, Jacintok eta Zabaletak? Zer gizarteratzeprozesu? Lau urte da beste pertsonaia batzuek, hala nola Rodríguez Galindok, Julen Elgorriagak edo José Amedok, kartzelan eman zuten denbora; haiek estatuterrorismoaren ekintza izugarriak egin zituzten, eta dozenaka urtetara kondenatu zituzten. Lau urte bete zituzten. Zuzenbide-estatuaz hitz egingo didazue? Epaitegien inpartzialtasunaz hitz egingo didazue? Legearen aurreko berdintasunaz hitz egingo didazue? La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2468 |
10 | 49 | 24.10.2013 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko, presidente andrea. Arzuaga jauna, kalumniak zuek esaten dituzue etengabe. 10 hilabete daramatzagu ezker abertzalearen, EH Bilduren edo ETAren laguntzazerbitzuen –deitu iezaiozue zeuen buruari nahi duzuen bezala– kalumniak, gezurrak, manipulazioak eta zinismoa jasaten bilkuraz bilkura. Hori da errealitatea. (Murmullos) Eta zuek Ganbera honetara eztabaida hauek ekartzen dituzuenean, eta gaizkile batzuen zigorgabetasuna onartzen duzuenean, onartu behar duzue norbait tribuna honetara jaistea egitateen diren bezala esatera eta historia kontatzera, gaur gertatu den bezala. Beraz, guk ez ditugu onartuko ETAren laguntzazerbitzuen ohiko gezurrak, manipulazioa eta zinismoa. Laburpena erraza da: EH Bilduk biktimatzat jo nahi du bere burua, eta hori etengabe ari da errepikatzen azkenaldian. ETAri sostengua eta laguntza eman diotenek biktimatzat jo nahi dute beren burua, bai, ETAri lagundu ziotenek, Ares jaunak ere esan baitizue. Zuek ez zenbiltzaten han nonbait; zuek ETAri lagundu diozue, ETA justifikatu duzue, ETAri sostengua eman diozue, ETAren konplizeak izan zarete, ETAren lagunak izan zarete, ETAren laguntza-zerbitzuak izan zarete. Esan dizuete; zuek ez zenbiltzaten han nonbait, baizik eta babesa ematen zenioten, babesa eman zenioten eta babesa ematen diozue ETAri. Eta, gaur egun, ETAri desager dadin eskatu gabe jarraitzen duzue, ETA gaitzetsi gabe jarraitzen duzue. Eta bilkuraz bilkura hona gaizkileen zigorgabetasuna defendatzera eta ETAren historia kriminala defendatzera etortzea besterik ez zaizue bururatzen. Beraz, gu ez gara isilik geratuko. Gu ez gara izango isilik dagoen gehiengo edo gutxiengo batekoak. Guk hitza erabiliko dugu. Eta aurpegira esango dizuegu bilkuraz bilkura. Zuek gai hau planteatzen duzue; gu tribunara jaisten gara, eta egitateen egia kontatzen dugu, historia manipulatzeko zuen saiakeraren aurrean. Tira, Egibar jauna, irakurri duzu ekimen honen justifikazioa? Ados zaude ekimen honen justifikazioarekin? Nik uste dut Euzko Alderdi Jeltzaleak gaur EH Bilduk, hau da, ETAren laguntza-zerbitzuek aurkeztu digutena bozkatzen badu justifikazio horrek esaten duena justifikatzen edo aldezten ari dela, eta, horrenbestez, ezker abertzalearen gezurrak eta manipulazio historikoak babesten ari dela. Eta hori, Egibar jauna, guztiz larria iruditzen zaigu. Zigorgabetasuna eta historiaren manipulazioa defendatuko zenituzkete. Beraz, pentsa ezazu ondo zer bozkatuko duzun azkenean, oso larria irudituko bailitzaidake zuk arretaz ez irakurtzea justifikazio horrek esaten duena eta EH Bilduren betiko gezurrak. Zuek ere ezetz esan behar duzue. Zuek bat egin behar duzue gainerako demokratekin, eta esan behar duzue ETA justifikatzen jarraitzen duen, ETA gaitzetsi gabe jarraitzen duen eta ETA baldintza gabe desegin dadila eskatu gabe jarraitzen duen talde politiko batek ezin duela diskurtso hau egin eta ekimen hau aurkeztu, eta zuek ezin duzue ekimen hau aldeztu. Berriro galdetzen dizuet ea justifikazioa irakurri duzuen eta ea ados zaudeten harekin, oso larria iruditzen baitzaigu. Alde bozkatzen baduzue, ezker abertzalearen gezurren alde bozkatuko duzue, historiaren manipulazioaren alde bozkatuko duzue, eta zigorgabetasunaren alde bozkatuko duzue. Hemen bost talde politiko daude, Egibar jauna. Horietako lau alderdi politiko demokratikoak gara; bestea, ez. Batek ETA justifikatzen jarraitzen du. Batek ez dio ETAri eskatu desegin dadila, ez du eskatu hura behin betiko eta baldintzarik gabe desegitea. Gainerakook demokratak gara. Zuk bat egin behar duzu gainerako demokratekin Legebiltzar honek ez dezan eskatu gaizkile batzuk kartzelatik ateratzea. Esan duzu hitzaldi gogorrak entzun dituzula, eta, azken batean, ETA jada ez dela existitzen gogorarazten saiatzera etorri zara. Tira, ETA oraindik existitzen da, ez baita desegin. Eta, nolanahi ere, talde politiko bat egunero saiatzen da historia manipulatzen. Eta guk ezin dugu onartu EH Bilduk nahi duen historiaren manipulazioa gizartean barneratzea. Ezin dugu onartu. Beraz, zuk gogorrak deitzen diezun eta guk demokratikoak deitzen diegun hitzaldi horiek beharbeharrezkoak dira. ETAren laguntza-zerbitzuen gezurraren aurrean, hemen gauden talde politiko demokratikook behintzat egitateen egia eta terrorismoaren biktimen duintasuna defendatu behar ditugu, eta, azken batean, ez dugu EH Bilduren gezurretan erori behar. Hausnar ezazue, eta bozka ezazue ekimen honen aurka. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2469 |
10 | 49 | 24.10.2013 | ARZUAGA GUMUZIO | EH Bildu | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Pentsatzen dut... | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2470 |
10 | 49 | 24.10.2013 | ARZUAGA GUMUZIO | EH Bildu | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Arazoa da hemen delituak egozten ari direla. Ez da adierazpenaskatasunaren ondorio bat, gero beste behin erantzun behar dudana edo ez. Kasu honetan ez daukadalako txanda, baina hemen gertatzen ari dena da delituak egozten ari zaizkigula. Eta pentsatzen dut zuk moztu behar duzula horrelako jarduna. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2471 |
10 | 49 | 24.10.2013 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko, presidente andrea. Arzuaga jauna, zuk erakunde honetan ere ez duzu demokrazia ulertzen. Zuk dagoeneko eztabaidatu duzu. Ez bazaizu gustatzen gainerakook zutaz esaten duguna, sentitzen dut. Guri ere ez zaigu gustatzen… La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2472 |
10 | 49 | 24.10.2013 | URRUZUNO URRESTI | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Nork esan du pailazoa deitu diodala? | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2473 | |
10 | 49 | 24.10.2013 | URRUZUNO URRESTI | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Nahi duzu esatea Iturrate jaunak guri zer esan zigun mahai horretatik, dagoen lekutik? | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2474 | |
10 | 49 | 24.10.2013 | URRUZUNO URRESTI | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Nahi duzu esatea berak zer deitu zigun guri? | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2475 | |
10 | 49 | 24.10.2013 | URRUZUNO URRESTI | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Nik ez. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2476 | |
10 | 49 | 24.10.2013 | URRUZUNO URRESTI | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Ez. (Murmullos) La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2477 | |
10 | 49 | 24.10.2013 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko berriro ere, presidente andrea. Eztabaida batean, denok entzun behar izaten ditugu gustatzen ez zaizkigun gauzak. Eta isildu egiten gara, baina horregatik ez dugu eskatzen hitza berriz ere aukera izateko gustatzen ez zaigun zerbait esan duenaren aurka hitz egiteko. Begira, gezurra esaten duzun eta iragana faltsutzen duzun ekimen hauek ekartzen dituzun bilkura guztietan hor eserita jasan behar izaten dugu. Izan ere, zuk uste duzu mila aldiz errepikatutako gezur bat egia bihurtzen dela azkenean, eta ez da horrela. ETA talde terrorista bat izan zen. Inés del Río hiltzaile bat da, eta erabateko bidegabekeria da urte bakarra bete izana hilketa horietako bakoitzarengatik. Eta ETA ez zen bakarrik tiro egiten zuena, eta ETA ez zen bakarrik lehergailua jartzen zuena. ETA hori baino askoz gehiago zen. Baina egia da denbora luzez ez zela nahikoa lege egon horri aurre egiteko, Arzuaga jauna, eta legeak egin behar izan ziren. Era berean, orain Zigor Kodea aldatzeko legeak ari gara egiten justizia egin dadin. Eta, denbora luzez, hemen –"laguntza-zerbitzuak" ez bazaizu gustatzen, laguntza-egitura hori guztia, ea hau gehiago gustatzen zaizun– holding horrek ez zeukan aitzakia penalik. Eta hemen esan da Otegi jaunak demokratikoki defendatzen zituela postulatuak Ganbera honetan. Zergatik? Erakunde demokratiko batean zegoelako? Hori ez da demokrata izatea. Eta estatutu batzuetan Alderdien Legearen artikulu bat hitzez hitz jartzea ere ez da demokrata izatea, ez. Demokrata izatea askoz gehiago da. Eta zuek ez duzue demokrazia ulertzen; horregatik ez duzue ulertzen botereen banaketa eta horregatik ekartzen duzue hona ekartzen duzuena, ez baituzue ulertzen, ulertu gabe jarraitzen baituzue. Eta zuek demokrazia erabiltzen duzue hari eraso egiteko. Hura ulertu gabe jarraitzen duzue, eta gaitzetsi gabe jarraitzen duzue, bai. Eta zuek mila aldiz saiatuko zarete iragan hori faltsutzen, eta guk mila aldiz gogoraraziko dizuegu. Eta min ematen badizue, hor konpon, besteei denbora luzez eman baitie min ETAk herrialde honi ekarri dion askatasun-faltak. Eta terrorismoaren biktimei min ematen diete hilerrietan dituzten lagunek. Alegia, ez bazaizue gustatzen, sentitzen dut, hor konpon. Eta banaketaz hitz egiten zenuen. Esan bezala, nola ulertuko duzu zuk botereen banaketa botereen, banaketa erakunde guztiz demokratikoa baldin bada eta zuek ez baduzue demokrazia ulertzen; Ganbera honetako eztabaidak ere ulertu ez dituzue ulertzen, hori ere ulertu ez duzue ulertzen. Eta giza eskubideez hitz egiteko ausardia duzue. Benetan! Giza eskubideen urraketa aitortzen duzuenean, herrialde honetan nork urratu zituen denbora luzez giza eskubideak aitortzen duzuenean, orduan etorri ahal izango zarete besteei lezioak ematera. Bitartean, lehen esan dizut, ezta lezio bat ere. Egibar jauna, benetan, egun tristea da gaurkoa. Eta egun tristea da ez ebazpen hau onartuko delako, ez botereen banaketak hemen ez duelako axola, ez; egun tristea da zuek amore eman duzuelako jende honen aurrean. Egun tristea da. Egia da zuek denbora luzez ez duzuela askorik egin ETA deseginarazteko, edo, hobeto esanda, ez zaitezen haserretu, ETA deseginarazteko egiten ziren ekintza guztiei oztopoak jartzen zenizkietela. Oztopoak jarri dizkiozue denbora luzez komandoak hautemateari, ez zelako momentua, justiziak momentua izatearen edo ez izatearen mende egon behar balu bezala. Kriminal batek delitu bat egiten duenean, atxilotu egiten da, momentua izan ala ez izan; atxilotu egiten da, hori baita demokrazia. Alderdien Legea onartu zenean –eta funtsezko tresna bihurtu da, Egibar jauna, funtsezkoa ETAk porrot egin zezan–, eta bai, nik ETAren porrotaz hitz egingo dut. ETAk porrot egin du, ez baitute haiek utzi ez dakit zer hausnarketara iritsi direlako, ez. Porrot egin du, denon artean irabazi diogu, zuzenbideestatuak irabazi dio, euskal gizarteak, Espainiako gizarteak, Alderdien Legeak eta Estatuko Segurtasun Indarrek. Horiek garaitu dute ETA. Eta nik ETAz eta ETAren porrotaz hitz egingo dut. Gertatzen dena da sufrimendu handia utzi dugula bidean porrot horretara iristeko. Eta zuk Alderdien Legeaz hitz egiten duzu, eta testuinguru honetan… Baina, aizu, onartu zenean ez zegoen testuingururik, testuingurua beste bat zen, ETA hiltzen ari zen eta zuei negargarria iruditu zitzaizuen Alderdien Legea, eta aurka bozkatu zenuten. Orain aldaketa bat gertatu da, eta orain esaten duzue ezetz, ezin zaiela aplikatu testuinguru honetan jaun-andre hauei. Ez, begira, zorigaiztoa dela diotsut. Benetan, egun tristea iruditzen zait; izan ere, zuek, terrorismoa gaitzestearen bidean, ETAren porrotaren bidean eta denok iragan bera onartzearen bidean aurrera egin beharrean, nahiago izan duzue jaun-andre hauen aurrean amore eman. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2478 |
10 | 49 | 24.10.2013 | ARES TABOADA | SV-ES | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Eskerrik asko, presidente andrea. Egibar jauna, epai judizialei buruz eman daiteke iritzia, jakina, baita jarrera bat hartu ere. Baina ez dirudi egokia, edo, hobeto esanda, guztiz desegokia da parlamentuetan haien aurkako erabakiak hartzea, itxuraz zure botoarekin egingo duzun bezala EH Bilduren ekimena bozkatuko dugunean, ekimenak eskatzen baitu indargabetu daitezela epaitegietako erabaki judizialek jarritako zigor-kausak. Beraz, zu ez zara ari iritzia ematen, ezta kausa horiekiko jarrera bat hartzen ere, ez. Justizia-epaitegi legitimoek hartutako erabakien kontra bozkatuko duzu. Eta hori, besterik gabe, botereen banaketa alde batera uztea eta estatu demokratiko eta zuzenbidezko batean bizi garela ez onartzea da. Hara, Arzuaga jauna, beste behin esango dizut: gure taldeak eta zuri hitz egiten ari natzaizun honek giza eskubideen urraketa guztiak gaitzesten ditugu, guztiak, baita "beste biktimak" direlakoek jasan dituztenak ere. Eta prest gaude haiei ordaina eta babesa ematean lan egiteko. Horretaz ari garela, horixe egin dugu Jaurlaritzan geundenetik. Eta orain aukerarik ez duzunez, zuri edo zure taldeko edozein bozeramaileri eskatzen dizuet igo zaiteztela hona aukera duzuenean eta esan dezazuela gauza bera, esan dezazuela giza eskubide guztiak baztertzen, arbuiatzen eta gaitzesten dituzuela, baita ETArenak ere. Izan ere, hori gertatzen denean, asko aurreratu ahal izango dugu ziurrenik, eta Ganbera honetan izaten ditugun eztabaida asko bukatu egingo dira. Uste dut ezin diezula besteei egotzi herrialde honetan gertatutakoaren erantzukizuna, eta are gutxiago zure erakundeko militante garrantzitsuek justiziarekin dituzten arazoak, gertatzen zaienaren erantzukizuna haiena eta zuena baita funtsean. Azaldu egingo dut. Batasunaren munduak, urte askoan legediari desafio egin ordez eta terrorismoari babesa eta justifikazioa eman ordez politika legea errespetatuz egitea erabaki izan balu, edo, legez kanpo geratu zirenean, gero egin zuten bezala, jokoarau guztiak –baita Alderdien Legea ere– errespetatzen zituen legezko erakunde bat bihurtu izan balitz, gauza asko saihestuko ziren, eta, ziurrenik, min eta sufrimendu handia saihestuko zen herrialde honetan. Baina, nolanahi ere, utz iezadazu Sorturen sortze-aktaren 3. atala irakurtzen, oso argia baita, ea hura aplikatzen hasten zaren tribuna honetan hitz egiten duzunean. 3. artikuluak dio "Sortuk irmoki eta argi baztertzen ditu indarkeria- eta terrorismo-ekintza guztiak eta haien egileak. Baztertu egiten ditu indarkeriaren eta terrorismoaren formak, Alderdien Legearen 9. artikuluko ataletan legegintzari dagokionez definituak izan direnak". Bai, Alderdien Legearenak, esaten duzue. "Baztertu egiten ditu terrorismo-ekintzak sustatzen, babesten edo legitimatzen dituztenak, eta argi eta espresuki egiten dio aurka haien justifikazio kontzeptual edo estaldura ideologiko orori". "Baztertu egiten du politika eta antolakuntza indarkeriari lotzea eta lotura horrengatik legez kanpo utzitako talde eta tresna politikoei lotzea, baita terrorismoaren edozein adierazpen ere". Eta argi geratu ez balitz, "Sortuk, bere jarduera garatzeko, baztertu egingo du indarkeria erabiltzea ekintza politikorako tresna gisa edo helburu politikoak lortzeko metodo gisa, edozein dela ere haien jatorria edo izaera, eta baztertze horrek modu irekian eta argi eta garbi hartzen du barne ETA erakundea". Zu hona igo eta zure hitzaldietan irakurri berri dizuedanarekin –zure alderdiaren sortze-aktaren zati denarekin– koherente izaten zaren egunean, gauza batzuk eta eztabaida batzuk saihestu egingo dira Ganbera honetan. Eta zuek eguneroko jardunean, ez bakarrik paperean, hori guztia onartzen duzuenean, ziurrenik gauza asko aldatuko dira herrialde honetan. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2479 |
10 | 49 | 24.10.2013 | EGIBAR ARTOLA | EA-NV | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Ares jauna, guk jarrera bat daukagu gai batzuei eta besteei buruz. Eta, denbo- ran bat datorrenez, jakingo duzu, halaber, herriko tabernei buruzko 35/02 makrosumarioaren inguruan jarrera bat hartu behar izan den erakunde guztietan absoluzio askea eskatzen ari garela. Eta Llanos andreak ere honi buruz eman duen iritziarekin bat eginez, alegia, akats bat dela, eta abar, esan nahi dizut duela lau urte, atxiloketak gertatu eta hiru egunera, gure jarrera adierazteaz gain, horren aurkako manifestazioa egin genuela kalean. Rubalcaba jaunak, López lehendakariak, Ares sailburuak eta Eguiguren Alderdi Sozialistako presidenteak, ordea, beste jarrera batzuk adierazi zituzten, hitzez hitz esaten baitzuten han bildutakoak eta ondoren atxilotutakoak argi eta garbi zeudela ETAri lotuta estrategia politiko-militarraren barruan formula politikoa bilatzeko. Eta bistakoa zen norabidea justu kontrakoa zela. Horregatik esan dut lehen batzuek tesi jakin batzuk hauspotzen dituzten bezala, beste batzuek une hartan pentsatzen zutela hala jokatzen zuenak agian ez zuela irekita utzi nahi bide politikoa, eta itxi egin nahi zuela berriro ere eskema politiko-militarrera itzultzeko. Eta denok dakigu zer gertatu den. Beraz, ez dago buelta gehiago eman beharrik. Horregatik esan dut balitekeela denok ados egotea helburuarekin, hots, ETA behin betiko bukatzea lortzearekin, baina agian ez zaigula gustatu modua. Errepikatu egiten duzu taldeak porrot egin duela, baina, militarki porrota jasan duena maila horretara eramaten bada, eta hauteskundeetan irabazi egiten badu edo politikoki irabazi egiten badu, jakina, hori ez dator bat. Zergatik? Badakizue, Llanos andrea, Ares jauna, non dagoen zuek elkarrekin hainbeste denboran egin dituzuen burugabekeria askoren gakoa? Terrorismoaren aurkako itunean. Bai, Ares jauna. Euzko Alderdi Jeltzaleari eta EAri kalitate demokratikoaren froga bat egin baziguten ere, ez baikenituen betetzen esparru demokratiko batean sartzeko gutxieneko baldintzak, garatutako gai jakin batzuk erabakitzen dira hemen, eta haietako bat aipatuko dizuet, entzuna izango duzuelakoan: Parot doktrinaren inguruko epaia. Badakizue zer esaten duten eta zer aplikatu zuten? Ekimenak ekimen… Alderdi Politikoen Legea beste egoera baten ondorio izan zen: hemengo hauteskunde autonomikoetako porrota izan zen. Baina badakizue zer esaten duzuen zuek espetxe-politikari buruz? Zigor-sistema batez hitz egiten duzue, eta esaten duzue: "Espetxe-politika talde terroristak jazartzeko estrategiaren zati da, eta, hortaz, bi alderdiek Gobernuarekin lortu duten akordioaren barruan kokatzen da". Ez du esaten espetxe-politika birgizarteratzeko estrategiaren zati dela, ez. Talde terroristak jazartzeko estrategia. Jakina, eta uste duzue Estrasburgok ez zuela ezer esango. (Murmullos) La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2480 |
10 | 49 | 24.10.2013 | EGIBAR ARTOLA | EA-NV | EH Bildu legebiltzar-taldeak egindako legez besteko proposamena, Bateragune auziko bost atxilotuen askatasuna aldarrikatzeko. Eztabaida eta behin betiko ebazpena | Bada, Estrasburgok zerbait esan du. Eta, jakina, nahi ez genituen egoerak ari dira gertatzen. Baina iraganeko, iragan hurbileko diseinu politikoek ondorio hauek dituzte edo ekar ditzakete. Orduan, guk zera diogu: norberaren jarrera eta irakurketa edozein direla ere, atera gaitezen garaileen eta garaituen eskema honetatik, baina ados, bakoitzak euts diezaiola bere diskurtsoari. Guk zera diogu: ezin da zigorgabetasunik izan. Eta hauteskundeetan irabazteak edo baten batek politikotzat jotzen duen garaipen batek ere ezin du alibi izan erantzukizun politikoei dagokienez norberaren hurbileko iragan politikoari buruzko azalpenak ez emateko. Baina gaur esku artean dugun gaia da duela lau urte atxilotuak izan zirenak eta gaur kartzelan daudenak politika ari zirela egiten, eta estrategia politikomilitar horren pean zegoen ezker abertzale osoari presioa egiten ari ziren, bistan denez, alde militarra desager zedin eta alde politikoa gailendu zedin. Eta hori errealitate bat da, ezin dugu ukatu, bistakoa da. Beraz, sortu den egoera, ez da askozaz ere mesedegarriagoa? Bada, hitzaldi batzuk entzun ondoren, badago zer pentsatua. Horregatik eskatzen dut baretasuna, lasaitasuna, ikuspegi pixka bat; ez gaitezen gure onetik atera Legebiltzar honetan, errespeta dezagun elkar, errespeta dezagun hitza, baina egoera hobea da kualitatiboki, eta guzti-guztioi dagokigu egoera hori sendotzea. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2481 |
10 | 49 | 24.10.2013 | OYARZABAL DE MIGUEL | PV-ETP | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Labur arituko naiz. Gure Erkidegoko haur-eskolak une honetan bizitzen ari diren egoera eztabaidara ekarri nahi duen legez besteko proposamena aurkezteko. Denok dakizuen bezala, haur-eskolek helburu bikoitza izan dute betidanik: batetik, gure erkidegoko haurren hezkuntza integrala, eta, bestetik, familiei arreta soziala eskaintzea lan- eta familia-bizitza adiskidetzeko esparruan. Etapa hori, 0-3 urtekoa, funtsezko etapa da, hizkuntza hartzen eta garatzen hastekoa, arreta garatzekoa, egituraren nukleoa osatuko duten hainbat lorpen bideratzekoa, estimuluak eta esperientziak eratu eta elkarrekintza sozialak ezartzekoa eta, azken batean, Euskadiko haurren nortasuna eratzekoa. Guk horregatik eskaini nahi dugu, eta Ganbera honetan garrantzi handia eman zaio ziklo hori gure herrialdeko hezkuntza-eskaintzan txertatu beharreko ziklo gisa. Urte hauetan guztietan ikusi dugu nola sare publikora, hau da, Haurreskolak partzuergora zuzendutako aurrekontuei eutsi egiten zitzaien eta handitu egiten ziren, eta aldiz murriztuz joan diren haur-eskola pribatuetara zuzendutako kontu-sailak: haur-eskola pribatuetara zuzendutakoak eta beren ikastetxeetan, eskaera dagoelako, 1-2 urtekoentzako gelak ireki nahi izan dituzten itundutako ikastetxeek, Kristau Eskolek, ikastolek eta titulartasun pribatuko beste ikastetxe batzuek ireki dituzten 1 eta 2 urtekoen geletara. Baina egia da Jaurlaritzaren proposamen horrek, guk ikusi genuenak eta aurrekontu-luzapenean dakarkizuenak, kolpe latza emango diola 0-3 ziklo hori itundutako sarean ezartzeari, itundutako ikastetxeetan 1-2 urtekoentzako gelak irekitzeko aukera zaildu eta ia-ia ezabatu egiten duelako. Haurreskolak partzuergoaren finantzaketa iaz % 20 inguru handitu zela esaten ari garen bitartean, uste dut % 23 handitu zela, lau urteko ikuspegia kontuan hartuta, hau da, 2009tik, ikusiko dugu Haurreskolak partzuergoaren finantzaketa % 30etik gora handitu dela, 40 milioi euro gainditzeraino. Itundutako sareari aldi horretan bertan egindako ekarpena, bestalde, % 10 baino gehiago murriztu da. Eta ikasleei berei buruz ari gara hitz egiten, 40 milioi Haurreskolak partzuergorako eta 18 milioi itundutako sarerako, 40 milioi batentzat, 18 milioi besteentzat, sare itunduak ikasle-kopuru ia bikoitzari eskaintzen dizkionean gelak. Beraz, azken urte hauetan egin den eta aurten sektorean bertan benetako alarma eragin duen % 23ko aurrekontu-murrizketa hori mehatxua da hainbat ikastetxeren jarraipenerako. Itundutako sareko ikastetxe guztiek ez daude finantza-egoera berean, eta, oraintxe bertan, ikastetxe batzuek finantza-arazo larriak dituzte. Murrizketa hori azken urteetako etengabeko murrizketari gehitzen zaio. Horregatik, sare bateko eta besteko ikasleen arteko alde handi hori kontuan hartuta, Haurreskolak partzuergoak udal askoren aldetik ere laguntza jasotzeak gure iritziz esan nahi du ez dela neurri berarekin neurtzen, eta ez dagoela berdintasunik. Lehen hezkuntza-sistemako berdintasuna aipatu dugu, beka-programako berdintasuna aipatu dugu. Azkenean, hemen egiten ari garena da 0-3 zikloaren finantzaketa, hau da, haur-eskolen finantzaketa jorratzeko orduan dagoen berdintasun-falta adierazi. Ikasle horiek ez dira neurri berarekin neurtzen; izan ere, itundutako ikastetxe askoren jarraipenerako eta iraupenerako mehatxua izateaz gain, familiek une honetan ezingo lioketelako aurre egin kuoten igoera esanguratsu bati, eredu jasangaitz batera eramango gintuzkeelako. Guk arazo hori hona ekarri nahi izan dugu. Gainera, sailburuak jakin dezan nahi dugu, hori, gaur egun, hezkuntza-sektorearen aldarria dela, itundutako sektorea une gogorrak bizitzen ari dela eta beharrezkoa dugula –nik uste dut kasu honetan bidezkoa ere badela– Jaurlaritzak konpromisoa hartzea 2013rako aurrekontu luzatuetan haur-eskola pribatuei dagozkien –hau da, 0-3 urteko zikloari dagozkion– kontu-sailei eusteko 2012ko ekitaldian zuten aurrekontu-zuzkidura berarekin. Eta, gainera, Talde Sozialistarekin adostu dugun erdibideko zuzenketaren arabera, Jaurlaritzari aurtengo aurrekontuen luzapenean haur-eskolentzako 2012ko aurrekontu-zuzkidurari eusteko eskatzeaz gain, ez gara ahaztuko sare publikoaz ere, ez gara ahaztuko Haurreskolak partzuergoaz ere. Eta horregatik eskatzen diogu Jaurlaritzari Haurreskolak partzuergoa sustatzen jarraitzeko, herritarren eskaera delako eta udalak ere ilaran daudelako kontu horri dagokionez, eta partzuergora lekualdatzea nahi duten udal-titulartasuneko haur-eskolak partzuergoan sartzeko. Egia da horrek denbora eskatzen duela eta, gainera, aurrekontu-ahalegina eskatzen duela, baina guk uste dugu paraleloan joan daitekeen konpromisoa ere egon behar duela, Haurreskolak partzuergoarekiko konpromisoa, beste haur-eskola batzuk, beste udalerri batzuk Haurreskolak partzuergo horretan sartzen joateko: 0-3 zikloan eskaintza publiko hori sendotzea, baina itundutako haur-eskola publikoen jarraipena modu eraginkorrean bermatzea, hau da, gure Erkide- goko itundutako ikastetxeetan 1 eta 2 urteko gelak bermatzea. Guk uste dugu gaur hemen hartu beharreko zeregina eta konpromisoa dela. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2482 |
10 | 49 | 24.10.2013 | UBERA ARANZETA | EH Bildu | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Arratsalde on denoi. Gure uste apalean, gaurko eztabaida eztabaida mutilatua da, eztabaida azalekoa da, ikusten dugulako benetako eztabaida zintzilik daukagula eta benetako eztabaidari ez diola heltzen. Eta pena bat da, gure ustez, 0-3 etaparen lehen eztabaidetakoa finantziazioaren inguruan izatea, hau da, finantziazio hutsaren inguruan izatea. Noski, finantziazioaz ere eztabaidatu behar dugu, baina guri iruditzen zaigu hemen pendiente daukagula benetan eztabaida sakon bat, ereduaren eztabaida bat, ondoren azalduko dudan bezala. Eta gainera pena bat ere bada ba gaurkoan eztabaida hona etorri da ez Jaurlaritzaren eskumenekoak diren haur-eskolen inguruan eztabaidatzeko, baizik eta ikastetxe pribatuen inguruko haur-eskolen inguruko eztabaida bat da. Orduan, gure ustez tristea da hori. Eta zergatik esaten dugu? Alde batetik, argi eta garbi esplizituki hitz egiten da ikastetxe pribatuetako finantzazioaz, baina partzuergoko haur-eskolen inguruan hitz egiten denean orokortasun batean geratzen da, zehaztasun handiagoan sartu gabe. Eta benetan, ez dakigu hau zertara datorren. Oreka bat irudikatzeko etengabe hartzen diren erabakiekin sareen arteko lehia eta desorekaren aurrean mozorrotzeko, edo benetan Haurreskolak partzuergoaren inguruan sinesten dugulako eta benetan defendatzea nahi dugulako. Orduan, gauzak nola dauden jasota zalantzak sortzen zaizkigu. Baina esan dudan guztiagatik, ez da gure asmoa bi sareen arteko lehia sustatzea edo oreka haustea da, ezta gutxiago ere, baina ulertzen dugu orain arte Jaurlaritza horretan aritu dela. Azkenean hartu diren erabakiekin, Haurreskolak partzuergoa ahultzen joan da eta, bestalde, ikastetxe pribatuak indartzen joan dira. Eta guk garbi daukagu, Administrazio publikoarentzat lehentasuna izan behar da herritar guztientzat, ume guztientzat plaza publikoa bermatzea, noski. Herri honetan ere badaukagu beste eztabaida bat zintzilik, ikastolen eta eskola publikoen artekoa, eta hor eztabaida bat eman beharko da bere momentuan, patxada handiz, benetan publikotasuna-eta defendatzeko. Baina ezin duguna da administrazio publikoetatik tranpak, zirrikituak bilatu kontrako norantzan joateko. Iruditzen zaigu gauza guztiak mahai gainean jarri behar direla eta eztabaidatu egin behar dugula, baldin eta gure hezkuntza-sistema propioan sinesten baldin badugu. Eta guk, gure hezkuntza-sistema propioan sinesteaz gain, sinesten dugu ere 0-3 etapa garrantzitsua eta funtsezkoa dela. Baina, lehen esan dudan bezala, ikusten duguna da momentu honetan plaza publikoak ez direla bermatzen, Haurreskolak partzuergoan matrikulatzea garestiagoa dela pribatuetan baino, lehia bat dagoela, desoreka bat dagoela, diru publikoa jaso arren ikastetxe pribatuek kontrol-irizpideei dagokienez hor ez zaiela ikastetxe publikoei egiten zaien bezalako jarraipenik egiten. Eta beraz, hor sareen arteko oreka apurtu egiten da. Eta hor daude matrikulazio-irizpide desberdinduak, kuota-irizpideak, ibilbide osoaren eskaintzak eta hainbat adibide, non ikusten den esku artean daukagun erronka, arazoa, egunen baten heldu beharko dioguna, baldin eta benetan sinesten baldin badugu hezkuntza-sistema propio sendo bat eraiki behar dugula. Beraz, gure aldetik, bai noski ikastetxe pribatuei finantziazioa, bai noski sareen arteko oreka, eta guzti horretarako bai noski ezarri beharreko irizpide, neurri, kontrol jarraibideei. Baina bai noski ere, zalantzarik gabe, 0-3 adin-tartea etapa unibertsal eta doakoa izateari, hezkuntza-sistema publikoaren baitan txertatua egongo dena. Hori da gure helburua. Finean, eskubideak bai, baina betebeharrak ere bai, guztiontzat. Guztiontzat berdin, behintzat diru publikoa jasotzen den eta erabiltzen den bitartean. Baina lehenengo hausnarketa hau eginda, ikusten dugu, esan dudan guztiagatik, hor fondoko hausnarketa bat egin beharra daukagula, baldin eta etorkizunera, epe luzera begiratu nahi badugu. Eta gainera orain ikusten dugu aukera paregabea daukagula hausnarketa honi heltzeko, izan ere hor daukagu lege propioaren eztabaida, eta eztabaida horren baitan ere eztabaidatu genezake 0-3 etaparen inguruko ereduaz, beste hainbat ezaugarriz, 0-3 etapa ziklo oso bat bezala, zatikatu gabe, nola txertatzen dugun hezkuntzasisteman, hezkuntza-proiektu integral bezala ikusita, momentu honetan zatikatua dagoena. Sareen arteko harremanak zeintzuk izan behar diren. Sarearen edo sareen definizioa. Matrikulazio-sistema definituko beharko da, ze momentu honetan Haurreskolak partzuergoak dauka matrikulazio-sistema bat eta ikastetxe pribatuek daukate beste bat. Eta egutegiak ez doaz batera. Hemen gauza asko ditugu benetan eztabaidatzeko eta hausnartzeko. Hausnartu beharko dugu ere, matrikulazio-sistema hausnartzearekin batera, gaur egungo eta etorkizuneko errealitateari erantzutera etorriko den 0-3 etapaz. Hor denok dakigulako 0-3 etapak, hezkuntza-proiektu bat izanda eta hor umea ardatz izanda ere, gizartera begira beste funtzio bat betetzen duela. Hor dator familiaren bizitza laborala eta familiakoa, pertsonala uztartzera doana, emakumearen emantzipaziora begira doana. Eta hor gauza guzti horiek ikusi, kokatu beharko ditugu, eta horri guztiari ahalik eta hobekien erantzunez definitzen joan beharko gara benetan 0-3 etapa sendo bat, umea ardatz izango duena, ez dena egongo zatikatuta, gaur egun dagoen bezala, eta benetan hezkuntza-sisteman ibilbide osoaren eskaintza horretan txertatua egongo dena. Dakizuen bezala, guk eztabaida honi hasiera emateko daukagu legez besteko proposamen bat aurkeztuta, non azterketa bat proposatzen dugun, ponentzia bat proposatzen dugun, hor eragile guztiekin batera eztabaida horri ekiteko patxadaz, gauza guztiak mahai gainean jartzeko eta heltzeko. Baina gaurkoa, nahiz eta eztabaida mugatua izan, eta egia da, horretan gure zuzenketa ere oso mugatua izan da, eta hor aitortu beharra dugu guk ere ez dugula oso fin jokatu, baina mugatu dugu ikusita zein zen gaurko eztabaida. Baina bai nahi izan dugu gaurko eztabaidatik tira egin, esku artean daukagun etorkizunera begirako erronka horri heltzeko eta benetan hausnarketa sendo bat emateko. Eta gaurkoa espero dugu probetxuzkoa izatea bide horri ekiteko guztion artean poliki-poliki, ze iruditzen zaigu benetan eztabaida sakona dela, garrantzitsua dela, azken finean hemen pertsonekin ari garelako. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2483 |
10 | 49 | 24.10.2013 | CELAÁ DIÉGUEZ | SV-ES | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Buenas tardes. Sailburu andrea, emozionalki zurekin ulerkorra izan ninteke, itxura batean baliabide gutxi dituzulako, baina egia esan, oposizioko kide gisa, ezin dut onartu hain garrantzitsua den 0-3 hezkuntzaren kontu-sailean murrizketarik egitea. Nik ere egin behar izan nituen murrizketak, baina ez zurea bezain handiak. Nik, Oyarzabal jauna, 26.655.508 eurotan utzi nuen 2012-2013 aldian, ez dut esango itundutako sarerako, hor itunik ez baitago, baizik publikoa ez den sarerako. Gure hezkuntza-sistemaren orientazioa bi sare egiazki osagarrik eratutako hezkuntza zen, sare publikoak eta itunduak osatutakoa, baina hezkuntza-sistemaren erreferentea sare publikoa zen. Beraz, Oyarzabal jaunak esan duen bezala, Haurreskolak gehiago sustatuz lan egiten dugu guk, lerro pribatuaren diru-laguntza baino gehiago sustatuz. Hala, agintean egon ginen aldian, 2.000 plaza gehiago jarri genituen Haurreskolak partzuergoan, eta 395 lanpostu eta 43 ikastetxe berri sortu genituen, hezkuntza goiztiarra eskola-arrakasta lortzeko faktore argia dela pentsatzen genuelako eta pentsatzen dugulako eta, gainera, lehiakortasun-faktorea delako eta lehiarako gure abantaila delako. Europan, 2020rako konpromisoen helburua 2 urteko umeak % 100 eskolatzea da. Urteak dira guk helburu hori lortu genuela. Gainera, 0-2 etapan ia % 40ko eskolatzea lortu dugu. Hori onura garrantzitsua da, batik bat egoeraren arabera kaltetuena izan daitekeen gizartearentzat. Oso garrantzitsua da hezkuntzaren kalitaterako ume horiek, hain gazterik, asistentziazko hezkuntza-sistemarako sarbidea izatea. Nik ulertzen dut Jaurlaritzak zer arazo izan ditzakeen, baina denon artean sustatu behar dugu politika hori. Horregatik, akordioa lortu ahal izan dugu honako bi kontu hauen inguruan. Bat, "Legebiltzarrak Jaurlaritzari eskatzen dio 2013rako aurrekontu luzatuan eutsi diezaiela 0-3 etapako haur-eskola pribatuentzako laguntzei 2012ko ekitaldian izandako baliabide berekin", hau da, lehen aipatu ditugun 26 milioi eta koskarekin. Bigarren puntuan zuzenketa bat egin dugu Bilduri sartzen uzteko, hau politika izatea interesatzen delako, eta praktikan halaxe da. Ganbera honetako gehiengoak sustatuta, honako ideia hau ezarri dugu: "Eusko Jaurlaritzari eskatzen dio Haurreskolak partzuergoa sustatzen jarraitzeko behar den finantzaketarekin, eskaintza publiko ekitatezkoa, nahikoa eta kalitatekoa bermatzeko, bertan txertatuz –eskaintza berean txertatuz– partzuergo horretara lekualdatu nahi duten udal haur-eskolak". Badakigu badirela, Haurreskolak partzuergoan sartzeko ilaran dauden alkate asko ezagutzen ditugu. Betiere langileen eskubideak errespetatuz. Historikoki udal haur-eskoletan lan egin duten langileek gure errespetu guztia merezi dute, eta lanarloan kontuan hartzea. Euzko Alderdi Jeltzalearen eta Alderdi Sozialistaren artean lortutako akordioa aprobetxatzeko eskatzen diot Jaurlaritzari. Akordio politiko horretan argi eta garbi esaten da 2012ko aurrekontuko finantzaketa bera bermatu behar dela zerbitzuei eusteko eta zerbitzu horiek funtzionatzen jarraitzeko. Hau zerbitzu bat da, hau benetako politika da, hau ez da azpiegiturainbertsio bat. Beraz, hezkuntza-sistema osoaren eboluziorako eta garapenerako hain garrantzitsua izanik eta daukagun bezala Ganbera osoaren egiazko akordio bat izanda, egiazkoa baita, egiazkoa izan baita politika herrialde honetan, eta Jaurlaritzak duen arazoa diru-arazoa soilik izanda, nik uste dut ahalegina egin behar duela hain garrantzitsua den eta euskal hezkuntza-sistemari gainerakoekin lehiatzeko halako abantaila ematen dion politika honekin jarraitzeko beharrezkoak diren kontu-sailak gehitzeko –badakit mugimenduren bat egiten ari dela arlo horretan–. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2484 |
10 | 49 | 24.10.2013 | MENDIZABAL MENDIZABAL | EA-NV | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Eskerrik asko, presidente andrea. Arratsalde on guztioi. Señora Celaá, no me extraña que usted esté emocionalmente con la consejera, cuando ha dicho que le tocó hacer algunas reducciones. Pero lo que usted no ha dicho es que usted tenía la ventaja de tener 1.200 millones más. Y algunas reducciones, ya daré algunos datos sobre eso. No estoy nada de acuerdo en lo que ha dicho, pero, bueno, estoy emocionalmente con usted también. Arratsalde on. Lehenik eta behin gogoratu nahi nuke 2013ko Aurrekontuetan, atera ez ziren Aurrekontu horietan, geure buruari zuzenketa bat jarri geniola gai honetan, haurtzaindegi pribatuei partida igotzeko zuzenketa, alegia. Izan ere, 21 milioiko partida zen hasieran zegoena, eta hori igotzeko proposamena egin genuen, gutxi iritzita. Guri ere gustatuko litzaiguke partida mantentzea, baina ez iazko partida, Celaá andrea. Guri gustatuko litzaiguke 2009-2010 ikasturteko partida mantentzea, 36 milioi euro. Algunas reducciones. 36 milioi eurotik 26 milioira 2012-2013ra ez dira algunas reducciones. Ni behintzat matematikan ez naiz oso aditua, baina hori ez dira algunas reducciones. Dagoeneko argitaratu da 2013-2014 ikasturterako titularitate pribatuko 0tik 3 urte bitarteko haureskolen diru-laguntzen agindua eta denok ezagutzen dugu. Uriarte sailburuak ez du izugarrizko murrizketa egin. Diru-laguntza horiek 23,63 milioiko kopuru globala izango dute. Jakin badakigu haur-eskola pribatu horiek ez dituztela urte onak izan pasa direnak, eta esan dudan bezala, aurtengoa ez da izan aurreneko jaitsiera. Esan dudan bezala, 2009tik 2012ra 10 milioi euro gutxiago dute, eta tabla eginda dago eta konstantzia; nik ere badaukat, eta beraiek emandakoa gainera. Oyarzabal jauna, ez da % 10eko murrizketa, ia-ia % 29ko murrizketa izan da lau ikasturtetan, zuek apoiatu zenuten Gobernuak egin zituenak. Beraz, 2013ko Aurrekontuan 21 milioi izatetik, uda honetan Jaurlaritzak egin duen esfortzuari esker 2,3 milioi gehiago igo ditu. Bukatu gabeko proiektuak miatu ditu abuztuan Jaurlaritzak sailean bertan, eta exekutatu gabeko proiektuetatik 2,3 milioi gehiago igotzea lortu du. Beraz, 23,63 milioi izango dira azkenean banatu beharrekoak. Eta gainera, kontuan hartu beharreko detaile batekin, eta da datorren ikasturterako ere kopuru bera mantenduko dela, hori esan du, hori hitz eman du Gobernuak. Beraz, bi ikasturtetan segidan 23,63 milioi banatuko da urteko. Gure ustez, gehikuntza ederra lortu da Gobernuaren aldetik bizi dugun egoera ekonomikoa eta soziala kontutan hartzen badugu, guztiok gaudelako jabetuta egoeraren larriaz eta ez dago kontu honi buruz gauza gehiago esan beharrik. Horregatik, egiten genion erreferentzia aurrekontu-araugintzari gure zuzenketan, esanez haur-eskola pribatuak finantziatzen segitzeko, baina aurrekontuaren bitartekoak kontuan hartuz eta aurrekontuaren araugintzan indarrean dauden erabakien arabera. Eta gero aipatu duzu bigarrengo puntu bat, erdibidekoan lortu duzuena zuek Sozialistok eta Talde Popularrak, baina gero aipatu duzu Bilduk ere beste zerbait erantsi diola, eta ez dugu ezagutzen testu berria. Ba dago testu berririk? Ikusiko dugu eta horri buruz gure iritzia emango dugu. Erdibidekoan, Talde Popularrak eta Sozialistak banatu duzuen horretan, bigarrengo puntuari guk baiezkoa emango genioke, idatzita dagoen bezala, baina horretarako puntukako bozketa eskatuko genuke, eta kasuan hori izango balitz testu osoa. Bukatzeko, haur-eskola pribatu horiei, berriz, orain arte bezala lanean sendo jarraitzea opa diegu, haurren bizitzako lehen urte horiek zein garrantzizkoak diren badakigulako eta, Oyarzabal jaunak esan duen bezala, harreman sozialak, hizkuntzak, jarrerak eta errefortzu fisiko eta psikologikoa hobetzeko urtarorik egokiena delako. Berebiziko garrantzia dute haurtzaindegi horiek eta hori aitortu nahi dugu, hartzen dituzten haurrekiko erantzukizuna makala ez delako, horiek izaten baitira askotan tratu txarrak edo ohitura desegokiak edo anomalia fisiko edo jarrerazkoak antzematen dituzten lehenak. Beraz, Jaurlaritzarekin duten harreman-bidean lanean segitzeko proposamena luzatzen diegu hemendik. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2485 |
10 | 49 | 24.10.2013 | MANEIRO LABAYEN | Mixto-UPyD | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Erdibideko zuzenketaren aldeko botoa emango dugu, baldin eta eman digutena behin betikoa bada. Baietz uste dut, behin betikoa dela. Horrela bada, aldeko botoa emango dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2486 |
10 | 49 | 24.10.2013 | OYARZABAL DE MIGUEL | PV-ETP | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Eskerrik asko, presidente andrea. Ez da banatu dugun bera, bigarren paragrafoa aldatu da eta berehala banatuko dute, baina esanahia antzekoa da, Maneiro jauna. Ez zaitez kezkatu, ondo egingo duzu eta aldeko botoa emanda. Bigarren paragrafoak dio… Lehenengoak Jaurlaritzari eskatzen zion ekitaldi honetan eusteko haur-eskola pribatuentzako diru-laguntzen programetarako aurrekontu-zuzkidurari. Eta bigarrenean dio 0-3 etapan eskaintza publikoa eta Haurreskolak partzuergoa indartu nahi genituela, kasu honetan hala nahi duten udalei Haurreskolak partzuergora lekualdatzeko aukera emanaz, Celaá andreak tribunan irakurri duen bezala, kalitate-baldintzak eta langileen baldintzak errespetatuz. Horixe gehitu dugu bigarren puntuan. Egia da portzentajeetako batean nahastu egin naizela, baina hemen sare publikoaz eta itundutako sareaz hitz egin behar genuela jakinda, hezkuntzasektorea itundutako sarearen esparruan une honetan jasaten ari den egoerari buruz Ganbera hau kezkarazteko asmoz ekarri dut hona legez besteko proposamen hau, 1 eta 2 urteko gelak irekitzeko egin duten, egin nahi duten eta egiten jarraitu nahi duten apustuarekin. Itundutako ikastetxeek ikusi dute talde guztioi eman diguten taula izugarria dela 0-3 ziklorako. Eta nik uste dut oso garrantzitsua dela datuak jakitea: 2009an Haurreskolak partzuergoak 35,6 milioi euro jaso zituen Autonomia Erkidegoko aurrekontuetatik eta itundutako sareak 32,3 milioi. Bazirudien oreka bat zegoela, itundutako sareak ikasle gehiago baitzituen. 2010. urterako, Haurreskolak partzuergoak 35,5 milioira igo zuen zenbatekoa, eta itundutako sarea 32,4 milioitan geratu zen. 2011. urtean, sare publikoa 41,6 milioira igo zen eta itundutako sarea 29,5 milioira jaitsi zen. 2012an, Haurreskolak partzuergoak beste bultzada bat jaso zuen eta 45 milioira igo zen bere aurrekontua. Itundutako sareak beste murrizketa bat izan zuen, 28 milioi eurotan geratu zelarik. 2009an 34 milioi euro inguruko orekatik abiatu zen sare publikoan nahiz itunduan. 2013an, ordea, Haurreskolak partzuergoak 40,5 milioi jaso ditu eta itundutako sareak, ikasle-kopuru bikoitzarekin, 18 milioi bakarrik. Ikasturte honetarako 23 milioi ari gara esaten, baina zein da eskola pribatuetarako kontusailen berrikuspena hurrengo ikasturterako? Izan ere, ekitaldi honetan gaude, 2013-2014 ikasturtean gaude, baina datorren urteko aurrekontuaren erdia ikasturte baterako da eta beste erdia beste ikasturte baterako. Eta itundutako sareak ikusten du, Jaurlaritzak ahalegin bat egiten ez badu, Eusko Jaurlaritzak konpromisoa hartzen ez badu, gutxienez, aurreko urteko aurrekontu-zuzkidurak onartzeko eta aurrekontua jaisteko joera horrekin jarraitzen bada, ikastetxe askok itxi beharra izango dutela. Familiek, une honetan, ezin diete aurre egin ikastetxe horietako hileko kuotaren gorakada handiei 0-3 zikloan. Gainera, uste dut itun-ereduak baxuak izaten ari direla, itundutako sarean ematen ari diren kalitatezerbitzuarekin zuhurrak izaten ari direla. Eta uste dut, kasu honetan, kalitatezko eskaintza publikoa indartzeaz gain, itundutako sareko ikastetxeen jarraipena bermatu behar dugula eta gure Erkidegoko itundutako eskoletan urtebeteko eta bi urteko gelak irekitzeko apustua bermatu behar dela. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2487 |
10 | 49 | 24.10.2013 | CELAÁ DIÉGUEZ | SV-ES | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Oyarzabal jaunak esandakoa baieztatzeko. Guk argi eta garbi egin dugu publikoaren aldeko, haur-eskolen aldeko apustua, eta hori ez dugu inoiz ezkutatu. Eta horregatik, plazak % 32 gehitu ziren, 23 haur-eskola gehiago sortu ziren, hezitzaileak % 43 gehitu ziren eta aurrekontua % 29 handitu zen. Gure politika argia izan zen arlo horretan. Baina ez da egia haur-hezkuntzako lehen etapa horretan sare ez-publikoan sare publikoan baino jende gehiago dagoela. Beraz, gure politika izan dena ukatu gabe, eta espero dut horrela jarraitzea, nik uste dut botere publikoek betebehar bat dutela hezkuntza-arloan eskaintza publikoari dagokionez, eta guk bete genuen betebehar hori. Hori ukatu gabe, ikusten dudana da ehunekoa –eta ez dut esperientzia handirik behar matematikan–, 11-12, 12-13, 13-14 ikasturteen ondoriozko ehunekoa, edo guk jakin ahal izan dugunaren arabera 12-13tik 13-14ra bitartekoa bai behintzat, sare ezpublikorako 11,36ko gutxitze-ehunekoa dela. Guk gure lerro osoan inoiz aplikatu ez dugun ehunekoa. Eta horregatik uste dugu guk, nik sare publikoaren aldekoa izan dadin nahi dudan politika eginda ere, sare publikoak erreferente izan behar duelako, ibilbideak markatu behar direla 0-2 etapan eskaeraren bat egin dezaketen pertsona guztiak gogobete ahal izateko. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2488 |
10 | 49 | 24.10.2013 | MENDIZABAL MENDIZABAL | EA-NV | Euskal Legabiltzar Talde Popularrak egindako legez besteko proposamena, haur-eskola pribatuentzako baliabideei buruz. Eztabaida eta behin betiko ebazpena | Oyarzabal jauna, lehen esan dut 2014-2015 ikasturterako mantenduko dela aurtengo kopuru bera. Beraz, 2009tik izango da lehenengo aldia partida honek jaitsierarik sufrituko ez duena. Celaá andrea, ni ez naiz aditua izango matematiketan, baina zu ere ez. Kalkuladora batekin egin beharko ditugu kontuak, zergatik 2009an 36 milioitik 2012an 26 milioira, esango didazu zuk que no es una rebaja de más del 11 %. Dena den, esadazu nondik kendu behar dugun, zuk esaten duzun bezala, proposatu nondik kendu behar dugun honetan jartzeko. Gure Gobernua erantzukizunez jokatzen duen gobernua da eta hori behin eta berriz erakutsi du. Krisitik ateratzen joango garen neurrian, laguntzen segituko dugu haurtzaindegi pribatu horiei, baina erantzukizunez jokatu behar dugu. Eskaintza publikoa da ardatz nagusia, baina guretzat funtsezko zerbitzu osagarria izaten jarraitzen du pribatuak. Guri ez zaigu lotsagarria iruditzen haureskola pribatuak diruz laguntzea, Madrilgo udalean zure taldeari iruditzen zaion bezala. "Madrilgo sozialistei lotsagarria iruditzen zaie haur-eskola pribatuak diruz laguntzea". Data: urriak 12. Horregatik eta une honetan bizi dugun krisi ekonomikoak diru-baliabide gutxiago eta premia sozial gehiago izatea eragiten digulako, eta hori guztia, ez dezagun ahaztu, zorrarekin eta defizitarekin zorrotzagoa den Europako gobernantza-ereduarekin. Beraz, errealistago eta zorrotzago izan behar da, krisitik irtetea motela izango delako eta luze joko duelako. Eta gure Jaurlaritzak erantzukizunez jokatzen jarraituko du. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2489 |
10 | 49 | 24.10.2013 | PINEDO BUSTAMANTE | EH Bildu | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Arratsalde on guztioi. Gaur hona ekartzen duguna gai ezaguna da benetan: iruzurraren aurkako borrokan tresna oso baliagarria deritzogun ogasun ezberdinen artean zerga-informazioa elkar trukatzeko datu-baseen arteko interkonexioa egotea. Ezin dugu ahaztu iruzurraren kontra eraginkor aritzeko ez duela balio soilik informazioa elkar trukatzeak. Arintasuna eta bizkortasuna behar da… | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2490 |
10 | 49 | 24.10.2013 | PINEDO BUSTAMANTE | EH Bildu | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Eskerrik asko. Bestela askotan, eta hori egunero ikusten ari gara, berandu aurkitzen da iruzurra eta iruzurgileari dohain ateratzen zaio. Interkonexioak era eraginkorrago eta azkarrago batean iruzurra aurkitzea ahalbideratzen digu. Askotan entzun dugu hemen, Legebiltzarrean, iruzurraren kontra neurriak hartu behar direla, iruzurraren kontra instituzio ezberdinek eskura dituzten baliabi- deak indarrean jarri behar dituztela, iruzurraren kontra jada lan bat egiten ari dela. Baina agerian dagoena da, egunero ikusten duguna da, iruzurra hor bertan dagoela, iruzurrak min handia egiten diola gure gizarteari, gu guztioi, denon onurarako izan behar diren baliabide ekonomiko publikoak iruzurraren ondorioz ez direlako izan beharko zirenak, batzuek ez dutelako egiten euren irabazi edo ondareengatik egin beharko luketen ekarpena, batzuek ez dutelako betetzen gizartearekin duten zerga-betekizuna, azken finean batzuek ez dutelako ordaintzen ordaindu behar dutena. Eta egoera hau delarik, Euskal Herria Bildutik esaten duguna da: zergatik ez dugu erabiliko interkonexioa? Zergatik ez dugu martxan jarriko tresna bat iruzurgileak aurkitzea eta azalaraztea ahalbidetzen duena? Ados baldin bagaude zerga-iruzurra gizarte honetako gaitza dela, bidegabea dela eta desberdintasunak eragiten dituela esateko orduan. Ados bagaude esateko herri-administraziook betebehar bat dugula, konpromiso bat dugula zerga-iruzurra jazartzeko, ogasun publikoen begietatik ezkutatzen duten pertsonen eskuetan diru gehiegi dagoelako, eta diru hori non dagoen jakin behar dela uste dugulako, jende guztiak bete ditzan bere zerga-betebeharrak. Biltzen ari ez diren zerga horiek bil daitezen nahi badugu, hezkuntza, osasunbidea eta gizarte-zerbitzuak finantzatzeko baliabide gehiago izateko. Horretarako tresnak martxan jartzeko orduan, beste administrazio batzuetan erabiltzen ari diren tresnak, maiatzean Gipuzkoako Foru Aldundiak mahai gainean jarri zituen tresnak martxan jartzeko orduan, zergatik batzuek aitzakiak jartzen dituzte? Maiatzean Gipuzkoako Foru Aldundiak, bizi izan garen egoeraz kezkaturik eta ikusita aurrerapausoak emateko premia zegoela, ZKOn zerga-informazioa elkarri trukatzeko proposamena jarri zuen mahai gainean. Proposamen honetan, jakina denez, jadanik egiten ari den lana antolatzen da. Lana egiten ari da, noski, badakigu, baina antolatu beharrekoa da. Eta interkonexioa, gure taldetik eskatzen dugun aurrerapauso hori, definitu eta antolatu egiten da. Beraz, oinarrizko lana egina dago. Oinarrizko lana aldundi guztien esku dago eta Jaurlaritzak berak badaki. Esan bezala, aldundien arteko zergainformazioa elkarri trukatzeko akordio-proposamena badago. Badago mahai gainean maiatzetik, Gipuzkoako Aldundiak egina, denon artean lantzeko prest. Beraz, zeri itxaron behar diogu? Akaso egilea da arazoa? Guretzat ez. Guretzat garrantzitsuena iruzurraren aurkako borrokan sakontzea da, eta helburu horrekin lan egiten gaude. Horregatik, gerturatzen direnak ongi- etorriak izango dira. Lana aurrera doa eta Gipuzkoak egindako akordio-proposamen hori dela-eta lana egiten ari da lurralde ezberdinen artean. Beraz, akordio-proposamen hori oinarri izanik, bide bat egiten ari da eta hori da gu pozten gaituena. Horregatik, gure proposamenean eskatzen genion jada ekainean Jaurlaritzari, eta gaur berriz ere eskatzen diogu Jaurlaritzari, lankidetza-hitzarmen hori babes dezala, Jaurlaritzak berak ere iruzurraren aurka izan behar duen jarrera aktiboa azalarazteko. Mila esker. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2491 |
10 | 49 | 24.10.2013 | DAMBORENEA BASTERRECHEA | PV-ETP | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Eskerrik asko, presidente andrea. Eskerrak eman behar dizkiot proposamena aurkeztu duen taldeari gaiaz hitz egiteko aukera emateagatik; izan ere, azken zazpi hilabeteetan ez dugu ia batere hitz egin, 25 bat aldiz bakarrik. Horregatik, esan, eta berriro diot pozten naizela gai berri honetaz hitz egin ahal izateaz, hiru taldek sinatutako erdibideko zuzenketa daukagula eta denok gaudela ados herri-administrazioen artean hitzarmenak egoteaz. Hiru foru-aldundiez aparte, hitzarmenak Nafarroara eta Zerga Agentziara ere zabaltzea planteatzen dugu guk, baina badirudi ez dugula arrakasta handirik lortu. Edozein kasutan, 20 bat proposameneko osoko bilkura monografikoaren ondoren, ez dakit zenbat ez diren onartu errepikatu egiten zirelako, nik esango dizuet berriz ere gauza bera errepikatzen ari garela. Zerga-iruzurraren aurka gaude, norbaitek ez badaki ere. Guk uste dugu zerga-administrazio guztien hitzarmenak egin behar direla. Beraz, ezer gutxi daukagu gehitzeko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2492 |
10 | 49 | 24.10.2013 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Eskerrik asko, presidente andrea. Puntu honetan, guk, osoko zuzenketa aurkeztu dugu, zerga-iruzurraren aurka gehiago eta hobeto borrokatzeko egin behar denari buruz Legebiltzar honetan historikoki defendatzen ari garena jasotzen duena. Hor dago gure osoko zuzenketa, historikotzat jo daitezkeen bi aldarrikapen jasotzen dituena. Batetik, zerga-iruzurraren aurka borrokatzeko plan bateratua martxan jartzea eta, bestetik, zergaadministrazio guztien arteko lankidetza, koordinazio, gardentasun eta informazioa trukatzeko tresna guztiak sendotzea eta arintzea eta zerga-iruzurrari aurre egiteko datuak trukatzeko mekanismo guztiak erabiltzeko aukera zerga-iruzurraren aurka borrokatzeko plan bateratu horretan txertatzea. Hori defendatu dugu azken lauzpabost urteetan. Eta egia da horien gisako neurri zehatzak baztertu izan dituela Legebiltzar honek behin eta berriz, aurreko legegintzaldian behintzat. Eta badirudi, orain, guk proposatzen genuenaren gauzarik garrantzitsuena erdibideko zuzenketa egoki eta zuek sinatutako horretan dagoela jasota, zehazki duela hilabete bozkatu zen horretan. Euzko Abertzaleak taldearen eta Talde Sozialistaren artean planteatutako ebazpen-proposamenetako puntu bat UPyDk babestu zuen, baina kasu honetan, modu harrigarrian, ez diozue eskaini UPyDri guk partekatzen dugun erdibideko zuzenketa hori sinatzeko aukerarik. Gauza bat da zuek sinatutako zerga-itunarekin kritikoa izatea, eta beste bat da zuek aitortzea gu ados gaudela zuek proposatzen duzuenarekin; eta horregatik bozkatuko dugu erdibideko zuzenketa horren alde. Esan dudan bezala, hori da azken urte hauetan defendatu duguna. Hori da guk planteatu genuena Euzko Alderdi Jeltzalearekin egindako bileretan. Hori da Euskadiko Alderdi Sozialistak eta Euzko Alderdi Jeltzaleak sinatu duten eta guk partekatzen dugun zerga-akordioan jasotzen dena funtsean. Eta honako hau da fiskalitateari buruzko eztabaida monografikoan Legebiltzar honetan bozkatu eta onartu zena. Guk ebazpen-proposamen horren alde bozkatu dugu. Guk erdibideko zuzenketa hori ere sinatuko genukeen. Zuei ahaztu egin zaizue guri eskaintzea erdibideko zuzenketa hori sinatzea, agian uste zenutelako zuek sinatu duzuen zerga-itun hori zuena bakarrik dela eta osotasunean onartu behar dela. Guk ez dugu onartu osotasunean, eztabaida monografikoan eman genituen arrazoiengatik, baina bestalde esan genuen Euzko Alderdi Jeltzalearen eta Euskadiko Alderdi Sozialistaren arteko hasierako zerga-itunean planteatutako puntu batzuk ondo iruditzen zitzaizkigula eta aurrerapena zirela. Eta oker ez banago, eztabaida monografiko horretan aurkeztu zenituzten 32 ebazpen-proposamenetatik, guk ez genuen arazorik izan gutxi gorabehera erdiak babesteko, eta baita hau ere. Beraz, gaur erdibideko zuzenketa honen alde bozkatuko dugu. Nahiago nukeen hau lehenago egin izan balitz, nahiago nukeen akordio hau lehenago izan balitz posible, orduan gehiengoa baitzegoen gauzatu ahal izateko. Ez zen egin. Baina, tira, inoiz ez da berandu, edo agian bai. Dena den, espero dugu zuek sinatu duzuena lehenbailehen praktikan jarri ahal izatea. Guri egokia iruditzen zaigu. Seguruenik ez du jasotzen zerga-iruzurraren aurka gehiago borrokatzeko behar den guztia, baina aurrerapauso garrantzitsua iruditzen zaigu. Votaremos a favor. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2493 |
10 | 49 | 24.10.2013 | PRIETO SAN VICENTE | SV-ES | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Presidente andrea, legebiltzarkideok. Nik uste dut horrenbeste ezusteko egon ez dadin, esaterako, Damborenea jaunak eztabaidaren berritasunari buruz aipatutakoa, gertatu zen datan kokatu beharko litzatekeela ekimena, maiatzaren 29an. Une hartan, zerga-politikari buruzko osoko bilkura orokorretan eta hainbat ekimenetan –besteak beste, Maneiro jaunaren batean– hainbat ahalegin egin diren arren, zerga-iruzurraren aurka borrokatzeko ogasunen arteko datu-trukaketa aipatu zen. Egia da ahalegin asko egin zirela eta irailaren 26an zerga-politikari buruz egindako osoko bilkuran ebazpen bat onartu zela, hain zuzen ere Abertzaleek eta Sozialistek aurkeztutako 6 zenbakiduna, aldi berean, Euskal Herriaren iraunkortasunerako, modernizaziorako eta sustapen ekonomikorako Euzko Alderdi Jeltzalearen eta Alderdi Sozialistaren artean lortutako akordiotik zetorrena. Ekimen hori aurkeztu zenetik gaurdaino hainbat gertakari jazo dira, ekimen hura lortutzat emanda ahulduta utzi dutenak. Eta gainera, proposamengileak berak nahi zuen baldintzetan, sinatu dugun akordioan jasotako zerga-iruzurraren aurka borrokatzeko akordio horretan, adibide gisa, eredu gisa hartzen delako Gipuzkoako Foru Aldundiak gauzatutako administrazioen arteko hitzarmen-politika. Gaur goizean horrela planteatu diogu Pinedo andreari, iruditzen zitzaigulako ez zegoela alderik hark planteatzen zuenaren eta guk planteatzen genuenaren artean. Gertatzen dena da ezin genuela egin zerutik etorritako ekintza bat, lurrean bazegoenean hau konpontzeko balio zuen gauza bat. Eta, gainera, askoz zabalago dena, ikusi ahal izan duzuen bezala, aurkeztutako seigarren ebazpeneko atal bat delako hau. Baina zerga-iruzurraren aurkako neurri-multzo horretan neurri gehiago zeuden, batzuk iruzurrarekin lotura zuzena zutenak, baina beste batzuk elusio fiskalarekin lotura zutenak, hori gerta ez dadin zerga-legeria indartzearekin zerikusia dutenak. Beraz, era guztietako proposamenak eta ekimenak daude. Horregatik, sintonian geundela pentsatuta, eta hemen egindako adierazpenen eta antzekoa izango dela iruditzen zaidan Euzko Alderdi Jeltzaleak egindako adierazpenaren ondoren, nik uste dut denok bat gatozen kontu batean guztion adostasuna lortzeko aukera dagoela, bakarren bat datagatik eztabaidatzen edo borrokatzen ari ez bada behintzat. Ekimena maiatzaren 29ari dagokion edo irailaren 26ari dagokion izango litzateke eztabaida, data horretan onartuko baita zerga-politikari buruzko osoko bilkura. Beraz, nik uste dut arazo hori konponduta dagoela. Gainera, denok bat gatoz gai horretan, eta espero dut ez dela egongo protagonismo- edo antagonismo-arazorik sinatzaileen artean denok ados egoteko, Maneiro jaunak berak ere sinatu nahi du eta. Zu gauza bat esaten hasi zara. Inoiz ez dela berandu esan duzu. Esaldi osoa esango dugu: inoiz ez da berandu helburua ona bada. Zuk sinatzeak ez dit niri arazorik sortzen. Eta ez dut uste beste bi taldeei ere arazorik sortuko dienik zuk sinatzeak. Ez kezkatu banatu izanaz. Ez da zelulosa-arazoa. Hori konpondu egiten da. Zuk sinatu. Barkamena eskatzen dizut ez dudalako zuregana jo laguntza eske. Egia esan, hori zen nire asmoa, baina gero ikusi den bezala, ez da gauzatu. Baina inoiz ez da berandu. Beraz, horrela konpon dezakegu. Espero dut EH Bilduren babesa ere izango dugula, lehen esan dudan bezala, ez dagoelako alderik haiek planteatzen dutenaren eta guk erdibideko zuzenketan planteatzen dugunaren artean. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2494 |
10 | 49 | 24.10.2013 | GOROSPE ELEZKANO | EA-NV | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Eskerrik asko, legebiltzarburu andrea. Arrasti on guztioi. Hain ezaguna da, Pinedo andreak esan duen moduan, hilabete ere ez dela eztabaidatu genuela. Beraz, eztabaida eginda dago. Euzko Alderdi Jeltzalearen jarrera orduko eztabaida monografikoan agertu genuen, eta ez dugu berriro berretsi baino egingo orduan esandakoa. Esan behar gure ustez informazioa elkar trukatzeko sinatutako hitzarmenak oso erreminta egokiak direla, izan daitekeela EH Bilduk proposatzen duena edo besteren bat, hobea bada eta eskumena duten erakundeek erabaki hori hartzen badute. Gaur adostu dugun erdibideko zuzenketa aurreko eztabaida monografikoan onartutakoa da eta Euskal Alderdi Jeltzalea, PSE eta PPren arteko akordioa batzen du, eta guztion aldeko botoa eskatzen dugu. Gauza bat bakarrik. Pinedo andreak esan du batzuek zergatik jartzen dituzten aitzakiak hori ez egiteko. Eta gero esan duzu lana egiten ari da, bide bat eginda dago ZKOn. Eta orduan, hori kontraesana da. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2495 |
10 | 49 | 24.10.2013 | PINEDO BUSTAMANTE | EH Bildu | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Egia esan, arratsaldea bukatzeko, pozgarria da ikustea denak bat datozela kontu batean: zerga-arloko interkonexioa edo informazio-trukaketa egitea iruzurraren aurka borroka- tzeko bide eraginkorra eta arina dela. Baina Damborenea jaunari gaia oso errepikakorra iruditzen bazaio ere, nik banekien hori esango zidala, ez zelako lehen aldia, honako hau esan zuen EAJko ordezkariak Damborenea jaunaren hitzak aipatuz: "Datu-baseen arteko konexioa, ikuskapenen hobekuntza, eta abar, errepikakorrak dira eta, Damborenea jaunak lehen esan duen bezala, gauzatzen ari diren gaiak dira". Gauzatzen ari baziren, non dago akordio horren aurkikuntza? Ez dut ulertzen, zeren eta martxoan, zuen arabera gauzatzen ari zen, baina ez zenuten denbora errealeko interkonexioa aipatzen zuen proposamenik sinatu nahi. Pozten naiz hilabete batzuk geroago denbora errealeko interkonexioa iruzurraren aurka borrokatzeko bitarteko eraginkorra zela eta dela uste genuenok geunden alderantz etorri zaretelako. Ongi etorri ontzira. Zerga-akordioa sinatu duten hiru taldeek –hau da, Euzko Alderdi Jeltzaleak, Euskadiko Alderdi Sozialistak eta Alderdi Popularrak– aurkeztutako erdibideko zuzenketari dagokionez, ados egon gaitezke edukian, baina ez ahaztu berretsi egin duzuela –ez dut gogoratzen hitz zehatza– monografikoan adierazitakoa. Baina gogoan baduzue, guk ez genuen eman gai honi buruzko iritzirik monografikoan, dena batera bozkatu behar zela erabaki zenutelako. Beraz, guri bidea izan litekeela iruditzen zitzaigun gaietan, jorratzeko moduko bide batera iritsi zinetelako, ezin izan genuen gure iritzia eman. Beraz, hura geratu zen bezala geratu zen, eta zuek badakizue. Izan ere, hasierako proposamenera zuek onartuta daukazuen ebazpen-proposamen bat ekartzen baduzue, ez duzue ematen hasierako proposamenari buruzko iritzirik. A posteriori sinatu duzuen akordio bateko gaira joan zarete, eta ez duzue iritzirik eman mahai gainean dagoen eta jorratzen ari den gai bati buruz, zenbait esparrutan aurrerapenik egin gabe utzi nahi den gai bati buruz. Edo orain behintzat ez da aurrerapenik egin nahi izan. Informazio-trukaketa, bai, interkonexioa… Gai hori mahai gainean dago eta ez da konponduko zuek orain paperean jartzea erabaki duzuelako. Bidea hori dela denok sinesten dugulako konponduko da. Eta guk leku berean egoten jarraituko dugu, eta hori proposatu genuen bezala, beste proposamen batzuk ere baditugu zerga-politikaren arloan. Badakit jorratu direla, baina gauza berera goaz, halaxe jorratu zirela eta zuek arduratu zaretela guk osoko bilkura honetan berriro eztabaidatzeko aukerarik ez izateaz. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2496 |
10 | 49 | 24.10.2013 | DAMBORENEA BASTERRECHEA | PV-ETP | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Eskerrik asko, presidente andrea. Okerrena ez da gai hori lehen ere hainbat aldiz eztabaidatu izana. Okerrena da ez dudala zalantzarik ondorengo bilkura-aldietan edo bilkura-aldi honetan bertan ere gai berari buruz hitz egingo dugula. Eta astungarri batekin, ez dudala ikusten Ganbera honetan gai honetaz hitz egiteko interesa dutenek planteatu beharko luketen lekuan planteatzen dutenik: Batzar Nagusietan edo Diputatuen Kongresuan, hau da, hitzarmenak lortu behar dituztela hemendik esaten zaienei horretara behartu daitezkeen tokian. Oso ondo dago guk esatea, baina gu ez gara inor horiek hitzarmenak sinatzera behartzeko. Dagozkien Batzar Nagusietan edo Diputatuen Kongresuan behartu litezke, norbaitek interesa badu Zerga Agentziarekin hitzarmenen bat sinatzeko. Maneiro jauna, asko sentitzen dut proposamena sinatzera ez pasatu izana, horrela zortzi minutu aurreztuko genituelako eta lehenago bukatuko genuelako. Eta, Prieto jauna, esan behar dizut ez dakidala maiatzaren 29koa den, baina bai hitzarmenak egitea onartu genuela, eta beti planteatu izan dugun bezala, zerga-administrazio bakoitzaren eskumenen barruan, hau da, zerga-administrazio horren mendeko subjektu pasiboen gainean eta ez beste gauza batzuen gainean. Eta, Pinedo andrea, hitzarmenaz pozten garela esan didazu. Hara, zerga-administrazio guztiek, aspalditik eta aldiro-aldiro, zergapeko guztien datuak iraultzen dituzte hitzarmenik gabe ere, eta zuk badakizu hori, badakizu ia bi urte daramatzazuelako Gipuzkoako Foru Aldundia kudeatzen. Eta ba al dakizu zergatik? Zerga-legeek herri-administrazio guztien lankidetza eskatzen dutelako arlo honetan. Beraz, hitzarmenik gabe ere, egiten zen eta egiten da. Horrez gain hitzarmenak egin nahi ditugula? Primeran iruditzen zaigu. Eta guk, arlo horretan, Ogasun arloko ikuskatzaileek esaten dutena beteko dugu. Ogasun arloko ikuskatzaileek esaten dutena egingo dugu haien lana eraginkorragoa izan dadin. Baina ez orain arte Ogasun arloko ikuskatzaileek zer behar duten galdetzeko interes handirik gabe ikusi dugun norbaitek esaten digulako, beren lana egiteko lehendik zutena baino zerbait gehiago behar dutelako. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2497 |
10 | 49 | 24.10.2013 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Eskerrik asko, presidente andrea. Oso argi azalduko dut, baina labur-labur. Azkenean lortu dugu Euzko Alderdi Jeltzaleak eta Alderdi Popularrak erdibideko zuzenketa sina- tzea, hainbat urtez sinatu nahi izan ez dutena. Hori da gertakarien errealitatea. Funtsean, hemen planteatzen dena, eta baita beste talderen batek planteatzen duena ere, guk azken lauzpabost urteetan defendatu dugu eta zuek ezer egin beharrik ez zegoela esan duzue behin eta berriz, zerga-iruzurraren aurkako borroka bide onetik zihoala eta inolako arazorik ez zegoela esanaz. Eta zuek uko egin diozue azken lau urte hauetan zerga-iruzurraren aurka borrokatzeko baterako plan bat martxan jartzeari, informaziotrukaketa hobetzeari, interkonexio informatikoari, eta abarri, zerga-iruzurraren aurkako borroka perfektua zela esanaz. Eta, azkenean, erdibideko zuzenketa honetan jaso dituzue gu lau urte eta erdiz defendatzen aritu garen planteamenduak. Horregatik nahi nuen nik erdibideko zuzenketa hau bozkatzea eta baita sinatzea ere. Garrantzitsuena, agian, bozkatzea zen. Egia esan, irailaren 26an bozkatu zen eta guk babestu egin genuen. Gaur berriro babestu dugu, eta hor dago gure sinadura. Baina berriro diot, lau urte eta erdi daramatzagu hau defendatzen, eta zuek beti ezezkoa ematen. Beraz, ongi etorri zerga-iruzurraren aurka gehiago eta hobeto borrokatzeko askoz gehiago egin zitekeela eta egin daitekeela pentsatzen dugunon klubera. La | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2498 |
10 | 49 | 24.10.2013 | GOROSPE ELEZKANO | EA-NV | EH Bildu legebiltzar-taldeak egindako legez besteko proposamena, zerga-informazioa foru-aldundien artean elkar trukatzearen inguruan. Eztabaida eta behin betiko ebazpena | Eskerrik asko. Pinedo andrea, irailean luze eztabaidatu genuen honetaz eta beste hainbat gauzaz. Zure legebiltzar-taldetik ere Beitialarrangoitia andreak egin zuen eztabaida eta beste guztiok luze eztabaidatu genuen. Ez zenuten bozkatu ebazpen-proposamen hau zuek ez zenutelako gura izan. Guk planteatu genuen, jarrera bakarra geneukan zuenen aurrean eta bozka zentzu batean izan zen. Zuen aukera zen gure ebazpen-proposamenen alde, kontra edo abstentzioa egitea, hori zuen aukera izan zen, ez beste legebiltzar-taldeen erantzukizuna. Martxoan esandakoa aipatu izan duzue hemen. Orduan egiten zela eta ez zela beharrezkoa gehiago egitea. Eta zuk esandakoagaz, Maneiro jauna, lotuko dut. Guk esaten genuela que la lucha contra el fraude es perfecta. Guk beti esan dugu asko egin dela, asko egiten dela, justiziazkoa dela eginda dagoena aitortzea, aipatzen genituen datu-aldaketetan diputazioen artean zenbat datu aldatu diren, baina beti, beti hobetzeko bidean ekin behar dela eta ekiteko prest gaudela. Eskerrik asko. | eu | https://www.legebiltzarra.eus/ic2/restAPI/pvgune_descargar/default/2229ee85-d44e-49c6-bb43-af2f3fdc87bc | parl_eu_2499 |
10 | 50 | 31.10.2013 | ISASI BALANZATEGI | EH Bildu | Mozioa, Xabier Isasi Balanzategi EH Bildu taldeko legebiltzarkideak aurkeztua, euskaldunen hizkuntza eskubideak errespetarazteko Eusko Jaurlaritzak dituen asmoei buruz. Eztabaida eta behin betiko ebazpena | Legebiltzarreko presidente anderea, lehendakari jauna, sailburu andere-jaunak, egun on. Gipuzkoa barrenetik etorri gara, Debagoienetik, eta laino trinkoa zegoen Debagoienean, eta gogoratu zait egoera gogor batean sofritzen ari diren langile guztiak, langabetuak eta bereziki Fagor elektrotresnak lantegiko langile guztiak; haiei adoretsu eustea eskatu nahi nieke, eta, bide batez, libre bizi nahi duten eta epai-bidean dauden adiskideei, lagunei eta ikasle ohiei ere gogor eusteko. Mozio bat aurkeztera natorkizue. Araban, Bizkaian eta Gipuzkoan gure herrialde hauetan gutxienik hiru erakunde dauzkagu gure kexak eta eskakizunak aurkezteko. Elebide –Hizkuntza Eskubideak Bermatzeko Zerbitzua–, Arartekoa eta Hizkuntza Eskubideen Behatokia. Izaera desberdinetako hiru erakunde dira eta hirurek jaso dituzte euskaldunen hizkuntza eskubideen urraketen salaketak. 2012. urtean guztira 1.500 salaketa baino gehiago. Urterik urte gero eta salaketa gehiago biltzen dira. Logikoa da pentsatzea, beraz, urtez urte hizkuntza eskubideen urraketak gero eta gehiago direla. Bada esaten duenik salaketa gehiago izatea seinale positiboa dela, euskaldunak gehiago ausartzen garela gure kexak aurkezten. Izan daiteke. Hala ere, salaketa gehiago izateak nabarmen adierazten du euskaldunen hizkuntza eskubideak urratu, urratzen direla. Ez dezagun problema gutxietsi. Ez dakigu zergatik euskaldunek kexa gehiago jartzen duten. Edozein kasutan, eskubideen urraketak badira aztertu eta konpondu beharreko gaiak. Legebiltzar honetan ez da hizkuntza eskubideei buruz askorik hitz egiten: 140 bat ekimen Legebiltzar honen 10 legealdietan, eta haien artean, hizkuntza eskubideei dagozkienak doi-doi, bizpahiru besterik ez. Harrigarria da kontuan hartzen badugu hizkuntza eskubideez ari garela, pertsonaren eskubideez ari garela, alegia. Pertsonen eskubideez, bai. Euskaldunen esku- bideez ari gara kasu honetan. Zertaz ari garen ilustratzeko joan den urtean gertatutako bi kasu irakurriko dizuet. Herritar baten gurasoak, 82 eta 85 urteko senar-emazteak, bakarrik bizi dira. Oraindik orain eguneroko bizimoduan moldatzen badira ere, gero eta zailtasun handiagoak dauzkate. Hori dela kausa, senideek telelaguntzagailua jarri nahi izan diete, eta aitonamonak euskaldunak direnez eta hobeto moldatzen direnez euskaraz gazteleraz baino, horrexegatik eskaera idazkian adierazi zuten zerbitzua euskaraz nahi zutela. Handik hilabetera, aiton-amonaren etxean, telelaguntzako telefono deia jaso zuten, sistemak ondo funtzionatzen zuen probatzeko. Zentralitatik gazteleraz. Gailuaren botoia zanpatzea eskatzen zuten ongi funtzionatzen zuela egiaztatzeko, gaztelera hutsez. Botoia sakatu eta dei berria jaso zuten, gazteleraz berriro ere. Semeak haserreturik eskaera idazkia irakurtzea eskatu zien eta arduradunarekin hitz egin nahi zuela esan zien. Hirugarren deia jaso zuten, gaztelera hutsean hau ere. Azkenik, zerbitzu arduradunak –gazteleraz, honek ere– esan zien langile euskadunak lanpetuta zeudela eta, mesedez, itxaroteko, arreta euskaraz nahi bazuen. Beste adibide bat. Herritar batek merkataritza gune batean lapurreta bat pairatu eta gero, bere etxebizitzatik gertuen zegoen Ertzaintzaren komisariara jo zuen. Arreta eskaini zioten agenteek adierazi zioten komisaria hartan ez zegoela inor salaketa euskaraz jaso zezakeenik, herritarrak hala nahi zuen arren. Hiri hartan agente bakarra zegoen euskaraz hartatzeko eta, gainera, beste auzitegiko komisarian lan egiten zuen. Hara joan nahi ez bazuen salaketa egitera, agente euskaldunekin hitzordua adostu beharko zuela esan zioten. Hala egin zuen eta biharamunean berriro ere komisariara joan behar izan zuen etorritako agente euskaldunak salaketa jaso zezan. Salaketaren ondorioz, espedientea epaitegi batera bideratu zen eta falta epaiketa gauzatu zen. Hilabete geroago herritarrak epaitegiko itzulpen zerbitzuen telefono deia jaso zuen salaketaren hainbat kontu argitze aldera; izan ere, idazkera ez zitzaien argia iruditzen. Epaiketaren egunean kexa-egilea hitzartutako orduan agertu zen, hamaiketan Merkataritzan, guneko bi langile eta segurtasun arduradunarekin batera erasoaren lekuko gisa. Bi ordu zain egon ondoren, herritarrak agente judizialari galdetu zion ea zer gertatzen zen. Funtzionarioak galdera gazteleraz errepikarazi ondoren, interpreterik espero ez zela jakinarazi zion, inork eskatu ez zuelako. Azkenik, lau ordu luze zain egon eta gero sartu ziren aretoan, erreklamatzaileak euskaraz agurtu eta epaileak, entzun bezain pronto, gaztelera erabili zezala eskatu zion, ez baitzuen interpreterik eskatu. Kexa-egileak gazteleraz, hala beharrez, erantzun zien epaiketarako jaso zuen zitazioak ez zuela interpretea eskatu behar zenik aipatzen eta hori uste izatea ondorio logikoa izango litzatekeela epaitegiaren aldetik salaketa euskaraz idatzita zegoelako eta epaitegiko itzulpen zerbitzuak harekin harremanetan jarri zirela kontuan hartuta. Une hartan, fiskalak esan zion aurreko epaiketan deklaratu zuen herritar txinatarrari ez ziotela horren berririk eman eta, hala ere, txinatar hark interpretazio zerbitzua eskatu zuela. Erreklamatzaileak erantzun zion euskara ez zela atzerriko hizkuntza, eta, nolanahi ere, bera ez zela interpretea behar zuena (adierazteko "erabili zezakeen hizkuntza ofiziala ulertzen ez zuena baino"). Epaileak, ondoren, sortutako eztabaidari amaiera eman behar izan zion eta orduan, erreklamatzailearen ustez, gertakari hartan entzun zituen zentzuzko lehen hitzak: "Ez ditzagun hizkuntzak erabili elkarri aurre egiteko, komunikatzeko baizik". Epaiketa bertan behera geratu zen eta ahozko egintza berria adostu zen, interpretazio zerbitzuak bertan egon zitezen. Hizkuntza eskubideen urraketen adibide bi irakurri dizkizuet. Joan den urtean gertatutako ehunka urraketen artean, bi besterik ez. Euskaldunak, gutxi gorabehera, biztanleriaren heren bat gara, gutxiengo gara, alegia. Euskaldunen hizkuntza eskubideak urratzen direnean, gutxiengo baten eskubideak zanpatzen dira. Nori axola dio gutxiengo baten eskubideak urratu izanak? Badakit, jakin, zuentzako batzuentzat gehiegikeria dela hizkuntza eskubideen urraketaz hitz egitea. Barka bekizkigute jaun-andre horiek, baina eskubideen urraketak sofritzen garenok eman nahi diogu auziari larritasunaren neurria. Ez dagokizue zuei esatea hau bigarren mailako arazoa denik, arinkeria denik eta problema handiesten ari garenik. Euskaldunak, sarri askotan, erdaldunen begietara ikusezinak gara. Haien belarrietarako gure berba jarioa bar-bar ulergaitza besterik ez da. Ez ikusi, ez entzun, ez ulertu, ez onartu. Hori da egunero bizitzen duguna. Euskaldunok hedabideetan agertu nahi badugu, Legebiltzar honetan ondo baino hobeto dakigunez, erderaz hitz egin behar dugu. Gure hitzak balio dezan beste edozein hitzek adina, erderaz idatzi behar dugu. Gure eskariak aintzat har dakizkigukeen administrazioaren usadiozko hizkuntzan bideratu behar ditugu. Ez dago simetriarik Euskal Herriko hizkuntzen artean. Jakina da. Euskaldunen hizkuntza eskubideen urraketek agerian uzten dute hizkuntzen arteko asimetria oso handia dela. Asimetria horretan, euskaldunak eta euskararen hiztun elkarteak izaten dira kaltetuak. Euskararen normalizazioa nahi dugu. Hori, besterik ez. Hizkuntza komunitateen arteko asimetria maila hori apaldu nahi dugu. Hori, besterik ez. Administrazio zerbitzuetan, osasun zerbitzuetan, polizia etxeetan, epaitegietan, okindegian, arraindegian, unibertsitatean, udaletxean eta ikastetxean euskaraz egin ahal izatea, besterik ez dugu eskatzen. Ondo dago gure kexak biltzeko zerbitzua izatea; baten faltan, hiru dauzkagu eta. Ondo dago euskaldunak arazorik ez izatea, gero kexa gehiago azaltzeko beldurrik gabe. Baina askoz hobeto legoke hizkuntza eskubideen urraketarik gertatuko ez balitz. Oraindik orain, andereak, jaunok, euskara hizkuntza ukatua baita hainbat bulego ofizialetan. Bere eskubideak urraturik ikusten duenak adorea behar du kexa aurkezteko. Egia da, kexa aurkezteko adorea behar da, batez ere, zerbaitetarako balio ote duen zalantza daukagunean. Min ematen digu hainbeste salaketa izateak, euskara hizkuntza baztertua dela adierazten duelako. Guk eskatzen dugu administrazioek euskaldunak legezko herritartzat har gaitzaten, gure eskubideak, gainerako herritarren eskubideekin antzera, administrazioaren ardura direlako. Jaurlaritzak hizkuntza eskubideen urraketak murrizteko eta desagertarazteko egitasmoa abian jarri beharko luke. Premiazkoa da, hizkuntza askatasuna ezin izan daiteke euskararen ukazioa. Euskaraz jakitea eta erabiltzea eskubideak dira, herritar guztiei aitortzen zaizkien eskubideak, alegia. Euskaraz ez jakitea, ostera, eskubidea baino gehiago gabezia da, eta euskararen erabilera eragoztea, hiztunen hizkuntza eskubideen urraketa. Interpelazioa jarri genuen jakin nahi genuelako hizkuntza eskubideen alorrean Jaurlaritzak zer egin behar zuen. Eman zizkiguten azalpenak ez zitzaizkigun nahikoa iruditu. Gure ustez, euskaldunen hizkuntza eskubideei dagokielarik gehiago egin daiteke, askoz gehiago. Horregatik, hain zuzen ere, aurkeztu dugu euskaldunen hizkuntza eskubideak errespetarazteko mozio hau. Jaurlaritzari bi gauza eskatzen dizkiogu gure mozioan: euskaldunen hizkuntza eskubideen urraketen aurka neurriak har ditzala eta hizkuntza eskubideen defentsan plana egin dezala. Nolanahi ere, hizkuntza eskubideen defentsan adostu dugu jeltzaleekin eta sozialistekin –haiei mila esker–, euskaldunen hizkuntza eskubideak urratzen direla eta hizkuntza eskubideak bermatu behar direla onartzea oinarrizko abiapuntua izan daitekeela iruditzen zaigulako. Euskararen normalizazioa lortuko badugu, hizkuntza eskubideen urraketak amaitu behar ditugu. Euskal Herria Bilduk uste du, uste dugu euskararen berreskurapen prozesuak inflexio puntua jo duela, eta kezkatuta gaude. Horregatik saiatu gara, eta aurrerantzean ere saiatuko gara, ahalik eta adostasunik zabalena lortzen, euskararen hobe beharrez. Euskal Herria Bilduk konpromisoa hartua du Euskararen Hiztun Elkartearekin, defendatuko ditugula euskaldunen hizkuntza eskubideak eta bilatuko dugula ahalik eta adostasunik handiena euskararen normalizazioa errealitatea bihur dadin. Eskerrik asko. | eu | https://www.legebiltzarra.eus/ic2/restAPI/pvgune_descargar/default/9b13bf32-f4d6-4ad9-8eb0-35e5c02ebd4b | parl_eu_2500 |
Subsets and Splits
No community queries yet
The top public SQL queries from the community will appear here once available.